
BEVEZETÉS. 

A  MAGYAR  katholikus  egyház  tűzhely  nemzetünk  világ- 
^^  történelmi  hivatásában  és  e  tűzhely  lángja  az  első 
főpapban,  az  ország  prímásában  van  felgyújtva.  Nem 
pusztán  tündökölni  helyezte  őt  az  isteni  Gondviselés  az 
egyház  élére,  hanem  egy  országot  is  lelkiismeretére 
bízott,  hogy  annak  keresztény  életét  mint  atya  irányítsa 
és  erősítse.  Hazánk  történetében  főkép  két  peer,  a  nádor 
és  a  primás  körül  forgott  a  nemzeti  élet  mozgalma. 
Az  első  megszűnt,  az  utóbbi  megvan  és  benne  látja 
azóta  a  nemzet  még  inkább  a  múlt  konzerváló  hagyo- 
mányainak legfőbb  őrét  és  a  trón  előtt  a  nemzet  kivánatai- 
nak  első  tolmácsolóját.  A  történelem  rámutat,  hogy  a 
prímások  lettek  oszlopai  az  alkotmányos  politika  és  a 
keresztény  öntudat  érvényesülésének.  Fontos  közjogi 
állásukban  úgyszólván  mindannyian  történeti  alakok. 
Épúgy  ellene  állottak  a  felülről  jött  törvénytelenségnek, 
mint  az  oligarchia  elnyomásának.  Első  szolgái  az  Isten 
ügyének,  de  egyúttal  első  közvetítői  a  Korona  és  Nemzet 
frigyének.  Ahogy  Asztrik  elhódítani  segítette  a  keresztény- 
séget és  mint  első  diplomatája  Sz.  Istvánnak,  megszerzi 
a  koronát  és  királyi  jelleget,  épúgy  a  századok  folyamán, 


—     4     — 

valahányszor  tépik  a  vallásos  béke  vagy  nemzeti  becsület 
zászlaját,  az  ország  szeme  mindig  a  prímásokon  pihent. 
Az  ő  bölcsességük  adott  irányt,  az  ő  küzdésük  öntött 
erőt  és  együttérzésük  bátorított  a  kitartásra. 

Ezen  hivatása  a  prímásnak  vezet  bennünket  kegye- 
lettel Vaszary  Kolos  hercegprímás  aranyünnepéhez  és 
teszi  országos  eseménnyé  az  ő  50  éves  papi  jubileumát. 
A  primás  az  egész  nemzeté,  azért  ünnepe  olyan  határkő', 
melynél  mindnyájan  megpihenhetünk.  A  ki  méltóságában 
a  magyar  egyház  sziklája,  akin,  mint  szíven  a  vér,  át- 
patakzik  a  nemzet  keresztény  életere,  az  megérdemli,  hogy 
folytonos  emlékezet  tárgya  legyen.  Ezért  a  primási  jubi- 
leum a  hála  és  lelkesedés  ünnepe,  mely  enyhít  és  föl- 
emel, melyen  a  közélet  minden  lármája  elnémul  s  áten- 
gedi terét  a  szíves  hódolat  fiúi  megnyilatkozásának. 

Vaszary  Kolos  a  bencések  ó'si  monostorában  vonult 
meg  szerényen  és  az  idők  teljében  mint  hazájának  első 
méltósága  tűnik  fel.  Méltósága  magaslatára  nem  látjuk 
készülni,  oda  ambicionálva  fejlődni.  Mindössze  két  jele 
volt,  mely  egyénisége  gondviselésszerű  jellegét  kidombo- 
rította. Az  egyik,  hogy  elmélyedt  a  tudományba,  mint 
Mabillon,  -  -  a  másik  értelmének  és  kedélyének  nyugodt 
harmóniája,  mely  erősségévé  válik  a  megpróbáltatások 
közepette. 

Történetünkben,  különösen  az  újabb  korban,  nem 
elszigetelt  eset,  hogy  egyszerre  kiemelkedik  egy-egy 
szerény  alak  és  gyúpontjává  lesz  a  közbizalomnak. 
Feltűnnek  zajtalanul  s  vezérlők  majdnem  akaratlanul. 
Ilyen    volt   Széchenyi  Pál    érsek,    ilyen    Vaszary  Kolos 

hercegprímás.  Még  temperamentumuk,  a  kör,  melyből 
főpapokká  emelkedtek,  is  hasonló.  Széchenyi  Pál  pálos, 
Vaszary  Kolos  bencés.  Mindkettő  szent  rendjének  hű  fia, 
a  szerzetesség  hivatásos  felfogásával.  Az  egyik  mint 
várfalvi  perjel,  a  másik  mint  pannonhalmi  apát  lép  a 
főpapi  székre.  Széchenyit  a  haza  hívta,  Vaszaryt  a  királyi 
bizalom  szólította  az  érseki  székre.  A  jogszerű  nemzeti 
öntudat,  a  királyi  esküvel  biztosított  alkotmány  Széchenyi 
Pálban,  a  jogfolytonosság,  a  korona  és  nemzet  kibékü- 
lésének  hangoztatása  Vaszary  Kolosban  találta  meg  a 
trón  előtt  szószólóját.  Bizonyos  finom,  ép  azért  meg- 
ható páthosz  ömlik  el  mindkét  alakon.  Széchenyi  Pálon, 
mikor  a  bécsi  burgban  az  elképedt  országnagyok  élén 
bátran  szembeszáll  az  elnemzetesítő  udvar  előterjesz- 
téseivel ;  Vaszary  Koloson,  mikor  fiának  szólítva  a 
fejedelmet,  elsőnek  mondja  őt  a  kötelességben,  hogy 
így  a  trón  a  munka  oltárává,  rajta  az  uralkodó  az  oda- 
adás áldozatává  legyen. 

Midőn  tehát  aranymiséjének  küszöbén  az  emlékezés 
fáklyáját  meggyújtjuk,  az  necsak  primási  méltóságának, 
de  egyéniségének  is  szóljon.  Elevenedjék  meg  előttünk 
múltja,  perdüljenek  le  egyéniségének  különböző  vonásai. 
Szemléljük  magunk  előtt  a  halavány,  de  azért  eleven 
keszthelyi  diákot,  a  fekete  tógás  bencés-kispapot.  Lássuk 
a  maurinusi  szellem  meleg  sugarában  élő  tudóst  és 
tanárt,  majd  a  főpapot,  Asztriknak  az  apátságban  és 
érsekségben  utódját,  aki  szent  szerzetének  és  a  magyar 
egyháznak  élén  hirdeti  azon  erkölcsi  s  szellemi  esz- 
méket,   melyek    a    magyart    egy    évezreden    át  föntar- 

tották.  És  most,  midőn  pályájának  emlékét  e  helyen 
megrajzolni  igyekszem,  érzem  helyzetem  nehézségét. 
Nem  csak  rajtam,  hanem  tárgyam  nehézségén,  a  még 
élő  emberen  és  az  aranymisés  főpap  visszavonuló 
szerény  egyéniségén  múlik,  ha  a  kép  nem  lesz  teljes. 
Élő  emberek  életrajza,  az  egyéni  és  a  kortársakkal  való 
vonatkozások  miatt  mindig  hézagos.  Amit  nyújthatok, 
azt  első  sorban  a  rendtársak  s  a  tanítványok  hálavirá- 
gaiból kötöttem  össze.  Ami  az  én  munkám  ebben  a 
műben,  az  nem  hízelgés,  nem  nagyító-üveg,  csak  egy 
csendes,  fönséges  nyugalmú,  nemes  lélek  képének  egy- 
szerű megrajzolása,  az  igazság  és  a  fiúi  szeretet  kere- 
setlen tollával. 

A  GYERMEK  ÉS  A  FELTÖRŐ  IFJÚKOR. 

Születése.  —  Szülőháza.  —  Családja.  —  Szülei.  —  A  gyermek-ifjú  jelleme. 
—  A  diák.  —  A  kor  hatása :  Festetich  György,  Helikoni  ünnepségek,  Deák 
Ferenc  szereplése,  Fehér  György  jótékonysága.  —  Irgalmas  szivének  pszi- 

dek rendjébe  lép.  —  1848  Pannonhalmán.  —  A  theologián.  —  Tanárai.  — 
A   magyar  Benedek-rendiek  irodalmi  s  tudományos  hatása.  —  Ünnepélyes 

fogadalom. 

WASZARY  KOLOS  élete  négy  korszakra  oszlik.  Mind- 
v  egyiknek  határköve  egy-egy  életére  kiható  esemény. 
Első  korszaka,  a  gyermekkor  és  a  feltörő  ifjúság  évei; 
a  második,  a  tanári  pálya  rögös  útja;  a  harmadik,  a 
bencés  rend  főpapi  székéhez  vezet;  a  negyedikben,  a 
közpálya  legmagasabb  csúcsán,  a  hercegprimásin  találjuk. 
A  mikor  a  magyar  közélet  dermedéséből  felébred  és 
Széchenyi  István  eszméi  a  megújhodás  útját  megmutatják, 
az  ébredés  nagy  idején,  1832.  év  február  12-én  született 
egy  typikus  kisebb  magyar  városban,  Keszthelyen,  mint 
szüleinek  utolsó  és  késő  gyermeke.  Édes  atyja,  Vaszary 
Ferenc,  szűcs-iparos  volt,  aki  a  veszprémmegyei  Vaszar- 
ról  telepedett  le  Keszthelyre ;  édes  anyja,  Bajnok  Terézia, 
Kéthelyről  származott  s  második  neje  volt  az  öreg 
Vaszary  Ferencnek.    A  Vaszary    családot    nem    mindig 

ezen  a  néven  ismerték.*  Előbb  Zsédenyinek  hívták  s 
földbirtokos  család  volt.  Majd  tűzvész,  elemi  csapások 
miatt  tönkre  menvén,  Vaszaron  telepedtek  le  s  onnan 
vették  fel  nevöket.  Régi  időben,  ha  egy  család  vagyon- 
talanná lett,  rendesen  elhagyta  ősi  fészkét  s  idegenben 
próbált  új  otthont  alapítani,  ahol  nem  újult  fel  a  régi 
lakóhely  fénye  a  jelen  szegénysége  mellett.  Ezen  szokás- 
nak hódolt  a  Zsédenyi  család  is,  —  melynek  cimere 
Vaszary  László,  primási  gazdasági  tanácsos  birtokában 
van,  -  -  midőn  Vaszaron  letelepedett.  A  csendes,  nád- 
fedeles  szülői  ház  a  mai  Kossuth  Lajos  utcában,  a  pre- 
montreiek kertjével  átellenben  állott.  Azóta  helyén  ma  már 


A  Vaszaryak  családfája : 

Vaszary  Ferenc  a  törzs. 

(1764—1840.  jul.  22.) 


t  István 
esperes. 


t  János 
jószágigazgató. 


f  Antal 
iparos. 


f  Constantia  t  Zsófia 

(férj.  Wlasitsné).  (férj.  Hannyné). 

t  Sándor    f  Josepha    f  János    László      Gábor 
tiszttartó.       (Horváthné)        ügyvéd.        primási      kat.  biztos. 
'      líona  gazd-  ífnácsos- 


Ernő  főerdész. 
Mariska  (férj.  Albrechtné). 
Josepha  (férj.  Nemesné). 
Gyula  gazdatiszt. 
Ilona  (férj.  Gállfyné). 
Lajos. 


Dezső  gazdatiszt. 
Béla  huszártiszt. 


t  György  f  József        Kolos 

számvevő.  tanitó.         hercegprímás. 

Teréz  t  Dózsa 

(férj.  Ibyné).  bencés  tanár. 


t  István  Katalin        f  Sándor      f  Mihály        János       Fülöp  Teréz 

kaposvári  főjegyző,    (férj.  Kotsisné).    48-as  honv.    főgymn.  tanár.    48-as  honv.    iparos,    (férj.  Schrammelné). 

György      f  Fanny      Gyula  Béla     Katalin  (özv.  Pékyné).       Katalin. 


tanitó. 


pécsi  rendőr-      tanár.      Gábor  tanár, 
kapitány.  ^ —  . 

hlza     János  kepiro. 

Mihály  gazdás/. 
Antal  erdész. 
Anna  (Tirczkáné). 

Nándor. 

Kornélia. 


Fndre. 
Lajos. 
Róza. 


—  11   — 

a  harmadik  ház  épült;  a  jelenlegi  Veháp  Ferenc  díszes 
emeletes  háza.  A  családi  kis  tanya  elég  népes  volt.  Hat 
gyermek  elevensége  verte  fel  a  ház  csendjét,  akik  közül : 
István,  paloznaki  esperes-plébános,  János,  jószágigazgató, 
Antal,  iparos,  György,  uradalmi  számvevő',  József,  tanitó 
volt.  A  legkisebbet,  a  mostani  prímást,  Ferencnek  hív- 
ták. Öregedő'  szülőinek  reménye,  akit  mint  utolsó  sar- 
jat, különös  szeretettel  és  gyengédséggel  vettek  körül. 
Az  atya  már  68  éves  volt,  mikor  legkisebb  fia  született, 
úgy  hogy  a  primás  jóval  korosabb  mostoha  bátyjainak 
gyermekei,  tehát  unokaöccsei  közül  legtöbben,  idősebbek 
voltak,  mint  nagybátyjuk.  Így  Vaszary  Mihály,  kaposvári 
tanár  10 — 12  éves  korában  tanította  olvasni  nagybátyját, 
a  kis  6 — 7  éves  Ferencet.  Vele  élte  át  a  gyermekéveket 
s  tényleg  ezen  gyermekkori  odaadás  oly  annyira  össze- 
fűzte a  két  ifjú  lelket,  hogy  öregségükben  is  a  legerősebb 
rokoni  kötelékben  éltek,  sőt  az  isteni  Gondviselés  különös 
intézkedése  még  azt  is  megengedte,  hogy  Vaszary  Mihály 
tanár  az  ő  nagybátyjának,  már  mint  prímásnak  palotá- 
jában adta  vissza  lelkét  Teremtőjének. 

A  primás  édes  atyja,  az  öreg  Vaszary  Ferenc,  értel- 
mes, jóságos  arcú,  magas  növésű,  buzgó  keresztény  férfi 
volt,  aki  tudásban  fölülmúlt  akárhány  kevély  iskolázott 
embert.  Nem  szerette  az  üres  beszédet;  mint  higgadt 
természetű  egyéniség,  ha  munkáját  abban  hagyta,  mindig 
komoly  dolgokról  beszélgetett.  A  sikamlós  beszédeket 
szigorú  tekintetével  azonnal  elnémította.  Erős  magyar 
volt;  csendes,  de  elégedetlen  hazafi.  Keszthelyen  köz- 
becsülésben állott,  s  hogy  értelmességet  elismerték,  bizo- 

nyitja  azon  körülmény  is,  hogy  mikor  mesterségét 
abbahagyta,  a  városnál  viselt  több  éven  át  hivatalt. 
Az  élet  küzdelmei  között  családjában  keresett  vigaszt. 
Szerette  is  családját  az  egyszerű  nemes  lélek  józan- 
ságával, a  munkás  férfiú  áldozatkészségével  s  gyöngéd- 
ségével. Gyermekeit  szerette,  de  nem  kényeztette.  Jól 
eső  örömmel  nézte  jó  tulajdonságaikat,  de  viszont 
szigorú  volt  a  hibák  iránt  s  a  ballépést  sohase  hagyta 
büntetés  nélkül.  Gyermekeire,  amint  tehette,  még  játékaik- 
ban is  felügyelt. 

Amily  komoly  egyéniség  volt  az  atya,  olyan  kedélyes, 
derűs  természetű  volt  az  anya.  Természettói  fogva 
gyönge  nő  volt.  Férjének  semminemű  dolgaiba  be  nem 
avatkozott,  csak  házi  ügyeinek  s  gyermekeinek  élt. 
Férje  1840-ben  meghalt  s  a  8  éves  Ferenc  nevelése 
egészen  vállaira  nehezedett.  Erős  hitét,  önfeláldozó  lelkét 
megáldotta  az  Isten  s  ő  kötelességtudása  egész  fönségé- 
vel  szolgálta  félárva  gyermekének  jövőjét.  Abban  a 
korban  volt  kénytelen  gyermeke  nevelése  fölött  őrködni, 
mikor  lelki  és  egyéni  fejlődésének  irányt  kell  adni.  És 
ő  nem  csüggedt  ....  A  kis  nádfedelü  ház,  a  gyermek 
gyönge  lelkének  templom  vala,  hol  csak  jót  hallott. 
A  vallásos  anyát,  ha  tízszer  jöttek  hozzá,  nyolcszor 
bizonyára  imakönyve  mellett  találták. 

*  *  * 

Testalkatra  nézve  a  primás  atyjára  ütött.  Attól 
örökölte  átható,  mély  tüzű  fekete  szemeit  és  az  egyszerűen 
nemes  őszinteséget;    édes   anyjától    a    derült    kedélyt,    a 

szívjóságot,  a  küzdelmekben  való  lelki  eröt  és  a  ritka 
emlékező'  tehetséget.  Az  otthon  hiába,  a  jellem  képzésnek 
mindig  alapvető  iskolája  marad.  Itt  szívta  magába  a 
Vaszary  család  Benjáminja  is  azon  harmatcsöppeket, 
melyek  jellemét  a  jövőre  nézve  az  erények  virágaival 
megtermékenyítették.  Gyermekkorában  vézna,  gyönge 
fiú  volt,  kissé  előrehajlott.  Arcszíne  különben  egészséges. 
Szülei  előre  látták,  hogy  a  kézművességre  nem  való. 
Nem  is  érdeklődött  az  iránt;  ájtatos,  csöndes  és  hall- 
gatag gyerek  volt;  mohón  bújta  a  könyveket  és  az 
iskolából  haza  hozott  jeles  bizonyítványokkal,  dicséretek- 
kel szárította  fel  édes  anyja  bánatos  arcának  könnyeit. 
Az  anya  titkolta  a  gondokat,  de  a  fiú  finom  megfigyelő 
érzéke  észrevette,  hogy  édes  anyjának  bizony  küzdenie 
kell,  hogy  ő  neki  minden  könyve  meglegyen  s  tisztes- 
séges ruházatával  ne  kelljen  szégyenkeznie  a  többi  fiúk 
között.  —  Végtelen  fiúi  szeretetével  igyekezett  ép  azért 
enyhíteni  az  anya  vállára  nehezedő  gondokat.  Mikor 
primás  lett,  családja  szegénységére  célozva,  a  győri 
legényegylet  üdvözletére  adott  válaszában  maga  mon- 
dotta:  „Gyermekkoromra  visszaemlékezve,  mondhatom, 
hogy  az  élet  szükségeivel  kellett  megküzdenie  annak  a 
családnak,  amelyhez  tartoztam."  A  serdülő  gyermek 
ifjúságát  nem  hirdette  semmi  féktelenség,  dac,  fenhéjázó 
szenvedély.  Mély  tüzű  szemében,  szemérmes  arcán  a 
figyelmes  vizsgáló  csakhamar  észrevette  a  tehetséget  és 
a  romlatlan  lelkületet.  Egyszerű,  őszinte  gyermek  volt, 
nemes  önérzettel  s  erkölcsi  finomsággal  párosulva. 
Ismerős    helyen    hamar    felmelegedett;    barátja  volt    a 

kedélyes  tréfának,  szórakozásnak,  örömest  élvezte  az 
éneket.  Az  ifjúsági  játékoknak  alig  volt  Keszthelyen 
élénkebb  alakja,  mint  ő.  Nagyon  szeretett  labdázni 
s  mint  jó  futóért,  versengtek  érte  a  kiválasztás  alkal- 
mával. A  Festetich-palota  átellenében  levő,  úgynevezett 
„kopasz  dombu  volt  a  labdázó  játékhely,  ahonnét  a 
Balatonra  és  a  szőlőhegyekre  gyönyörű  kilátás  nyilt. 
Dacára,  hogy  játéktársai  a  zalai  dzsentri  fiúk  előkelőbbjei 
voltak,  ő  volt  a  játék  lelke,  rendezó'je.  Gyenge  test- 
alkata miatt,  szinte  utalva  volt  a  testedző  játékokra. 
Kedvét  találta  a  szánkázásban,  az  úszásban.  Igazgatójuk 
gyakran  elvitte  az  egyes  osztályokat  a  Balatonba  fürdeni 
s  Vaszary  Kolos  a  kitűnő  úszók  között  volt  mindig. 
Az  edző  játékok  iránt  való  hajlam  később  is  megmaradt 
nála.  Mikor  pannonhalmi  kispap  volt,  az  ő  vezetése 
alatt  élvezték  át  kollegái  az  ártatlan  tréfákkal  kisért 
játékok  örömeit. 

Az  elemi  iskolák  elvégzése  után,  a  premontreiek 
keszthelyi  gimnáziumába  irattá  be  édes  anyja.  Nyolc 
éves  volt,  mikor  az  I.  osztályba  járt.  Azon  időben,  a 
Nova  ratio  educationis  tanterve  szerint  ment  a  gimná- 
ziumban a  tanítás;  az  összes  tárgyakat  egy  tanár  taní- 
totta, osztályzatot  egy  évben  kétszer  adtak.  Vaszary 
Kolos  mind  a  hat  osztályt  Keszthelyen  végezte.  Minden 
osztályban  eminens  volt.  Az  1840 — 41 -ki  tanévben,  az 
első  osztályban,  az  első  félévben  11  -ik,  a  másodikban 
lü-ik  eminens  volt.  A  második  osztályban,  az  első  Fél- 
évben elsőrendű,  a  másodikban  12-ik  eminens  lett.  A 
második  osztályt,  tekintettel  fiatal  korára,  eminens  osz- 

tályzata  dacára  megismételte  s  ekkor,  év  végén  már 
5-ik  eminens  volt.  A  harmadik  osztályban  3-ik,  a 
negyedikben  az  első  félévben  1-sŐ,  a  másodikban  3-ik; 
az  ötödik  osztályban  mint  rhetor  a  6-ik,  a  hatodikban 
1846 — 47-ben,  mint  poéta  év  végén  az  5-ik  eminens  lett. 
Ebben  az  esztendőben  osztályába  a  következők  jártak: 
Boros  István,  Csák  Kálmán,  Farsang  Ferenc,  Qöndöcs 
Ferdinánd,  Koller  Károly,  Krajner  Emil,  Nagy  György, 
Nagy  József,  Oberschal  János,  Skublics  Gyula,  Szabó 
János,  Vaszary  Ferenc,  Vlasics  Rudolf.  Összesen  13-an. 
Boros  István  kivételével,  aki  somogyi  fiú  volt,  mind 
zalamegyeiek  voltak.  Igazgatói  voltak:  Söjtöry  József; 
Szenczy  Imre,  a  későbbi  csornai  prépost,  Tacitus 
Annalesseinek  kitűnő  fordítója;  Ihász  Gilbert,  a  „Szellemi 
kincstár"  szerkesztője.  Az  osztályrendszer  alapján  az 
egyes  osztályokban  következő  osztály-tanárok  tanították : 
Kopics  Ignác  I.  osztályban,  Bolaházy  Miklós  II. — III. -ban, 
Zupponics  Arnold  IV. -ben,  Göncz  István  V. — -VI.  osz- 
tályban. Habár  valamennyi  tanáráról  bizonyos  gyöngéd- 
séggel szokott  megemlékezni,  mégis  legkedvesebb  tanára, 
akit  mindenkor  hálával  és  kegyelettel  emlegetett,  Bolaházy 
Miklós  volt.  Iskolába  korán  szeretett  menni.  Ha  nem 
ministrált,  akkor  ott  ismételgette  leckéit.  Különösen  sze- 
retett télen,  mig  sötét  volt,  az  iskolai  meleg  kályha  körül 
kis  darab  magával  vitt  gyertya  mellett  a  társaival  tanulni. 
Mint  jámbor  fiút,  tanárai  nagyon  szerették.  A  társai  is 
kedvelték  s  elevensége  miatt  amint  társainak  az  ő  részé- 
ről, viszont  neki  is  azok  részéről  többször  volt  része  az 
apróbb  ingerkedésekben.    Vakációit  mint  diák,  mostoha 

tályai  szavalataikkal,  szinielőadással  szintén  résztvettek 
az  ünnepély  emelésében.  Sőt  Festetich  gróf  a  gimnázium 
tanári  karát  a  műbírálatba  is  bevonta  s  az  1818.  és 
1819-ki  Helikoni  ünnepélyen  a  gimnázium  tanárkarából 
bírálók  voltak :  Petróczy  Béla,  igazgató,  Drinóczy  György 
és  Harmb  Gábor  tanárok,  akik  egyenkint  150  frt  tisz- 
teletdíjat kaptak. 

Mindezek  Vaszary  Kolos  ifjú  korában  már  a  múlt 
eseményei  voltak,  de  elég  erősek  és  hathatósak  arra, 
hogy  a  gimnázium  közszellemében  éljenek.  A  hazafias 
s  pedagógus  premontrei  tanárok  az  öt  Helikoni  ünnepélyt 
mint  az  intézet  aranykorát  emlegették  mindég,  s  már  az 
a  tudat,  hogy  egy  Berzsenyi,  Kisfaludy  Sándor,  Horváth 
Ádám  dicsőségéből  Keszthely  is  részt  kért,  emelte  a 
komolyabb  szellemű  tanulók  érzékét  a  költői  és  írói 
hivatás  kultusza  iránt.  Vaszary  Kolos  a  későbbi  lelkes 
magyar  irodalom-tanár,  az  iró  fejlődésének  gyökerei 
abba  a  talajba  nyúlnak  vissza,  melyet  a  Keszthelyi 
Helikon  megtermékenyített.  A  szemlélődő  természetű 
ifjú  örömmel  hallgatta  és  olvasta  ezen  emlékeket,  fejlődő 
lelke  bevette  mindazt,  ami  múlt  dicsőségére  emlékeztette. 
A  jövendő  írói  lélek  mintha  a  szülőföld  irodalmi  hagyo- 
mányaiból merítené  az  írói  hitelt.  .  .  . 

E  mellett  fejleszti  benne  a  történeti  s  politikai 
érzéket  Deák  Ferencnek,  Zalamegye  szülöttjének,  a 
keszthelyi  gimnázium  egykori  tanulójának  s  a  nemzet 
büszkeségének  országos  híre  és  szereplése.  Deákot  is 
gyakran  emlegették  a  tanárok,  mint  az  intézet  egykori 
híres  tanítványát,  ami  nem  maradt  az  érettebb  tanulókra 

hatás  nélkül.  Az  ősi  jog  védője  azon  időben  már  az 
alkotmányos  ellenzék  vezére  volt,  s  elméjének  páratlan 
mélységével,  jellemének  szilárdságával,  fedhetlen  köz- 
életi szereplésével,  politikai  rendszerével  az  ifjúság  előtt 
is  ideálként  lebegett.  Ifjú  korában  Vaszary  Kolos  is 
Deák  politikai  iskolájának  hatása  alatt  állván,  előtte 
folytak  le  azon  gravaminalis  mozgalmak,  melyek  az 
alkotmány  megújhodását  eredményezték.  Az  1840-ki 
országgyűlés  után  a  kormány  a  sajtócenzurában  enged- 
ményeket tett,  az  országgyűlési  ifjúság  Pozsonyban  erős 
közhangulatot  teremtett.  Mindez  első  sorban  a  serdülő 
ifjúság  lelkét  érintette  legelőször  s  tényleg  Vaszary  Kolos 
ifjú  korában,  mikor  15 — 16  éves  volt,  kezdett  kialakulni 
nálunk  az  ifjúság  hazafias  politikai  érzéke.  Ezen  idők 
óta  kezdett  az  ifjúság  a  hazafias  mozgalmakban,  tün- 
tetésekben részt  venni.  A  40-es  évek  korszakát  nevez- 
hetjük Magyarország  politikai  renaissanceának,  mely  a 
fogékony  lelkeket  bámulatra  s  lelkesedésre  ragadta 
minden  reform  iránt,  ami  Magyarország  politikai  átala- 
kulását célozta.  Ezen  termékenyítő  kor  politikai  szelleme 
érintette  természetesen  Vaszary  Kolost  is  s  nem  csodál- 
kozhatunk, ha  ilyen  iskola  hatása  alatt  még  ma  is  élénk 
politikai  érzéke  már  az  ifjúnál  is  gyökeret  ereszt. 

*  ■*■* 

Fejér  György,  Keszthely  híres  szülötte  hármas 
szempontból  volt  Vaszary  Kolos  fejlődésére  befolyással : 
a  családi  körülmények  hasonlóságával,  történetírói  mun- 
kásságával és  a  jótékonyság  szellemének  felgyújtásával. 

Fejér  György  is  szegény  iparos  szülőktől  származott, 
10  éves  korában  szintén  elvesztette  atyját  és  sok  küzdés, 
nélkülözés  között  végezte  tanulmányait.  Előtte  áll  tehát 
a  küzdő  ifjú  képe,  aki  mégis  magas  polcra  emelkedik 
önszorgalmából.  Fejér  Györgynek  történetírói  munkás- 
ságával is  érintkezett  az  ifjú  Vaszary  Kolos  lelke.  Az  a 
termékeny  történeti  munkásság,  munkában  töltött  élet 
példája  vezette  Vaszary  Kolost  is  arra,  hogy  az  irodalmi 
működése  tárgyául  a  történelmet  válassza.  A  IX.  század 
legnagyobb  oklevél-gyűjtőjét  szemlélte  maga  előtt,  akit 
látott,  személyesen  ismert,  vele  érintkezett.  Kinek  ambí- 
cióját nem  emeli,  ha  ifjúságában  egy  országos  nevű 
tekintélytől  kap  szárnyakat  a  szellemi  emelkedésre? 

De  ami  leginkább  érvényesült  Fejér  Györgyből  a 
későbbi  Vaszary  Kolosban,  az  a  „Codex  Diplomaticus" 
nagy  írójának  óriási  mérvű  jótékonysága.  Fejér  György 
jótékonyságának  módja  vezet  bennünket  Vaszary  Kolos 
jótékonyságának  pszichológiájához.  Nehezen  tudjuk  ma 
is  eldönteni,  történeti  munkásságával  vagy  jótékony- 
ságával emelt-e  magának  Fejér  György  maradandóbb 
emléket?  Tény,  hogy  Vaszary  Kolos  a  Fejér  György 
jóvoltából  segélyben  részesült  s  ez  nagyon  jól  esett 
szűk  anyagi  viszonyai  között.  Fejér  György  alapítványá- 
ból évenkint  60  anya  és  gyermek  kapott  segélyt.  Hatvan 
családnak  könnyeit  fölszárítani  nagy  irgalmasság  és  a 
szegénység  igazi  gyakorlati  szociális  gyógyítása !  A  jóté- 
konyság ilyen  lekötése  s  példája  maradandó  nyomot 
hagyott  Vaszary  Kolos  lelkében.  Jót  tenni  kevéssel 
minél  szélesebb  körben,  ez  az  igazi  szociális  megoldása 

a  modern  szegénységnek.  És  Vaszary  Kolos  szívéhez, 
önönmagán  tapasztalva,  a  jótékonyság  ilyen  gyakorlása 
nőtt.  Tényleges  jótékonyságában  ma  is  azon  elvet  vallja, 
hogy  állandó  kisebb,  esetleg  a  helyzethez  képest  néha 
nagyobbmérvű  segélyezéssel  számos  családot  lehet  a 
nyomortól  megmenteni.  A  keszthelyi  gimnázium  számára 
tett  ötvenezer  koronás  alapítványának  alapító  levelében 
maga  mondja:  „A  nagy  nyomor  nem  ritkán  csekély 
adománynyal  is  enyhíthető'."  Ez  magyarázza  meg,  hogy 
mennyit  költ  csendben  szegény  családok  felsegélyezé- 
sére. És  eddig  nem  annyira  nagyobb  alapítványokkal, 
mint  inkább  a  szegény  családok  állandó  segélyezésé- 
vel, a  társadalmi  szemérmes  nyomor  enyhítésével  tette 
halhatatlanná  jótékonyságát.  Különben  az  „Ifjúsági 
Plutarch"-ban  saját  vallomása  alapján  még  világosabban 
rájövünk  az  ő  jótékonyságának  egész  pszichológiájára, 
amidőn  Fejér  György  életrajzánál  elmondja,  hogy  hogyan 
nyert  a  Fejér  György-féle  alapítványból  segélyt.  Bepil- 
lantást enged  egyúttal  e  vallomás  az  édes  anyja  iránt 
érzett  igazi  benső  szeretetre.  Az  1841.  év  május  hó 
egyik    napján         írja  10   óra   után    iskolából    haza 

menvén,  jó  anyámat  szokatlanul  bús-  és  gondolkodónak 
találtam.  A  szokott  kézcsók  után  a  gyermeki  őszinte 
szeretet  és  részvét  hangján  tudakozódám  a  bú  oka  felől ; 
jó  anyám  szomorúan  monda:  hogy  a  város-hajdu  alig 
pár  perc  előtt  volt  nála  azon  szigorú  paranccsal,  hogy 
holnap  velem  a  városházánál  megjelenjen.  Másnap  a 
rendelt  időre  megjelentünk  s  mily  nagy  volt  meglepe- 
tésünk,    midőn    59    anyát     és    ugyanannyi    gyermeket 

találunk  a  terem  ajtaja  előtt.  Nyolc  óra  után  bebocsát- 
tatánk.  A  város  bírája  felkelt  és  végig  tekintve  rajtunk, 
szólt :  „Jól  esik  a  fájó  szívnek,  ha  rokon-  és  résztvevő- 
kebelre  talál,  mely  osztozik  az  örömben  úgy,  mint  a 
fájdalomban.  Ti  kedves  szülők  és  gyermekek,  hasonló 
rokon-kebelre  találtatok  városunk  nagy  szülöttében, 
Fejér  György  prépost  úrban,  ki  nemcsak  részt  vesz 
fájdalmaitokban,  hanem  az  élet  súlyos  bajai  és  nyomorai 
könnyebbítésére  és  enyhítésére  anyagi  segedelemmel  is 
járul."  A  kezében  levő  levélből  ezt  olvasá  a  biró:  „A 
keszthelyi  árva  gyermekek  segedelmére  lekötök  100.000 
forintot.  Ennek,  míg  élek,  törvényes  hatos  kamatját, 
6000  forintot,  a  városi  tanácsnak  megküldöm  esztendőről- 
esztendőre. Ezen  összegben  részesíttessék  60  árva 
gyermek." 

Vaszary  Kolos  édes  anyja  csak  25  forintot  kapott 
ekkor,  de  végtelen  könnyebbség  és  boldogság  fakadt 
nyomában  az  ő  akkori  nehéz  helyzetében.  Ösztöndíjat 
fia  nem  kapott,  csak  segélyt  időnkint  abból  az  összeg- 
ből, amelyet  Fejér  György,  a  gimnáziumi  igazgatónak 
sz.  Márton  napjára  küldött.  És  ez  a  segély  mindannyiszor 
úgy  jött,  mint  valami  véletlen  égi  segély.  Méltán  fakadt 
Vaszary  Kolos  a  Fejér  Györgyről  írt  életrajzában  ezen 
hálás  szavakra:  „A  könyező  özvegyek  és  árvák  sóhaja 
és  hangossá  vált  áldás  kivánatai  felrepültek  túl  a  csilla- 
gokon Isten  szent  trónja  elé."  Az  árvák  hangossá  vált 
sóhaját  különösen  érezhette  a  félárva  ifjú,  kinek  édes 
anyja,  mikor  elment  a  diási  hegyen  levő  szőlőbe  dol- 
gozni, akárhányszor  csak   egy   darab   kenyeret   hagyott 

az  asztalon,  úgy  hogy  ilyenkor  sokszor  a  praemontrei- 
eknél  kapott  levest  és  más  meleg  ételt.  Ruhával  sokszor 
egyik  mostoha  bátyja  látta  el. 


*  *  * 


A  vergődés  e's  küzdelem  ezen  évei  nem  sokára 
mégis  legördültek.  A  keszthelyi  6  osztályt  elvégezte. 
Elérkezett  a  pályaválasztás  ideje.  Mi  legyen,  hová  men- 
jen? .  .  .  Gyakran  elmerengett  a  Balaton  partján.  Ha  csak 
szerit  ejthette,  el-el  nézte  a  hullámzó  habokat,  az  ég 
felhőit,  amint  a  tó  tükrén  hajóztak;  benézett  a  messze 
távolba  s  úgy  érezte,  hogy  lelke  szinte  átfolyik  a  nagy 
Balatonba.  Akárhányszor  szemlélődött,  Tihany  orma 
mindannyiszor  oly  csábítóan  integetett  feléje,  mint  valami 
sellő.  A  történelmi  nagy  kép  elevenült  meg  előtte,  az 
ormokról  7  százados  emlék  tekintett  feléje,  s  az  emlék- 
kel együtt  megjelent  előtte  annak  a  szerzetnek  géniusza, 
mely  a  maga  történetével  Magyarország  történetét  is 
együtt  írja.  A  történeti  érzék  odavezette  a  legnagyobb 
történeti  múlttal  biró  szerzet  oltárához,  hogy  amely  szer- 
zet megmunkálta  a  magyar  kultúrát  és  megalapítá  a 
magyar  államot,  annak  kebelében  ő  is  szolgálja  a  ma- 
gyar kultúrát  az  élőszó  és  a  toll  hatalmával. 

Gyalogszerrel  útnak  indul,  a  kebelébe  rejtett  bizo- 
nyítványával. Két  napi  út  után  Balatonfüreden  találja 
Rimely  Mihályt,  sz.  Benedek-rend  főapátját  s  alázatos 
kéréssel  jelentkezik,  hogy  vegye  fel  a  szent  hivatást  tel- 
jesítő rend  tagjai  közé.  A  főapát  csak  nézi  a  fáradt, 
árva  és  gyönge  diákgyereket,  átolvassa  kitűnő  bizonyít- 

ványát,  majd  rátette  az  ifjú  fejére  kezét  e's  sz.  Benedek 
fiává  fogadta  cum  benedictione  S.  Benedicti. 

Szegényesen,  szíve'ben  telve  reményekkel,  emlékében 
az  anyai  tanácsokkal,  kisérve  az  aggódó  anyai  szere- 
tettől s  nemes  önbizalomtól,  1847.  szeptember  15-én 
veszi  fel  Pannonhalmán  a  rend  öltönyét,  hogy,  mint 
mondotta  a  szent  szerzethez  intézett  búcsúlevelében, 
„embertársaim  lelki  és  szellemi  nevelésén  és  boldogítá- 
sán  fáradozzak."  Az  újoncévet  Pannonhalmán  tölti. 
Alig  tölt  ott  azonban  félévet,  kitör  a  szabadság-küzde- 
lem és  a  fegyverek  zaja,  a  haza  szabadságának  védő 
visszhangja,  Czuczor  riadója  a  szent  falak  közé  is 
eljutott. 

Vaszary  Kolos  épen  a  rend  győri  filozófiai  taninté- 
zetében folytatta  tanulmányait,  midőn  egy  napon,  a  be- 
állott zavarok  miatt,  a  főapát  a  filozófiai  kurzust  Pannon- 
halmára helyezte  át,  hogy  a  növendékek  zavartalanul 
folytathassák  tanulmányaikat.  Azonban  a  haza  állapota 
megkívánta,  hogy  minden  fegyverfogható  ifjú  a  nemzeti 
küzdelem  bajnokává  esküdjék.  Hazafias  hagyományaihoz 
híven  tehát  a  bencés-rend  is  1848.  szeptember  4-én  a 
katonaköteles  korban  levő  növendékeket  a  haza  védel- 
mére haza  bocsátotta  azzal  a  meghagyással,  ha  honvé- 
delmi kötelezettségüknek  eleget  tettek,  a  rend  ismét 
visszafogadja  őket.  1849.  április  18-án  a  többi  növen- 
dékeket is  haza  bocsátották  világi  ruhában,  azzal  a  biz- 
tosítással, hogy  a  háborús  viszonyok  megszűnte  után  a 
rendbe  ismét  visszavétetnek.  1849.  április  30-án  18  nö- 
vendék haza  is  ment  szüleihez ;  a  pannonhalmi  főiskolát 

ennek  következtében  bezárták.  Ezzel  a  csoporttal  ment 
haza  Vaszary  Kolos  is.  Édes  anyja  nagyon  aggódott, 
hogy  fia  a  forradalom  alatt  ott  hagyja  szerzete't.  Leve- 
leiben, később  otthon  szóval  nagyon  kéri,  hogy  ki  ne 
vetkőzzék.  Aggodalma  nem  teljesült,  a  gyönge  testalkatú 
ifjú  nem  volt  katonának  való.  A  szerető  anya  mintha 
megsejtette  volna,  hogy  fiára  a  papi  pályán  minő  nagy 
hivatás  vár. 

A  forradalom  alatt  részben  Keszthelyen  édes  anyjá- 
nál, részben  Balaton-Hidvégen  Horváth  gazdatiszt  sógo- 
ránál tartózkodott.  Horváth  Vaszary  Jozefát  birta  nőül, 
Vaszary  János  jószágigazgatónak,  Kolos  mostoha-bátyjá- 
nak leányát.  Szívesen  időzött  Hidvégen  máskor  is,  mert 
Horváth,  amellett  hogy  őszinte  lelkű  és  szavú,  talpig  becsü- 
letes ember  volt,  szegény  édes  anyjával  sok  jót  tett. 

A  Pannonhalmán  maradt  növendékpapokat  se  soroz- 
ták be  katonáknak.  Mikor  Klapka  1849.  augusztus  eiején 
kirontott  Komáromból,  s  a  császáriakat  űzve  Győrre 
jött,  Zichy  Ottó  gróf  kormánybiztos  Pannonhalmán  össze- 
íratta a  növendékeket  a  népfelkelés  számára.  Rimely  fő- 
apát kérésére  azonban  Klapka  megtiltotta  a  pannonhalmi 
papnövendékek  besorozását,  1849.  augusztus  11-én  kelt 
következő  rendeletével:  „Meghagyom  a  Bizottságnak, 
hogy  a  klérust  maga  épségében  meghagyva,  azt  az  újon- 
cok közé  semmi  esetre  be  ne  sorozza." 

*  #  * 

A  forradalom  után,  1850-ben  tanulmányait  Pannon- 
halmán  folytatta   Vaszary    Kolos.    Tanulmányaiban   ott 

is  a  kitűnők  között  volt  s  a  theologiai  tanulmányai  mel- 
lett szorgalmasan  ke'szült  tanári  szaktárgyaira,  a  törté- 
nelemre s  a  klasszikus  nyelvekre;  a  francia  nyelvet  is 
ekkor  sajátította  el.  Theologiai  bizonyítványai  következő' 
előmenetelét  tanúsítják :  az  1850 — 51-iki  iskolae'vben  :  her- 
meneutikából  elsőrendű,  új-szövetségi  szentírásból  kitűnő, 
exegesisből  elsőrendű,  az  alapvető  ágazatos  hittanból 
kitűnő;  1851 — 52-iki  tanévben:  bibliai  archeológiából  ki- 
tűnő, az  ó-szövetségi  szentírásból  kitűnő,  exegesisből 
kitűnő,  egyháztörténetből  kitűnő;  az  1852 — 53-iki  tan- 
évben :  egyházjogból  kitűnő,  lelkipásztorkodási  tanból 
kitűnő,  paedagógiából  kitűnő;  1853 — 54-iki  tanévben: 
erkölcstanból  kitűnő,  didaktikából  kitűnő,  ágazatos  hit- 
tanból kitűnő. 

Tanárai  nagy  hatást  gyakoroltak  reája. 

Pannonhalmán  igen  jeles  s  képzett  tanári  kar  műkö- 
dött. Kruesz  Krizosztom,  Hollóssy  Jusztinián,  Vagacs 
Caesar,  De  La  Casse  Benjámin,  stb.  számot  tevő  nevek 
voltak  a  tudományos  világban  s  itt  a  bölcseleti  szakon 
tanítottak.  A  theologiai  fakultáson  Jób  Tóbiás,  Ballay 
Valér,  Ruzsicska,  Petheő  működtek,  mindnyájan  szak- 
emberek, bevégzett  papi  jellemek.  Vaszary  Kolosra 
Kruesz  és  Hollóssy  hatottak  tudományukkal;  Jóbot 
szent  élete  miatt  kedvelte,  Ballayt  pedig  költői  kedélyeért 
és  szép  verseiért  nagyon  szerette. 

Jellemző,  hogy  az  abszolút  korszak  alatt,  már  a 
a  növendékpapban  kitört  az  elégedetlenség  s  ezzel  együtt 
a  hazafias  érzés.  A  főapát  a  nyomasztó  viszonyok  hatása 
alatt,    hogy   a   rend   gimnáziumait    megtarthassa,    sokat 

adott  arra,  ha  valaki  németül  is  tudott.  1850-iki  kon- 
kurzusra  két  keszthelyi  6  osztályt  végzett  gimnazista 
jött.  A  felvételi  vizsgálaton  szokásos  kérdések  után 
Rimely  főapát  megkérdezte  az  ifjakat  egyenkint,  tudnak-e 
németül  ?  Azok,  anélkül,  hogy  összebeszéltek  volna,  nem 
is  tudva  a  felteendő'  kérdésekről,  mindketten  egyszerű 
őszinteséggel  azt  felelte,  hogy  nem  tudnak,  mert  Keszt- 
helyen csak  a  zsidók  beszélnek  németül.  Az  általános  neve- 
tés a  folyosóra  is  kihatott.  Vaszary  Kolos  kívül  várta 
a  két  konkurrenst,  akik  közül  egyik,  Vaszary  Domonkos, 
rokona  is  volt.  Mikor  kijöttek,  átölelte  őket  s  azt  mon- 
dotta: vivite  Fratres,  megérdemlitek,  hogy  a  magyar 
Benedek-rend  fölvegyen  benneteket  is. 

A  komoly  tanulmányi  évek  alatt  is  megtartotta  jó 
kedélyét,  eleven  modorát.  Egyik  kortársa  írta  róla  e 
sorok  írójának:  „Vaszary  Kolos  igen  jókedvű,  élénk  fiú 
volt,  szívesen  vett  részt  ártatlan  tréfáinkban.  Élénk  eszű, 
jó  tanuló  volt.  Mivel  a  jó  szívet  benne  felismertük, 
mindnyájan  szerettük.  A  mozgalmas  48 — 49-ben,  egyik- 
másik fiatal  rendtag  honvéd-kötelezettségi  útjában  átélt 
kalandjainak  reprodukálásában  élénk  részt  vett  Kolos  is 
s  őszi  erdei  sétánk  alkalmával  a  cérnára  fűzött  gesz- 
tenye sütésnél  sürgölődött.  Különben  önérzetes,  köte- 
lességtudó jellem  volt.  Amije  volt,  szívesen  megosztotta 
s  különös  passziója  volt,  ha  a  páhoki  kemény  füstölt 
paprikás  túróval  kedveskedhetett  társainak."  A  szün- 
napokban társaival  történt  tréfás  eseményeket  senki  se 
tudta  jobban  versbe  szedni,  mint  ő,  egyben  lerajzolta  a 
táblára    a   szereplő   személyeket.    Leghatározottabban  a 

túlságos  lojális  cilinder-kalapokat  örökítette  meg  tréfás 
versekben. 

Ezen  néhány  vonás  az  ő  derült  lelki  világának  volt 
visszhangja,  mely  az  élet  kedélyét,  mint  fűszert,  szépen 
tudta  összeegyeztetni  a  pálya  komolyságával.  A  pálya 
komolyságáról  szólok,  mert  bizony  amint  Keszthelyen 
kora  uralkodó  eszméi  hatottak  reá,  viszont  Pannonhal- 
mán jegecesedett  ki  benne  a  szellemi  munka  érettsége. 
A  sz.  Benedek-rend  visszaállítása  után,  a  pannonhalmi 
monostorban  egész  monte-cassinoi  szellem  indult  meg. 
Az  ébredező  szellem,  a  tudomány  és  irodalom,  a  Mabil- 
lonok  és  Maurinusok  tudományos  munkásságának  virá- 
gos kertjévé  lett  Pannonhalma.  Amint  a  kereszténység 
Pannonhalmáról  indult  hódító  útjára,  úgy  mondhatjuk 
el  szellemi  tekintetben  a  XIX.  századbeli  Pannonhalmá- 
ról is  amit  Dante  mondott  Monte-Cassinoról :  „Onnét 
sugárzott  ki  az  üdv  új  fénye  földünkre."  Szeder  Fábián, 
Guzmics  Izidor,  Czuczor  Gergely,  Czinár  Mór,  Beély 
Fidol,  Jedlik  Ányos,  Márkffy  Sámuel,  Rónay  Jácint, 
Sárkány  Miklós,  Bresztyenszky  Béla,  Mollich  Tóbiás  stb., 
mind  oly  nevek,  amelyek  irodalmunknak  tekintélyt  sze- 
reztek. A  Guzmics  Izidor  vezetése  alatt  állott  tanár- 
képző' oly  kiképeztetésben  részesítette  a  rend  tagjait, 
hogy  gimnáziumaikon  kívül  még  a  győri  és  pozsonyi 
jogakadémiát  is   akárhányszor    ellátta   jeles  tanerőkkel. 

Vaszary  Kolost,  a  hivatására  ambícióval  készülő 
növendékpapot  ez  a  szellem,  mint  valamely  szentélynek 
fensége,  megragadta  és  erősen  vonzotta  magához.  Ennyi 
példa  láttára  meg  kellett  fogamzania  az  ő  fogékony  szelle- 

mének  is.  Méltán  mondhatta  róla  később  rendje,  főapáttá 
választásakor  az  Ő  Felségéhez  intézett  felterjesztésben, 
hogy  papnövendéki  minőségében  s  tanulmányaiban  egy- 
aránt kitűnő  ifjú  világos  jeleit  adta  a  rendbe  való  hiva- 
tottságának. 

1854.  június  6-án  az  ünnepélyes  fogadalom  letéte- 
lével véglegesen  felvétetett  a  rend  tagjai  közé  és  meg- 
nyílt előtte  az  ösvény,  melyen  az  óhajtott  célhoz,  a 
tanári  pályához  jusson.  Nem  lévén  meg  a  kánoni  élet- 
kora, a  papi  rendekből  1864.  július  20-án  csak  a  sub- 
diakonátust,  július  25-én  pedig  a  diakonátust  vette  fel 
Karner  Antal  győri  püspök  kezeiből. 


A   TANARI   PALYAN. 

/.  Komáromi  tanár.  Pappá  szentelése  és  primiciája.  —  //.  Pápai  tanár. 
„Ifjúsági  Plutarch."  Közéleti  szereplése  Pápán.  —  ///.  Esztergomi  tanári  mű- 
ködése. Tanári  egyénisége  és  tekintélye.  Magatartása  a  szegény  diákokkal. 
A  Széchenyi-alapítvány.  Az  önképzőkör  felkarolása.  Közéleti  tevékenysége. 
Történeti  tankönyvei.  Tanítványainak  irodalmi  zsengéi.  Tanítványai  ragasz- 
kodása. Thaly  Kálmán  támadása  és  az  esztergomi  tanítványok.  Kiválóbb 
tanítványai.  Édes  anyja  halála.  —  IV.  Győri  házfőnök  és  igazgató.  Szerep- 
lése a  közügyekben.  A  gimnázium  színvonalának  emelése.  Győri  előadásai. 
Betegeskedése.  Győri  irodalmi  munkássága. 


\4INT  professzus  rendtagnak,  első  tanári  állomása 
*"  Komárom,  hol  1854— 1856-ig  tanított.  Mindkét  év- 
ben a  2-ik  osztály  főnöke  volt  s  mint  ilyen,  tanította  a  ma- 
gyart, latint,  történelmet,  földrajzot  és  rajzot  a  ll-ik,  a 
magyart,  földrajzi  és  természetrajzi  az  1-ső  osztályban. 
Komáromi  tanítványai  közül  tudomásom  szerint  ma  már 
csak  hárman  élnek :  Kun  Miklós,  volt  országgyűlési  kép- 
viselő, Pázmány  Kornél  ügyvéd  és  Kajdácsi  Gyula  ny. 
telekkönyvi  hivatalnok.  A  kezdő  tanár  nevelői  egyénisé- 
gének már  néhány  jellemző  vonását  adta.  A  Bach-kor- 
szak a  komáromi  kis  gimnáziumra  is  ráhúzta  a  német 
kényszerzubbonyt,  a  magyar  szellem  érvényesítését  bűn- 

nek  minősítette  a  hatalom,  de  azért  Vaszary  Kolos,  ha 
csak  szerét  tehette,  a  fiúkkal  való  egyéni  érintkezésben 
ki-kitört  belőle  a  magyar  érzés  s  előszeretettel  beszélt 
tanítványainak  a  letűnt  nagy  napokról,  a  szomorú  végről, 
amelynek  káros  hatása  alatt  nyögött  abban  az  időben  a 
magyar.  Tanítványai  közül,  ha  valakit  megróni  volt  kény- 
telen, látszott  rajta,  hogy  neki  fájt  legjobban,  s  még  a 
legkonokabb  is  kiérzé  a  szeretet  melegét  feddő  szavaiból. 
A  tanári  emlék  mellett,  rövid  komáromi  tartózkodásából, 
még  egy  kegyeletes  emléket  őriztek  meg  róla  a  komá- 
romiak: a  buzgó  papét.  Az  1855-iki  kolera-járvány 
alkalmával  ugyanis  példás  buzgalommal  vett  részt  a 
betegek  vígasztalásában  és  gyóntatásában.  Majd  Komá- 
romból szülővárosába,  Keszthelyre  sietett,  s  ott  is  a 
szenvedő  emberiség  szolgálatában  áldozta  a  saját  üdülő 
idejét. 

A  pappá  szentelésre  szükséges  kánoni  életkort  el- 
érvén, 1855.  május  26-án  Deáki  Zsigmond  caesaropolii 
püspök,  győri  püspöki  helynök  Pannonhalmán  ordinálta 
őt,  az  ősrégi  sz.  István-kápolnában.  Primiciáját  június 
3-án  Komáromban  mondotta  a  Rozália-kápolnában, 
amely  azon  időben  a  romokban  heverő  sz.  András- 
templomot helyettesítette.  A  primicián  jelen  volt  édes 
anyja,  minden  osztályból  2—  2  tanuló  állott  az  oltár 
előtt  a  gimnáziumi  ifjúság  képviseletében.  Közöttük  volt 
Fehér  Ipoly  is,  a  főapátsági  méltóságban  jeles  és  méltó 
utódja,  aki  akkor  IV.  osztálybeli  tanuló  volt. 

Komáromból  Pápára  helyezték.  Itt  1856 — 1861-ig 
volt  tanár.  Tanárkodásának  kezdete  az  elnyomatás  kor- 
szakának végére  s  a  nemzeti  újjáébredés  kezdetére  esik. 
A  pápai  gimnázium  Füssy  Tamás  buzgó,  magyar  veze- 
tése alatt  állott,  kihez  oktatási,  irodalmi  s  magyar  irányú 
törekvéseiben  fiatal  hévvel  és  lelkesedéssel  csatlakozott 
Vaszary  Kolos.  Mindkettő  lelke  volt  a  gimnáziumnak, 
melynek  színvonala  alattuk  rendkívül  emelkedett.  A  gim- 
názium évzáró  ünnepei,  zászlószentelése  a  magyar  nem- 
zeti érzés  tűzhelyei  lettek.  Pápához  közel,  a  Dákán  lakó 
özv.  Batthyányi  Lajosné  grófné,  Szabó  Imre  iszkázi 
esperes,  a  híres  egyházi  író  és  szónok,  Szombathely 
késó'bbi  püspökének,  nemkülönben  a  város  és  vidéke 
intelligenciájának  megjelenése  ezen  ünnepélyeken,  jelezte 
a  fontosságot,  melyet  a  kis  algimnázium,  a  régi  híres 
református  kollégium  mellett,  magának  kivívott.  Mindez 
az  éltesebb  Füssy  mellett  az  ébresztő,  a  lelkesítő  Vaszary 
Kolos  érdeme  is  volt.  Egyik  volt  pápai  tanítványa,  ma, 
45  év  múlva  is  így  ír  az  ő  pápai  tanári  működéséről : 
„Mindnyájan  rajongtunk  érte;  szigorú,  de  igazságos  és 
végtelenül  lelkes  professzor  volt ;  kivált  történeti  óráinak 
örültünk.  Gyermeki  szívünket  senki  sem  tudta  olyan 
lelkesedésre  lobbantani,  mint  ő;  csupa  láng,  csupa  ra- 
jongás voltunk  igéi  nyomán  a  hazáért."  De  a  hazafias, 
vallásos  lélek  nevelése  mellett  növendékei  testi  nevelé- 
sére is  gondja  volt  Pápán.  Akkor  még  rendszeres  tor- 
náról nem  igen   volt   szó,   azért  felhasználta   mindazon 

gyakorlatokat,  amelyek  a  testedzést  szolgálták.  Nyáron 
együtt  labdázott  tanítványaival,  télen  együtt  korcsolyá- 
zott s  ilyenkor  is  mindegyikhez  volt  egy-egy  nyájas 
szava,  melyben  benne  rejlett  a  testedzésre  való  biztatás. 

Pápán  kezdte  meg  irodalmi  működését.  Az  ifjúság 
nevelésében  benn  élve,  látta,  hogy  nem  elég  a  merev 
tanítás,  az  ifjúnak  szüksége  van  nagy  példákra,  hogy 
azok  szemlélésénél  ideálisan  gondolkodni,  nemesen  érezni, 
nagy  tettekre  gyulladni  tudjon.  E  szükség  érzetének  hó- 
dolva, Füssy  Tamással  együtt  megindította  az  Ifjúsági 
Plutarch-o\,  mely  követésre  méltó  tulajdonságaikban 
mutatta  be  azok  életrajzát,  akiket  az  ifjúság  elé  lehetett 
állítani.  Ebben  a  4  évfolyamos  füzetes  vállalatban  jelen- 
tek meg  tőle  az  ő  történeti  jellemrajzai  Hunyadi  Jánosról, 
Festetich  Györgyről,  Szilágyi  Erzsébetről,  Fejér  György- 
ről, stb.  Keresztény  szellem,  hazafias  hév,  pedagógiai  él 
jellemezte  ezen  életrajzokat  s  örökbecsűek  ma  is  az 
ifjúsági  olvasmányok  között. 

Azonban  Pápán  már  nemcsak  a  tanári  széken  és 
az  íróasztalánál  dolgozott,  hanem  részt  vett  Veszprém 
vármegye,  nevezetesen  Pápa  városának  politikai  s  tár- 
sadalmi mozgalmaiban.  Ezen  a  téren  való  szereplése 
alapította  meg  szónoki  hírnevét.  Az  alkotmány  vissza- 
állításakor újjászervezett  városi  tanács  tiszteletére  ren- 
dezett fáklyásmenet  alkalmával,  a  városi  tisztikart  a 
polgárság  nevében  ő  üdvözölte.  Befolyása  a  városra 
akkora  volt,  hogy  az  ő  szava  nyerte  meg  Szabó  Imre 
számára,  a  pápai  gróf  Eszterházy  Pál  befolyása  ellenére, 
a  pápai  országgyűlési  képviselői  mandátumot. 

Örökemlékű  fényt  vet  nagy  hazafiságára  és  bá- 
mulatos szónoki  erejére  a  dákai  és  a  veszprémi  jelenet. 
Pápán  megtudták,  hogy  a  dákai  grófnénál,  özv.  gróf 
Batthyányi  Lajosnénál  látgatóban  van  a  nagy  száműzött : 
Teleki  László  gróf.  A  kegyeletes  üdvözlés  elhatározása 
a  pillanat  műve  volt.  A  volt  honvédek  közül  négyen: 
Krisztinkovich  Ede,  Zombay  Gyula,  Fischer  Sándor  és 
Zichy  Ottó  gróf  mentek  ki  Dákára  tisztelegni.  Egyszerre 
hírül  hozzák  a  grófnénak,  hogy  egész  Pápa  városa  útban 
van.  S  csakugyan  4000  ember  hömpölygött  Dákán  a 
grófi  park  körül.  A  város  megbízásából  a  híres  Tarczy 
Lajos,  kollégiumi  tanár  üdvözölte  a  nagy  hazafit.  Beszéd- 
jének nem  volt  valami  nagy  hatása.  Ekkor  a  polgárok 
nagy  tömege  „Halljuk  Vaszaryt!"  kiáltások  között  egy 
sovány,  halovány  arcú,  de  villogó  szemű  fiatal  papot, 
Vaszary  Kolost  az  asztalra  emelte,  aki  beszélt  szépen, 
lelkesen  a  hazafias  kötelességről  és  megkérdezte  a  nagy 
hazafit :  Lehet-e  még  reménye  hazánknak,  hogy  a  letar- 
lott  szabadság  mezején  új  virágok  nyílnak?  A  rögtön- 
zött gyújtó  beszéd  akkora  hatást  idézett  elő,  hogy  a 
nemzet  vértanújának  özvegye,  illusztris  vendégével  együtt 
lejött  az  erkélyről,  hogy  megköszönje  a  lelkes  szónok- 
nak elragadó  beszédjét,  miközben  Teleki  László  gróf 
meg  is  ölelte  a  lelkes  bencés  tanárt.  —  A  másik  jellemző 
eset  Veszprémben  történt.  Az  1861 -iki  októberi  diplomát 
követő  alkotmányos  mozgalmak  alatt  Veszprém-megye 
Fiáth  József  báróban  új  főispánt  kapott.  A  vármegye 
Vaszaryt  bízta  meg,  hogy  a  fáklyásmenet  alkalmával 
üdvözölje.    Január  egyik  fagyos   estéje  volt,   a  főispán 

Bezerédy  Miklós  v.  püspök  és  kanonoknál  szállott  meg. 
Hogy  a  szónokot  közelebb  hallhassa,  lejött  az  utcára. 
Vaszary  javában  szónokol,  mikor  a  közönség  nem  cse- 
kély bámulatára  a  főispán  oda  rohan  hozzája  és  oda 
kap  a  bundához,  melynek  prémje  egyik  fáklyától  tüzet 
fogott.  Vaszary  Kolos  hamar  felismerte  a  helyzetet  s 
így  szólt  a  prémet  oltogató  főispánhoz :  Ne  oltsa  el  Mél- 
tóságod ezt  a  bár  gyönge  külső'  jelét  a  szíveinkben  égő 
forró  szeretetünk  lángoló  tüzének,  melyet  szavakban  tol- 
mácsolni úgyis  képtelen  vagyok. 

III. 
Pápáról  1861-ben  Esztergomba  helyezték  át,  hol 
a  világtörténetet,  a  magyarok  történetét  és  a  magyart 
tanította,  következő  beosztással:  1861 — 62-ben  mint  az 
V.  osztály  főnöke  a  VI.,  VII. -ben  történetet,  V.,  Vl.-ban 
magyart;  1862 — 63-ban  magyart  V.-ben,  történelmet 
VI.,  Vlll.-ban;  1863— 64-ben  VI.,  VII.  és  VHI.-ban  tör- 
ténetet; 1864— 65-ben  Il.-ban  földrajzot,  VI.,  VII.,  Vlll.-ban 
történetet;  1865— 66-ban  Il.-ban  nem  jelent  meg  értesítő; 
1866— 67-ben  III. -ban  földrajzot,  VI.,  VII.,  Vlll.-ban 
történetet;  1867— 68-ban  V.,  VI.,  VII.  és  Vlll.-ban  tör- 
ténetet. 1868 — 69-ben  ugyanazt.  De  mi  volt  azon  történet, 
melyet  ő  tanított,  ahhoz  a  kézikönyvhöz  képest,  melyet 
a  provizórium  az  iskolákra  ráerőszakolt  és  a  mely  ad 
usum  delphini  készült.  Mily  tartalmat  öntött,  mily  szel- 
lemet oltott  a  hivatalos,  száraz,  sallangos,  igazi  hazafias 
érzést  nélkülöző  tankönyv  anyagába.  Esztergom  volt 
tanári  életének  delelője.    Itt    domborodott    ki,    hatalmas 

méretben  az  ő  tanítói  s  nevelői  egyénisége.  Közéletünk 
egyik  országos  tényezője,  mint  volt  kedves  tanítvány, 
következőkben  jellemzi  Vaszary  Kolos  esztergomi  tör- 
téneti előadásait:  „Mily  hatalmas  nemzeti  érzést,  hazafias 
lelkesedést  keltettek  bennünk  az  ő  előadásai,  melyek  a 
nemzet  feltámadását  és  új  életre  kelésének  hajnalát 
hirdették !  Elbűvölt  bennünket  szavaival,  amelyeket 
szomjú  vággyal  hallgattunk  ékesszóló  ajkairól.  Fájlaltuk, 
ha  előadásának  vége  volt  és  várva-vártuk,  midőn  újra 
az  ő  tanítási  órája  közeledik."  Megszívlelhető  ezen  tanári 
előadás  hatása  abban  a  korban,  midőn  tiltva  volt  az 
ifjúságnak  még  kerek  kalapot  is  viselni,  annál  kevésbbé 
volt  megengedve  arra  tollat  vagy  épen  kokárdát  tűzni. 
Tanítványaira  való  hazafias  befolyását  élénken  jellemzi 
az  is,  hogy  mikor  Horváth  Mihály  „Huszonöt  év 
Magyarország  történetéből"  című  korszakos  művét 
1864-ben  Genfben  kiadta,  az  esztergomi  gimnazisták 
bizalmasan  Vaszary  Kolos  útján  fizettek  elő  a  hazafias 
tiltott  könyvre,  melyet  következő  évben  „Magyarország 
függetlenségi  harcának  története"  követett.  Hazafias 
befolyását  bizonyítja  a  következő  eset  is.  „Vaszary 
mindjárt  az  első  órán  —  írja  egyik  esztergomi  tanít- 
ványa —  Qaray  „Kont"-ját  adta  fel  szavalni  s  azt 
mindenkitől  a  legszigorúbban  követelte;  mikor  azonban 
egypár  német  és  tót  deák  miatt  ez  a  „Kont" -história 
kissé  hosszúra  nyúlt  volna,  azt  mi  hol  a  Pákh  Albert 
„Csont"  című  paródiájával,  hol  épen  Vörösmarty 
„Szózat"-ával  váltogattuk  fel.  Ekkor  sült  ki,  hogy  a 
„Szózat"-ot    még  sokan    nem   tudták,    s  nem   a  tanár, 

hanem  a  tanítványok  tartották  ezt  hallatlan  botránynak. 
Érdekes  volt  látni,  hogy  kínlódnak  azok  a  szegény 
idegen  nyelvű  fiúk,  csakhogy  eltitkolhassák  tudatlan- 
ságukat, s  ne'hány  nap  múlva  a  világért  se  lehetett 
volna  köztünk  találni  olyat,  akit  e  miatt  önvád  súj- 
tott volna  .  .  .  ." 

Tanári  egye'nisége't  élénken  tükrözte  vissza  már 
külső  megjelenése  és  modora  is.  Esztergomi  tanítványai- 
tól tudom,  hogy  a  szemeiben  sajátságos  megnyerő  erő 
volt,  mely  kiterjedt  egész  lényére,  a  vele  való  érint- 
kezésre, amely,  amint  tanítványait  vonzotta,  azonképen 
megragadta  azokat  is,  kikkel  az  iskolán  kívül  a  társada- 
lomban összeköttetésbe  jutott.  A  legkisebb,  legérték- 
telenebb  növendékkel  is  nem  csak  leereszkedő',  hanem 
oly  barátságos  volt,  hogy  a  vele  érintkezőt  magához 
emelte  és  e  tulajdonsága  annál  erősebbé  vált,  minél 
magasabbra  emelkedett  a  közpályán.  Tanítványaival 
komolyan  bánt,  mint  aki  férfiakat  akar  belőlük  nevelni. 
Fegyelmet  tartott,  de  gúzsba  nem  kötötte  az  egyénisé- 
get, nehogy  elnyomja  a  lélek  természetes  vidorságát. 
Tanításmódjával  első  sorban  azt  akarta  elérni,  hogy 
minél  inkább  használjon  tanítványainak  s  solidumot 
adjon,  nem  pedig  frázis  halmazt.  Midőn  előadását  meg- 
kezdette, legtöbbször  leszállt  a  katedráról.  Hangja  eleinte 
gyenge  s  csendes  volt,  de  minél  inkább  belejött  az  elő- 
adásba, annál  inkább  átmelegedett.  Gyöngéd,  karcsú, 
kissé  meghajlott  termete  kiegyenesedett  s  szemeinek 
delejes  sugara  kisérte  az  előadás  menetét  azzal  a  varázs- 
erővel, mintha  azt  kérdezné:  Ugy-e  szép?    Ekénl  tanár 

és  tanítvány  bizonyos  benső  meghatottság  ereje  alatt 
állott  s  rá  nem  figyelni,  szinte  lehetetlen  volt.  Egyik 
jeles  tanítványa,  aki  ma  egyik  káptalanának  prépostja, 
így  írja  le  az  ő  ifjúkori  benyomásait:  „Gyermek- 
ésszel már  akkor  is  észrevettünk  annyit,  hogy  taná- 
runk előtt  mindaz  szép  és  nagy,  ami  magyar;  nem 
volt  az  a  hiba  vagy  tévedés,  melynek  mentségére  vagy 
legalább  enyhítésére  egy-egy  szelídítő  epithetont  ne  ta- 
lált volna." 

Az  iskolai  feleletek  kihallgatásánál  is  nem  kisebb 
mértékben  tűnt  ki  tanítványaihoz  való  szeretete  s  tapin- 
tata.  Ha  valaki  törekvésének  és  jóakaratának  valamelyes 
jelét  adta,  azt  legalább  egy  helybenhagyó  főhajtással 
jutalmazta.  A  jó  feleletek  pedig  valódi  örömet  keltettek 
benne  s  ilyenkor  az  elismeréssel  nem  fukarkodott.  A 
hanyag  tanuló  azonban  nagyon  lehangolta  s  fájdalmát 
gyakran  napokig  észre  vették.  A  tanítványaival  való 
bánásmódjára  jellemző,  az  előbb  említett  tanítványától 
hallott  következő  eset:  „Jóllehet,  már  a  gimnázium 
felsőbb  osztályaiban  voltunk,  a  magyar  helyesírással 
mégis  meglehetős  hadilábon  állottunk.  Sem  oktatás,  sem 
intés  nem  vezetett  célhoz.  Végre  is  —  s  ez  a  dologban 
jellemző  —  a  mi  beleegyezésünket  kérte  ki,  hogy  arra, 
aki  írásbeli  dolgozatában  sok  helyesírási  hibát  követ  el, 
azt  a  büntetést  szabhassa,  hogy  ebéd  alatt  az  iskolába 
bezárassák.  Mindenképen  célt  ért.  A  gyöngéd  büntetés, 
melynek  szükségességét  mindenki  belátta,  senkit  sem 
keserített  el;  a  helyesírási  hibák  pedig  néhány  hét  alatt 
végkép  eltűntek." 

Puszta  megjelenése  sokszor  egy  csapásra  megvál- 
toztatta a  tanulók  hangulatát.  Az  esztergomi  gimnázium- 
nak az  ő  idejében  még  nem  volt  a  mai  fényes  otthona. 
Régi  szűk  épületben,  a  városháza  mellett  vonult  meg; 
a  tanulók  nagyon  összeszorultak,  még  az  oldalfalaknál 
is  ültek.  A  diák  óraközben  anélkül  is  igen  eleven,  s 
amint  kiment  valamelyik  tanár,  az  összehuzottan  ülő 
diák  sietett  a  keskeny  padokból  szabadulni.  A  kötekedés, 
szokásos  diák  veszekedés  többször  oly  port  csinált  az 
esztergomi  gimnázium  tantermeiben,  hogy  a  másik  órára 
belépő'  tanár  alig  látta  a  fiúkat  s  azok  viszont  őt.  Mindez 
azonban  elmaradt  Vaszary  Kolos  órája  eló'tt.  Jóságos 
arca,  tüzes  tekintete  megszelídítette  a  legvásottabbat  is 
s  mert  tudták,  hogy  most  érdekes  előadás  következik, 
csendben  várták  belépését.  Aki  az  ő  órája  előtt  mert 
volna  izetlenkedni,  rakoncátlankodni,  azzal  társai  számol- 
tak volna  le.  Fel  tudta  kelteni  tanítványaiban  azt  az  erős 
önérzetet,  hogy  az  osztály  jó  hírnevéért,  becsületéért 
mindegyik  felelős  s  első  sorban  a  jobb  tanulóknak,  az 
osztály  szemefényeinek  kell  jó  példával  előljárniok. 
Tárgyának  lelkes  előadása,  meggyőző  szavai,  szerete- 
tet kisugárzó  bánásmódja  annyira  lekötötte  tanítványai 
figyelmét,  hogy  kemény  szóra,  büntetésre  alig  volt  szük- 
ség. Megjelenését  siri  csend  fogadta  s  el  lehetett  mondani: 
conticuere  omnes  .... 

A  szegény  tanulókkal  szemben  tanúsított  magatar- 
tása lényeges  vonása  volt  Vaszary  Kolos  egyéniségének 
mindenütt,  de  talán  sehol  jobban,  mint  Esztergomban. 
Tankönyvírói  munkássága  révén  egy  kis  jövedelmi  for- 

rásra  tett  szert.  De  ez  csak  arra  volt  jó,  hogy  annál 
több  jusson  a  szegény  tanulóknak.  Általában,  ahol  segí- 
teni kellett,  nem  annyira  azt  nézte,  hogy  jeles  tanuló-e, 
hanem  csak  a  szegénységét  tekintette.  Ministránsait 
mindig  a  szegény  fiúk  közül  választotta.  Számukra  szek- 
rényében mindig  tartott  valami  süteményt,  amikor  telt, 
egy-egy  „hatost"  is  juttatott.  Mikor  történeti  iskolai 
könyveit  írta,  a  nyomda  számára  való  tisztázásra  mindig 
a  jobbírású  szegény  fiúkat  alkalmazta,  hogy  ezen  a 
címen  is  juttasson  nekik  valamit.  Jobb  módú,  előkelő 
családból,  csak  egy  növendékével  másoltatott:  Forster 
Gyula  báróval,  ezen  mai  napig  is  nagyon  kedves  tanít- 
ványával, akivel  térképeket  készíttetett.  Egyik-másik 
tanulónak  egész  öltözet  ruhát  is  csináltatott.  Nem  használt 
reverendáit  is  ilyen  célra  használta  föl.  Beteg  tanítványait 
eló'szeretettel  kereste  fel  s  a  gyógyszer  árát  irgalmas 
szívvel  fedezte.  Az  igazság  érdekében  tartozunk  annak 
a  kijelentésére,  hogy  az  ő  szegényeiről,  a  „Kolos-sze- 
gényekéről túlzások  is  kerültek  forgalomba.  A  tanári 
s  írói  jövedelmébó'l  annyifelé,  a  hogy  többször  feltün- 
tették, nem  juthatott,  mikor  az  édes  anyját  is  segélyez- 
nie kellett.  De  tény  az,  hogy  mindenét  szétosztotta,  neki 

semmije  se  maradt. 

*  *  * 

Nagy  eló'szeretettel  karolta  fel  az  ifjúság  szellemi 
önképzését.  Széchenyi  István  grófnak  emlékét  több 
esztergomi  előkelő  polgár  1861-ben  egy  alapítvánnyal 
örökítette  meg,  azon  célból,  hogy  az  alapítvány  kama- 
taiból olyan  főgimnáziumi  tanuló  részesíttessék   ösztön- 

díjban,  aki  a  magyar  történelem  vagy  irodalom  terén 
jeles  készültségével  kitűnik.  Az  alapítvány  kezelését  az 
esztergomi  Kaszinóra  bízták,  mely  addig  is,  mig  az 
alapítvány  eredeti  céljaira  fordítható,  a  főgimnáziumnak 
az  összeg  kamatait  egy  történelmi  pályakérdés  jutal- 
mazásául ajánlotta  fel.  A  pályázati  tételek  bírálói  között 
Vaszary  Kolos  mindig  ott  volt,  s  a  tételek  kitűzésében 
érvényesítette  az  ő  historikus  pedagógiai  érzékét.  A  míg 
ő  Esztergomban  működött,  a  Széchenyi-díj  tételei  követ- 
kezők voltak:  1862 — 63-ban:  „Adassék  elő  értekezés 
alakjában  Magyarország  műveltségi  és  tudományos  álla- 
pota az  Anjouk  alatt,  különös  tekintettel  Nagy  Lajos 
korára."  Pályanyertes  Forster  Gyula,  VII.  o.  t.  lett.  - 
1863 — 64-ben:  „Adassék  elő  értekezés  vagy  elbeszélés 
alakjában  Magyarország  helyzete  és  nagysága  Sz.  László 
király  korában."  A  jutalmat  Findura  (ma  Farkasfalvi) 
Imre  nyerte  meg.  —  1864 — 65-ben:  „Minő  következ- 
ményei voltak  Mária  Terézia  intézményeinek  Magyar- 
ország műveltségi  s  tudományos  állapotaira  nézve." 
A  pályadíj  nyertes  Novoszád  (Nárasdy)  János  VIII.  o.  t. 
lett.-  -  1865 — 66-ban  a  porosz  háború  miatt  nem  jelent 
meg  a  gimnáziumi  értesítő,  a  jutalom  sem  adatott  ki. 
Az  1866 — 67-ki  tanévben  sem  tűztek  ki  pályatételt. 
1867 — 68-ki  tanévben  már  újra  kitűzték  a  következőt: 
„Mily  befolyással  voltak  hazánkra  a  befogadott  és  meg- 
hódított népek  az  Árpádok  alatt."  A  jutalmat  meg- 
nyerték Bolgár  József  VIII.  és  Maiina  Lajos  VII.  o.  t.  - 
1868 — 69-ben  :  „Mily  viszonyban  volt  Horvát-  és  Dalmát- 
ország Magyarországhoz  Sz.  Lászlótól  Zsigmondig."    A 

jutalmat  Maiina  Lajos  VIII.  o.  t.  nyerte  meg.  A  jutalom- 
díjakat   rendesen  az  iskolai  e'v  végén    megtartott   ünne- 
pélyen, az  egybegyűlt  szülők  stb.  előtt  osztották  ki. 
Bárki  áttekinti  a  Széchenyi-tételeket,  tisztában  van,  hogy 
azok  lényege  a  magyar  fajérzést  szolgálta. 

Különben  Gulyás  Elek  jóbarátja  és  tanártársa 
mellett,  Vaszary  Kolos  nevéhez  fűződik  az  eszter- 
gomi főgimnázium  önképzőkörének  megerősödése  is. 
Az  50-es  évek  abszolutizmusa  alatt  szó  sem  lehetett  az 
iskolákban  az  önálló  szellemi  működésről.  Az  egész 
működés  az  iskolai  teendők  pedáns  elvégzésére  szorít- 
kozik. Sőt  1852-től  azt  is  megtiltották,  hogy  az  igaz- 
gatónak vagy  tanárnak  ünnepélyt  rendezzenek.  A  60-as 
évek  alkotmányos  megűjhodása  az  iskolákba  is  nem- 
zetibb szellemet  hozott  be.  Az  új  irány  az  önképző- 
köröket is  életre  keltette,  [gy  lépett  életbe  Esztergomban 
is.  Vaszary  Kolos  először  csak  a  vezetése  alatt  álló 
két  osztályt,  az  ötödiket  és  hatodikat  egyesítette  önképző- 
körbe, melyben  az  egyéniség  fejlesztése  szempontjából 
lehető  legnagyobb  szabadság  uralkodott.  „Úgy  bánt 
velünk  —  írja  egy  esztergomi  tanítványa  —  mint  jöven- 
dőbeli szabad  férfiakkal  és  munkálkodásunkat  mégis 
atyai  bölcsességgel  ő  vezette."  Kifogyhatatlan  volt  olyan 
tételek  felsorolásában,  melyeket  kidolgozásra  ajánlott. 
Egyik  érdekes  tétele  ez  volt:  „Nagyon  rossz  időket 
élünk,  de  hogy  a  magyar  nemzet  el  nem  vész,  oly  igaz, 
mint  hogy  egy  Isten  őrködik  fölöttünk."  Mindenki  meg- 
értette célját  s  a  tételt  majd  mindegyik  tanítványa  kidol- 
gozta. —  E  mellett  arra  törekedett,  ami  minden  önképző- 

körnek  főcélja  volna,  hogy  magántanulmányokra  vezérel- 
jen. „Könyveket  osztott  ki  közöttünk  -  mondották  e 
sorok  írójának  növendékei,  --  hogy  azokról  bó'  kivonatos 
ismertetéseket  adjunk."  Azon  ifjakat,  akik  a  komolyabb 
irodalmi  munkásságnak  barátai  voltak,  önmaga  köré 
szerette  gyűjteni.  „Egyik  vasárnap  -  írja  egyik  kiváló  és 
az  írói  világban  ma  már  tekintélyes  névvel  biró  tanít- 
ványa —  felhívott  bennünket  a  szobájába,  hol  egész 
garmadája  a  becsesnél-becsesebb  forrásmunkáknak  várt 
reánk.  Mindenkinek  adott  egy  csomót  s  feladta,  hogy 
kiki  lapozza  át  s  jegyezze  ki  azokból  azokat  az  adatokat, 
a  melyeket  Esztergom  városának  vagy  régi  várának 
múltjára  nézve  fontosnak,  érdekesnek  gondol."  Szóval, 
akiknek  tehetsége  megütötte  az  ő  kritikájának  mértékét, 
buzdította  s  sokszor  egy-egy  szerényen  odavetett  meg- 
jegyzésével irányt  adott  törekvéseiknek.  Mintha  arra 
gondolt  volna:  „Veteres  migrate  coloni !"  Mint  mondják, 
ezen  időben  komolyan  tervezte  Esztergom  monográfiáját, 
melyet  tanítványaival  együtt  akart  megírni. 

*  *  * 

Mint  Pápán,  Esztergomban  is  részt  vett  a  társas 
élet  mozgalmaiban.  Esztergom  társadalmi  élete  a  60-as 
években  jóval  élénkebb  volt,  mint  most.  Kulturális,  köz- 
gazdasági intézményeit  nagyobbrészt  azon  idők  hazafias 
lelkesedése  hozta  létre.  Kisdedovó  egylet,  dalárda,  gaz- 
dasági egylet,  legényegylet,  borászati  egylet,  vízvezeték, 
jótékony  egylet,  szigeti  sétány,  helyiérdekű  vasűt,  mind 
ezen  időben  került  felszínre  s  vagy  létesült  azóta,  vagy 

erős  agitáció  folyik  megvalósításának  érdekében  még 
napjainkban  is.  A  sajtó  is  ébredett.  Pongrácz  Lajos,  a 
volt  honti  főjegyző  és  alispán  1862-ben  megindítja  az 
„Esztergomi  Újság" -ot.  Az  1863-iki  nagy  inség  lángra 
lobbantotta  a  résztvevő'  szíveket  s  Esztergom  közönsége 
megértette  a  nyomorgók  esdő  szózatát.  Vaszary  Kolos 
ezen  társadalmi  mozgalmakban  tevékeny  részt  vett,  a 
kisdedóvó-társulat  megalakítása  érdekében  buzgón  közre- 
működött s  első  indítványozója  volt  létesítésének.  Az 
„Esztergomi  Ujság"-nak  buzgó  munkatársa  volt,  cikkei 
érdeklődést  keltettek.  Bármilyen  mozgalomban  kérték  ki 
tanácsát,  mindenre  megtette  az  ő  alapos  észrevételeit. 
Mikor  az  inség  idején  a  bencések  székháza  60  szegényt 
táplált,  Vaszary  Kolos  boldogan  és  derült  kedéllyel  sürgö- 
lődött közöttük.  A  bencések  úri-asztala  Esztergom  társa- 
dalmának szinét-javát  gyűjtötte  össze  mindenkor  s  a  60-as 
évekből,  midőn  forrt,  pezsgett  a  nemzeti  öntudat,  Vaszary 
Kolos  pohárköszöntői  még  ma  is  emlékezetesek. 

Mint  esztergomi  tanár  tette  le  1867.  március  31-én 
az  egyetemen  a  tanári  vizsgát  a  történelemből  és  föld- 
rajzból. Ő  volt  a  Sz.  Benedek  rendben  az  első  okleveles 
középiskolai  tanár.  Lépése  annál  inkább  méltánylandó, 
mert  az  állami  vizsgázás  csak  az  új  tanárokra  volt 
kötelező.  Esztergomi  tanárságára  esik  irodalmi  munkás- 
ságának oroszlánrésze  is.  Elve  volt,  hogy  a  magyar  pap 
csak  tudománya  s  erkölcsi  nivója  által  tarthatja  meg 
tekintélyét.  A  tudományos  és  irodalmi  foglalkozás,  az 
etnikai  feladatok  tág  tért  nyújtanak  a  kulturális  érvénye- 
sülésre. Mint  hazafias  érzelmű  és  szakavatott  tanár  érezte, 


—    44    — 

hogy  az  akkor  használt  Pütz  Vilmos  történeti  szellemét 
visszatükröző  történeti  tankönyveink  Ízetlenek,  rendszer- 
telenek és  minden  hazafias  érzületet  nélkülözők  voltak. 
Vaszary  Kolos  félt,  hogy  magyarázataival  nem  lesz  képes 
ellensúlyozni  a  tankönyv  szellemét,  azért  elhatározta, 
hogy  maga  fog  az  ifjúság  számára  megfelelő  tankönyveket 
írni.  Elősegítette  elhatározásának  megvalósulását  az 
októberi  diplomát  követő  duzzadó  nemzeti  hangulat;  a 
helytartótanács  1861 -ki  rendelete,  hogy  a  történelmet 
és  földrajzot  terjedelmesebben  kell  tanítani  sőt  a  német 
nyelv  óráit  a  történelem  javára  leszállították.  1863-ban 
megjelent  tőle  a  Világtörténelem,  1865-ben  Horváth 
Mihály  nyomán  Magyarország  története.  Amit  nem 
lehetett  a  tankönyv  keretébe  beilleszteni,  azt  szóval  ki- 
bővítette. Éjjeleket  virrasztott  sokszor  íróasztala  mellett, 
a  nyelvek  tanulására  is  szerzett  időt  s  emellett  a  „Pesti 
Napló"-ba  s  a  „Tanodái  Lapokba"  írt  szorgalmasan. 
Ferenczy  Jakab,  az  igazgatója,  féltette  a  túlságos  szellemi 
munkától  s  nem  egyszer  illette  jóságos  testvéri  piron- 
gatással.  Az    öntudatos    irodalmi    szárnycsattogást 

különben  tanítványai  körében  is  szívesen  nézte.  A  tanulók 
közül  többen,  a  Haan  Rezsőtől  szerkesztett  „Esztergomi 
Ujság"-ban  próbálták  zsengéiket  bemutatni.  Baross  Gábor 
több  ügyes  verset  irogatott,  hasonlóképen  Gábris  Lipót 
és  Plachy  Bertalan,  a  jelenlegi  pozsonymegyei  királyi 
tanfelügyelő.  Az  ifjú  poétái  megnyilatkozást  Vaszary 
Kolos  méltányolta,  sőt  buzdította  őket.  Maga  is  eleinte 
„y"-nal  jegyzett,  majd  saját  neve  alatt  írta  az  „Esztergomi 
Ujságu-ba    magvas   vezércikkeit.    A  helyesírásban   nagy 

ellensége  volt  a  cz-nek,  mindig  egyszerű  c-t  írt.  Tanít- 
ványainak könyvekkel  is  kedveskedett.  A  várnai  csatáról, 
előbb  élőszóval  elmondott  előadását,  a  Sz. -István-Társulat 
kiadásában  nyomtatásban  is  szétosztotta. 

Hogy  mennyire  szerette  komolyabb  és  írói  érzékkel 
biró  tanítványai  munkásságát  feléleszteni,  érdekesen  jel- 
lemző adat  erre  nézve  Gömör-vármegye  monográfiájának 
esete.  „Bármikor  és  bármit  tehetek  —  írja  egyik  tanít- 
ványának ezen  esetre  vonatkozólag  —  hazai  irodalmunk 
és  tudományosságunk  előhaladására,  a  legszívesebben 
teszem. "  1 866-ban  Gömör-vármegye  Ágost,  Szász-Koburg- 
Góthai  herceg  költségén,  Hunfalvi  János  szerkesztésében 
megindította  a  megye  monográfiájának  megírását.  A  mo- 
nográfiánál, lemásolás  végett  szükség  volt  Bél  Mátyás- 
nak Gömör-vármegyéről  szóló  s  a  primási  könyvtárban 
Őrzött  kéziratára,  a  melyet  Batthyányi  József  herceg- 
prímás annak  idején  drágán  vásárolt  meg  Bél  Mátyás 
özvegyétől.  Vaszary  Kolos  utánjárásának  sikerült  a  kéz- 
iratot Knauz  Nándor  útján  kikölcsönözni  s  a  másolásra 
felkérte  Findura  Imre  jeles  tanítványát,  ma  már  hír- 
neves írót,  aki  1866  pünkösd  ünnepén  mint  jogász 
sietett  a  kéziratot  lemásolni.  Szokatlanul  hideg,  orkánnal 
párosult  pünkösd  volt  az  1866-iki  s  Findura  Imre  az 
öreg-utca  egy  kicsi  hajlékában  másolta  a  kéziratot.  Ha 
ujjai  meggémberedtek  is,  azzal  nem  törődött,  fülébe  csak 
tanárának,  Vaszary  Kolosnak  bátorító  szavai  hangzottak : 
Est  Deus  in  nobis  et  nos  agitante  calescimus  illó! 

Tanítványainak  hozzá  való  ragaszkodásáról  tanús- 
kodik azon  bizalom,  hogy  akárhány  tanítványa,  aki  a 
gimnáziumot  elhagyva,  a  főiskolán  tanult,  gyónás  végett 
hozzá  tért  vissza.  Közte  és  tanítványai  között  valóságos 
benső  viszony  fejlődött  ki.  Ez  a  viszony  még  akkor  sem 
gyöngült,  amikor  megszűntek  tanítványai  lenni  és  az  ő 
szívhez  szóló  hangját  többé  nem  hallották.  Az  életben 
az  ő  tanácsa  szerint  iparkodtak  cselekedni,  megemlékez- 
tek róla  egymáshoz  írott  leveleikben,  ő  maga  is  szívesen 
levelezett  tanítványaival,  a  régi,  benső,  atyai  hangon.  Ha 
valami  öröm  érte,  szívből  üdvözölték;  ha  megtámadták 
tanításában,  kitörő  lelkesedéssel  siettek  érte  síkra  szállani; 
amint  ezt  1883-ban,  Thaly  Kálmán  sértő  támadásakor, 
oly  imponáló  módon  meg  is  tették. 

Ugyanis  az  országgyűlés  1883.  március  14-iki  ülé- 
sén, a  középiskolai  törvény  tárgyalásakor  a  szónok- 
latok hevében  többen,  köztük  különösen  Thaly  Kálmán, 
kifakadtak  az  egyház  s  a  pápaság  ellen.  Vágner  József 
képviselő,  jelenleg  nyitrai  kanonok,  a  pápaság  védelmére 
többek  közt  felemlítette  Vaszary  Kolosnak,  a  várnai 
csatáról  kiadott  művét,  mely  tárgyilagos  világításba 
helyezi  a  pápa  magatartását  s  1.  Ulászló  esküjét.  Thaly 
a  szélsőbaloldal  élénk  helyeslése  között  azt  vágta  oda 
Vágnernek,  hogy  egy  Vaszarytól,  aki  mint  esztergomi 
tanár,  nem  engedte  meg  növendékeinek  a  szentgyörgy- 
mezői honvédsírok  megkoszorúzását,  -  -  történelmet  nem 
tanul.  Ezen  éles  támadásra  egész  izgalom  tört  ki  az  esz- 
tergomi úri  Kaszinóban,  ahol,  mikor  március  15-én  dél- 
előtt olvasták  a  lapokat,  ép  arról  tanácskoztak,  hogy  kik  és 

hányan  fogják  a  város  által  rendezett  délutáni  ünnepélyen 
a  honvédsírokat  megkoszorúzni.  Az  egész  városban  senki 
sem  tudott  Vaszary  Kolosnak  a  Thaly  részéről  említett 
intézkedéséről.  A  felháborodás  általános  volt  s  legfájdal- 
masabban  tanítványait  érintette.  Nyilatkozatot  szerkesz- 
teni, aláírókat  gyűjteni,  pillanat  műve  volt.  Meg  is  jelent 
másnap  a  „Pesti  Napló"-ban  az  esztergomi  tanítványok 
következő  nyilatkozata : 

T.  Szerkesztő  űr ! 

Thaly  Kálmán  m.  t.  akadémiai  tag  és  országgyűlési  képviselő 
úrnak  f.  hó  14-én  az  országgyűlésen  Vaszary  Kolos,  jelenleg  a 
győri  kath.  főgimnázium  igazgatója  ellen  tett  éles  megjegyzései 
folytán  mi  alulírottak,  mint  Vaszary  Kolos  úrnak  az  esztergomi 
főgimnáziumban  volt  és  itt  lakó  tanítványai,  kötelességünknek  tart- 
juk azt  —  mintha  nevezett  tanár  úr  bármikor  is  megtiltotta  volna 
tanítványainak  az  Esztergomban  porladozó  honvédek  sírját  felke- 
resni, határozottan  téves,  esetleg  rosszakaratú  értesítésen  alapuló- 
nak nyilvánítani. 

Egyidejűleg  kétséges  színben  feltűntetni  igyekezett  hazafisága 
tekintetében  —  habár  nemes  és  köztiszteletben  álló  tanár  úr  ismert 
hazafisága  védelmünkre  nem  szorul  —  kedves  kötelességünknek 
tartjuk  azt  is  kijelenteni,  hogy  Vaszary  Kolos  igazgató  úr  tanárko- 
dása idejében  múltjához  képest,  mint  1848-iki  volt  honvéd*  pilla- 
natra sem  szűnt  meg  a  legtörhetetlenebb  hazafi  lenni  s  a  hazafi- 
ságra tanítványait  a  legmelegebben  lelkesíteni. 

Andrássy  János  Esztergom -megye  főjegyzője,  Barta  Ármin 
Esztergom-megye  tb.  főjegyzője  és  I.  aljegyző,  dr.  Áldori  Mór 
(ezelőtt  Kohn  Móric)  körorvos,  tb.  megyei  orvos,  dr.  Berényi  Gyula 
megyei  tb.  orvos,  Guitmann  Imre  kir.  jbirósági  hivatalnok,  Helcz 
Ferenc  ügyvéd,  Hoffmann  Ferenc  jegyző,  Kudlik  Géza  ügyvéd, 
Leffter  István  kir.  jbirósági  kiadó,  Magos  Sándor  albiró,  Magurányi 
József  ügyvéd,  Mattyasóvszky  Kálmán  ügyvéd,  Mattyasóvszky  Vil- 
mos szolgabíró,  Mészáros  Kálmán  ügyvéd,  Mórász  József  ügyvéd, 

*  A  nyilatkozat  ebben  téved,  mert  Vaszary  Kolos,  mint  kimutattuk, 
nem  volt  honvéd. 

Niedermann  József  városi  aljegyző,  Selcz  József  aljárásbiró,  Szent- 
tamási Béla  (ezelőtt  Hoffmann)  ügyvéd,  Szmatlik  Antal  herceg- 
primási  udvarmester,  Sztankay  Ádám  kir.  jbirósági  hivatalnok,  dr. 
Vallos  Rezső  ügyvéd. 

Ugyancsak  a  „Pesti  Napló"  hasábjain  dr.  Concha 
Győző,  egyetemi  tanár,  Vaszary  Kolosnak  a  Bach-korszak 
alatt  Pápán  tanítványa,  kegyeletes  tanúságot  tett  tanárá- 
nak hazafisága  mellett.  A  tanítványok  nyilatkozata  Thaly 
Kálmán  állításait  téves,  esetleg  rosszakaratú  értesítésen 
alapultnak  nyilvánította  és  nyomatékkal  hangoztatta,  hogy 
Vaszary  Kolos  egy  pillanatra  sem  szűnt  meg  törhetlen 
hazafi  lenni  s  tanítványait  is  folyton  legmelegebben  buzdí- 
totta hazafias  kötelességeik  teljesítésére.  Vaszary  Kolos 
tanítványai  nyilatkozatára  Andrássy  János,  esztergom- 
megyei főjegyző,  most  alispán  nevére  március  18-án 
válaszolt  a  következő  nagyérdekű  s  őt  mélyen  jellemző 
táviratban:  „Kimondhatatlanul  jól  esett  lelkemnek  azon 
nyilatkozat,  melyet  volt  kedves  jó  esztergomi  tanítványaim 
a  mai  Pesti  Napló-ban  közölni  szíveskedtek.  Jó  önök  e 
nemes  védelem  által,  úgy  érzem,  begyógyították  az  igaz- 
talan vád  által  a  reputációmon  ejtett  sebet;  sőt  e  szíves 
nyilatkozattal  bőségesen  jutalmazták  tanári  működésemet. 
Fogadják  összesen  és  egyenkint  benső  köszönetemet. 
Esedezem :  kegyeskedjék  jó  tekintetes  főjegyző  úr  e 
táviratomat  a  nyilatkozatot  aláírt  volt  kedves  jó  tanít- 
ványaimmal közölni.  De  ne  hirlap  útján.  Igaz  tisztelettel, 
őszinte  szeretettel  Vaszary  Kolos." 

#  *  * 

Az  esztergomi  bencés  főgimnázium  a  60-as  években 
egyike  volt  az  ország  legnépesebb  gimnáziumának.  Mikor 
Vaszary  Kolos  odament,  a  létszám  280 — 300  között 
ingadozott.  Az  1864 — 65-iki  iskolaévtől  kezdődik  az 
emelkedés  332  növendékkel;  1866 — 67-ben  már  450, 
1867— 68-ban  491,  1868— 69-ben  461  növendéke  volt 
a  gimnáziumnak.  Tömegesen  iratkoztak  be  különösen 
a  trencsén-,  nyitra-  és  pozsonymegyei  ifjak,  s  ez  magya- 
rázza meg,  hogy  midőn  Vaszary  Kolos  tanítványain 
végig  tekintünk,  azok  nem  szorítkoznak  egy  szűkebb 
területre.  Tanítványai  között  találjuk  jelenlegi  közéletünk- 
nek számos  kiváló  vagy  szereplő  tényezőjét.  Emlékezet- 
ből felsorolhatjuk  pl.  a  következőket:  Baross  Gábor, 
Forster  Gyula  báró,  Dr.  Csarada  János,  Concilia  Emil, 
Schöber  Ernő,  Dr.  Csernoch  János,  Rátkay  László, 
Matuska  Alajos,  Viola  Imre,  Vörös  Sándor,  Andrássy 
János,  Forster  Géza,  Vesstróczy  István,  László  Mihály, 
Plachy  Bertalan,  Kakass  Kálmán,  Reviczky  Károly, 
Andrássy  Mihály,  Findura  (Farkasfalvi)  Imre,  Kudora 
Károly,  Magoss  Sándor,  Feichtinger  Elek,  Závody  Albin, 
Klement  Ferenc,  Burány  Gergely,  Bundala  Mihály,  Poló- 
nyi  Géza,  Molnár  István,  Martonfalvay  Zoltán,  Czibulya 
(Czobor)  László,  Novoszád  (Nyárasdy)  János,  Bellovits 
Imre,  Tóth  Károly,  Helcz  János,  Pintér  Sándor,  Való 
Simon,  Magurányi  József,  Kanter  Károly,  Futó  Ferenc, 
Dr.  Merényi  Lajos,  Helcz  Ferenc,  Mattyasóvszky  Kál- 
mán, Agárdy  János,  Simonyi  Zsigmond,  Krenedics  Gyula, 

Sült  József,  stb.,  stb. 

*  *  * 

Vaszary  Kolos  esztergomi  életét  a  sok  derűs  és 
kegyeletes  mozgalom  mellett  egy  borús  esemény  még  is 
megzavarta.  Az  1867 — 68-iki  tanévben  halt  meg  édes 
anyja.  Épen  a  VI.  osztályban  történeti  órán  volt,  midőn 
táviratot  kapott.  Felbontásakor  egy  pillanat  alatt  könybe 
borult  jóságos  arca.  Jegyzőkönyvét  kezébe  vette,  felkelt, 
kezeivel  csendet  intve  kiment  s  az  órára  nem  is  tért 
vissza.  Az  egész  osztály  részvéttel  és  meghatottan  nézte 
a  jelenetet.  Eleinte  nem  tudták,  hogy  édes  anyja  halt 
meg.  Mi  baj  lehet?  kérdezte  egyik  is,  másik  is.  Sejtet- 
ték, de  nem  tudták  biztosan.  Csak  később  tudták  meg  az 
ismerős  szülőktől,  hogy  csakugyan  édes  anyja  halt  meg. 
Hogy  nem  rejtegette  az  édes  könnyeket,  azon  nincs 
mit  csodálkozni,  ha  ismerjük  az  ő,  azt  lehet  mondani, 
rajongó  szeretetét  édes  anyja  iránt.  Ez  a  szeretet  magya- 
rázója annak  is,  hogy  miért  szereti  annyira  Keszthelyt. 
Ezt  maga  legszebben  fejezte  ki  1892.  február  12-én,  midőn 
szülővárosa  küldöttségének  ezen  kegyeletes  szavakat  mon- 
dotta: „Hogyan  feledhetném  azt  a  helyet,  ahol  azok  az 
ajkak  porladoznak,  amelyek  engem  imádkozni  tanítottak." 
Érző  vallásosságát  is  mélyen  jellemzik  ezen  szavai. 

A  szent  Miklósról  nevezett  keszthelyi  temető  kápol- 
nájának bejárata  közelében  van  egy  jól  gondozott  egy- 
szerű sírhalom  egy  ízléses,  de  szintén  egészen  egyszerű 
sírkereszttel,  amelyen  ez  a  fölírat  olvasható: 

„AZ   ÉDES  JÓ  SZÜLŐK 

VASZARY    FERENCZ 

ÉS 

BAJNOK    TERÉZIA 

EMLÉKÉNEK  A  SZERETŐ  FIÚ." 

Ezt  a  sírkövet  mint  győri  igazgató  csináltatta,  de 
nem  engedte  mással  kicseréltetni.  A  szegénysorsú  szülők 
iránt  való  kegyeletnek  —  nézete  szerint  —  ez  a  leg- 
megfelelőbb. /^ 

ív  Y*> 

IV. 

Nyolc  évig,  1861 — 1869-ig  működött  Vaszary  KolosT 
Esztergomban.  1869-ben  Kruesz  Krizosztom  főapát 
Győrbe  helyezte  át  s  augusztus  elején  vette  át  a  főgim- 
názium igazgatását  Taxner  Veremund  helyett,  aki  fejbaja 
miatt  az  igazgatói  állást  el  se  foglalta.  Az  új  igazgatót 
megelőzte  esztergomi  jó  hírneve,  azért  lelkes  örömmel 
fogadta  úgy  a  tanári  kar,  mint  az  ifjúság.  Szelíd  mo- 
dora, szerető  lelkülete  még  bensőbben  fűzte  csakhamar 
mindkettőt  hozzája.  Rövid  idő  alatt  megnyeri  a  győri 
közönség  rokonszenvét  s  elsimítja  a  múltból  származott 
ellentéteket.  Alatta  a  székház  vezető  szerepet  visz  s 
találkozója  lesz  nemcsak  más  intézetek  tanárainak,  hanem 
a  társadalom  elitjének  is,  melyet  bizalomra  hangoló  egyé- 
nisége magához  fűz.  „Mi  társai  —  írja  egyik  tanártársa, 
ma  a  szerzet  egyik  apátja  —  az  ő  lekötelező  jóságát, 
melynél  bajaink  közt  bizalommal  keresünk  és  találunk 
menedéket,  viszont  meleg  ragaszkodással  viszonoztuk  s 
betegségeiben  készséggel  osztottuk  meg  köteles  teendőit." 
Hivatalos  elfoglaltsága  mellett,  az  ismeretterjesztő  körök- 
ben felolvasásokat  tart,  a  kir.  jogakadémián  1874-ben 
a  művelődéstörténeti  tanszéket  tölti  be,  az  Orsolya- 
apácáknál éveken  át  tanítja  a  francia  nyelvet  s  1879-től 
tagja  lett  az  állami  tanítónőképző-intézet  igazgató-taná- 


—    52    — 

csanak,  azonkívül  Győr  város  autonómiai  testületének. 
Győr  társadalmi  mozgalmaiban  élénk  részt  vesz.  Mikor 
Vas  Gereben  hamvait  Bécsből  visszahoztuk  a  hazai 
földbe,  a  kerepesi-üti  temetőbe,  Győr  városa  egész  ünne- 
pélyességgel fogadta  a  hamvakat  s  a  fogadó  bizott- 
ságnak Vaszary  Kolos  egyik  vezértényezője  volt. 

Igazgatósága  alatt  az  intézet  színvonala  nagyban 
emelkedett.  Az  ifjúság  személyes  kezelése  s  a  tanári  kar 
ellenőrzése  mellett  1870-ben  újra  életbe  lépteti  az  1818-ban 
alakult  diák- segély ző  egyletet,  hogy  az  ifjak  maguk  is 
enyhítsék  szűkölködő  tanuló  társaik  Ínségét.  Amíg  az 
igazgatósága  alatt  megjelent  értesítőkben  az  év  tan- 
ügyi eseményeit  lehetőleg  röviden  hozta,  addig  az  ön- 
képzőkörről szóló  jelentést  mindig  bőven  adta,  még  a 
tagoknak  szakosztályok  szerint  való  névsorát  is  közölte. 
Látszott,  hogy  milyen  súlyt  helyezett  igazgató  korában 
is  az  ifjúság  ambiciózus  önképzésére.  A  gimnáziumi 
szertárak  neki  köszönik  gyarapodásukat  s  az  értesí- 
tőkben éveken  át  közölte  róluk  a  legnagyobb  részle- 
tességgel a  kimutatást.  Alatta  kétszer  kultuszminiszteri 
látogatása  is  volt  a  győri  gimnáziumnak.  1872.  június 
8-án  Pauler  Tivadar,  1873.  október  12-én  Trefort  Ágos- 
ton látogatták  meg  az  intézetet,  akik  a  vett  benyomások 
nyomán  igen  elismerően  nyilatkoztak  Vaszary  Kolosról. 
Tanügyi  érdemeinek  elismeréséül  kapta  1884-ben  a  Ferenc 
József  rend  lovagkeresztjét.  A  kitüntetésben  is  megmaradt 
a  minden  affektáció  nélkül  való  szerény  benediktinusnak. 
Beszélik,  hogy  mikor  mellére  tűzték  az  érdemjelet  s  ün- 
nepélyt rendeztek  ezen  alkalomból  tiszteletére  a  főgimná- 

ziumban,  végig  hallgatta  az  ovációt,  lendületes  beszédet 
intézett  az  ifjúsághoz  a  kötelesség  buzgó  teljesítéséről, 
azután  éljenzaj  között  kivonult  a  teremből  s  az  érdem- 
jelet a  bence  skapularéval  szépen  eltakarta  .  .  . 

Hogy  milyen  hatást  hagyott  Vaszary  Kolos  maga 
után  Győrött,  azt  élénken  bizonyította  primási  kineve- 
zésekor győri  búcsúja  s  ezen  alkalommal  a  polgármes- 
teri beszédnek  következő  szavai:  „Főméltóságod  tudo- 
mányának minden  felvillanását  a  közvetlenség  világánál 
bámulhattuk  s  nemes  szívének  minden  dobbanásánál 
érzelmeink  felmelegedhettek,  midőn  a  mindenki  által  ked- 
velt tanár  az  ifjúság  szellemét  a  tudomány  fényével 
világította  meg,  szívében  pedig  a  haza-  és  emberszeretet 
nemes  virágait  fejlesztette,  serényen  ugyan,  de  szeré- 
nyen munkálkodva  ekép  a  haza  boldog  jövőjén;  midőn 
a  köztiszteletben  és  közszeretetben  részesülő  polgár  a 
közügyekben  e  város  jóvoltára  munkás  részt  vett  ki 
magának." 

Vaszary  Kolos  igazgató  korában  már  korántsem 
fejthet  ki  oly  fokú  tanári  működést,  mint  Esztergomban. 
Mindössze  3  órája  volt  s  vagy  az  V-ben,  vagy  a  VIM-ban 
tanította  a  történelmet.  Azután  a  nagy  intézet  adminisz- 
trálása, pedagógiai  színvonalának  emelése  minden  idejét 
lekötötte. 

Hogy  Győrött  milyen  ragaszkodással  vették  körül 
tanítványai  s  mennyire  örültek  az  ő  történeti  óráinak, 
arra  nézve  legyen  szabad  idéznem  egyik  jeles  tanítvá- 
nyának, ma   már  a  török    nyelv    szakavatott    országos 

hírű  tudósának  következő  sorait:  „Történeti  anekdo- 
tákkal fűszerezve  olyan  jóízűen  s  könnyedén  adta  elé  a 
dolgot,  hogy  néhány  gyenge  felfogású  tanulót  kivéve,  a 
magyarázattal  mind  megtanultuk  az  előadott  anyagot. 
Otthon  nem  igen  kellett  elővennünk  a  könyvet.  Mindig 
igen  pontosan  kezdte  meg  az  órát,  de  azért  mindig  rövid 
volt  az  idő.  Feleléstől  nála  sohase  félt  a  diák  és  isme- 
retlen volt  az  a  diákos  kifejezés:  „drukk."  Pedig  ő  nála 
igazán  nem  sejtette  a  felelő,  hogy  miről  fogja  kérdezni, 
a  legutóbb  magyarázott  anyagból-e,  vagy  abból,  amit 
két-három  hónappal  azelőtt  adott  elő.  A  szószerinti 
tanulást  nem  kívánta,  pedig  saját  könyvét  adta  elő.  A 
gyenge  memóriájuakat  egy-egy  tréfás  szóval  segítette  ki." 
Erre  vonatkozólag  Győrött  történt  meg  a  következő 
apróság:  Egyik  tanévben  volt  az  V-ik  osztályban  egy 
gyönge  tehetségű  fiú.  Felhívta  őt  egy  alkalommal  Vaszary 
Kolos  felelni.  Azt  kérdezte  tőle:  Ki  volt  az  a  Themis- 
tokles  és  micsoda  nagy  dolgot  cselekedett?  Rátérnek 
persze  a  görög-perzsa  háborúra.  Annyit  valahogy  meg- 
mondott a  fiú,  hogy  Themistokles  valami  szigetnél  verte 
meg  a  perzsákat.  Faggatta  őt  Vaszary  Kolos,  hogy 
micsoda  szigetnél?  A  diáknak  azonban  sehogy  se  jutott 
eszébe.  Erre  Vaszary  Kolos  ilyen  formát  mondott :  Lásd, 
ha  szalámi  lett  volna  a  sziget,  meg  is  ették  volna.  Nagy 
derültség   közt  nyögte  ki  erre  a  felelő  Salamis  szigetet. 

*  *  * 

Győri  igazgatósága  alatt  az  intézeti  vezetés  sokféle 
gondjához  hozzájárult  gyakori  betegsége  is. 

Amily  fokban  keltett  bámulatot  értelmi  ereje  e's 
léleknemessége,  oly  fokban  gerjesztett  aggodalmat  egész- 
sége. Már  gyermekkorában  vézna  és  gyenge  volt.  Tanár 
korában  a  kávészínű  télikabátot  és  a  meleg  föveget 
le  nem  tette  addig,  míg  az  idő  határozottan  fel  nem 
melegedett.  Nagy  hajlandósága  volt  a  torok-  és  gyo- 
morbajra; különösen  az  előbbire,  azért  iskolába  me- 
net és  jövet  fekete  selyemkendővel  szokta  bekötni  a 
nyakát.  Amily  fázékony  volt  mindig  testi  szervezet 
tekintetében,  ép  oly  meleg  érzésű  volt  lélekben.  Beteg- 
ségében óvatosan  kúrálta  magát,  fürdőkbe  járt,  és 
ime  Isten  úgy  rendelkezett,  hogy  a  gyönge  egészségű 
ember  hosszú  tanári  és  irodalmi  fáradsága  után  ma 
már  túl  van  a  hetven  éven  és  megérte  arany- 
miséjét .  .  . 

Betegsége  tanítványainál  mindenkor  részvétet  keltett. 
Nemcsak  az  igazgató  iránt  érzett  tisztelet  és  szeretet 
keltette  ezen  részvétet  tanítványainál,  hanem  mert  az  ő 
előadásának  hiányát  megsínylették.  Néha  hónapokig  is 
helyettesítették  s  a  helyettes  persze  más  módszert  köve- 
tett. Amíg  Vaszary  Kolos  azt  szerette,  ha  saját  szavaival, 
önálló  gondolkodása  alapján  mondja  el  a  diák  leckéjét, 
addig  egyik-másik  helyettes  szószerint  követelte  meg  a 
nagy  anyagot  s  az  eredmény  természetesen  kevés  volt, 
mert  csak  máról-holnapra  tanultak  a  diákok.  „Nagy 
örömmel  vártuk  —  írja  egyik  tanítványa  —  midőn  érte- 
sültünk róla,  hogy  betegségéből  felgyógyulva,  újra  át- 
veszi tantárgyát.  Mindig  kellett  nála  tudni  mindent,  de  ez 
nem  okozott  nehézséget,  mert  játszva  ment  a  tanulás." 

Győrött  folytatta  irodalmi  munkásságát,  sőt  történeti 
búvárkodásának  java  része  ezen  időre  esik.  A  „Győr- 
megye és  város  egyetemes  leírása"  című  monográfia 
számára  megírta  „Pannonhalma  helytörténeté" -i.  Ezen 
munkája  nagyon  közérdekű,  mely  vonzó  előadásban 
állítja  elénk  a  bencéseknek  több  százados  hazafias  és 
egyházi  működését.  írói  szerénységét  jellemzően  azonban, 
az  ő  korabeli  bencések  működéséről  már  nem  szól. 
Ennek  megitélését,  mint  mondja  a  monográfia  befejezé- 
sében, a  hazára  bízza.  Figyelemre  méltó  munkája  még 
győri  igazgatósága  korából  „Adatok  az  1825-iki  ország- 
gyűlés történetéhez"  című  könyve,  melyben  Guzmics 
naplói  nyomán  vázolja  az  1825-iki  országgyűlés  esemé- 
nyeit. Majd  megírja  „Adatok  az  1830-iki  országgyűlés 
történetéhez"  című  művét  és  újabb,  számosabb  ada- 
tokkal, mint  a  „Várnai  csatá"-ban,  az  „/.  Ulászló  magyar 
király  eskiiszegése  és  a  várnai  veszedelem"  hosszabb  érte- 
kezését. 


III. 


A  PANNONHALMI    FOAPAT. 

Salgó  János  próféciája.  —  Főapáttá  választása.  —  Szerzetének  értesítője  a 
királyhoz.  —  A  rend  kormányának  átvevése.  —  Székfoglalója.  —  Apáttá 
avatása,  beigtatása.  —  A  zalavári  apátság  egyesítése.  —  Bencés  közép- 
iskolai hittanár  képesítés.  —  Tanárképzés.  —  Gazdasági  reformjai.  — [Alko- 
tásai a  tanügy,  az  iskolák  és  a  templomok  körül.  —  Főhercegek  Pannon- 
halmán. —  A  Ferenc  József  rend  nagykeresztje.  —  Viszonya  Győrmegyével. 
—  Szerzett  kiváltságok.  —  Közéleti  szereplésének  jellemvonásai. 

\  MSZARY  KOLOSSAL  egy  időben  lakott  Esztergomban 
v  Salgó  János  karkáplán,  a  későbbi  nagysallói,  ele'g 
korán  elhunyt  plébános,  aki  jó  viszonyban  lévén  Vaszary 
Kolossal,  mint  esztergomi  tanárnak  megjövendölte,  hogy 
főapát  lesz  belőle.  Midőn  főapát  lett,  akkor  azt  is  meg- 
jósolta, hogy  Magyarország  primási  székére  fog  jutni. 
Merész  volt  a  második  jövendölés,  mert  ha  természe- 
tesnek tűnik  is  fel,  hogy  a  rend  kiváló  és  közszeretetben 
élő  tagja  a  főapáti  székre  jusson,  sőt  még  természete- 
sebbnek látszott,  hogy  900  év  előtt  sz.  István  Asztrikot 
Pannonhalmáról  hozta  Esztergomba,  —  az  már  valóban 
rendkívüli  előérzés  volt,  hogy  két  lusztrum  hiján  900  év 
multán,  szent  István  utódjaüjra  Pannonhalmáról  fogja 
kinevezni  Magyarország  első  főpapját.  Salgó  előérzete 
mindkét  pontjában  teljesült.  Vaszary  Kolos  először  Kruesz 
Krizosztom  örökébe  lépett. 

Kruesz  Krizosztom  főapát  1885.  január  11-én  meg- 
halt. A  főapátválasztó  rendi  káptalant  1885.  április  8-  e's 
9-ére  hirdették  ki.  A  felség  királyi  biztosnak  Zalka  János 
győri  püspököt  küldte  ki.  A  rend  szokás  szerint  három 
jelöltet  választ,  kiket  a  király  elé  terjesztenek  s  ő  felsége 
a  három  közül  kinevezi  a  főapátot.  A  rendnek  minden 
ünnepélyes  fogadalmat  tett  tagja  választó,  a  szavazást 
titkosan  és  személyesen  gyakorolják,  csak  fontos  okból 
per  procuratorem.  A  mostani  választásnál  142  szavazó 
volt  s  az  abszolút  többséghez  tehát  72  szavazat  kellett. 
A  szavazás  eredménye  következő  volt: 

Az  1-ső  helyen  jelölték  Vaszary  Kolost  72,  a  2-ik 
helyen  Roszmanith  Richárdot  81,  a  3-ik  helyen  Fiissy 
Tamást  74  szavazattal.  A  felség  rendszerint  az  első 
helyen  jelöltet  szokta  kinevezni  s  a  kinevezés  április 
28-án  Vaszary  Kolos  személyében  csakugyan  megtör- 
tént. Hogy  a  rend  választása  milyen  férfiúra  esett,  azt 
legszebben  igazolja  azon  értés ítvény,  amelyet  a  rendi 
káptalan  az  ő  Felségéhez  intézett  felterjesztésben  róla 
adott,  mely  szószerint  így  szólt: 

„Vaszary  Kolos  Ferenc,  szent  Benedek-rendi  áldozár,  győri 
házfőnök  és  főgimn.  igazgató,  a  Ferencz  József-rend  lovagja,  a 
magyar  történelmi  és  országos  középiskolai  tanáregyesület  ren- 
des tagja,  Győr-városi  képviselő  és  a  győri  kath.  önkormányzati 
választmánynak  és  iskolaszéknek  tagja,  a  női  állami  praeparan- 
diának  igazgató  tagja,  okleveles  főgimnáziumi  tanár,  53  éves. 

Született  Keszthelyen,  Zalamegyében,  1832.  február  12-én, 
hol  a  6  osztályú  gimn.  tanfolyamot  jeles  eredménynyel  bevégezvén, 
1847-ben,  szept.  15-én  a  szt.  Benedek-rend  növendékei  közé  föl- 
vétetett. Mint  ilyen  végezte  a  philosophiai  tanfolyamot  Győrött  a 
rend   belső  tanintézetében,    a  theologiait  pedig  Pannonhalmán.    A 

tanulmányaiban  és  papnövendéki  minőségében  egyaránt  kitűnő 
ifjú  világos  jeleit  adván  ez  idő  alatt  a  rendbe  való  hivatottságának, 
1854-ben,  jun.  6-án  az  ünnepélyes  fogadalom  letétele  által  a  rend 
tagjai  közé  fölvétetett.  Ugyan  ezen  évben  Komáromban  megkezdi 
gimnáziumi  tanári  működését,  mely  idő  alatt  1855-ben,  máj.  26-án 
áldozárrá  szenteltetett.  1856-ban  Komáromból  Pápára  tétetett  át, 
a  mely  tanszéket  1861-ben  a  rendfőnök  intézkedése  folytán  az 
esztergomival  cserélte  fel,  hol  1867-ben  az  akkor  már  kötelező 
állami  tanári  vizsgát  is  letévén,  1869-ig  mint  főgimnáziumi  tanár 
működött.  A  közkedveltségü  rendtárs,  a  példás  szerzetes,  az  iro- 
dalom terén  már  ekkor  szép  nevű  tudós,  a  tanítványai  által 
különösen  tisztelt  és  szeretett  tanár  1869-ben  győri  házfőnökké  és 
főgimnáziumi  igazgatóvá  neveztetett  ki,  a  mely  állásban  működik 
egész  a  jelenig.  Ugyan  ezen  állásában  1874-ben  agyőri  akadémiában 
a  műveltség-történelmet  is  előadta.  —  Vaszary  Kolos  ez  idő  óta 
a  rendnek  köztiszteletben  álló  és  sok  tekintetben  kimagasló  alakja 
volt.  Irodalmi  működése  már  pápai  tanárkodásának  ideje  alatt 
veszi  kezdetét  az  ifjúságnak  szánt  és  szivet  nemesitő  dolgozataival. 
Mint  szaktanár  több  hézagot  pótló  és  számos  intézetben  elterjedt 
tankönyvet  készített;  ujabb  időben  pedig  több  önálló  kutatáson 
alapuló  magyar  történelmi  dolgozat  jelent  meg  tőle.  Nyilvános 
szereplésében  gyakran  feltűnt  mint  kitűnő  egyházi  és  politikai 
szónok ;  a  nemes  hév,  mely  a  különben  oly  nyugodt,  szerény  meg- 
jelenésű alakot  áthatja,  vonzó  hatással  volt  mindig  környezetére. 
Mint  veszprémmegyei,  később  Győr-városi  képviselő  a  közügyek- 
ben élénk  részt  vett  és  ezen  utóbbi  tisztségben,  nem  különben 
Győr  városának  több  kultúrai  egyesületeiben  jelenleg  is  közelis- 
meréssel működik.  Különösen  kiemelkedik  azonban  ő  mint  szer- 
zetes-pap, mint  tanár  és  rendtárs.  A  fegyelmet  atyai  szívvel  gyako- 
rolja ;  alapos  készültségét  ragyogó  előadással  tolmácsolja,  gyakor- 
lati téren  igazságszeretettel  párosult  bölcs  ítélő  erőt  tanúsít.  Rend- 
társai szeretete  mindig  féltékeny  kincse  volt  és  viszont  ezek  sziv- 
jóságát  egyhangúlag  magasztalják.  Több  ízben,  mint  a  kormány 
által  megbízott  helyettes  főigazgató  is  működött ;  legújabban  pedig 
az  ifjúság  nevelése  körül  kifejtett  érdemei  a  legmagasabb  elis- 
merésben részesültek,  fölékesittetvén  1884-ben  a  Ferencz  József- 
rend lovagkeresztjével.  Beszél :  magyarul,  németül,  latinul  és 
franciául." 

1885.  év  május  11-én  érkezett  mar  mint  főapát 
Győrből  Pannonhalmára.  Kis-Megyeren  fogadta  az  új 
főapátot  Győrmegye  törvényhatósági  bizottsága  és  a 
pannonhalmi  rendtársak  üdvözlő  küldöttsége.  Sz. -Márton 
község  határától  harangzugás  és  mozsarazás  mellett 
díszbandérium  kisérte  a  községbe  felállított  díszkapuig, 
hol  a  község  üdvözletét  fogadta,  majd  a  községi  tem- 
plomba s  innét  a  főmonostorba  vonulva,  az  egybegyűlt 
rendtársak  ünnepélyes  egyházi  fogadtatásban  részesí- 
tették, kik  először  a  székesegyházba,  majd  lakosztá- 
lyába kisérték. 

Pannonhalmán  első  tette  is  a  közjótékonyság  terén 
való  áldozat  volt.  Midőn  Sz. -Márton  község  elöljáró- 
ságának tisztelgését  fogadta,  a  főapátsági  elkülönített 
egyházkerület  ezen  anyaközségének  kegyeletét  azzal 
viszonozta,  hogy  írói  tiszteletdíjait,  melyeket  tankönyvei 
egyes  újabb  kiadásai  után  egyik  budapesti  könyvkiadótól 
kapott  s  megtakarított,  odaajándékozta  a  községnek 
iskolai  célokra. 

1885.  május  14-én  vette  át  a  rend  kormányzását. 
Székfoglalóját  a  főmonostori  konvent  előtt  tartotta.  Ez 
a  beszéd  az  egyszerűség,  őszinteség  keresetlen  meg- 
nyilatkozása volt  s  a  nemes  ambíció  mellett  a  rendért 
élő  szeretet  melege  ömlött  el  rajta.  A  sz.  Szűz  oltal- 
mába helyezetten  veszi  át  a  rend  kormányzását;  hűséget, 
hódolatot  fogad  az  egyház  fejének  és  a  királynak,  tisz- 
teletet a  törvényes  kormánynak,  odaadó  szeretetet  rend- 
jének. Megdicsőítve  elődjének  kegyeletes  emlékét,  meg- 
köszönve a  főmonostori  perjelnek  és  konventnek  a  s/ek- 

üresedés  idején  a  rend  kormányzását,  alázatosan,  sze- 
rényen, de  azért  munkakedvre  edzetten  tárta  fel  rend- 
főnöki programmját: 

Ezek  után  áttérve  viszonyainkra,  ünnepélyesen  kijelentem, 
hogy  tisztemnek  egyedüli  irányítója  a  szent  szerzet  üdve  lesz,  ez 
irányból  sem  barátság,  sem  vérrokonság,  sem  külbefolyás,  szóval 
semmiféle  tekintély  eltántorítani  nem  fog.  Ünnepélyesen  kijelentem, 
hogy  tűrni,  szenvedni,  nélkülözni  kész  leszek,  csak  szeretett  rend- 
társaim legyenek  boldogok;  ünnepélyesen  kijelentem,  hogy  a  se- 
beket, —  mert  ezek  is  vannak  és  félő,  hogy  mindig  lesznek,  —  a 
szeretet  enyhítő  balzsamával  igyekszem  ugyan  gyógyítani,  de  a  hol 
e  móddal  nem  boldogulok,  az  erősebb,  a  legerősebb  műtéttől 
sem  riadok  vissza. 

Főtisztelendő  Konvent!  Élénken  érzem  és  annak  teljes  tuda- 
tában foglalom  el  a  főapáti  állást,  hogy  ez  nem  kényelmi,  hanem 
szakadatlan  munkássággal  és  súlyos  felelősséggel  összekötött 
kötelességkör;  élénken  vágyom  magasra  emelni,  vagy  legalább 
föntartani  a  rendet  azon  színvonalon,  a  melyre  nagyérdemű  elődöm 
a  nemzet  közvéleménye  előtt,  félreismerhetetlenül  emelte,  de  gyön- 
geségem  érzetében  arról  vagyok  meggyőződve,  hogy  a  főapáti 
állás  sokoldalú  követelményeinek  egymagam  megfelelni  képes  nem 
leszek.  Ha  erre  törekedném,  a  lehetetlenségre  vállalkoznám,  a 
rengeteg  sok  részlet  közepette  igen  könnyen  letérhetnék  a  követ- 
kezetesség útjáról,  elveszteném  a  szem  elől  nem  téveszthető  egy- 
séges irányt;  időmet  sok  magukban  véve  tán  figyelemre  méltó 
apróságokra  vesztegetném  el,  s  kevés  időm  maradna  a  legfonto- 
sabb ügyek  kellő  és  beható  megfontolására.  —  A  dolog  termé- 
szeténél fogva  vannak  oly  ügyek,  melyeknek  elintézését  a  főapát 
kezéből  ki  nem  eresztheti.  Ide  tartoznak,  eltekintve  a  főapáti 
méltósághoz  kötött  egyházi  teendőktől,  például  a  szerzet  tagjainak 
személyes  ügyei  s  a  legfőbb  külképviselet,  valamint  a  kezdeménye- 
zés stádiumában  levő  kényesebb  és  nyilvánosságra,  hivatalos  tár- 
gyalás előtt  nem  hozható  ügyek.  De  oly  ügyekben,  melyek  a 
szerzet  —  úgyszólván  —  rendes  igazgatásának  s  ügyfolyamának, 
vagy  a  rendtagok  által  teendő  indítványoknak  tárgyait  képezik, 
célszerűnek  vélem  a  munka  felosztást  a  főmonostori  konvent 
összes  tagjainak  igénybe  vételével  egyes  bizottságok  létesítése  által, 

melynek  tagjai  elnököt  és  előadót  maguk  választva,  először  a 
bizottságban  tárgyalnák  a  hozzájuk  áttett  ügyet  s  azután  hoznák 
a  plenumba  —  a  konvent  elé. 

E  bizottságokat,  érintetlenül  hagyva  a  főapáti  helynök,  a  dékán, 
az  űjoncmester,  valamint  a  központi  kormány  és  jószágkormányzók 
eddigi  hatáskörét,  a  következőkben  vélném  csoportosítani : 

I.  A  gimnáziális  tanügy,  az  ide  vonatkozó  építkezés,  tandíj- 
kezelés, könyvek  —  tanszerek  beszerzése,  stb. ;  a  tanárképzés. 

II.  A  plébániai  és  népiskolai  ügyek. 

III.  A  szerzet  összes  számadási  ügyei,  a  pénztárak  ellenőrzése. 

IV.  Kérvények,  segélyezések  és  egyéb  folyó  ügyek. 

Ezeken  kívül  a  szerzet  alapszabályainak  értelmében  a  fő- 
monostori  perjel  állását  a  maga  jelentőségébe  és  alapszabályszerű 
jogkörébe  visszahelyezendőnek  vélem.  Legyen  a  főmonostori  per- 
jel közvetítő  a  szerzet  és  a  főapát  közt,  ápolja  és  tartsa  fönn 
zavartalanul  a  köztük  szükséges  egyetértést    a  szt.  szerzet   javára. 

Ha  idővel  szükségesnek  bizonyulna,  betölteni  szándékozom 
a  főapáti  titkári  állást  is,  de  úgy,  hogy  az  necsak  üres  cím  legyen, 
hanem  segédkezzék  a  főapátnak  fenntartott  oly  teendőkben,  melyek- 
nek teljesítését  reá  bízni  célszerűnek  véli. 

Végül  megemlítem,  hogy  a  szt.  szerzet  vagyonát,  melytől 
annak  szellemi  munkássága  is  függ,  a  lehető  leglelkiismeretesebben 
kezelendem,  s  minden  általam  teendő  kiadásról  hűn,  pontosan 
számolni  fogok. 

Lelkemben  visszhangzanak  és  örökre  visszhangzani  fognak 
első  megjelenésem  alkalmával  a  székesegyházban  hallott  „Te  Deum" 
utolsó  szavai:  „In  Te  Domine  —  speravi,  non  confundar  in 
aeternum." 

És  most  ismétlem  az  első  megjelenésemkor  mondott  szavaimat: 
„Hoztam  kedves  Rendtársaimnak  igaz,  tiszta,  testvéri  szeretetet, 
esedezem:  viszonozzák." 

**  * 

A  főapáti  titkári  állást  csakugyan  betöltötte.  Első 
titkára  dr.  Haudek  Ágoston  volt,  kinek  utódja  Rómába 
menetele  után,  dr.  Kohl  Medárd  lett.  Mindketten,  mint 
hű  őrtálló  katonák  vették  körül  főpapjukat  s  mint  tudó- 

mánnyal,   erénnyel    működő  férfiak,   főpapjuknak   teljes 
bizalmát  bírták. 

Amint  a  rend  kormányát  elfoglalta,  már  május 
18-án  vizitálni  indult  a  rendi  székházakba.  A  szerzetek 
életében  fontos  egy  ilyen  rendfőnöki  vizitáció.  Demokra- 
tikus hajtása  a  szerzetesi  szellemnek.  Minden  rendtag 
előadhatja  ügyét-baját,  óhaját  tolmácsolhatja;  a  rend  feje 
mindenkit  meg  szokott  hallgatni,  meglátogatja  szobáikban 
az  összes  rendtagokat,  mint  társait  s  ilyen  vizitációk 
eredményéről  rendesen  a  rendi  káptalanon  számolnak  be. 
Vaszary  Kolos  mindjárt  első  látogatásával  megnyerte 
még  azon  rendtársak  rokonszenvét,  fiúi  ragaszkodását  is, 
akik  nem  szavaztak  rá.  Nem  mint  űr,  nem  mint  főpap, 
hanem  mint  testvér  jött,  s  ahol  rendfőnöki  tisztéből  ki- 
folyólag kellett  érvényesülnie,  ott  is  az  atya,  nem  pedig 
a  hatalom  nevében  beszélt  és  tett.  Az  1885-iki  nyarat 
a  rend  ügyeinek  tanulmányozásával  töltötte.  Ahol  200 
tagból  álló  személyzet,  6  gimnázium,  25  plébánia,  75 
filia,  45  templom  és  kápolna,  35  kegyurasági  község 
41.950  lélekkel,  számos  uradalom  tartozik  a  rend  fejének 
joghatósága  alá,  ott  óriási  felelősség,  gond  nyugszik  a 
rendfőnök  lelkén.  Amíg  Vaszary  Kolos  mindennel  meg 
nem  ismerkedett,  addig  nem  is  benedikáltatta  magát 
apáttá.  Csak  miután  tisztában  volt  felelősségének  sűlyával, 
határozta  el  magát  e  lépésre.  Zalka  János,  győri  püspök 
1885.  év  szeptember  20-án  a  győri  püspöki  kápolnában 
benedikálta  apáttá,  Vaszary  Kolos  kívánságára  egész 
csöndben,  sőt  mondhatni  titokban.  Apáttá  avatásának 
emlékére  templomok,  iskolák,  egyletek  céljaira  s  a  sze- 

gények  felsegélyezésére  21.000  forintot  adományozott. 
Szeptember  21-én  igtatták  be  ünnepélyesen  főapáti  mél- 
tóságába s  ezen  időtől  kezdte  meg  főpásztori  jogható- 
ságát a  főapátság  elkülönített  egyházterületén.  Beigtatása 
alkalmából  üdvözölte  őt  többek  közt  Bartolini  bíboros, 
a  sz.  Benedek-rend  akkori  protektora. 

Az  elkülönített  egyházterület  híveihez  1885.  novem- 
ber 1-én  bocsátotta  ki  első  főpásztori  körlevelét.  Egy- 
ben elhatározta,  hogy  a  rend  életében  előforduló  közér- 
dekű mozzanatokat,  hiteles  tájékoztatásul  körlevelekben 
fogja  közölni  s  abban  nemcsak  az  általános  érdekű 
rendi  dolgokat  közölte,  hanem  tekintettel  a  lelkipásztor- 
kodás terén  működőkre,  helyet  foglaltak  azokban  a 
lelkipásztorkodásra  és  népnevelésre  vonatkozó  intézkedé- 
sek és  rendeletek  is. 

Főapáti  működéséhez  az  alkotások  egész  sora 
fűződik. 

Alatta  egyesíttetett  az  eddig  különálló  zalavári  ben- 
cés apátság  a  pannonhalmi  főapátsággal.  Az  egyesítés 
ügy  egyházfegyelmi  mint  anyagi  szempontból  üdvös 
volt.  Az  egyesülést  Trefort,  vallás-  és  közoktatásügyi 
miniszter  kezdeményezte.  A  pannonhalmi  sz.  Benedek- 
rend azon  kötelességgel  vette  át  a  testvér  apátságot, 
hogy  jövedelmeiből  egy  új  főgimnáziumot  fog  föntartani. 
Addig  is,  míg  ez  létesülhet,  az  eddig  fizetett  10.000  forint 
helyett  egy  főgimnázium  föntartási  költségeire  20.000 
forintot   fizet    a  vallás-alapba.    Az  egyesüléssel    egyben 

biztosította  a  főapátoknak  azon  jogot,  hogy  a  zalavári 
apátokat  kinevezheti,  akik  azután  legfelsőbb  jóváhagyásra 
ő  Felsége  elé  terjesztetnek  azon  célból,  hogy  apátsá- 
gukat elfoglalhassák. 

Miután  az  1883.  évi  XXX.  t.-c.  értelmében,  a  szer- 
zetnek gimnáziumban  működő  tagjai  az  állami  tanár- 
képesítő vizsgálatot  tartoztak  letenni,  ezen  kötelezettségre 
1885.  évi  decemberben  felhívja  az  illetékes  rendtársak 
figyelmét,  egyben  behozta  a  középiskolai  vallástan  taní- 
tására való  képesítést  is  s  e  célból  a  rendben  megala- 
kította a  vizsgáló  bizottságot,  úgy  hogy  az  működését 
1886-ban  meg  is  kezdhette.  A  mai  tanárképzőt  ő 
reformálta  Pannonhalmán.  Máshol  is  képeztetett  rend- 
tagokat: Budapesten,  Innsbruckban.  A  privátat  eltörölte, 
kárpótlásul  azonban  szellemi  művelődés  címén,  az  iskolai 
és  a  polgári  év  végén  tekintélyes  összeget  utalványozott 
minden   tanár-rendtagnak. 

A  pannonhalmi  főiskola  számára  1886-ban  termé- 
szettudományi muzeumot  létesített,  a  főiskola  megüre- 
sedett tanári  katedráit,  a  budapesti  egyetemen  végzett 
rendtársakkal  töltötte  be  s  a  theologiai  tanítás  rendjét 
revideáltatta. 

A  főapátsági  gazdaságok  kezelésére  s  a  tisztek  díja- 
zására is  külön  szabályzatot  adott  ki.  Már  Kruesz  főapát 
nyiltan  kimondotta,  hogy  a  rendben  szokásos  gazdasági 
s  kezelési  rendszer  nem  válik  a  szerzet  vagyoni  állapo- 
tának emelkedésére  s  csak  a  legnagyobb  erőfeszítéssel 
lehetett  a  gazdasági  egyensúlyt  föntartani.  A  80-as  évek- 

ben  bekövetkezett  gabona-áresésben  a  jövedelem  nagyon 
megcsappant,  úgy  hogy  a  beruházásokat  is  alig  lehetett 
fedezni.  Amit  Kruesz  Krizosztom  tervezett,  azt  Vaszary 
Kolos  kivitte.  Fó'apátságának  második  évében  kiadta  a 
gazdaságok  kezelésére  és  a  tisztek  díjazására  vonatkozó 
utasításait.  Bejárta  a  rend  összes  birtokait,  gazdasági 
szakmunkákat  tanulmányozott.  Nem  restéit  a  kémiából 
különórákat  venni  s  így  az  elméletet  közvetlen  tapasz- 
talatokkal gazdagítva,  elrendelte  a  következőket: 

„A  külterjes  gazdálkodásból  minél  előbb  át  kell 
mennünk  a  belterjes  (intenzív)  gazdálkodásra. 

Hogy  az  alacsony  gabonaárak  következtében  beállott 
jövedelem-kevesbletet  eltűntethessük,  minden  törekvé- 
sünknek oda  kell  irányulnia,  miszerint  ugyanazon  földből 
többet,  ha  lehet  még  egyszer  annyit  produkálhassunk, 
amit  csak  sok  és  jó  trágyával  eszközölhetünk.  Ez  okból 
első  teendő  a  réti  és  mesterséges  takarmányok  terme- 
lésének fokozása;  ott  ahol  a  szálas  takarmány  terme- 
lés nem  fokozható,  de  a  talaj  és  népesedési  viszonyok 
(napszám)  megfelelők,  gumós  növények  termelését  kell 
nagyobb  területeken,  kiterjedtebb  mértékben  űzni." 

„A  kezelési  rendszert  már  a  jövő  gazdászati  évben 
megváltoztatom  teljesen,  s  a  száztóli  rendszer  elvét 
alkalmazom  a  tiszti  kezelésre. 

Az  eddig  dívott  rendszer  mellett  a  gazdatiszt  a 
termésből,  tehát  a  bruttó  jövedelemből  kapott  bizonyos 
jutalékot  szorgalmi  díj  címén;  az  új  rendszer  mellett, 
rendszeresített  tisztességes  fizetésén  fölül,  az  üzleti  haszon- 
ból kap  bizonyos  részt,  százalékot. 

Az  eddigi  rendszer  mellett  a  jutalom  nem  állott  arány- 
ban a  gazdatiszt  szorgalmával ;  mert  egyforma  szorgalom 
kifejtése  mellett  kevesebb  jutalomban  részesült  az,  akinek 
esetleg  rosszabb  minőségű  talajon  kellett  működnie. 

De  nem  állott  arányban  a  haszonnal  sem,  amely 
munkálkodásából  a  szerzetre  háromolt.  A  gazdatisztnek 
csak  az  feküdt  érdekében,  hogy  minél  többet  termeljen ; 
de  hogy  a  termelés  mennyibe  kerül,  az  teljesen  közönyös 
volt  reá  nézve,  s  ebből  fejthető'  meg  azon  jelenség, 
hogy  nálunk  a  kezelési  költség  oly  roppant  nagy,  sőt 
vannak  gazdaságok,  amelyekben  a  termelés  költségei 
fölülmúlják  a  termés  értékét  s  még  ezen  esetben  is 
kapott  a  tiszt  szorgalmi  díjat  egyenesen  tőkénkből. 

A  száztóli  rendszer  elve  szerint  megállapíttatik  bizo- 
nyos minimális  jövedelem,  a  melyet  a  gazdaságnak  a 
benne  fekvő  alap  és  forgatott  tőkék  kamatjakép  be  kell 
hoznia;  az  ezen  fölül  elért  jövedelmi  többlet  tekintetik 
üzleti  haszonnak,  s  csakis  ebben  részesül  a  kezelő  gazda- 
tiszt és  az  összes  cselédség  bizonyos  (pl.  25 — 30%) 
százalék  szerint." 

így  vált  lehetővé,  hogy  6  éves  főapátsága  alatt  Tar- 
jánban,  Varsányban,  Deákiban,  Láriban,  Tömördön, 
Ölbőn,  Tényőn,  Sz.-Mártonban  hizlalók,  istállók  egymás- 
után emelkedtek.  Legelők,  rétek  feltörettek ;  a  fásítás, 
szőlőültetés  fokozottan  terjedt. 

A  Balaton-egylet  az  ő  elnöklete  alatt  tartott  Pannon- 
halmán   1886.    decemberben    értekezletet    egy   második 


—    68    — 

gőzhajó  ügyében,  amely  létesült  is.  Ugyancsak  az  ő 
közbenjárására  állíttatott  fel  a  távíró  Győr  és  Pannon- 
halma között. 

Elég  érezhető  volt  főapátsága  alatt  a  rendre  nézve 
a  kegyúri  teher. 

A  főmonostor  kegyurasága  alá  tartozó  templomok 
közül  a  bársonyost  templom  szentélye  újjáalakíttatott 
s  új  oltárképpel,  az  Immaculata  képével  díszíttetett ;  a 
kőszegi  templom  homlokzata  új  alakot  nyert;  a  véneki 
templom  egészben  csinosíttatott.  A  pannonhalmi  székes- 
egyház, a  soproni  és  tényői  templomok  számára  új 
paramentumokat  szerzett  be.  Az  összes  gimnáziumok 
taneszközeit,  könyvtárait,  múzeumait  jelentékenyen  gyara- 
pította. 

Ezenkívül  a  kegyúri  rovatot  terhelték:  a  főmonostor 
bejáratánál  épült  lépcsőház,  a  keresztfolyosó  egyik  szár- 
nyának restaurálása,  a  házi  távírda  s  a  főmonostort  a 
mezővárossal  összekötő  telefon;  a  kőszegi  és  soproni 
székházakban,  valamint  a  varsányi  lelkészlak  udvarán 
történt  tetemesebb  átalakítások,  illetve  új  építkezések, 
valamint  a  tarkányi  plébánia  beltelkén  eszközölt  újjá- 
alakítások. 

Újjáépíttette  a  tényői  templomot,  restauráltatta  foko- 
zatosan a  soproni  templomot.  Egészen  új  templomot 
építtetett  Radán. 

Legnagyobb  alkotása  a  győri  főgimnázium  célszerűt- 
len s  már  szűkké  vált  épületének  mintegy  120  ezer 
forintnyi  költséggel  való  fölépítése.  Manap  a  győri  fő- 
gimnázium gyönyörű  épülete  a  városnak  s  úgy  célszerű- 

ségi,  mint  egészségügyi  s  fölszerelési  tekintetben  minta- 
intézet. 

1889-ben  a  tihanyi  apátsági  templomot  restauráltatja, 
Tömördön  iskolát  emel,  Győr-Sz. -Ivánban  óvodát  és 
leányiskolát  alapít  szerzetes-nővérek  vezetése  alatt  s 
megáldását  maga  végzi  1889.  szeptember  29-én.  Zala- 
apátiban szintén  apácák  gondjaira  bízott  leányiskolát 
építtett  és  felszereli.  Állandóan  segélyezte  a  keszthelyi 
Sz.  Vince  apácák  zárdáját  s  csakis  az  ő  segélyének 
köszönhető',  hogy  csekély  alapja  mellett  fennállhatott. 

Ezeknél  is  nagyobb  építkezéseket  és  költségesebb 
beruházásokat  eszközölt  1889-ben  Balaton-Füred  emelése 
érdekében,  amely  a  rend  tulajdona.  Évtizedek  mulasz- 
tásait tette  ezzel  jóvá  s  manap  Balaton-Füred,  mint 
fürdőhely,  kényelem  tekintetében  az  elsőrendű  fürdők 
közé  tartozik.  Vaszary  Kolos  maga  is  annyira  megked- 
velte Balaton-Füredet,  hogy  állandóan  ott  töltötte  a 
nyarat.  Villát  építtetett  és  szemmel  láthatólag  használt 
egészsége  helyreállításának  a  Balaton  vize.  Nemcsak  a 
szerzetbe  való  felvétele  kötötték  őt  Füredhez,  hanem 
megrongált  egészségének  helyreállítása  is.  A  hála  tehát 
egy  lelki  és  egy  testi  erővel  vonzotta  Füredhez. 

Emlékezetes  napok  Vaszary  Kolos  életében  az  1890. 
július  20 — 23-ig  terjedő  napok.  József  főherceg  mind  a 
két  fiát,  József  és  László  főhercegeket,  a  győri  bencés 
gimnáziumba  íratta  be  magántanulónak.  Alcsuton  külön 
bencés  tanárt,  Malatin  Gotthárdot  alkalmazta  fiai  mellett. 

A  főhercegek  alcsuthi  vizsgálatára  rendesen  az  egész  tanári 
kar  hivatalos  szokott  lenni.  Az  érettségire  azonban  maga 
a  főhercegi  család  jött  Pannonhalmára.  A  jelzett  napokon 
tette  le  József  Ágost  főherceg  az  érettségit,  fense'ges 
szülőinek  jelenlétében,  Vaszary  Kolos  főapátnak  mint 
miniszteri  biztosnak  elnöklete  alatt.  Ennek,  valamint 
annak  emle'ke're,  hogy  a  főherceg  mind  a  8  gimnáziumi 
osztályból  a  bencéseknél  vizsgázott,  a  pannonhalmi 
egyházmegyei  tanítók  fiainak  Kruesz  főapáttól  erre  a 
célra  szánt  8000  forintos  alapítványát  József  Ágost  főher- 
ceg nevéről  nevezte  el.  Megható  azon  beszéd,  mely- 
lyel  mint  a  főapát  főhercegi  tanítványától  elbúcsúzott. 
Egész  pedagógiai  szózat,  méltó,  hogy  mindenki  meg- 
szívlelje. A  búcsú-beszéd  így  hangzott: 

„Engedjék  meg  Fenségtek,  hogy  én  is,  ki  nyolc  éven  át 
láttam  növekedni  testben-lélekben  József  Ágost  ő  Fenségét,  ez 
ünnepélyes  alkalommal  felszólalhassak. 

Ma  kérdezői  tisztem,  mellyel  Fenségtek  legmagasabb  és  bol- 
dogító kegye  megbízott,  véget  ér,  és  bár  örökre  fenmarad  annak 
a  törhetlen  hűségnek,  annak  a  legmélyebb  hódolattal  párosult 
őszinte  tiszteletnek  és  szeretetnek  erős  kapcsa,  mely  engem  a 
Fenséges  főhercegi  család  mindegyik  tagjához  fűz;  de  megszakad 
az  a  gyengéd  kötelék,  mely  tanárt  és  tanítványt  összeköt  s  mely 
engem  eddigelé  József  Ágost  ő  Fenségéhez  csatolt. 

A  búcsú  órájában  eszembe  jutnak  egy  idős  harcosnak  a 
küzdőtérre  lépő  fiatal  katonához  intézett  eme  szavai :  esto  vir, 
légy  férfiú ;  esto  vir  a  szónak  azon  teljes  értelmében :  qui  habét 
virtutem  ;  mert  lehet  valaki  rendkívüli  észtehetségű,  de  azért  közön- 
séges lelkű;  lehet  valaki  gazdag  értelmi  tervekben,  de  szegény  a 
szív  nemes  érzelmeiben.  Nem  erre  vonatkozólag  intézem  Fensé- 
gedhez az  említett  búcsúszavakat;  abban  ugyanis  bizonyos  vagyok, 
hogy  a  lelkület,  a  jellem  tekintetében  Fenséged  a  vir  fogalmának 
meg  fog  felelni;  hisz  azon,  előttünk  ideális  alakokat,   a  Fenséges 

szülőket  és  testvéreket  naponkint  színről-színre  láthatta,  ezeknek 
erényeit  tettekben  úgy,  mint  szavakban  nyilvánulni  naponkint 
tapasztalhatta  Fenséged  és  bár  távol  a  szülői  háztól,  időközönkint 
mégis  megcsókolhatja  azokat  a  szülői  áldó  kezeket,  melyek  vezették; 
hallhatja  azokat  az  áldó  ajkakat,  melyek  tanították;  időközönkint 
megpihenhet  azokon  a  hőn  dobogó  szülői  és  testvéri  édes  szíveken, 
melyek  oly  bensőn  szeretik  és  fogják  szeretni  a  jövőben  is. 

Búcsú-,  illetve  kérő  szavaim  Fenséged  tanulói  időszakának 
végén,  új  pályájára  vonatkoznak,  melynek  kezdetén  Fenséged  is 
úgy  van,  mint  azon  vándor,  kinek  útja  eleje  virágokkal  van  be- 
hintve, és  emiatt  nem  látja  a  fáradalmak,  a  kisértetek  és  szenve- 
dések erdejét,  melyen  pedig  keresztül  kellend  hatolnia ;  mert  nincs 
ember,  bármily  magas  állású,  ki  fájáalmat  nem  érzett,  nincs,  ki 
könnyeket  ne  hullatott  volna.  Az  az  őr,  ki  Fenséged  ajtaja  előtt 
álland,  nem  fogja  Fenségedet  a  szenvedésektől  megvédeni.  A 
fájdalom  ily  óráiban  emlékezzék  meg  Fenséged  búcsúszavaimról : 
esto  vir,  legyen  erős  férfiú ;  enyhítse  fájdalmát  azon  vigasztaló 
tudat,  hogy  nemcsak  a  Fenséges  család,  hanem  ezt  a  Fenséges 
családot  egész  odaadással  és  hódolattal  tisztelő  és  szerető  egész 
nemzet  vesz  részt  Fenséged  bánatában,  mely  annál  kisebb,  men- 
nél többen  viselik,  valamint  részt  vesz  örömében,  mely  annál 
nagyobb,  mennél  többen  érzik. 

Esedezem :  tartson  meg  Fenséged  bennünket  eddig  tapasztalt 
magas  kegyében,  kik  kérni  fogjuk  a  jó  Istent,  hogy  Fenségedet 
Fenséges  családja  és  hazánk  örömére,  boldogítására,  menten 
minden  lelki,  testi  bajtól  soká,  igen  soká  éltesse." 

Még  két  főhercegi  látogatója  volt  6  éves  főapát- 
sága alatt.  1887-ben  Jenő  főherceg,  aki  mint  huszártiszt 
a  szomszédos  helységek  egyikében  állomásozott  és  innen 
rándult  át  Pannonhalmára.  1890.  szeptemberben,  a  had- 
gyakorlatok   alkalmából    Ferenc    Ferdinánd    főherceget 

látta  vendégül. 

*** 

A  pécsi  bazilika  felszentelése  előtt,  1891.  júniusban 
nagy    kitüntetésben    részesült.    Ekkor    kapta    a    Ferenc 

József-rend  nagykeresztjét.  Épen  Keszthelyen  a  premon- 
treiek vendége  volt,  mikor  kitüntetéséről  a  hivatalos 
értesítést  vette.  A  kitüntetés  átvételére  Budapestre  kellett 
volna  utaznia.  Nem  akart  menni.  Most  tűnt  ki,  mennyire 
idegenkedik  a  kitüntetésektől.  Igen,  de  a  pécsi  bazilika  fel- 
szentelésénél jelen  kellett  lennie  s  a  király  előtt  csak  ezen 
rendjellel  jelenhetett  meg. Végre  is  a  bencések  jogtanácsosa, 
Ziskay  Antal  június  14-én,  az  éjjeli  vonattal  hozta  meg 
a  rendjelet.  A  rendjel  megköszönésére  azonban  mégis 
csak  fel  kellett  utaznia  Bécsbe,  a  Felséghez.  Bécsből 
Budapestre  s  innen  a  bazilika  felszentelésére  Pécsre 
utazott.  Ezen  utazásai  alkalmával  hozták  a  lapok  nevét, 
mint  prímásét,  először  kombinációba.  Tényleg  azonban 
erről  ez  időben  szó  sem  volt,  az  utazások  a  rendjellel 
voltak  összefüggésben. 

Kitüntetése  egyúttal  legfelsőbb  elismerése  volt  az  ő 
főapáti  sikeres  működésének.  Nem  volt  irigylendő  hely- 
zete, oly  nagy  elődnek,  mint  Kruesznek,  közvetlen  utódja 
lenni.  Egyénisége,  az  emberekkel  való  szerény  bánás- 
módja azonban  még  azt  a  disszonanciát  is  áthidalta, 
ami  véletlenségből,  anélkül,  hogy  az  előző  főapáton 
múlott  volna,  főképen  a  politikai  személy-kérdés  félre- 
értése miatt,  Kruesz  utolsó  évében,  az  1884-iki  peri 
követválasztás  alkalmából  a  rend  és  a  megye  között 
fönmaradt.  —  Ezt  a  félreértést  Vaszary  mint  főapát 
teljesen  megszüntette,  úgy  hogy  addig  soha  sem  volt  oly 
meleg  viszony  a  megye  és  a  főapátság  között,  mint  ő 
alatta.  A  megye  notabilitásai,  élén  Batthyányi  Lajos  gróf 

főispánnal  többszörié  a  legnagyobb  kegyelettel  és  öröm- 
mel tartózkodtak  a  főmonostor  falai  között.  Az  ellen- 
tétek kiegyenlítésére  szerencsés  természettel  birt  minden- 
kor Vaszary  Kolos.  Minden,  a  mit  mond,  szívből  jő  és 
a  szívhez  szól.  Mint  minden  igaz  ember :  igénytelen  és 
szerény.  A  bajnak  elejét  szereti  venni  s  a  felesküdött 
zászlóhoz  utolsó  lehelletig  hű  és  becsületes  harcos.  Ezen 
vonások  képezik  hatásának  titkát. 

A  főapáti  méltóság  emelésére  kiváltságos  engedélye- 
ket is  szerzett  esetről-esetre.  Előbb  említettük  a  zalavári 
apát  kinevezési  jogot.  Bár  ez  egyházi  szempontból  s  a 
főapátok  korábbi  kiváltságai  tekintetében  természetesnek 
látszik,  mégis,  ha  figyelembe  vesszük,  hogy  a  jelen 
korban  az  állami  hatalom  még  közvetett  úton  sem  igen 
szokott  belemenni  az  egyháznak  osztott  üj  kiváltsá- 
gok támogatásába,  a  főkegyúri  jogot  pedig  a  kormány 
gyakorolja,  —  úgy  ezen  jog  biztosítása  más  színben 
tűnik  fel  s  vívmánynak  minősíthető.  Ugyancsak  ő  sze- 
rezte meg  a  főapátnak,  mint  főpásztornak,  a  violaszínű 
Zuchetum  viselési  jogot. 

A  szereplést  sohase  kereste  se  mint  tanár,  se  mint 
igazgató,  annál  kevésbbé  mint  főapát.  Egész  életében  a 
csendes,  visszavonuló  életet  kedvelte.  Szerette  dolgozó- 
szobáját s  csak  akkor  hagyta  el,  ha  a  szeretet  vagy 
kötelesség  szava  parancsolta.  A  fiszharmónium  egyetlen 
szórakoztató  eszköze,  meg  a  kanári  madarak.  Lakosz- 
tálya szigorú  egyszerűsége  által  tűnt  ki  mindig.  A  csend- 
ben végzett  munkát  amikor  csak  tehette,  elébe  tette  a  nyil- 
vános szereplésnek  s  testvéri  körben  óhajtotta  napjait  el- 

tölteni.  E  szerénysége,  mely  olyan,  mint  a  bokor  homályát 
kereső  ibolya,  imponáló  módon  hatott  az  emberekre 
ebben  az  önző  korban.  És  ez  a  megfejtője,  hogy  nem  ő, 
hanem  őt  kereste  fel  a  közélet.  A  közbizalomnak  osz- 
tályosává lesz ;  ez  a  közbizalom  szólítja  ki  őt  szorosabb 
hivatása  köréből  mint  tanárt  és  igazgatót,  majd  ez  viszi 
őt  a  nyilvános  élet  útján  egész  a  primási  méltóságig. 
Hiába  akar  visszavonulni,  fölkeresik  őt  még  a  magá- 
nyosság szentélyében  is.  Mindezek  láttára,  bizonyára 
megszállta  őt  azon  enyhítő  balzsamot  nyújtó  gondo- 
lat: Infirma  mundi  elegit  Deus  ....  Vallásos  lelke  e 
gondolatban  meg  tudott  nyugodni  és  azért  meghajolt 
az  isteni  gondviselés  végzései  előtt  másodszor  is,  midőn 
Salgó  János  előérzete  újból  és  hatványozottabb  módon 
teljesült .  .  . 

IV. 

MAGYARORSZÁG  HERCEGPRÍMÁSA. 
I.  A  „Pax"  jegyében. 

Simor  János  halála.  —  Egyházpolitikai  helyzet.  —  Hercegprímássá  való 
kinevezése.  —  A  kinevezés  jelentősége.  —  Kánoni  eljárás  a  Nunclusnál, 
eskütétele  a  király  előtt.  —  Főpásztori  fogaáalma  az  esztergomi  főkáp- 
talan  előtt.  —  Búcsúja  szent  Beneáek  rendjétől.  —  Római  kitüntetése. 
—  Az  érseki  szék  jogainak  átvétele,  püspökké  szentelése.  —  A  buda- 
pesti tartózkodás  kötelezettsége.  —  Főpásztori  hivatalának  megkezdése.  — 
Szónoki  jellemzése.  —  Első  nyilvános  fellépése  a  Sz.-István-Társulat  1892-kl 
közgyűlésén.  —  Nyilatkozata  az  aktuális  egyházpolitikai  kérdésekről.  — 
Koronázó  jubileumi  beszéde.  —  Első  politikai  beszéde  s  jelentősége. 

AZ  IFJÚKOR  gondtalan  és  ép  azért  boldog  évei  gyor- 
»'**  san  eltűnnek,  a  férfikor  ereje  az  élet  küzdelmében 
megtörik  s  öreg  korában  az  ember  többnyire  éldegél 
csak,  mint  ősszel  a  leveleitől  megfosztott  fa."  Ezen 
szavakat  intézte  Vaszary  Kolos  1896-ban  a  keszthelyi 
templom  felszentelése  alkalmából  a  város  küldöttségéhez. 
A  nyilatkozatból  az  öregkorra  vonatkozó  azért  érdekel 
bennünket  különösen,  mert  ime,  az  őszhöz  hasonló 
korában  neki  nem  az  éldegélés,  hanem  a  magyar  apostoli 
királyság  és  a  szent  korona  mellett,  az  ősi  intézmények 
legfönségesebbike,  a  magyar  primási  méltóság  jutott 
osztályrészül. 

1891.  január  23-án  szólította  magához  az  Úr,  csak- 
nem negyedszázados  primásság  után  a  nagy  Simor  Jánost. 
Gyászba  borult  az  egész  ország.  A  fejedelemtől  az  utolsó 
pórig  érezte  mindenki,  hogy  a  magyar  prímások  egyik 
legnagyobbika  hunyt  el,  a  kiről  méltán  mondotta  utóda 
az  esztergomi  főkáptalan  üdvözlésére  adott  válaszában : 
„Elragadtatott  az  anyaszentegyháztól,  melynek  legfény- 
lőbb világossága,  a  hazától,  melynek  hűséges  fia,  az 
országtól,  melynek  szilárd  oszlopa  volt."  Közpályájának 
hajnalától  egész  a  lenyugvásig,  serényen  haladt  az  isteni 
Gondviseléstől  kitűzött  úton.  Egyedül  egyháza  és  hazája 
javáért  élvén,  az  igazi  világosság  szövétneke  gyanánt 
lobogott  és  nevét  örök  időkre  beírta  a  történelem  nem- 
tője, az  „élet  mesterei "-nek  nagy  alakjai  mellé. 

Halála  nemcsak  kiváló  egyénisége  és  nagy  érdemei, 
de  még  inkább  nagy  veszteségnek  tűnt  fel  azon  súlyos 
egyházpolitikai  helyzet  miatt,  mely  életének  utolsó 
évében  a  katholikus  egyházra  ráborult  s  halála  idején 
épen  élére  állított  volt.  Amire  Magyarország  újabb  tör- 
ténetében nem  igen  találunk  esetet,  az  egyház  és  állam 
között,  a  vegyes  házasságból  származó  gyermekek  el- 
kereszteléséből  kifolyólag  előbb  konfliktus,  később  nyilt 
harc  dúlt.  Ma  már  általánosan  ismert  tény,  hogy  az 
egész  elkeresztelési  ügyet  csak  azért  hozták  felszínre, 
hogy  az  egyházpolitikai  törvényeket,  mint  a  liberális 
alapon  épülő  magyar  állam  betetőzését  valamelyes 
módon  végrehajtsák  és  igazolják.  A  folytonos  modus 
vivendi  keresése  tulajdonképen  nem  volt  egyéb,  mint 
jól  kieszelt  fegyverszünet,  mely  alatt  az  államhatalomnak 

ideje  volt,  jövő  egyházpolitikáját  előkészíteni.  Egyház- 
politikája megvalósításában  segítette  a  liberalizmust  azon 
sajnálatra  méltó  bizonytalanság  is,  melyben  a  hirtelen  meg- 
lepett magyar  egyházat  az  elkeresztelési  kérdés  találta.  Az 
anyakönyvi  kivonatok  eleinte  a  miniszteri  rendeletnek  meg- 
felelően kiadhatóknak,  azután  a  római  Szentszék  határo- 
zatához híven,  ismét  ki  nem  adhatóknak  mondattak.  És 
bár  a  dogmatikus  álláspontban  meg  volt  az  egység,  az 
államhatalommal  való  politikai  magatartás  tekintetében 
azonban,  legalább  az  elkeresztelési  konfliktus  elején,  az 
egységes  felfogás  s  eljárás  hiányzott.  Egyik  rész,  az 
idők  fejleményére  akarta  bízni  a  csorbított  jogok  vissza- 
szerzését, a  másik  rész,  a  többség,  kereken  kimondotta 
a  katholikus  álláspont  és  jog  erélyes  és  elodázhatlan 
védelmét.  Ezen  megoszlás  a  komplikációt  növelte,  ter- 
mészetesen a  liberális  államhatalom  terveinek  előnyére. 
Ilyen  állapotok  között,  egy  meg  nem  oldott  egyház- 
politikai örökséggel,  felkorbácsolt  szenvedélyes  közhan- 
gulattal, fölötte  nehéz  és  válságos  volt  a  helyzet,  mely 
az  új  primásra  várakozott.  Akárki  lépjen  Simor  János 
örökébe,  arra  küzdelem  várt  és  amilyen  elmérgesedett 
volt  az  elkeresztelési  kérdés,  a  küzdelmet  föltartóztatni 
lehetetlenség  volt.  Bármilyen  egyéniség  jut  a  primási 
székre,  akár  harcias  és  energikus,  akár  koncilians  és  a 
harc  kikerülése  érdekében  a  lehetőségig  engedékeny,  a 
létező  helyzetet  megváltoztatni  nem  lett  volna  képes. 
Nem  pedig  azért,  mert  az  egész  egyházpolitika  tulajdon- 
kép a  magyar  katholikus  egyháznak  a  kiegyezéstől 
egész  az  1890-ki    februáriusi    rendeletig    tartó   politikai 

marazmusának,  a  konzervatív  keresztény  politikának 
egyházi  részről  való  elmellőze'se'nek  e's  a  liberális  párt- 
hatalommal való  megalkuvásnak  volt  szomorú  ered- 
ménye. Amit  23  év  óta  elhanyagoltak,  azt  egy  ember 
képtelen  helyreállítani.  Az  elvett  jogokat  vissza  lehet 
szerezni,  a  feladottakat  soha.  Csak  akkor  ébredett  a 
katholicizmus,  mikor  cirkulusait  megzavarták. 

Ebben  a  kritikus  időben  mindenki  kétszeres  érdeklő- 
déssel várta  az  űj  primás  kinevezését.  Maga  a  kormány 
hónapokon  át  gondolkozott  az  alkalmas  személy  kiszeme- 
lésén s  rá  nézve  annyival  inkább  fontos  volt  a  választás, 
minél  inkább  tudatában  volt,  hogy  az  elsó'  alkotmányos 
primás  kinevezéséről  van  szó.  A  sajtóban  és  közvéle- 
ményben több  nevet  hoztak  forgalomba.  Ezek  közül 
azonban  illetékes  helyen,  a  jelenlegi  primás  előtt  tény- 
leg csak  egy  komoly  jelöltje  volt  a  kormánynak,  a 
kit  azonban,  bár  régi  dísze  az  episzkopátusnak  s  erélyét, 
nagy  tudását  mindenkor  emlegették,  nem  lehetett  keresztül 
vinni.  Minden  más  jelölés  vagy  a  sajtó  üres  kombiná- 
ciója volt,  vagy  mende-mondából  származott.  A  primási 
székre  a  második  komoly  jelölt  a  történtek  után,  csakis 
Vaszary  Kolos  főapát  volt. 

*  *  * 

1891.  október  8-án,  a  bakonybéli  apátság  egyik 
malom-ügyében  Csáky  Albin  gróf  kultuszminiszter  meg- 
hívására nála  megjelent  s  legnagyobb  meglepetésére  a 
miniszter  bizalmasan  közölte  vele,  hogy  a  hercegprimási 
székre  az  ő  személyében  találta  meg  a  kormány  az  alkal- 

mas  jelöltet.  A  főapátot  a  hír  nagyon  leverte  s  hivatkozva 
arra,  hogy  ily  magas  kitüntetésre  és  felelősségteljes  mél- 
tóságra nem  tartja  magát  se  érdemesnek,  se  erősnek,  a 
felajánlott  főpapi  széket  nem  fogadta  el.  Csáky  gróf  erre 
a  kötelességet  állította  szembe,  melyet  a  haza  érdeké- 
ben, az  eddigi  nyugalmas  állás  helyett  meg  kell  hoznia. 
Mikor  a  főapát  újból  kijelentette,  hogy  nem  érez  magában 
erőt  ily  nehéz  állásra,  a  miniszter,  lelkületét  szépen  jel- 
lemző válaszában,  az  Isten  irgalmasságára  és  gondvise- 
lésére hivatkozott,  amelyben  a  főapátnak  is  bíznia  kell 
nehéz  hivatása  teljesítésében  és  amely  őt  is  meg  fogja 
segíteni.  Az  Isten  irgalmasságára  való  hivatkozás  lefegy- 
verezte a  főapátot,  könnyel  teltek  meg  szemei  s  bár  meg- 
törve, belenyugodott  jelölésébe.  Ezzel  a  kormánya  primás- 
kinevezés  kérdését  eldöntötte.  Október  23-án  a  minisz- 
tertanács formálisan  jelölte  a  primási  méltóságra  s  24-én 
adta  tudtára  Csáky  gróf  Vaszary  Kolos  főapátnak 
ugyancsak  bizalmasan,  hogy  ő  Felsége  a  minisztérium 
előterjesztését  kegyesen  fogadta,  a  Szentszék  helyeselte 
s  kinevezését  a  Felség  a  napokban  fogja  aláírni.  Októ- 
ber 30-án  kapta  az  első  gratulációt  Galimberti  nun- 
ciustól,  aki  már  hercegprímásnak  címezte.  Ugyanazon 
napon,  tehát  a  Kolos-napján,  az  ünnepi  ebéd  végén  érke- 
zett meg  Pannonhalmára  Szapáry  gróf  miniszterelnök 
hivatalos  üdvözlése,  mire  az  új  prímás  nem  birva  fel- 
indulásával, könnyezve  vonult  lakosztályába. 

A  szokásos  alakiságok  elintézése  után,  1891.  évi 
október  27-én  írta  alá  ő  Felsége  a  következő  legke- 
gyelmesebb kinevezést: 

Vallás-  és  közoktatásügyi  miniszterem  előterjesztésére: 
Vaszary  Kolos  Ferenc,  a  Szent-Márton  hitvalló  és  püspökről 
nevezett  pannonhalmi  Szent-Beneáek  rendű  főapátsági  egyházkerület 
főpásztorát,  Pannonhalmának  és  a  magyar  szent  korona  alá 
tartozó  Szent-Beneáek  renáű  összes  apátságok  főapátját  és  örökös 
elnökét,  Magyarország  hercegprímásává  és  esztergomi  érsekké 
kinevezem. 

Kelt  Bécsben,  1891.  évi  október  hó  27-én. 

I.  FERENCZ  JÓZSEF,  s.  k. 
Gróf  Csáky  Albin,  s.  k. 

A  kinevezés  váratlanul  jött,  úgyszólván  csak  a  ki- 
nevezés hivatalos  publikálása  (nov.  1.)  előtt  egy-két 
nappal  lett  nyilvánvaló.  Mint  minden  váratlan  esemény, 
ez  a  kinevezés  is  országos  örömet  okozott.  Felmagasz- 
taltak egy  férfiút  hálára  kötelező  élete  őszén,  aki  hasznos 
tudásra,  nemes  ideálokra,  kitörő  hazafiságra  tanított 
egész  nemzedékeket;  aki  meleg  hitével,  tiszta  jellemével, 
nemes  emberbaráti  szivével  és  hazafiságának  önzetlenségé- 
vel mint  fedhetlen  egyéniség  állt  az  ország  közvéleménye 
előtt.  Nem  a  puszta  véletlen  művét  látta  a  nemzet  abban, 
hogy  amint  a  magyar  állam  bölcsőjénél  egy  bencés  főpap 
állott  a  magyar  katholikus  egyház  élén,  a  kereszténység 
és  állam  kilenc  százados  s  a  magyar  nemzet  ezeréves 
jubileumán,  újból  egy  bencés  jut  a  magyar  katholikus  egy- 
ház élére.  A  magyar  egy  isteni  Gondviselésből  eredő  képet 
látott  a  kinevezésben  megújítani :  amint  az  államalapítás 
és  civilizáció  nagy  munkájában  a  bencés  Asztrik  volt  a 
magvető,  úgy  ezen  munka  gyümölcsének  kilenc  százados 
feltárásában,  hasonlóképen  a  bencés  Kolos  legyen  a  meg- 
áldó.   A   bencés-primás   kinevezésének    kapcsán   eszébe 

jutott  a  magyarnak  az  is,  hogy  az  első  esztergomi  érse- 
kek, a  magyar  kereszténység  megerősítésében  nagy  sze- 
repet játszó  bencések  közül  kerültek  ki  s  hogy  a  magyar 
alkotmány  magna  chartájának,  az  arany-bullának  fogal- 
mazásában tevékeny  részt  vett  János,  esztergomi  érsek, 
szintén  sz.  Benedek  fia  volt.  A  múlt  kegyeletének  emléke 
megszentesítette  Vaszary  Kolos  kinevezésének  jelentőségét 
és  a  szenvedélyes  felekezeti  fegyvercsörgések  közepette 
is  mindenki  meggyőződött,  hogy  a  prímást  működésében 
a  keresztény  alapon  álló  nemzeti  szellemű  történetíró 
fogja  sugalmazni. 

Az  esztergomi  főegyházmegye  papságával  1891. 
november  1-én  tudatta  Ma/er  István  káptalani  helytartó 
a  kinevezés  örömhírét.  Az  ilyen  magas  méltósággal  vele 
járó  üdvözlések  után  következtek  az  állása  elfoglalásával 
járó  hivatalos  eljárások.  A  bécsi  apostoli  nuncius  gratu- 
láló levelével  egyidejűleg  kapta  a  meghívást  a  kánoni 
eljárás  (processus  informativus)  eszközlésére,  amelyre  a 
nuncius  november  5-ét  tűzte  ki.  A  jelzett  napon  a 
nunciatura  kápolnájában  a  kánonjogi  eljárás  után  letette 
a  hitvallást  és  a  pápának  tartozó  esküt.  A  szertartás  alatt 
hangja  eleinte  erőteljes  volt,  később  elérzékenyült,  úgy 
hogy  a  meghatottság  miatt  néhány  percig  pihennie  kellett. 
A  nuncius  ünnepi  ebédjén  nyilatkozott  először  primási 
hivatásának  irányító  eszméiről. 

„Minden  időben  —  úgymond  —  hű  alázattal  viseltetem  a 
Pontifex  Maximushoz,  a  pápához,  hű  jobbágya  leszek  ő  Felségének 
a  királynak  és  engedelmes  kormányomnak,  egész  az  oltárig,  mint 
ahogy  eddig  is  voltam  szerény  állásomban.  Pannonhalmától  szegé- 
nyen vonulok  be  az  esztergomi  primási  palotába,  hogy  ott  legjobb 

tehetségeim  szerint  élhessek  nehéz  feladataimnak.  Semmit  sem  viszek 
magammal  a  kolostorból,  csak  egyet,  csak  egy  szót,  azt,  amely  a 
pannonhalmi  kolostor  kapujára  és  szívem  mélyébe  van  bevésve  s 
ez  a  kis  szó,  „Pax."  Igen  a  pax,  a  béke  szava  az,  amely  a  lelkész 
és  az  egyház  óriási  feladatát  egész  nagyságában  magában  foglalja 
s  amelyhez  hű  akarok  maradni  utolsó  napom  leáldozásáig." 

Az  ékes  latinságú  ünnepi  beszéd  nagy  hatást  gya- 
korolt a  nunciusra  és  fényes  társaságára.  Az  engeszte- 
lékenység  medrében  jelent  meg  az  új  primás  s  a  szivár- 
ványnak, a  béke  jelvényének  színeiben  tűnt  fel  mindenütt. 

*  *  * 

November  16-án  tette  le  hűségi  esküjét  Budán,  a 
király  előtt,  nemkülönben  a  titkos  tanácsosi  esküt.  Ezen 
aktussal  az  érseki  javadalom  élvezetébe  lépett  s  lakását 
a  „Vadászkürt"-ből  áttette  a  budai  primási  palotába. 

A  püspökké  szentelésig  és  a  beigtatásig  terjedő  idő- 
szakot a  javadalom  átvétele  és  a  számos  üdvözlő  kül- 
döttség tisztelgése  vette  igénybe.  Ezen  üdvözlések  között, 
méltóságához  legközelebb  állott  az  esztergomi  főkáptalan- 
nak,  tanácsadó  testületének  tisztelgése.  Sujánszky  Antal 
v.  püspök  vezette  a  küldöttséget  s  mondotta  a  klasz- 
szikus  latin  üdvözlő  beszédet.  A  primás  főkáptalanának, 
legbensőbb  tanácsadó  testületének  üdvözlésére  szintén 
latinul,  következőképen  válaszolt: 

„Főtisztelendő  urak ! 
Minekutána  a  legbölcsebb  és  legkegyesebb  főpap,  a  boldog 
emlékű  Sirnor  János,  a  halál  borzalmas  parancsából  elragadtatott 
az  anyaszentegyháztól,  melynek  legfénylőbb  világossága,  a  hazától, 
melynek  hűséges  fia,  az  országtól,  melynek  szilárd  oszlopa  vala: 
Isten  irgalmassága  akképen  irányozta  legfelségesebb  apostoli  ki 
rályunk   elméjét,    hogy  a  nagy   és  érdemes  elődnek    engem,    leg- 

kisebbet  és  legméltatlanabbat  nevezzen  ki  utódjául  és  e  kinevezését 
ő  Szentsége  XIII.  Leo  pápa  helybenhagyja. 

Én  részemről  meg  vagyok  ámbár  győződve,  hogy  ez  a  dolog 
Isten  tanácsától  van :  mégis  semmiségem  érzetében  eképen  kell 
felkiáltanom :  Avagy  ki  vagyok  Uram  én,  hogy  engemet  gyarló 
szolgádat  rendelsz  a  te  családodnak  fölibe !  De  végre  is  az  Isten 
gyakran  az  erőtlenséget  választja  ki  arra,  hogy  abban  mutassa  meg 
az  ő  hatalma  erejét. 

Főtisztelendő  férfiak  és  kedves  testvéreim,  kérlek,  vegyétek 
im  tőlem  fogadásképen,  a  mit  rövid  szóval  előadni  óhajtok  fő- 
pásztorságomra  nézve. 

Szentséges  urunknak,  XIII.  Leo  pápának,  Krisztus  helytartó- 
jának a  földön,  hű  és  legengedelmesebb  fia  leszek;  az  ő,  hit  és 
erkölcs  dolgaiban  csalhatatlan  tanításaitól,  tudva  és  szántszándékkal 
egy  hajszálnyit,  mint  mondani  szokták  —  (körömnyit),  soha  félre 
nem  térek;  szilárdan  tartom,  hogy  nem  Péter  épült  fel  az  anya- 
szentegyházon, azaz  hogy  Péter  nem  az  anyaszentegyháztól  nyerte 
a  maga  elsőbbségét  (legfőbb  méltóságát)  és  legfőbb  hatalmát: 
hanem  inkább,  hogy  az  anyaszentegyház  épült  fel  Péteren  (a  szik- 
lán —  super  petram),  tudniillik  Péter  elsőbbségén  és  innen  veszi 
a  maga  egységét  és  szilárdságát.  Te  vagy  Péter,  így  beszéle  az  Úr, 
és  e  sziklára  építem  én  az  egyházamat.  Innen  emlékezetet  meg- 
haladó időkből  e  mondás :  A  hol  Péter,  ott  az  Egyház. 

Sértetlenül  fogom  megőrizni  legfelségesebb  uram,  apostoli 
Királyom  iránti  hűségemet,  tisztelve  az  ő  pátronusi  jogait;  az  ő 
törvényes  kormánya  iránt  mindenekben  egész  az  oltárig  engedel- 
mes polgárnak  fogom  magamat  bizonyítani. 

Ezek  azok  az  elvek,  a  melyek  eddigelé  életem  cselekedeteit 
igazgatták  és  jövőben  is  ezek  fogják  rám  bízott  tisztem  minden 
gyakorlatát  áthatni. 

Nehéz  ügyeket,  nagyfontosságú  elintézetlen  kérdéseket  vettem 
át  örökségképen ;  hogy  miképen  fogom  ezeket  elintézni,  ebben  a 
pillanatban  megjelölni  nem  tudom,  de  határozottan  kijelentem, 
hogy  előlük  kitérni  nem  fogok  s  ezek  megoldásában  azt  remélem, 
lesznek  a  jövőben  segítőim. 

Jóakaratotokért  köszönetet  mondva,  mindnyájatoknak  itt 
körültem  őszinte  szívvel  könyörgök  én,  szent  Benedek  fia,  hogy 
áldva  legyetek !" 

A  főpásztori  szíves  válasz,  amíg  egyrészt  kegyelettel 
hódolt  az  előd  emlékének,  másrészt  megjelölte  azon 
elveket,  amelyek  főpapi  hivatását  áthatni  fogják. 

A  számos  küldöttség  fogadása  után  elhagyta  a 
primás  a  fővárost,  hogy  elrendezze  a  főapátság  ügyeit, 
átadja  a  rendnek  a  kezelt  vagyont  s  végül  elbúcsúzzék 
rendtársaitól,  akikkel  44  évig  a  legbensőbben  összeforrt 
viszonyban  élt.  December  28-án  történt  búcsúja  Pannon- 
halmán. Lelke  előtt  föltárult  a  44  év  múltja  és  mintha 
az  kedvesebben  állt  előtte,  mint  a  homályos  és  borongó 
jövő,  amely  reája  várt.  Nem  is  tudott  szabadulni  emlé- 
keitől, midőn  Halbik  Ciprián  perjellel  élén,  maga  előtt 
látta  a  pannonhalmi  konventet,  a  társházak  küldötteit  s  a 
rend  jövő  büszkeségét,  a  növendékpapságot.  Maga  elé 
varázsolta  a  serdülő  ifjúkort,  amikor  szinte  öntudatlan  sej- 
telemmel a  jövő  iránt,  magára  öltötte  sz.  Benedek  öltönyét, 
ott  látta  a  noviciátust,  a  tanulmányi  éveket,  melyek  a 
komoly  tanulmányok  mellett  kedves  örömeikkel  felejt- 
hetetlenek maradtak.  Élénken  vonultak  el  előtte  a  tanári 
évek  Komáromban  és  Esztergomban,  mikor  az  ifjúság 
nevelésében  fáradó  lelkét  az  ébredő  haza  sorsának 
jobbra  fordulása  sarkalta  ambiciózus  tevékenységre.  A 
tünde  és  élénk  tanári  évek  után,  következtek  a  gond- 
terhes igazgatói  évek  közös  örömben  s  fájdalomban, 
remények  és  vígasztalások,  atyai  tanácsok  és  testvéri 
útbaigazítások  között.  Majd  maga  előtt  látta  szent  rendje 
hajóját,  amelynek  kormányát  rendtársai  szeretete  és 
bizalma  az  ő  kezébe  juttatá.  És  midőn  a  sz.  Benedek- 
rend  géniusza  fgy  folyton  megjelent  előtte,  elképzelhetjük, 

hogy    mily  nehezére  esett    a  válás    s  mennyire   öntötte 
lelkét  abba  a  beszédbe,  amellyel  rendtársaitól  elbúcsúzott: 

„Szeretett  rendtársak !  Negyvenne'gy  év  óta  irántam  tanúsított 
szeretetekért  fogadjátok  legbensőbb  köszönetemet.  Szívem  egész 
melegével  karoltalak  át  benneteket  összesen  és  egyenkint  és  ha  a 
szent  békének  és  egyetértésnek  mérlege  néha  nézetkülönbség 
miatt  meg  is  zavartatott,  igen  jól  tudjátok,  hogy  én  nemcsak 
semmi  akadályt  nem  okoztam,  hanem  minden  erőmbó'l  igyekeztem 
az  egyensúlyt  ismét  helyreállítani.  A  válás  órája  eljött.  Egy  kérést 
intézek  hozzátok.  Ha  hiszitek  és  érzitek,  édes  rendtársak,  hogy  én 
szerzetes  életemben,  különösen  fó'apátságom  idejében,  titeket  és  a 
szent  rendet  illetőleg  olyat  tettem,  bármi  csekélyét  is,  ami  a  hála 
és  elismerés  húrját  pendíti  meg  szívetekben,  mutassátok  meg  a 
következőkben  : 

Legyetek  odaadó  fiai  az  egyháznak,  engedelmes  alattvalói  a 
királynak,  hű  polgárai  a  hazának.  Tartsatok  magasra  erkölcsöt, 
fegyelmet,  tudományt,  műveltséget.  Őrizzétek  meg  híven  szíveitek- 
ben, érvényesítsétek  tetteitekben  rendünk  szent  alapítójának  sza- 
bályait. Kezetekre  levén  bízva  a  hazai  ifjúság  egy  részének  neve- 
lése, oktatása,  juttassátok  azt  a  keresztény  igazság  és  erény  bir- 
tokába, szeljétek  meg  neki  a  tudományok  kenyerét,  hogy  lelki  ereje, 
az  igazság  táplálékán  nagyot  nőve,  a  testi  erőt  a  józan  ész  hatalmá- 
nak aláhajtani  megtanulja.  Adjatok  neki  példát  minden  jóban,  min- 
den   erényben,  a  munka  és  kötelesség   csüggedetlen   szeretetében. 

Érettem  pedig  imádkozzatok,  hogy  nagy  felelősséggel  járó, 
súlyos  gondjaival,  terheivel,  elmét  zavarható  új  állásom  köteles- 
ségeinek pontos  és  hű  teljesítésére  adja  meg  a  Mindenható  kegyel- 
mét: hogy  mindig  megtalálhassam  a  helyes  utat,  hogy  lehessek 
arany,  ahol  szíveteket  szeretetben  kell  összeolvasztani,  acél,  ahol 
a  kormányrúd  ezen  minőségét  teszi  szükségessé  a  verdeső  hullám 
csapdosása,  hogy  adja  meg  nekem  az  Isten  a  Makkabaeusok  hős 
lelkét,  ahol  egyházam,  hazám  veszélyeztetett  jogait  kell  megvédel- 
meznem és  a  királyi  lantos  bölcseségét,  ahol  a  kötelességek 
összeütközésének  nehéz  eseteiben  kell  cselekedni. 

Szentséges  szűz  Anyánk  oltalmába  ajánlak  benneteket.  Engem 
pedig  tartsatok  meg  drága  emlékezetetekben,  amint  én  nem  foglak 
soha  sem  felejteni  benneteket.  Isten  veletek!" 

A  hercegprímás  utolsó  szavainál  hangos  zokogásba 
tört  ki  és  könnyezett  az  ege'sz  gyülekezet.  Végül  meg- 
csókolta a  rend  jelenlevő'  tagjait  és  visszavonult  szobá- 
jába. A  hercegprímás  külön  körlevelet  is  adott  ki,  a 
melyben  elbúcsúzott  összes  rendtársaitól. 

1892.  január  havát  a  fővárosban  töltötte  s  készült 
püspökszentelésére  s  beigtatására.  Ezen  idő  alatt  érte 
őt  a  legelső  kitüntetés.  Róma  sietett  őt  elsőnek  kitün- 
tetni, a  bibor  viselésének  rendkívüli  felruházásával.  Ha 
jól  tudjuk,  ilyen  kitüntetés  magyar  főpapot  még  alig  ért. 
Hamar  kapta  meg  a  bibort.  Ez  a  szín  a  szenvedés  és 
a  szeretet  szimbóluma.  Mintha  az  isteni  Gondviselés 
eleve  jelezni  akarta  volna,  hogy  primássága  a  küzdelem 
és  a  megpróbáltatás  korszaka  lesz,  mely  lelkét  próbára 
fogja  ugyan  tenni,  de  lángoló  szeretettől  hevülő  szíve 
az  egyház  és  állam  békéjeért,  a  türelem  és  heroikus  fel- 
emelkedés állandó  tűzhelye  marad. 

Székvárosában  azt  várták,  hogy  ünnepélyesen  fogja 
bevonulását  s  székfoglalóját  megtartani.  Ő  azonban 
február  1-én  a  délutáni  gyorsvonattal  egész  csöndben  s 
váratlanul  érkezett  meg  Esztergomba.  Megérkezéséről  a 
városban  csak  akkor  értesültek,  amikor  hálaimáját 
kápolnájában  már  elvégezte  s  lakosztályát  elfoglalta.  A 
lobogódísz  és  kivilágítás  persze  spontán  lelkesedés 
műve  volt. 

Amilyen  szerény,  igénytelen  volt  székvárosába  jöve- 
tele, oly  csendes,  az  észrevétlenség  homályába  burkolt 
érseki  székének  hivatalos  átvétele  és  püspöki  konszekrá- 
ciója.  Egyszerűen  egybegyűjtötte  káptalan  át,  felolvastatta 

a  kinevezést,  a  királyi  adománylevelet,  a  pápai  bullákat 
és  ezzel  primási  s  érseki  jogainak  birtokába  lépett. 
Február  7-én  pedig  Qalimberti  nuncius  a  primási  kápol- 
nában püspökké  szentelte,  átvette  az  érseki  palliumot, 
mire  magas  méltóságának  utolsó  lényeges  aktusát  is 
elérte  és  megkezdte  főpásztori  hivatalát.  Királyi  adomány- 
levelében van  egy  passzus,  mely  az  eddigi  adomány- 
levelektől eltemen,  egy  új  kötelezettséget  ró  úgy  ő  reá, 
mint  utódaira,  t.  i. :  a  király  ott  tartózkodása  s  az 
országgyűlés  tárgyalásainak  ideje  alatt,  különösen  télen, 
a  budapesti  székelési.  Simor  prímás  halála  után  a 
kormány,  a  képviseló'ház,  a  sajtó  s  Budapest  főváros 
hangosan  kívánták  egyházi  s  állami  érdekbó'l,  hogy  a 
primási  székhely  Esztergomból  az  ország  fó'városába 
helyeztessék.  A  kívánat  keresztülvitele  azonban  aka- 
dályokba ütközött.  Ha  a  változott  államjogi  helyzet 
látszólag  kívánatossá  is  tette  a  primási  székhely  kér- 
désének rendezését,  a  hang,  a  modor,  a  mellyel  a  sajtó, 
sőt  maga  a  törvényhozás  is  az  ügyet  tárgyalta,  illeték- 
telen s  bántó  volt.  Tisztán  politikai  kérdésnek  tekin- 
tették az  egész  ügyet,  ami  természetesen,  a  kérdés  ren- 
dezésének csak  hátrányára  vált.  Nem  gondolták  meg 
azok,  akik  a  kérdést  felvetették,  hogy  a  székhely-kérdés- 
nek kánonjogi  jelentősége  is  van  s  elintézése  a  főkegyúr 
jogaival  korrelativ  viszonyban  van.  A  kormány  maga  is 
tapasztalta  a  kérdés  tanulmányozásánál,  hogy  sok  aka- 
dályt kellene  leküzdenie  terve  megvalósítására.  Közbejött 
az  esztergomi  főkáptalannak  a  felséghez  intézett  memo- 
randuma is,   melynek  hatása  alatt  a  kérdés  levétetett  a 

napirendről,  a  székhely-áthelyezés  elejtetett  s  az  időleges 
budapesti  tartózkodás  érvényesült. 


*** 


A  székfoglalással  csaknem  egy  időben,  1892.  február 
4-én,  jelent  meg  papságához  intézett  első  pásztorlevele. 
A  püspökség  terhének  elvállalásában,  gyöngeségének 
tudatában,  Nagy  Szent  Gergely  pápa  szavaival  vértezi 
föl  lelkét:  „Mennél  kevésbbé  tudja  az  ember  kinyomozni 
és  vizsgálni  a  legfelsőbb  rendeléseket,  annál  inkább  kell 
előttük  szívét  meghajtani.  S  mivel  nem  tudja  azt,  mi 
célra  rendeltetik,  sem  sóvárnak  valamely  hely  elnyerésé- 
ben, sem  makacsnak  annak  elvetésében,  nem  szabad 
lenni."  Főpásztori  hivatala  teljesítésében  számít  papjai 
testvéri  közreműködésére  s  hogy  hivatásában  méltán 
járjon  el  minden  pap,  hogy  a  reá  bízott  hivatal  fönsége 
ne  tegye  elbizakodottá,  a  papi  hivatal  nagyságát  és  fon- 
tosságát állítja  papjai  elé.  Tudjon  a  pap  szánakozni  a 
tudatlanokon  és  bűnösökön,  tudjon  azokon  segíteni,  e 
végből  lesz  mindenki  pappá.  A  szentírás  és  a  szentatyák- 
ból vett  szép  idézetekkel,  mint  tekintélyi  érvekkel  bizo- 
nyítja a  pap  tanítási  kötelezettségét,  aki  az  emberekért 
fárad  azon  elvekért,  melyek  az  Istenhez  vezetnek. 

A  pásztorlevél  első  átolvasásából  meggyőződünk, 
hogy  olyan  főpap  áll  előttünk,  aki  a  hullámzó  élet 
porondján  képes  papjait  intelmeivel,  tudományával  és 
életpéldájával  áldásteljesen  igazgatni.  Ünnepélyes  és  erő- 
teljes hangja,  zamatos  dunántúli  magyarsága,  a  közhangú 
szólamoktól  való  tartózkodása,    gyakorlati  iránya,  köz- 


—    89    — 

vétlen  természetessége  hatott.  Meglátszott,  hogy  írója 
nem  ragyogni,  hanem  használni  akart. 

Főpásztori  segítőtársainak  február  12-e'n  kinevezte 
az  eddigieket :  Majer  István  esztergomi  e's  Boltizár  József 
nagyszombati  vikáriusokat.  Február  20-án  kibocsátja  a 
hívekhez  első  pásztorlevelek  és  megkapja  Rómából  azon 
ötödéves  felhatalmazásokat,  melyeknek  alapján  a  pápától 
átruházott  jogokkal  is  élhet.  Március  12-én  az  országos 
inség  ügyében  könyörületre  szólító  pásztorlevelével  fordul 
papjaihoz  és  a  hívekhez.  Hogy  a  mindinkább  tornyosuló 
egyházpolitikai  küzelmekben  erőt  és  utasításokat  szerez- 
zen, április  13-án  „ad  limina  apostolorum"  a  pápa  elé 
járult.  Élőszóval  is  tájékozást  akart  szerezni  mindazon 
egyházpolitikai  kérdésekre  vonatkozólag,  amelyekre 
mindjárt  primássága  kezdetén  információt  kért  a  Szent- 
széktől. Rómából  hazaérkezve,  a  koronázási  jubileumra 
kiadta  intézkedéseit  s  megtett  mindent,  hogy  egyház- 
megyéje viszonyaival  megismerkedjék.  Első  miséjét  az 
esztergomi  bazilikában,  1892.  Űrnapján  mondotta,  első 
szent  beszédét  Nagy-Boldogasszony  napján. 

Mint  egyházi  szónok  dogmatikus  alapon  áll  s  a 
dogmákból  hirdeti  az  erkölcsi  tanokat.  Kifejti  először  a 
tételt,  képekkel,  példákkal  megvilágítja  az  értelem  meg- 
győződésére. Majd  magával  ragadja  a  szívet,  hogy 
rokonszenvet  indítson  a  hirdetett  igazság  iránt.  Mikor 
a  részvét,  a  nyomor  szenvedéseiről  szól,  elérzékenyül; 
mikor  bizonyít,  fénylő  szeméből  a  meggyőződés  árama 
tódul  ki.  Átérzett  heve,  ha  „belejön" szónoklatába,  nagyobb 
arányokat    ölt.    Hol    lecsap    és    gyújt,    hol    fölemel    és 

vígasztal.  Szónoklatának  alapvonása  a  természetes 
gyöngédség,  mely  még  a  bűnök  ostorozásában  is  a 
tékozló  fiú  atyját  tünteti  fel  előttünk.  Méltóságos  nyuga- 
lommal kezdi  beszédét,  szavai  egyszerre  születnek  a 
gondolattal,  azért  egymásba  folyó  s  melege  átszáll  a 
hallgatóra,  magával  ragad  és  megtudjuk  érteni,  miért 
emelte  annak  idején  történeti  magyarázatával  tanítványait 
a  lelkesedés  magaslatára. 

De  nemcsak  az  egyházi  szószéken,  hanem  egyéb, 
a  templomon  kivül  álló  beszédeiben  is  a  szónak  mes- 
tere volt.  Első  nyilvános  felszólalását  a  Sz. -István-Tár- 
sulat közgyűlésén  tartotta.  A  Sz. -István-Társulat  gyűlé- 
seinek elnöki  megnyitói,  különösen  Simor  János  óta, 
mindenkor  országos  jelentőségűek  voltak.  A  katho- 
likus  egyházat  és  korunkat  foglalkoztató  ügyeket  és 
eszméket  tárgyalták  ezen  beszédek,  melyeket  úgy  a 
politikai  világ,  mint  a  közvélemény  méltatni  szokott. 
Vaszary  Kolos  megnyilatkozását  kétszeres  érdeklődéssel 
várta  mindenki :  az  új  hercegprímás  egyénisége  volt  az 
érdeklődésnek  egyik  sarka,  az  egyházpolitikai  kérdések 
a  másik  sarka.  Az  eredmény  mindkét  tekintetben  meg- 
felelt a  várakozásnak.  Az  egyes  fontosabb  kijelentések- 
nél általános  taps,  helyeslő  nyilatkozatok  szakították 
félbe  a  beszédet.  Eszmemenetéből  két  főjellemvonása 
tűnt  ki :  az  egyik  ama  szükség  hangoztatása,  hogy  az 
egyház  a  kor  tudományos  vívmányaival  megbarátkozzék 
s  ezeket  megszentelve  saját  javára  értékesítse;  a  második, 
a  praktikum,  amire  minden  kérdés  megoldásánál  gondol. 
A  katholikus  közvéleményt  évek  óta  foglalkoztató  három 

egyházpolitikai  ügyről,  az  elkeresztelésről,  a  katholikus 
autonómiáról  s  a  kongruáról  mondotta  el  véleme'nyét. 
Az  elkeresztelési  kérdésnél,  melyet  öröksége  legnehezebb 
részének  nevez,  mint  felhő  ül  a  megoldás  módozata. 
Ő  sem  lát  más  megoldást,  mint  amit  a  katholikus 
papság  a  februáriusi  rendelet  óta  hirdetett,  t.  i.  az  1868. 
53.  t.-c.  revízióját,  a  szülők  természeti  jogának  vissza- 
állításával. Ebben  a  módosításban  a  Szentszék  utasítása 
alapján  tárgyalt  a  kormánnyal  s  habár  az  egyház  és 
állam  közti  béke  biztosítása  legfőbb  igyekezete,  „egyház- 
elvi álláspontjából  egy  szemernyit  sem  engedhet."  Az 
autonómiában  az  egyházi  szervezet  önvédelmét  látja.  A 
megvédésnél  figyelembe  kívánja  venni  mint  sine  qua 
nont,  az  egyház  hierarchikus  szervezetét  és  a  király 
főkegyúri  jogát.  A  gyakorlati  megvalósítás  szempont- 
jából, hogy  az  autonómia  iránt  közszellemet  teremtsünk, 
az  alulról  felfelé  fejlődő  autonómiát  tartja  kivihetőnek 
s  első  sorban  a  hitközségi  szervezet  életbeléptetésében 
véli  az  autonómia  alapját  megvetni.  A  kongnia  meg- 
valósításának nehézségét  nem  annyira  elvi  akadályokban, 
mint  inkább  a  fedezet  hiányában  találja.  Ennélfogva 
meggyőződése,  hogy  a  megoldás  a  szeretet  és  áldozat 
alapján  létesülhet.  Végül  bejelentette  beszéde  végén, 
hogy  főpásztori  kötelességéből  kifolyólag  szervezi  s  föl- 
állítja a  budapesti  érseki  helynökséget. 

Az  önérzetes  megnyitó  konciliáns  szellemével,  emel- 
kedett őszinteségével  hatott.  Meglátszott  rajta,  hogy 
Vaszary  Kolos  az  engesztelékenység  medrében  halad, 
de  a  védelmi  álláspontot    az    egyház    elveinek    ellenére 

fel  nem  adja.  A  feltűnési  vágy  nélkül  erkölcsi  tekintélyét 
és  befolyását  ott  és  akkor  érvényesíti,  ahol  ezt  magas 
állása  kötelmei  parancsolják.  Csak  óvatosságból  tartóz- 
kodó, ott  ahol  tudja,  hogy  az  akadályokat  még  le  nem 
küzdheti ;  kellő  időben  azonban  szilárd  s  a  passziv  maga- 
tartást lelkiismerete  mulasztásának  tartaná. 

*  *  ■* 

Ezen  belső  világát  a  maga  valódiságában  még 
jobban  feltüntette  a  koronázási  jubileumon  való  szerep- 
lése s  az  ott  elmondott  beszéde.  Ez  az  allokució  a 
magyar  főpapság  történetében  epochát  jelent  s  ujabb 
történetünkben  nincs  is  rá  példa,  hogy  magyar  főpap 
ily  hangon  s  erővel  szólt  volna  a  fejedelemhez.  Ez  az 
aktus,  Vaszary  Kolos  primásságának  egyik  legkiemel- 
kedőbb mozzanata. 

1892.  június  8-án  ünnepelte  a  nemzet  negyedszázados 

évfordulóját    a  magyar    alkotmány    helyreállításának    s 

I.   Ferenc    József    királlyá    koronázásának.    A    nemzeti 

ünnep  egyházi  része    a  helyőrségi  templomban    folyt  le 

a  király,    az  állami,    egyházi   és   udvari   méltóságok,  a 

törvényhozás  s  a  diplomáciai  kar  jelenlétében.  Az  ünnepi 

hálaadó  misét  s  Te  Deumot  a  hercegprímás  végezte.  A 

benedikció  után,  fején  infulával,  kezében  pásztorbottal  a 

királyhoz  fordult  s  a  következő  beszédet  mondotta: 

„Felséges  Urunk  ! 
A  királyi  lantos,   miután  bölcs  és  igazságos  uralkodása  alatt 
országa  békéjét   a  jog  és  rend  intézményei  által  biztosította,    hár- 
fája  kíséretében  dallamra  nyitja  meg  ajkait  és  zsoltárában  népeért 
így  imádkozik:  „Uram!  tedd  boldoggá  a  te  népedet!" 

Te  éretted,  Felséges  Királyom,  ma  egy  ország,  egy  nemzet 
borul  arcra  és  millióinak  szerető  szívéből  az  Úrhoz  ez  áhítatos 
ima  száll:  „Isten  áldd  meg,  tartsd  meg  a  királyt!"  Istenbe  vetett 
hitünk  és  jogaink  igazságában  való  kitartásunk  jutalmául  Téged 
adott  Felséges  Király  nekünk  az  Ég  és  áldásául  a  szent  frigynek, 
melyet  a  trónhoz  e  hű  és  szabad  nemzettel  alkotmányunk  talaján 
ma  egy  negyed  százada  kötöttél,  megérnünk  engedte  ez  öröm- 
napot, hogy  hálát  mondjunk  a  királyok  és  nemzetek  Urának, 
Istenének. 

Ma  huszonöt  éve,  hogy  Felséged  a  magyarok  királyává 
koronáztatott.  Rövid  idő  egy  nemzet,  —  de  hosszú  egy  ember 
életében.  És  e  huszonöt  évnek  nem  volt  egyetlen  napja  sem, 
mely  fogyatkozni  látta  volna  a  magyarnak  törhetlen  hűségét,  haza- 
fiúi lelkesedését,  alattvaló  szeretetét  Felséged  fölkent  személye  iránt. 

A  mit  a  legnagyobb  hadvezérek  karddal,  vitézséggel  meg- 
vívni nem  tudnak,  a  minek  meghódításához  a  fejedelmi  hatalom 
minden  eszköze,  minden  hadserege,  minden  kincse  kevés :  a  hódí- 
tás eme  győzelmét  Felséged  huszonöt  év  óta  napról-napra  kivívja 
jó  szívének  honatyai  érzelmeivel,  királyi  erős  lelkének  törvény- 
tartó alkotmányos  hűségével  e  nemzeten.  Felséged  meghódította 
e  nemzet  szívét.  Hogyne  hódította  volna  meg?!  Hisz  mi  tudjuk, 
hogy  mióta  szent  ősödnek,  Istvánnak  koronája  érinté  fejedet,  a 
magyar  birodalomban  senki  sem  volt,  aki  alkotmányunkhoz  hívebb 
lett  volna,  senki  sem  volt,  aki  törvényeinket  jobban  tisztelte  volna, 
aki  a  haza  iránti  kötelességeket  nagyobb  buzgalommal  teljesítette 
volna,  mint  Felséged. 

A  király  első  lévén  a  jogokban,  első  tudtál  lenni  a  köteles- 
ségekben is.  A  legelső  magyar  ember  a  vallásos,  a  lovagias  érzel- 
mekben, a  szó  bölcseségében,  a  tettek  bátorságában,  az  igazság, 
a  mérséklet  és  az  egyszerűség  szeretetében,  nem  a  hatalom  zsá- 
molyává, hanem  a  fáradhatatlan  munka  oltárává  teszed  a  trónt  s 
rajta  az  odaadás  áldozatává  az  uralkodást. 

Egy  hű  nemzet  érzelméhez  egészen  méltó  tehát,  hogy  midőn 
az  isteni  Gondviselés  egy  negyedszázadon  át  jó  királlyal  áldotta 
meg  őt  és  erőt  adott  neki,  hogy  a  közbéke  oltalma  alatt  a  nem- 
zeti haladás  és  felvirágzás  termékeny  munkáját  elvégezze,  egy  ily 
hosszú  időnek  határán  megálljon,  örömre  gerjedjen,  ünnepet  üljön 
emlékére   a    nagy    közjogi    eseménynek,     mely    koronát    adva    a 

királynak,  alkotmányt  a  hazának,  nehéz  idők  félreértéseinek  vetett 
véget,  szomorú  viszonyok  által  fakasztott  sebeket  gyógyított  be  s 
d  visszavonás  szellemét  elűzve,  a  béke  és  szeretet  kötelékével 
fűzze  össze  a  királyt  és  nemzetet. 

Legyen  tehát  e  magasztos  ünnepen  hála  és  dicsőség  az 
Istennek,  üdv  és  áldás  a  királynak  és  a  hazának.  Légy  üdvöz, 
felséges  királyunk !  A  vallás  és  haza  szava  szólal  meg  ajkamon, 
esedezve  itt  az  Úr  templomában,  hogy  fényesen  és  tisztán  ragyog- 
jon Szent  István  koronája  homlokodon,  ha  csak  lehetséges, 
mindig  békét  sugározva  a  világ  négy  része  felé;  de  ha  kell,  az 
ezredéves  kard  élével  mint  a  villám  sújtva  hazánk  elleneire.  Itt  az 
Úr  templomában  esedezve,  hogy  a  király  és  nemzet  egymást 
megértve,  egymást  szeretve,  közös  munkával  emeijék  az  erény,  a 
jog,  a  jólét  és  boldogság  állapotát  és  szilárdítsák  amaz  alapokat, 
melyeken  a  felség  és  népjog  összhangjában  Magyarország  összes 
népeinek,  nemzetségeinek  testvérisége  nyugszik. 

Légy  áldott,  légy  boldog,  felséges  királyunk  az  Isten  ótal- 
mában,  hű  néped  szeretetében.  Szeresd  e  nemzetet  ezután  is  nemes 
szíved  érzelmeivel,  úgy,  mint  e  nemzet  szeret  téged.  Ha  komoly 
viszonyok  nehézzé  teszik  a  koronát,  ha  vállaidat  súlyos  gondok 
nyomják,  ha  az  ajtód  előtt  álló  őr  nem  tud  a  szenvedésektől 
megvédeni :  enyhítse  fájdalmaidat  az  a  tudat,  hogy  hű  alattvalóid 
veled  együtt  viseljük  azokat.  Mert  valamint  a  te  örömöd  a  mi 
boldogságunk,  ugy  a  te  szomorúságod  a  mi  bánatunk,  a  te  szen- 
vedésed a  mi  keservünk. 

Hódolatunk,  szeretetünk  üdvözlete  száll  felséges  asszonyunk, 
megkoronázott  királynénk  felé  is.  Legyen  áldott  azért  a  nagy 
szeretetért,  amellyel  a  nemzetet  és  trónt  egymáshoz  közel  hozni 
és  a  kibékülést  női  gyengédségével,  anyai  jóságával  előmozdítani 
segített!  Áldás  legyen  a  királyi  gyermeken;  áldás  az  egész  ural- 
kodói családon. 

Te  pedig,  én  nemzetem,  haladj  rendeltetésed  útján  előre. 
Ne  hagyd  el  az  Istent,  hogy  ő  se  hagyjon  el  téged.  Ő  nélküle, 
akitől  függ  szellemi  és  anyagi  jólétünk,  földi  és  örök  életünk,  a 
ki  nevének  hatalma  által  tartja  fenn  a  népeket,  —  nemcsak  előre 
nem  haladhatunk,  de  meg  sem  élhetünk.  Én  nemzetem  !  A  keresz- 
ténység bajnoka,  védbástyája  voltál  a  múltban,  őrizd  meg  val- 
lásod,   őseidnek    vérével    szívedbe  írott    nemzeti    hagyományaidat, 

jellemedet,  erkölcseidet,  melyeknek  életet  adó  ereje  e  hazában 
ezer  évig  fentartatott,  míg  más,  náladnál  nagyobb  nemzetek  el- 
enyésztek. 

Szeplőtelen  Szűz  Anyánk !  Égi  királyné !  Emlékezzél  meg, 
hogy  első  szent  királyunk  ez  országot  oltalmadba  ajánlotta,  e 
nemzetet  reád  bízta ;  kérünk :  eszközöld  ki  hathatós  pártfogásod 
által,  hogy  az  Atya,  Fiú  és  Szentlélek  áldása  lengjen  mindenkor 
hőn  szeretett  királyunkon,  édes  hazánkon  !  Ámen." 

Az  udvar,  a  kormány,  a  nemzet  jelenvolt  előkelői 
ájtatos  ihlettel  hallgatták  a  magasztos  szózatot  s  Isten 
erejének  megnyilatkozását  látták  a  gyönge  testű  főpap 
erős  lélekre  valló  beszédében. 

Ezt  az  apostoli  szellemtől  sugalt  beszédet,  keresztény 
nemzeti  szózatnak  tanulhatja  be  minden  magyar  ember. 
Vaszary  Kolos  ezzel  a  beszéddel  magával  történeti  jelen- 
tőségű alak  lett.  Ily  melegséggel,  de  egyúttal  ily  határo- 
zott páthosszal  még  senki  sem  szólt  I.  Ferenc  Józsefhez. 
A  keresztény  vallásos  ihlet  olvad  össze  beszédében 
a  honszeretettel.  Áldást  kér  a  királyra  és  a  nemzetre, 
mely  a  multat  feledte.  Az  ősi  dicsőség  és  gyász  em- 
lékei, a  múlt  keservei  és  a  kiengesztelődés  váltakoznak 
e  beszédben,  mely  méltán  szállt  a  nemzet  lelkébe.  Nincs 
benne  semmi  cafrang,  pipere  és  negélyezett  érzelem, 
csak  áthatottság  a  vallásosság,  a  királyhűség,  a  hazafiság, 
a  jog  eszméitől  és  érzéseitől.  Longinus  állítása,  hogy 
a  szónoki  fenség  a  nagy  lélek  visszhangja,  találóan 
alkalmazható  a  primás-szónokra.  Bátor  fellépése  őt 
szinte  a  nemzeti  ügy  bajnokává,  a  korona  és  nemzet 
közvetítőjévé  avatta. 

II. 
Kísértések  és  megpróbáltatások. 

Az  egyházpolitikai  viszonyok  elfajulása.  —  Első  parlamenti  szónoklata 
a  főrendiházban.  —  A  protestánsok  komáromi  riadójára  adott  válasza. 
-  A  budapesti  vikariatus.  —  Az  egyházpolitikai  javaslatok  publikálása. 
—  A  prímás  működése  az  egyházpolitikai  viszályok  megszüntetésében.  — 
Egyházmegyei  rendelkezései.  —  A  római  szentegyház  bibornoka.  — 
Második  római  útja,    a  magyar  zarándoklat   élén.  —   Az  egyházpolitikai 

javaslatok  jövője. 

Az  elkeresztelési  kérdés  nyomában  támadt  egyház- 
politika hullámai  mindinkább  nagyobb  mérvet  öltöttek 
s  a  békés  kiegyezést  mindinkább  nagyobb  veszély  fenye- 
gette. Szapáry  gróf  miniszterelnök  1892.  áprilisban 
ugyan  még  arról  biztosította  a  hercegprímást,  hogy  a 
kormánytól  mi  sem  áll  távolabb,  mint  a  vallási  kér- 
dések élére  állítása,  sőt  a  kormány  és  pártja  támaszát 
a  katholikus  lakosságban  keresi,  ezen  érdeket  tehát  sér- 
teni nem  áll  érdekében.  A  szándék  szép  volt,  ámde  azt 
nem  lehetett  érvényesíteni,  mert  a  kormány  tulajdon- 
képen azt  kívánta,  hogy  az  egyház  az  ő  egyházpolitikai 
felfogását,  a  tó'le  ajánlott  expedienst  fogadja  el.  Egyik 
expediens  lett  volna,  hogy  a  lelkészek  a  kivonatot  ne 
a  másik  felekezet  lelkészéhez,  hanem  a  járási  közigaz- 
gatás fejéhez,  a  főszolgabíróhoz  küldjék.  Másik  tervnek 
azt  hangoztatták,  hogy  a  februáriusi  rendeletet  fenn- 
tartják, de  végrehajtását  felfüggesztik.  És  a  meny- 
nyiben az  egyház  a  68-ki  törvény  módosítását  tolná 
előtérbe,  mintegy  fenyegetésül,  kilátásba  helyezték  a 
radikálisabb  egyházpolikai  kérdések  napirendre  tűzését. 
A    megegyezés    mindinkább    lehetetlenebbé    vált.     1892. 

május  17-én  a  szabadelvűpárt  értekezletén  Csáky  Albin 
gróf  kultuszminiszter  kijelentette,  hogy  az  1868-ki  53. 
törvénycikket  illetőleg  a  kormány  álláspontja  nem  vál- 
tozott, a  törvény  módosítása  kizárt  s  a  kormány  a 
polgári  anyakönyvvezetést  fogja  elsőnek  behozni.  Elő- 
segítette a  kormány  magatartását  Apponyi  Albert  gróf- 
nak egyházpolitikai  állásfoglalása.  1892.  május  27-én 
megtartja  híres  és  a  politikai  helyzetben  fordulatot 
előidéző  képviselőházi  beszédét.  Hozzájárult  Irányi  Dániel 
általános  vallásszabadságot  követelő  határozati  javas- 
latához és  bár  az  1868-iki  törvényt  szerencsétlennek 
tartotta,  nem  osztotta  azok  felfogását,  kik  egyedül  a 
revízióban  gondolták  a  vallási  béke  helyreállítását.  A 
békét  a  teljes  lelkiismereti  s  vallásszabadság  behozata- 
lában látta,  mely  egyúttal  szerinte  a  revíziónak,  a  szülők 
rendelkezési  jogának  visszaállításával,  logikai  következ- 
ménye és  megakadályozója  annak,  hogy  az  országban 
katholikus  felekezeti  párt  támadjon.  Viharos  tetszéssel 
találkozott  Apponyi  azon  üj  kijelentése,  hogy  „a  házas- 
sági kötelék  mostani  állapota  hazánkban  lazább  és 
kevesebb  tekintetben  s  tiszteletben  részesül,  mint  Európa 
bármely  más  országában"  és  hogy  ezeknek  a  „botrányos 
állapotoknak"  csakis  akkor  vetünk  véget,  „ha  családi 
jogunkat  a  jogállam  és  jogegyenlőség  fogalmának  követel- 
ményeihez képest  átalakítottuk." 

Apponyinak  ezen  fellépése  természetesen  váratlanul 
érte  a  kormányt.  Ekkor  már  kiszivárgott  az  a  hír,  hogy 
a  kormány  a  katholikus  klérus  által  megindított  lavinát 
csak  a  polgári  házassággal,  állami  anyakönyvvezetéssel 

képes  föltartóztatni.  Ha  most  egy  Apponyi,  ki  szintén 
az  egységes  házassági  jogot  és  judikaturát  kívánta,  a 
liberalizmus  zászlóját  kibontja,  a  fúzió  fog  felszínre 
kerülni  s  félő,  hogy  Apponyi  hódító  hatalma  magával 
ragadja  a  szabadelvű  pártot  s  így  övé  a  jövó'.  így 
gondolkozott  a  kormány  s  elhatározta,  hogy  Irányihoz 
csatlakozik.  Ellentétben  az  egy  héttel  hozott  határo- 
zattal, még  ugyanazon  napon,  melyen  Apponyi  magáévá 
tette  Irányi  határozati  javaslatát,  a  szabadelvű  párt 
Csáky  gróf  indítványára  szintén  hozzájárult  Irányi  hatá- 
rozati javaslatához.  Irányi  határozati  javaslatát  a  kép- 
viselőház ugyancsak  Csáky  Albin  gróf  felszólalására 
csaknem  egyhangúlag  határozattá  emelte.  E  határozat 
az  egyházpolitikában  új  helyzetet  teremtett,  mert  elfoga- 
dásával a  képviselőház  a  radikálisabb  egyházpolitikai 
reformok  keresztülvitelére  vállalkozott.  Előrelátható  volt, 
hogy  ezzel  a  polgári  házasság  behozatala  rövid  idő 
kérdése. 

Mindennek  dacára  Vaszary  Kolos  hercegprímás, 
aki  az  egyház  és  állam  közötti  kibékülés  fáradhatlan 
apostolának  bizonyult  és  aki  azon  elvet  vallotta,  hogy 
támadni  nem  fog,  de  ha  támadják  egyházát,  védekezni 
fog,  oly  javaslattal  lépett  fel  a  főrendiház  1892.  évi 
július  4-iki  ülésén,  mely  méltán  kielégíthette  volna  a 
kormányt  és  elejét  vette  volna  annak,  hogy  Magyar- 
országon az  egyház  és  állam  közötti  küzdelem  el  ne 
fajuljon.  A  főrendiház  e  híres  vitáját  a  hercegprímás 
első  parlamenti  szónoklata  uralta.  Kimutatta,  hogy  az 
1868-iki  törvény  12-ik  szakaszának  a  kormány  által  vald 

magyarázata  és  alkalmazása  nem  egyeztethető  össze 
sem  a  vallási  jogegyenlőséggel  s  viszonossággal,  sem  a 
protestánsok  óhajával  s  kánonjaival,  sem  a  kath.  egyház 
hitelveivel,  sem  az  osztó  igazsággal,  se  az  igazi  liberaliz- 
mussal. Azért  az  1868-iki  idézett  szakasz  megváltoz- 
tatandó, vagy  s  ez  volt  a  primás  javaslata:  „oly  érte- 
lemben magyarázandó  s  alkalmazandó,  hogy  az  1868-iki 
törvény  12.  szakasza  nem  imperativ,  nem  kogens, 
hanem  csak  deklaratív,  mint  akárhány  más  törvény; 
vagyis:  a  szülők  nem  kényszeríthetők  gyermekeiket  a 
jelzett  szakaszban  kimondott  elv  szerint  nevelni."  A 
primás  javaslata  indokolására  a  törvény  nem  imperativ 
szövegezését  is  felhozta,  mely  nem  az  mondja:  hogy  a 
fiúk  az  apa,  a  leányok  az  anya  vallását  követni  tartoz- 
nak, hanem  egyszerűen  csak  azt  mondja :  követik.  Hogy 
a  törvény  szelleme  nem  imperativ,  azt  azzal  is  okada- 
tolta  a  hercegprímás,  hogy  az,  a  szokásos  végrehajtási 
záradékkal  nem  láttatott  el;  a  törvényhozás  ugyanis  se 
az  összminisztériumot,  se  a  vallásügyi  minisztert  a  tör- 
vény végrehajtásával  nem  bízta  meg;  épp  azért  nem 
nyert  szankciót  se  1868-ban,  de  meg  az  1879-iki  XL. 
t.-c.  53.  szakaszában  sem,  mert  itt  az  említett  szankció 
a  törvényjavaslat  előadója  szerint  csakis  ezen  t.-cikk 
1 — 8-ik  szakaszaira  vonatkozik. 

Vaszary  Kolos  hercegprímás  javaslatát  Schlauch 
Lőrinc  nagyváradi  püspök  sietett  a  püspöki  kar  nevében 
elfogadottnak  kijelenteni,  s  a  katholikus  főrendek  is 
méltóan  tömörültek  melléje.  Gróf  Eszterházy  Miklós 
Móric,    gróf   Széchen   Antal,    gróf  Sztáray  Antal,    gróf 

Széchenyi  Imre,  gróf  Zichy  Nándor  lelkes  felszólalások- 
ban csatlakoztak  a  hercegprímás  ne'zetéhez. 

A  főrendiház  rendkívüli  figyelemmel  hallgatta  a 
hercegprímás  beszédét.  A  figyelem  lelkesedéssé  fokozó- 
dott, midőn  a  felelősség  súlyáról  szólva,  hangoztatta, 
hogy  igaz  hűséggel,  nyilt  őszinteséggel  és  békés  szere- 
tettel mindent  megtett  a  szövevényes  kérdés  megoldá- 
sára, épp  azért  a  további  kedvezőtlen  fejleményekért  a 
felelősség  súlyától  magát  felmentve  érzi.  Amikor  „dixi 
et  salvavi  animam  meam"  szavakkal  leült,  a  főrendiház 
történetében  ritka,  szinte  páratlan  jelenet  következett: 
öregje,  fiatalja  elragadtatva  felkelt,  tapsolt  s  éljeneik 
percekig  visszhangoztatták  a  kitörő  lelkesedést.  A  csendes 
főpap  egyszerre  irányító  politikus  lett.  Deák  Ferenc 
ifjúkori  hatása  testet  öltött .... 

A  hazai  protestáns  egyházak  1892.  évi  szeptember 
elején  Komáromban  megünnepelték  Tisza  Kálmán  25  éves 
főgondnoki  jubileumát.  Ha  a  jubileum  a  szokásos  kegye- 
let formái  között  megmarad,  épületes  emlékezés  lett 
volna  a  komáromi  ünnepség.  Ámde  az  egész  jubileum 
tulajdonképen  tüntetés  volt  a  februáriusi  rendelet,  a  kor- 
mány egyházpolitikája  mellett  s  e  mellett  mérges  kifaka- 
dásokkal  illették  a  katholikus  egyházat,  mely  ellen  a 
„szívósság  s  a  kitartás  fegyvereire"  szólították  a  protes- 
tánsokat. Még  a  haladást,  a  tudományt,  a  modern  kultúrát 
s  a  hazafiságot  is  megtagadták  a  katholikus  egyháztól. 
A  komáromi  riadó  érthető  ingerültséget  okozott  a  katho- 

likus  részen  s  annyival  inkább  bántó  volt  a  támadás, 
mert  a  protestantizmus  hivatalosan,  templomi  gyüleke- 
zetben tette  azt  s  oly  álláspontért  (a  szülők  természeti 
joga),  amely  nem  sérti  a  protestáns  hitelveket,  sőt  való- 
jában a  protestánsok  hozták  nálunk  alkalmazásba  a 
XVIII.  század  végén. 

Vaszary  Kolos  hercegprímás  a  támadás  hatása  alatt 
rögtön  fölfogta  a  helyzetet,  de  fölismerte  egyúttal  azon 
felekezeti  háborút  is,  amely  támadhatna,  ha  a  katho- 
likusok  viszonoznák  a  provokációt  s  a  papság  szószékre 
vinné  a  dolgot.  Az  amúgyis  veszélyes  nemzetiségi  izga- 
tások mellett  a  vallási  viszály  üszke  is  lángot  fogna  s 
beláthatlan  belső  zavarokba  kergetné  az  amúgyis  föl- 
zaklatott kedélyeket.  Elhatározta  tehát,  hogy  pásztor- 
levelet intéz  papságához,  melyben  mérsékletre,  türe- 
lemre s  okosságra  fogja  inteni,  hogy  ne  ragadtassa 
magát  a  retorzióra,  az  izgatottságra  méltán  okot  adó 
komáromi  támadás  ellenében.  A  pásztorlevelet  csakugyan 
kiadta  szeptember  9-én.  Nem  egyháza  érdekében  szólítja 
az  egyház  papjait  türelemre,  mert  hisz  az  egyháznak 
örök  életet  igért  isteni  alapítója,  hanem  a  haza  érde- 
kében, amely  polgárai  egyetértéséből  él  és  a  nélkül  meg 
nem  él.  A  katholikus  ügy  isteni  védelmében  bízva,  nem 
tartja  méltónak  ugyanolyan  fegyverek  alkalmazását, 
amilyeneket  ellenfeleink  ellenünk  használnak.  Az  erősség 
és  önmeggyőzés  szellemének  megőrzésére  hívja  fel  a 
papságot,  hogy  e  válságos  napokban  is  a  Krisztus 
békéje  uralkodjék  a  lelkeken.  Kijelenti  egyben,  hogy  ha 
az  egyház  ügye  kívánja,  hallgatni  nem  fog. 

A  pásztorlevél  higgadt  tárgyilagosságával,  nemes 
hangjával,  mely  me'g  az  ellenfél  iránt  is  a  békét  hirdeti, 
sarokba  szorította  a  támadást  és  leszerelte  a  készülő 
vallási  villongást. 


**  * 


Budapest  főváros  lelki  szükséglete,  állami  tekintélye 
méltányossá  tette  azon  kívánságot,  hogy  legalább  egy 
érseki  külhelynök  székhelye  legyen.  Illő  dolog  volt,  hogy 
legyen  az  egyházi  kormánynak  a  fővárosban  állandó 
reprezentánsa,  aki  egyúttal  közvetlenül  őrködjék  az 
egyházi  érdek  és  fegyelem  megtartásán  és  aki,  mint 
egyházi  méltóságban  álló  férfiú,  az  ünnepélyes  isteni 
tisztelet  fényét  főpapi  ténykedésével  emelje.  A  budapesti 
vikariátus  felállítását  több  oldalról  ellenezték.  E  tekintet- 
ben a  sajtó  egyes  orgánumaiban  tapintatlan  és  célzatos 
cikkek  jelentek  meg,  melyek  az  ügyet  népszerűtlenné 
igyekeztek  tenni.  Az  ellentét  főkép  azon  téves  hitből 
támadt,  mintha  Generális  Vicariatust  akarnának  felállí- 
tani, amiről  szó  se  volt.  A  másik  téves  nézet  az  volt, 
mintha  a  dologban  a  Szentszék  Ítélete  nem  kéretett 
volna  ki,  ami  pedig  ellenkezőleg,  már  a  kérdés  fel- 
vetésénél megtörtént  s  a  Szentszék  nem  csinált  semmi 
nehézséget.  Az  egész  vikariátusi  kérdés  rendezésénél  az 
anyagi  rész  maradt  megoldatlan,  mert  azon  tényezők, 
akik  felállítását  kívánták  és  sürgették,  t.  i.  a  főváros  és 
a  kormány,  ez  irányban  mit  sem  tettek.  A  lakás  kérdését 
első  sorban  a  fővárosnak  kellett  volna  megoldani  s  akkor 
a  kinevezendő  vikárius  nem  kényszerült  volna  egyben 
szemináriumi    rektor   lenni.    A  prímás   kötelezte   magái 

a  vikárius  jövedelmét  10.000  forintra  kiegészíteni  s  sze- 
mélyzetét fizetni.  A  vikáriátust  1892.  december  15-én  a 
primás  véglegesen  felállította.  Egy  titkárból  s  szentszéki 
jegyzőből  álló  udvart  és  szentszéket  rendelt  a  vikárius 
mellé,  hogy  így  a  helynökség  természetes  gócpontja 
legyen  a  fővárosi  katholikus  érdekek  tömörülésének  s 
a  fővárosi  házassági  perlekedő  felek  ne  kényszerüljenek 
Esztergomba  fáradni.  A  vikárius  személyében,  a  főváros 
óhajának  tekintetbe  vételével,  Cselka  Nándor,  pozsonyi 
kanonokra  esett  a  választás,  aki  mint  vikárius  egyúttal 
esztergomi  kanonoknak  neveztetett  ki.  Halála  után  állása 
nem  töltetett  be,  mert  a  beállott  egyházpolitikai  törvények 
óta  a  szentszéknek  már  nincs  az  a  felszaporodott  dolga, 
a  főpapi  funkciók  teljesítésére  pedig  a  Budán  tartóz- 
kodó primás  oldalán  jelenleg  állandó  segédpüspök  van. 

*** 

Említettük,  hogy  az  egész  februáriusi  rendelet  nyomán 
támadt  egyházpolitikai  viszálynak  nem  volt  más  célja,  mint 
az  egyházpolitikai  törvények  előkészítése  és  kellő  időben 
életbeléptetése.  A  sok  modus-vivendi  keresésnek  expedi- 
ense  nem  lett  más,  mint  a  polgári  házasság,  stb.  behozatala. 
Midőn  Tisza  Kálmán  a  szabadelvű  párt  1892.  nov.  9-ki 
értekezletén  már  fölöslegesnek  jelentette  ki  az  1868-iki  tör- 
vényt és  károsnak  a  februáriusi  rendeletet,  egyben  azt  is 
publikálta,  hogy:  „a  házassági  jogot  ki  kell  ragadni  a 
felekezetiség  keretéből,  egyformán,  mindenkire  nézve 
államilag  kell  szabályozni,  hogy  érvényre  jusson  az 
általános  kötelező  polgári  házasság."  Szapáry  Gyula  gróf 

miniszterelnök  ellenezte  a  polgári  házasság  kötelező  for- 
máját s  emiatt  meghasonlás  támadt  a  minisztérium  és 
a  szabadelvű  párt  között.  A  párt  Szapáry  grófot  elejtette, 
mire  a  kormány  lemondott  s  november  17-én  Wekerle 
Sándor  bízatott  meg  a  kormány  megalakításával.  Az  új 
kormány  november  21-én  mutatkozott  be  a  képviselő- 
házban  s  egyházpolitikai  programmjában  előterjesztette 
a  zsidórecepciót,  az  általános  vallásszabadságot,  a  pol- 
gári anyakönyvvezetést  és  a  polgári  házasságot.  Ezzel 
az  egyházpolitikai  kockát  elvetették  s  megvalósításuk 
előre  látható  volt. 

Most  következett  el  Vaszary  Kolos  hercegprimás- 
ságának  küzdelmes  korszaka.  A  kísértések  s  megpróbál- 
tatások fokozódtak.  A  domínium  primatiae,  domínium 
martirii  lett.  Helyzete  a  legnehezebb  és  legkényesebb 
stádiumba  jutott.  Békét  akart  kötni  az  állammal  s  az 
állam  a  felajánlott  békét  elutasította.  A  „Pax"  pro- 
grammjával  köszöntött  be  s  íme  keresztül  húzták  leg- 
önzetlenebb  számításait.  De  ha  el  is  vesztette  azt,  amit 
bírt  a  reményből,  hátramaradt  a  kötelességérzet,  hogy 
folytatni  kell  azt,  amit  megkezdett .... 

December  15-én  tartotta  meg  azon  nevezetes 
püspöki  konferenciát,  amelyen  beszámolt  mindarról, 
amit  eddig  az  egyházpolitikai  viszály  megszüntetése 
érdekében  cselekedett.  A  kultuszminiszter  1892.  augusztus 
havában  az  iránt  fejezte  ki  a  primás  előtt  óhaját,  hogy: 
1.  az  1890.  július  7-én  és  szeptember  26-án  az  elkeresz- 
telés  ügyében  kiadott  pápai  dekrétumokat  ne  hirdessek 
ki;    2.  hogy    addig    is,    míg    az  1868.  évi   53.  t.-c,    a 

családi  jogról  szóló  törvénnyel  (polgári  házasság)  egy- 
idejűleg módosítva  lesz,  nyugodjék  bele  a  részleges  pol- 
gári anyakönyvvezetésbe. 

A  kormány  ezen  óhaját  a  hercegprímás  a  Szentszék 
tudomására  hozta  s  utasítást  kért  a  további  magatartásra. 
A  Szentszék  válasza  következő  volt :  1 .  A  szóban  forgó 
pápai  dekrétumok  ünnepélyes,  azaz  hivatalos  alakban 
ne  publikáltassanak.  2.  Egyes  püspököknek  elkeresztelési 
esetekben  az  anyakönyvi  adatok  átküldésére  vonatkozó  és 
az  említett  pápai  dekrétumokkal  ellenkező'  rendelkezései 
kéz  alatt  (secreto)  vonassanak  vissza.  3.  Ha  az  1868.  évi 
53.  t.-c.  módosítása  a  kormánytól  ki  nem  eszközölhető, 
a  püspöki  kar  a  Szentszék  előleges  jóváhagyásával  közös 
pásztorlevelet  bocsásson  közre.  4.  A  polgári  anyakönyv- 
vezetés ellen  a  püspöki  kar  foglaljon  állást  s  ha  ennek 
dacára  behozatnék,  ugy  viselkedjék  egyelőre  passzive. 

Ezen  római  utasítások  után  a  hercegprímás  fel- 
terjesztést intézett  Ő  Felségéhez,  utalva  a  Szentszék 
utasítására,  főképpen  arra,  hogy  a  részleges  polgári 
anyakönyvvezetés  az  egyház  részéről  el  nem  fogadható, 
mert  lényegében  ugyanazt  célozza,  mint  a  februáriusi 
rendelet.  Később  Csáky  gróf  kultuszminiszter  azt  kívánta, 
hogy  bocsásson  ki  a  püspöki  kar  egy  közös,  az  alsó 
papságot  mérséklő  pásztorlevelet  s  ne  ellenezze  a  rész- 
leges polgári  anyakönyvvezetést.  A  hercegprímás  válasza 
ezen  óhajokra  is  tagadó  volt. 

1892.  október  elején  a  minisztertanács  következő 
pontokba  foglalta  az  elkeresztelési  ügy  modus  vivendijét: 
1.    A  szülők   vallása    vezettessék    be   mindig    az  anya- 

könyvbe.  2.  Szintúgy  tüntessék  ki  az  anyakönyvi  kivo- 
naton is  a  szülők  vallását.  3.  Amennyiben  valamely 
gyermek  az  1868.  évi  53.  t.-c.  rendelkezései  ellenére 
kereszteltetnék  meg,  a  jegyzet-rovatba  jegyeztessék  be, 
hogy  az  államtörvény  szerint  milyen  vallású. 

A  primás  ezen  modus-vivendit  is  a  Szentszék  elé 
terjesztette  s  a  Szentszék  a  szülők  vallásának  bejegy- 
zését megengedte,  de  a  gyermek  vallására  vonatkozó 
bejegyzést  nem.  Ezen  választ  közölte  a  primás  a  kor- 
mánnyal, Ő  Felsége  előtt  pedig  annak  adott  kifejezést, 
hogy  a  törvény  által  megengedett  minden  eszközzel  fog 
küzdeni  a  polgári  házasság  ellen. 

Ezen,  a  magyar  katholikus  egyház  történetében  kor- 
szakot alkotó  püspöki  konferencián  határozta  el  a  püs- 
pöki kar,  a  primás  indítványára,  hogy  a  kormány  pro- 
klamált egyházpolitikája  ellenében  fölterjesztést  intéz  a 
pápához  s  királyhoz,  kifejtve  az  egyházpolitikai  pro- 
gram mból  fenyegető  veszélyeket.  Ő  Felsége  előtt  pedig 
annak  is  kifejezést  fog  adni,  hogy  mint  fővédura  az 
egyháznak,  támogassa  a  püspöki  kart  nehéz  küzdelmé- 
ben. Határozatba  ment  továbbá  az  is,  hogy  a  kor- 
mányhoz szintén  memorandumban  tárja  fel  a  püspöki 
kar  az  egyházpolitikai  programmban  rejlő  veszélyeket 
s  ezekből  származó  aggodalmait  s  hogy  ezen  emlék- 
iratok megszerkesztéséről  a  hercegprímás  fog  gondos- 
kodni. Egyben  megállapodott  a  püspöki  kar  abban  is, 
hogy  az  egyházpolitikai  programm  elvei  ellen  már  a 
főrendiház  költségvetése  alkalmával  tiltakozni  fog. 

*  *  * 

Az  egyházpolitikai  súlyos  helyzet  közepette  se 
feledkezett  meg  Vaszary  Kolos  primás,  az  egyház- 
megyéjét szorosan  érdeklő  dolgokról.  A  kisdedóvásról 
szóló  új  törvény  alkalmából,  1892.  augusztus  22-én  fel- 
állítja és  felépítteti  az  esztergomi  óvónőképzőt ;  szeptem- 
ber 15-én  elrendeli,  hogy  a  katonaságot  kellő  lelki 
gondozásban  részesítse  a  papság,  a  melynek  városában 
helyőrség  van ;  november  4-én  elrendeli  Ő  Szentsége 
püspöki  jubileumának  megülését  s  december  4-én  az 
angol  biblia-társulat  biblia  terjesztése  ellen  hívta  fel 
papsága  figyelmét. 

A  kísértések  és  megpróbáltatások  idejét  egy-két  ör- 
vendetes esemény  tette  változatossá.  Ő  Szentsége  Vaszary 
Kolos  hercegprímást  1893-ban  a  január  16-ki  titkos  és 
a  január  19-iki  nyilvános  konzisztóriumban  a  katho- 
likus  egyház  bibornokai  közé  emelte.  Működésének  ked- 
vező megítélését  a  római  Szentszék  részéről,  ezen,  szinte 
páratlanul  álló  gyors  kitüntetés  bizonyította.  Főpap- 
ságának második  évében  Magyarországban  alig  szokott 
valaki  ilyen  kitüntetésben  részesülni.  Olajággal  lépett  a 
háborgó  világ  közé,  a  mérséklet  és  béke  érdekében  vívott 
küzdelmét  még  papi  körökben  is  célzatosan,  személyes- 
kedve tárgyalták;  a  sajtó  egy  része  meg  képtelen  dol- 
gokkal szórta  tele  a  közvéleményt,  úgy  hogy  szükségét 
látta  később  maga  a  primás  is,  ilyen  üzelmek  ellenében 
állást  foglalni.  Örök  emlékűek  ezen  támadásokra  vonat- 
kozólag azon  szavai,  melyeket  fielc  Antal  esztergomi 
polgármesternek  a  támadások  alkalmából  a  város  nevé- 
ben   tolmácsolt    beszédére    mondott:    „Tudom    én   azt 

nagyon  jól,  hogy  aki  nyilvános  téren  működik,  tény- 
kedése nyilvános  bírálat  alá  esik,  tudom  azt  is,  hogy  a 
politikában  vannak  keresztező  utak.  De  egynek  minden 
úton  sértetlennek  kell  maradni  és  ez  a  becsület.  Felhoztak 
ellenem  a  közelmúltban  sokat,  ami  elkeserített,  de  az 
egyházat  nem  nézem  parlamentnek  s  a  támadásokra  nem 
válaszoltam.  Mélyen  sebzetté  szívemet  főleg  az  a  kifejezés, 
hogy  engemet  megvett  a  kormány,  nehogy  kötelességemet 
teljesítsem."  Azért  küzdelmében  mintegy  megerősítésül  s 
bátorításul  jött  Róma  legmagasabb  kitüntetése.  A  Szent- 
atya erőben,  hatásban  növelni  akarta  a  primás  cselek- 
vését és  az  egyház  jogai  védelmében  való  munkásságát. 
A  biborosi  kinevezést  és  a  zuhettot  Della  Porta  Ruodini 
Carrara  gróf  pápai  követ  1893.  január  23-án  Budapesten 
nyújtotta  át  az  új  bíborosnak,  László  főherceg,  több 
püspök  s  a  hatóságok  képviselőinek  jelenlétében.  A 
biborosi  biretumot  február  1-én  vette  át  Ő  Felségétől 
Bécsben. 

Ezen  évben  hosszabb  időt  töltött  Rómában.  Egy- 
részt a  kardinális  kalap  átvétele,  másrészt  a  pápa 
püspökségének  jubileumára  Rómába  vezetett  zarándoklat 
miatt.  A  magyar  zarándokokat  május  25-én  fogadta 
Ő  Szentsége  a  hercegprímás  vezetése  alatt  s  a  Szentszék 
iránt  törhetlen  hűséget  tolmácsoló  gyönyörű  üdvözlő 
beszédében,  többek  közt  a  következőket  mondotta : 

„Ünnepelve  jubileumodat,    állandó  örömünkre  szolgál,  hogy 

tetteidben  buzdít  dicső  elődöd,  akinek  nevét  és  dicsőségét  örököl- 
ted. Mi  a  te  méltóságod  okát  és  okozatát  első  sorban  eredetére 
és  forrására  vezetjük  vissza  és  hálás  ajakkal  dicsérjük  azt,  a  kinek 
kezében  van  a  méltóság  és  az  idő.  Köszönjük  annak,  aki  az  eletei 

osztja,  aki  megadta  neked  a  mai  napot,  hogy  ezzel  példaképet 
teremtett  a  mindenségben  és  megvigasztalta  és  megörvendeztette 
Krisztus  nyáját. 

Gyászolva  láttad  te  magad  is  azt  a  bajt,  amely  lenyomja  az 
emberi  fajt  és  a  romlás  felé  sodorja.  És  felismerted,  mi  ennek  a 
bajnak  legfőbb  oka?  Az,  hogy  nem  becsülték  az  egyház  tekin- 
télyét, amelynek  pedig  Isten  nevében  az  emberi  nem  fölött  kell 
állania  s  amely  védi  és  óvja  a  törvényes  tekintélyeket.  Te 
azonban  nem  ijedtél  meg  ettől  a  gyászos  és  nehéz  tehertől ; 
aki  néked  a  méltóságot  adta,  az  megajándékozott  egyszersmind 
erénnyel  és  erővel.  A  szeretet  hatalma  pedig  mindig  legyőzi  a 
bajok  seregét. 

Ragyogva  a  hatalom  tiszteletében,  a  fájdalom  dicsőségében, 
az  isteni  bölcseség  ragyogó  fényében,  övezve  annak  a  tűznek 
lángjától,  amelyet  Krisztus  küldött  a  magasból,  tiszteletreméltó  alak 
lettél  és  édes  vigasza  az  egész  emberiségnek. —  A  te  szent  műveid 
megbénították  a  helytelenül  filozófiának  nevezett  véleményeket, 
elsöpörték  a  gyarló  tudományok  hiúságát,  az  igazi  tudományok 
princípiumait  pedig  minden  időkre  biztosította  Aquinói  sz.  Tamás 
bölcsesége  és  védő  szava.  Viszont  munkálkodásod  és  bölcseséged, 
amelyben  szegénységed  dacára  nagy  voltál,  előmozdította  a  maga- 
sabb tudományokat,  valamint  a  természettudományokat.  A  te  szent 
tanaid  megerősítették  az  államoknak  és  az  egész  emberi  nemnek 
ingadozó  alapját  és  békesség  és  igazságosság  jutott  a  nemzeteknek 
osztályrészül. 

A  kegyelmes  Mindenható  adja  meg  a  kívánt  eredményt  vala- 
mennyi apostoli  munkádnak.  Lásd,  hogy  az  egyház,  a  melyet 
annyi  zivatar  sújtott,  napról-napra  növekedik  méltóságban  és 
tekintélyben  és  hogy  egyre  többen  ragaszkodnak  szent  fórumodhoz. 
Lásd,  hogy  az  ellenségek  és  az  eltévelyedettek,  a  kiket  csak 
magadhoz  hívsz,  visszatérnek  és  megengesztelődnek ;  lásd,  hogy 
ez  a  század  megváltozott  ábrázattal  visszatér  Jézus  Krisztushoz  és 
a  keresztény  élethez. 

Fogadd,  oh  szent  atya,  szívesen  a  szeretetnek  és  a  tisztelet- 
nek eme  szavait,  amelyeket  mi,  gyermekeid,  jubileumod  dicső 
ünnepén  elmondunk.  Áldd  meg  nemes  és  magasztos  királyunkat 
és  házát!  Áldd  meg  klérusunkat,  népünket  és  egész  Magyar- 
országot." 

Lelkes  éljenzés  követte  a  primás  szavait.  A  pápa 
ezután  átvette  a  péterfilléreket  és  a  magyar  püspöki 
kar  hódoló-feliratát. 

A  magyar  zarándoklat  fogadása  után,  június  13-án 
vette  át  XIII.  Leo  pápától  a  bíbornoki  kalapot,  majd 
Nápolyban  várta  be  a  biboros  avató  konszisztóriumot, 
hol  a  bíborossá  való  avatása  a  szájnyitás  s  becsukás 
szertartása  után  bevégződött. 

A  bíbor  egyformán  a  szenvedésnek  és  dicsó'ségnek 
jelvénye.  Ha  a  dicsó'ségé,  ékessége  emelni  fogja  viselője 
szavainak  hatását,  tettének  erejét;  ha  a  szenvedésé,  ez 
esetben  a  bibor  a  lélekben  való  megújulás  hajnalpirja, 
mely  a  velejáró  nehéz  kötelességet  az  önfeláldozás  és 
lemondás  hősies  erejéig  képes  fokozni.  Vaszary  Kolos, 
mielőtt  biboros  lett,  már  régen  tisztában  volt,  hogy  az  ő 
primássága  a  szenvedés  jegyében  született.  „Előre  látom 
mondotta  a  győrieknek  hogy  hajóm  egy  zajos 
tenger  nehéz  hullámaival  fog  megküzdeni."  Elkövetkezett 
azon  idő,  midőn  az  egyházpolitikai  izgalmak  teljesen 
élére  állíttattak  s  a  védekezés  fegyvereiről  óvatossággal 
s  bölcseséggel  neki  kellett,  mint  vezérnek,  első  sorban 
gondoskodnia.  Hiába  mondotta  ki  a  főrendiház,  hogy  a 
vallástalanságot  törvényesítő,  az  államot  s  társadalmat 
alapjában  megtámadó  egyházpolitikát  nem  helyesli  s  ez 
okból  bizalmatlanságot  is  szavazott  a  kormánynak; 
hiába  hangzottak  el  a  képviselőházban  a  hit  melegétől 
áthatott  felszólalások  egy  Ugrón  Gábor,  Asbóth  János, 
Bartók  Lajos,  Andreánszky  Gábor,  Hortoványi  József, 
Győrffy  Gyula,  gr.  Pongrácz  Károly  s  mások  részéről, 

a  kormány  a  képviselőházban  az  egyházpolitikai  javas- 
latokkal győzelmet  aratott.  Ezzel  a  szabadelvű  egyház- 
politika sorsát  eldöntötték,  a  jövő  egyházpolitikája  már 
alkotásokkal  és  tényekkel  is  az  egyház  ellen  fordult. 

III. 
Az  olajfák  hegyén. 

Gyanúsítások.  —  A  házassági  jogról  való  felterjesztése  a  királyhoz.  — 
A  püspöki  kar  emlékiratai  az  egyházpolitikai  javaslatokról.  —  A  budapesti 
katholikus  nagygyűlésen  tett  hitvallása.  —  Főrendiházi  politikai  szereplése 
a  polgári  házasság  ellen.  —  Parainesis  a  családról.  —  Az  esztergomi  lelki- 
gyakorlatok. —  Irányítása  az  autonómiai  előkészítő  bizottságban.  —  Az 
egyházpolitikai  törvények^  életbeléptetése.  —  Szózata  a  hitetlenségről  és  a 
tudománynak  a  társadalomra  való  hatásáról.  —  Milleniumi  szereplése.  — 
Aki  felejteni  tud.  —  Az  egyházpolitika  anyagának  históriai  ítélete.  — 
Állásfoglalása  az  általános  államosító  törekvések  ellen.  —  Az  autonómiai 

kongresszuson. 

Sokan  azt  kívánták  Vaszary  Kolos  prímástól,  hogy 
mint  egyházának  hű  fia,  ne  érezze  azokat  a  sérelmeket, 
melyeket  egyháza  szenvedni  s  panaszolni  fog.  Azt  kíván- 
ták, hogy  még  kis  ujját  se  mozdítsa  azok  védelmére,  akik 
a  katholikus  védelmi  küzdelmet  folytatják.  Még  azzal  is 
korteskedtek  a  kötelező  polgári  házasság  mellett,  hogy 
azt  ő  is  akarja.  Ez  utóbbi  dologra  nézve  egyedül  Szilágyi 
Dezső  értette  meg  a  hercegprímást,  aki,  midőn  többekkel 
privátim  a  polgári  házasságnak  az  európai  államokban 
való  formáiról  beszélt,  azt  mondotta  többek  közt,  hogy 
a  szicíliai  házassági  forma  a  legenyhébb,  t.  i.  a  polgári 
kötés  csak  úgy  érvényes,  ha  a  házasság  egyházilag  is 
megáldott.  Amikor  ezen  nyilatkozat  révén  azt  híresz- 
telték,   hogy   a  hercegprímás    is   beleegyezik    a  polgári 

házasságba,  Szilágyi  Dezső,  a  kötelező  polgári  házasság 
megalkotója,  azzal  hűtötte  le  a  sok  fontoskodó  poli- 
tikust s  hírlapírót,  hogy  amit  a  hercegprímás  nyilat- 
kozatának tulajdonítanak,  az  nem  is  polgári  házasság, 
mert  a  polgári  házasság  alaptermészeténél  fogva  kizárja 
a  kötelező  egyházi  esketést. 

Ha  valaki  fogalmat  akar  szerezni  arról  a  lelki 
erőről  és  egyházias  felfogásról,  mely  Vaszary  Kolosban 
lakik  és  amely  erő  és  felfogás  alapja  minden  főpásztori 
nagyságnak,  -  -  az  ne  nézzen  egyebet,  mint  azon  felter- 
jesztését, melyet  1893-ban  Ő  Felségéhez  a  házassági 
javaslat  ügyében  intézett.  Ezen  memorandumnak  egyik 
idevágó  érdekes  részlete  így  hangzik: 

„Minthogy  Felséges  Uram  bírja  a  fejedelmi  erények  azon  leg- 
ritkábbját  is,  hogy  hű  alattvalóinak  őszinte  nyilatkozatait  leg- 
kegyelmesebben meghallgatja:  azért  bátorkodom  egész  nyíltsággal 
kijelenteni,  hogy  a  magas  kormánynak  a  házasságról  szóló  törvény- 
javaslatát sem  elveiben,  sem  részleteiben  el  nem  fogadhatom. 

Nem  fogadhatom  el,  mert  egyházam  dogmáival  ellenkezik ; 
a  katholikus  egyház  tana  szerint  ugyanis : 

1.  a  házasság  szentség; 

2.  felbonthatlan ; 

3.  érvényessége  felett  az  egyház  itél ;  a  törvényjavaslat 
szerint : 

1.  a  házasság  polgári  szerződés; 

2.  felbontható ; 

3.  érvényessége  felett  az  állam  itél ;  tehát  a  törvényjavaslatban 
felállított  alapelvek  az  egyház  tanával  homlokegyenest  ellenkeznek." 

Ezután  kifejtvén,  hogy  a  törvényjavaslat  a  katho- 
likusok  lelkiismereti  szabadságába  is  ütközik  és  fel- 
sorolván az  egyházétól  eltérő  házassági  akadályokat, 
így  folytatja: 

„De  nem  lehet  benne  (tudniillik  a  törvényjavaslatban)  még 
oly  érintkezési  és  kiegyezési  pontokat  sem  találni,  melyek  egy- 
séges, a  vallásokkal  való  konfliktust  kizáró  házassági  jog  alap- 
jául szolgálhatnának. 

De  nem  fogadhatom  el  a  törvényjavaslatot  felséges  uram  és 
hazám  iránti  tekintetből  sem;  mert  minden,  akár  kis,  akár  nagy 
horderejű  akciónál  legelőször  azon  kérdés  merül  fel :  mi  lesz  a 
következménye  ? 

E  törvényjavaslat  bírálatánál  is  felteendő  a  kérdés :  helyre- 
állítja-e a  megzavart  békét? 

Én  részemről  úgy  vagyok  meggyőződve,  hogy  ha  az  1890. 
február  26-án  kiadott  miniszteri  rendelet,  mely  pedig  csakis  a 
vegyes  házasságban  élő  szülőket,  illetve  a  lelkészeket  érinti,  oly 
nagy  izgatottságot  keltett  az  országban,  hogy  ezen  egyetlen  egy 
egyházpolitikai  kérdés  három  éven  át  majd  minden  más  tény- 
kedést háttérbe  szorított:  az  újabb  négy  —  az  ország  mindegyik 
polgárát  érintő  —  törvényjavaslat  az  izgatottságot  nem  megszün- 
tetni, hanem  növelni  fogja;  erről  annyival  inkább  meg  vagyok 
győződve,  mert  már  koncepciója,  elvbeni  kimondása  a  polgári 
házasságnak  megbontott  minden  parlamenti  pártot,  bedobta  a 
viszály  üszkét  a  megyékbe  és  a  törvényhatósági  bizottsággal  fel- 
ruházott városokba;  felizgatta  az  addig  békében  élő  osztályokat 
egymás  ellen." 

Vaszary  Kolos  hercegprímás  magatartására  egy  másik 
jelentőségteljes  cáfolat  azon  tény,  hogy  részint  az  egyház- 
politika, részint  a  felszínen  levő  speciális  katholikus  ügyek 
(autonómia,  kongrua)  érdekében  úgy  a  püspöki  kart, 
mint  a  világi  katholikus  celebritásokat  többször  maga 
köré  gyűjtötte.  A  többszöri  püspöki  tanácskozásoknak 
volt  többek  közt  eredménye  1893-ban  azon  három  emlék- 
irat is,  amelyet  a  primás  indítványára  a  püspöki  kar  ő 
Felségéhez,  ő  Szentségéhez  s  a  kormányhoz  intézett.  A 
zárt  ajtók  mögül  a  nyilvánosság  elé  lép  végre  Magyar- 
országon is  az  egyház.  Feltárja  a  korona  és  a  kormány- 

előtt  álláspontját,  a  javaslatok  sérelmes  és  bomlasztó 
voltát,  hitvallást  tesz  katholicitásáról  s  minderről  a 
a  pápát  is  értesíti. 

A  Felséghez  intézett  memorandum  arra  utal,  hogy 
az  egyházpolitikai  programm  hazánk  százados  institúcióit 
forgatja  föl  s  alapjában  rendíté  meg  egyik  államfentartó 
oszlopát,  a  katholikus  egyházat;  fáj  a  püspöki  karnak, 
hogy  a  Felség  törvényes  kormányával  ellentétbe  kell 
helyezkednie,  de  a  szent  ügy  kötelességévé  teszi,  hogy 
azt  megvédelmezze,  amit  annál  nagyobb  készséggel  tel- 
jesít, mert  tudja,  hogy  ezáltal  hazája  jól  felfogott  érdekét 
szolgálja.  A  kormány  egyházpolitikai  elvei  ugyanis  oly 
sebeket  vágnak  a  hívek  vallásos  meggyőződésén,  hogy 
aláássák  még  a  legmagasabb  trón  iránti  hűségnek  és 
a  hazaszeretetnek  alapjait  és  támaszát  is. 

A  kormányhoz  intézett  memorandumban  tudtára 
adja  a  püspöki  kar  a  kormánynak,  hogy  kötelességének 
tekinti,  félretéve  bármilyen  emberi  tekintetet  is,  az  egy- 
házpolitikai elveket  megtámadni  s  felhasználni  minden 
lehető  eszközt  a  törvények  határai  között,  hogy  azok 
az  elvek  megvalósíthatók  ne  legyenek. 

A  pápának  szóló  memorandumban  köszönetet 
mondva  Ő  Szentségének  1892.  december  11 -ki  leveléért, 
kijelentette  a  püspöki  kar:  „ha  az  állam  s  annak  vezetői 
nyilvánosan  tett  nyilatkozataikat  megvalósítani  és  azok 
kivitelét  elrendelni  szándékoznának,  mi  követni  fogjuk 
más  országok  püspökeinek  és  katholikus  férfiainak  pél- 
dáját s  egy  lélekkel  ellene  fogunk  állani  szándékuknak 
és  amennyire  lehet,  meg  fogjuk  akadályozni,  hogy  egj 

házunk  jogai  újabb  törvények  által  még  újból  is  meg- 
sértessenek." 

A  püspöki  kar  negyedik  munkálata  már  nem  volt 
memorandum,  hanem  közös  pásztorlevél,  mely  felvilá- 
gosította a  híveket  az  egyházpolitikai  javaslatokról  s  őket 
buzgóságra  bátorította. 

A  memorandumok  eredménytelenek  maradtak,  úgy 
a  koronánál,  mint  a  kormánynál.  Az  állami  hatalom 
elég  erősnek  érezte  magát,  hogy  az  egyházzal  a  harcot 

fölvegye. 

*  *  * 

Az  1894-ik  év  Vaszary  Kolos  primásságának  leg- 
nehezebb esztendeje.  Ekkor  érte  el  teljét  mindaz,  amit 
liberális  egyházpolitikának  nevezünk.  Ha  eddig  csak  egy 
kormány  nyúlt  érzelmei  közé,  most  mindezt  megfogja 
tenni  az  országgyűlés  többsége.  Meg  kell  érnie,  hogy  a 
múlt  mulasztásainak  szomorú  eredményeként  a  katholikus 
egyházat  a  históriai  jognak  piedesztáljáról  leszorítják 
és  kiszolgáltatják  mind  annak,  amit  1867-től  1890-ig 
elfojtottak  ellene.  Az  ő  szeme  láttára  akarják  mindezt 
megtenni  s  még  azt  kívánják  tőle,  hogy  lecsendesítse  a 
katholikusok  között  támadt  morajt.  Meg  kell  érnie,  hogy 
akikben  bízni  tudott,  azok  nem  támogatták  kellőképen 
s  bármilyen  lelki  küzdelmek  közt  látnia  kell,  hogy  a 
katholicizmus  híveit  le  fogják  győzni  a  hatalom  esz- 
közeivel s  Kossuth  üzenetének  segítségével.  Magyar- 
ország bámulni  fogja  a  prímást  az  Olajfák  hegyén, 
minden  katholikus  hívő  szeme  rajta  nyugszik  s  látva  a 
felekezeti  harcok  fegyvercsörgése  között  küzdő  prímást, 

minden  arcon  ott  lesz  a  néma  kérdés :  hát  még  ez  sem 
elég?  De  Vaszary  Kolos  prímás  minden  előre  látható 
következmények  dacára  szigorúan  teljesítette  azt,  amit 
módjában  állott  megtenni  és  -      nem  engedett. 

A  magyar  katholicizmus  modern  történetében  felejt- 
hetetlen és  nagy  horderejű  esemény  volt  az  1894.  január 
16-ki  első  országos  budapesti  katholikus  nagygyűlés, 
melyen  600-nál  több  országos  méltóság,  mágnás,  főpap, 
képviselő,  nagybirtokos,  1000-nél  több  előkelő  polgár, 
tanár,  ügyvéd,  bíró,  állami  vagy  köztisztviselő  s  mintegy 
1500  egyéb  egyházi  s  világi  vett  részt.  Ezen  a  gyűlésen  tette 
meg  nyilvános  hitvallását  Vaszary  Kolos  hercegprímás. 
Az  ő  beszéde  uralta  a  gyűlés  hangulatát  s  az  általános 
hatásnak  adott  kifejezést  Eszterházy  Miklós  Móric  gróf, 
midőn  azt  mondotta  a  primás  beszédjéről,  hogy  az 
„szíveink  azon  húrjait  pendítette  meg,  melyek  akkor 
rezzennek  meg  élénken  minden  magyar  keblében,  midőn 
a  hazaszeretet  s  vallásos  meggyőződés  nevében  felhívás 
intéztetik  hozzá.  Felszólalt  a  vezér,  kinek  szava  meg- 
jelöli az  irányt,  amelyen  haladnunk  kell  s  hogy  elérjük 
a  célt,  melyet  Eminenciád  szavai  elénk  tűztek,  fokoznunk 
kell  a  szíveinkben  élő  lelkesedés  erejét  és  akaratunk 
legyőzhetlen  kitartását."  A  sajtó  korszakalkotónak  nyil- 
vánította ezen  manifesztációi,  mert  egész  határozottan 
tárta  fel  a  magyar  katholicizmus  sebeit  s  jelölte  meg 
mint  minimumot  azon  szabadságot,  melyet  Magyar- 
országon minden  felekezet  bir  s  melyet  csak  tőlünk 
akarnak  elvonni.  Az  illusztris  hallgatóság,  a  primási 
beszédnek  minden  egyes  nyomatékosabb  mondatát  lelkes 

tapssal  s  éljenzéssel  fogadta.  Legnagyobb  hatást  azonban 
azon  részlet  keltett,  melyben  a  katholikusoknak  jogaikhoz 
s  hitükhöz  való  törhetlen  ragaszkodását  tolmácsolta: 

„E  türelem  és  mérséklet  mellett  azonban  egy  percre  sem 
szabad  megfeledkeznünk  egyházunk  azon  érdekeiről,  melyeket 
semmi  körülmények  között  feláldoznunk  nem  szabad,    nem  lehet. 

Hogy  is  lehetnénk  mi  igaz,  hű  hazafiak,  ha  igaztalanok, 
hűtlenek  lennénk  egyházunkhoz? 

Mi  katholikusok  igen  is  alkalmazkodni  tudunk  hazánknak 
megváltozott  viszonyaihoz;  de  a  hit  és  erkölcs  dolgában  sem 
egyesek  akarata,  sem  a  nemzetek  intézményei,  sem  a  század  kor- 
szelleme előtt  meg  nem  hajolhatunk,  mert  az  emberi  eszmék, 
erkölcsök,  elvek,  rendszerek,  törvények  ellenmondók,  változók, 
mulandók,  de  az  Isten  törvényein  és  Ígéretén  alapuló  kath.  egy- 
házunk hit-  és  erkölcs-elvei  maradandók,  azok  nem  csupán  a 
múlté,  nemcsak  a  jelené  és  a  jövőé,  hanem  az  örökkévalóságé. — 
Maga  az  Ur  mondotta :    hogy   az  ő  igazsága   megmarad   örökké. 

Ép  azért,  ami  bennünk  ideiglenes,  mulandó,  azt  szívesen 
átadjuk,  feláldozzuk  vagyonunk ;  szívünk,  életünk,  földi  királyunké, 
földi  hazánké ;  de  lelkünket  nem  adhatjuk  oda,  mert  az  égi 
királyunké,  Istenünké,  égi  hazánké,  az  örökkévalóságé!" 

A  budapesti  katholikus  nagygyűlésen  való  szerep- 
lése után  nemsokára,  május  7-én,  a  főrendiházban 
nyilt  alkalma,  hogy  mint  politikus  véleményt  mondjon 
a  polgári  házasságról  s  irányt  jelöljön  a  katholicizmus 
állásfoglalásában.  Midó'n  felemelkedve  szólni  kezdett, 
síri  csendben  figyelt  reája  a  ház  s  mindenki  érezte,  hogy 
az  ő  beszédébe  van  letéve  az  egész  vita  súlypontja. 
Dogmatikus  alapon  indult  s  azután  a  gyakorlati  politika 
szempontjából  cáfolta  a  polgári  házasság  mellett  felhozott 
érveket.  Beszéde  első  részében  a  házasság  szentségi 
jellegéről,  felbonthatatlanságáról  s  törvénykezéséről  szó- 
lott. A  második  rész,  a  polgári  házasság  védőinek  érveit 

cáfolta,  nevezetesen,  hogy :  a  házasság  polgári  szerződés, 
felbontható  s  érvényessége  felett  az  állam  itél.  Beszédé- 
nek különösen  a  felbonthatatlanságáról  szóló  pontja 
kötötte  le  a  hallgatóság  figyelmét.  A  felbonthatatlanságot 
nemcsak  egyházi,  de  állami  szempontból  is  boncolta  s 
nemcsak  a  katholikus  hitelv,  hanem  a  természetjog  alap- 
ján is  védte.  Mint  tekintélyi  érvet  liberális  részről,  felhozta 
többek  közt  Gladstone  angol  és  Tehlsps  amerikai  minisz- 
terek véleményét.  A  polgári  házasság  el  nem  fogadását 
következő  megkapó   és   bátor   nyilatkozattal   indokolta: 

„Az  előadottak  alapján  nem  fogadhatom  el  a  törvényjavas- 
latot, mint  katholikus,  mert  egyházam  hitelveit  sérti  s  ezáltal  rést 
üt  a  lelkiismeret  szabadságán ;  nem  fogadhatom  el,  mint  polgár, 
mert  előre  látom  az  erkölcsi  és  anyagi  hátrányokat,  a  közerkölcsi- 
ség meglazulását,  a  családi  életnek  megingatását,  a  nő  és  gyer- 
mekek sorsának  bizonytalanságát  s  amiről  nem  is  szóltam :  a 
közterhek  növekedését; 

nem  fogadhatom  el,  mint  főrendházi  tag,  mert  előre  látom, 
hogy  úgy  politikai,  mint  társadalmi  életünkben  folytonos  bonyodal- 
mak kiapadhatatlan  forrása  lesz; 

végre  nem  fogadhatom  el  állásomnál  fogva,  amelyet,  midőn 
elfoglaltam,  esküt  tettem  egyházam  fejének  képviselője  előtt,  hogy 
hű  leszek  egyházamhoz ;  esküt  tettem  királyom  előtt,  hogy  hű 
leszek  egyházamhoz;  esküt  tettem  királyom  előtt,  hogy  hű  leszek 
hazámhoz  s  most  felvetem  itt  a  kérdést ;  hűtlen  leszek-e  én  hazám- 
hoz, ha  e  törvényjavaslatot  ellenzem  ?  Nem  leszek  hűtlen ! 

Hűtlen  leszek-e  egyházamhoz,  ha  e  törvényjavaslatot  elfo- 
gadom ?  Igen,  hűtlen  leszek ! 

Én  tehát  a  törvényjavaslatot  meg  nem  szavazhatom." 

A  főrendiház  tudvalevőleg  21  szótöbbséggel  elvetette 
a  javaslatot.  A  kormány  azonban  másodszor  is  a  fő- 
rendiház szavazása  elé  bocsátotta.  A  presszionálás,  az 
elmaradások  miatt  a  június  2 1  -ki  szavazásnál  a  javaslat 

4  szótöbbséggel  győzött.  Mikor  a  főrendiház  elnöke  kihir- 
dette az  eredményt,  a  primás  újból  felkelt  s  igyekezett 
az  elfogadott  javaslaton  enyhítést  eszközölni. 

„A  törvényjavaslat  szótöbbséggel  elfogadtatván,  —  mondotta  — 
engedjék  meg  a  méltóságos  főrendek,  hogy  annak  részletes  tár- 
gyalása előtt  nyilatkozhassam. 

Azon  meggyőződésemet  és  ezen  alapuló  álláspontomat,  hogy 
a  törvényjavaslatnak  törvényerőre  emelése  amily  sérelmes  egy- 
házamra nézve,  épp  oly  végzetes  lehet  hazánkra  nézve,  most  is 
fentartom.  Mindazáltal  meghajolva  a  többség  határozata  előtt,  a 
tárgyalásba  belemegyünk.  De  nem  azért,  mintha  a  törvényjavas- 
latot helyeseinők  (mert  még  azon  módosításokat  is,  melyeket 
indítványozni  fogunk,  nem  fogják  elfogadni),  egyedüli  célunk  lévén 
az,  hogy  a  ránk  nézve  sérelmes  és  rossz  törvényjavaslatot  kevésbbé 
rosszá  tegyük." 

Az  egyes  szakaszoknál  a  felszólalásokat  a  primás 
vezette  s  mindjárt  a  címnél  azt  javasolta,  hogy  a  „pol- 
gári" szó  belevétessék  s  az  új  címnek  ez  a  formája 
legyen:  „Törvényjavaslat  a  polgári  házassági  jogról." 
A  többség  azonban  a  pontot  az  eredeti  szövegben  fo- 
gadta el. 

Felszólalt  azután  a  25.  §-nál,  mely  szószerint  a 
következő : 

—  „Tilos  az  egyházi  felsőbbség  engedélye  nélkül 
házasságot  kötni  annak,  aki  azon  egyház  szabályai 
szerint,  melyhez  tartozik,  egyházi  rend  vagy  fogadalom 
okából  házasságot  nem  köthet." 

Ezen  tételhez  a  hercegprímás  hozzá  akarta  fűzni 
azt,  hogy  az  egyházi  fogadalommal  kötött  egyének 
(aposztaták)  áttérés  esetében  se  köthessenek  házasságot. 
Sajnos,  ez  a  szakasz  is  megmaradt  eredeti  szövegében. 

A  tárgyalás  további  folyamán  a  hercegprímás  azt 
javasolta,  hogy  a  polgári  köte'st  az  egyházi  házasság 
előzze  meg;  de  Szilágyi  Dezső  ezt  a  legélesebben 
ellenezte.  Ve'gre  a  főrendiház  uj  paragrafusnak  35  szó- 
többséggel Andrássy  Aladár  gróf  következő  toldale'kát 
fogadta  el: 

„Az  új  törvény  a  házasságkötésekre  vonatkozó 
vallási  kötelességeket  érintetlenül  hagyja." 

Még  egyszer  felszólalt  a  hercegprímás  a  polgári  kö- 
tés megszüntetése  kérdésében  s  a  betegség  esetén  lelkész 
előtt  kötött  házasságnak  polgárilag  is  érvényesíthető 
módja  mellett,  de  a  többség  az  eredeti  szöveg  mellett 
döntött. 

Ezen  főrendiházi  szereplése  volt  a  legmegragadóbb 
törvényhozói  aktusa.  Föltüntette  a  kötelmek  felelőség- 
teljes öntudatát,  megszólaltatta  az  emberi  szellem  ma- 
gasabb rendű  követeléseit,  megindította  a  szív  húrjait. 
Nemes  felindulással  beszélt  ezen  szomorú  napokban, 
sőt  tűzzel  is  eltelt  anélkül,  hogy  előkelő  komolyságá- 
nak s  nyugalmának  alapvonásait  fönn  ne  tartotta  volna. 
Tanított,  lelkesített  s  önuralomra  intett. 

Az  egyházat  ért  annyi  csapás  után  vigaszt  és  re- 
ményt kellett  keresni.  A  családot  megvigasztalni,  a  pap- 
ságot pedig  az  újabb  küzdelmekre  felvértezni,  főpásztori 
kötelességének  tartotta. 

Látva,  hogy  a  polgári  házasság  behozatala  a  családi 
élei  erősségét  fogja  első  sorban  megingatni,  a  Sz. -István- 

Társulat  1894-ki  közgyűlésén  mondott  aktuális  beszéde 
a  családról  szólott.  A  nyájáért  aggódó  pásztor  lelke 
nyilatkozott  meg  ezen  szózatában,  mely  úgy  eszmegazdag 
tartalmát,  mint  meleg  hangját  tekintve,  egész  parainesis 
jellegével  birt  ama  szomorú  idó'kben.  Egyrészt  az  atya 
szólalt  meg  ezen  Kölcseyre  emlékeztető  parainesisben, 
másrészt  az  államférfi,  aki  közállapotaink  elfajulásából 
attól  fél,  hogy  a  lengyel  nemzet  sorsára  jutunk.  A  család 
jelentó'ségét  és  hivatását  így  méltatja: 

„A  család  azon  forrás,  melyből  az  állam  élete  fakad;  azon  sejt, 
melyből  a  nemzet  testszövezetté  képződik ;  a  család  azon  vetemé- 
nyes kert,  mely  a  társadalom  polgárait  és  az  egyház  híveit  termeli. 

Ha  ezen  veteményes  kertben  nincs  meg  melegágya  a  val- 
lásnak, melynek  világa  és  melege  éltet,  a  fiatal  szív  épp  úgy 
elcsenevész,  mint  azon  növény,  melyhez  nem  hatol  verőfény  s 
melyet  nem  érlel  a  napnak  heve.  E  szóban  „család"  bennfoglal- 
tatik  mindaz,  ami  az  embert  emberré  teszi,  ami  bennünk  igen  szép 
és  jó,  ami  szeretetünkre  és  kegyeletünkre  érdemes. 

A  ház,  melyben  születtünk,  a  testvérek,  akikkel,  a  létnek 
örvendve,  játszadoztunk,  az  asztal,  melynél  körülülve  étkeztünk, 
az  imák,  melyeket  az  ártatlan  szív  buzgóságával  rebegtünk,  anyánk 
csókja  és  könnyei,  atyánk  tanításai  s  aggódó  szeretete,  első 
reményeink  s  örömeink,  első  bánatunk,  az  ész,  a  szenvedély  és 
érzelmek  első  kezdetleges  megvillanása,  a  munkásság,  a  kötelesség- 
érzet, a  becsvágy,  a  szelídség,  a  könyörület,  a  kegyesség,  az 
akarat  és  a  jellem  első  csirái,  ezek  mind  a  családban  sarjadoznak. 

A  család  e  szerint  a  társadalmi  együttélés  különböző  nyil- 
vánulásainak,  a  társas  érintkezés  változatos  alakulásának  bár  szűk, 
de  legelső  köre,  melyben  mozogni,  az  emberekkel  együtt  gondol- 
kozni, érezni,  velük  és  érettük  cselekedni  tanul  a  sarjadozó,  a 
szülői  gyöngéd,  vagy  ha  kell,  erős  kezek  által  hajlítható  és  irányít- 
ható csemete. 

A  család  lesz  azon  oáz,  ahol  az  élet  után  kimerült  vándor 
a  szeretet  zöldelő  lombjai  alatt  nyugpontra  lel ;  a  család  lesz  azon 
menedékhely,    ahol  az  ország  gondjaival    terhelt   fejedelem,    trón- 

járói  leszállva,  enyhülést  talál,  hová  a  munkás  napi  fáradsága 
után  nyugodni  száll ;  hol  a  sorsüldözött  a  megpróbáltatások  szen- 
vedései közt  a  gyengédség  és  bátorítás  felemelő  szavaiból  vigasz- 
talást meríthet;  ahol  a  szerető  gyermek  a  már  redőzött  hom- 
lokok dacára  is  hőn  dobogó  édes  szülői   szíveken    megpihenhet." 

A  Lengyelország  sorsára  emlékeztető  szavai  meg- 
rázok voltak  s  hatása  alól  nemcsak  hallva,  de  olvasva 
sem  vonhatja  ki  magát  az  ember.  Úgy  áll  előttünk,  mint 
valami  ős  regenerátor,  aki  nemzeti  létünk  mellett  vir- 
rasztva, az  alkotmány  alapjait  fejleszti  és  szülője  akar 
annak  lenni,  hogy  magyar  fajunk  fennmaradjon  s  a 
polgári  szabadság  és  keresztény  kultúrában,  versenyt 
futhasson  a  többi  népekkel. 

„A  múlt  század  végső  tizedében  —  éppen  századik  éve  — 
tűnt  el  egy  hatalmas  nemzet,  mely  egyik  legnagyobb  királyunkat  s 
Erdély  egyik  legkiválóbb  fejedelmét  királyának  választotta;  meg 
van  ugyan  a  föld,  a  patria;  de  megszűnt  a  nemzet,  a  lengyel 
hegemónia.  Mintha  e  szomorú  esemény  lebegett  volna  koszorús 
költőnk  előtt,  midőn  gyönyörű  szózatában  így  ír :  „A  sírt,  hol 
nemzet  sülyed  el,  népek  veszik  körül  s  az  ember  millióinak 
szemében  gyászkönny  ül." 

És  mégis !  Sem  az  összes  szabad  népek  őszinte  részvéte, 
sem  a  törvényhozóknak  a  törvényhozás  termeiben  elhangzott 
rokonszenves  nyilatkozatai  nem  tudták  az  egykor  nagy  nemzetnek 
hazáját  visszaadni. 

S  ez  a  hős  nemzet,  tapasztalva  azt,  hogy  sem  saját  erejével, 
sem  emberi  segéllyel  nem  tudja  hazáját  feltámasztani  —  család- 
jainak ezreivel  az  Úr  templomába  megy  s,  milliók  ajkán  zendül 
meg  az  ének :  Istenünk !  szent  oltárodnál  térdre  hullva  kérünk, 
szabad  hazánkat,  oh  add  vissza  nékünk ! 

Mi  van  e  nemes  és  jobb  sorsra  érdemes  nemzet  jövőjéről 
az  élet  könyvében  megírva?  az  előttünk  zárva  van;  de  nyitva 
van  előttünk  múltjának  könyve,  melyből  megtanulhatjuk :  hová 
vihetnek  a  társadalmi,  a  vallási  és  pártharcok?!" 

-*  *  * 

A  megpróbáltatás  napjaiban  a  főpásztor  fölkeresi 
nyájának  őrzőit,  az  ő  papjait,  hogy  midőn  megosztja 
velők  a  nap  keserveit,  egyúttal  összeforrjon  velők  a 
bizalomban  s  felvértezze  őket  a  további  bajtársi  küz- 
delemre. Vaszary  Kolos  is  így  tett,  midőn  az  1894. 
augusztus  végén  tartott  esztergomi  lelkigyakorlatokon 
maga  köré  gyűjtötte  papságát  és  kiöntötte  előttük  szív- 
jóságát, odaadását.  A  redők  elsimultak  homlokáról, 
csak  azt  a  vigaszt  ragyogtatta  vissza,  melyet  lelke  át- 
érzett. Kifejezést  adott  azon  szomorúságának,  hogy  a 
hivatala  felelősségéből  származó  gondjai  miatt  eddig 
nem  gyűjthette  maga  köré  papjait.  Kicserélte  tehát  velők 
mindjárt  az  első  találkozás  alkalmával  szívét,  hogy 
együttesen  tegyék  az  egyház  és  a  haza  oltárára.  Nem 
közönséges  lelkigyakorlati  allokuciók  voltak  ezen  alka- 
lommal mondott  beszédei,  hanem  különösen  a  lelki- 
gyakorlatok végén  tartott  beszéde,  valóságos  érseki  be- 
számoló ai  eddig  átélt  sáfárkodásról  az  Úr  oltára  előtt. 
Előre  bocsátva  vezérlő  elveit:  si  maledicimur,  benedici- 
mus;  si  persecuti  sumus,  sustinemus,  si  blasphemamus, 
obsecramus,  —  elmondotta  papjainak,  hogy  mielőtt 
nagy  felelősséggel  járó  állását  elfoglalta,  esküje  letétele 
előtt  kijelentette  illetékes  helyen,  hogy  az  egyház  és  állam 
közötti  békét  helyre  akarja  állítani,  de  egyúttal  kijelen- 
tette azt  is,  hogy  egyháza  tanításától  egy  hajszálnyit 
sem  fog  eltérni.  S  minthogy  —  in  rebus  fidei  et  morum 
egyedül  a  római  Szentszék  határozatai  érvényadók,  ő  se 
ismerhet  el  az  érintett  hitbeli  s  erkölcsi  tanokra  vonat- 
kozólag mást  illetékes  irányítónak,  mint  a  római  Szent- 

széket.  „Es  én  itt  mondotta  nemes,  öne'rzetes  hévvel - 
az  Úr  oltára  előtt  jelentem  ki  nektek,  hogy  primásságom 
ideje  alatt  egyetlen  egy  lépést  sem  tettem  egyházi 
ügvekben  a  római  Szentszék  előleges  tudta,  előleges 
beleegyezése  nélkül.  A  Szentatya  útmutatásait  közöltem 
azzal  a  tényezővel,  mely  Magyarországban  a  katholikus 
egyház  ügyeit  vezetni  egyedül  van  hívatva:  a  püspöki 
karral."  És  amint  a  múltban  tett  nyilatkozataiéit  elvál- 
lalja a  felelősséget,  úgy  elvállalja  azt  a  jövőben  is  az 
előtt,  akit  az  egyházi  téren  egyedüli  itélő  birájának 
ismert:  egyháza  feje  előtt.  „Tegnap  e  szószékről  — 
fejezte  be  allokucióját  -  -  következő  szavak  hangzottak : 
„pugnemus  armis  doctrinae  et  justitiae."  Ha  ily  nemes 
fegyverekkel  küzdenek,  én  is  ott  leszek." 

E  nyilatkozat  után,  tekintve  a  helyet,  az  alkalmat, 
a  személyeket,  akik  előtt  elhangzott,  még  azok  is  el- 
némultak, akik  valamelyes  bizalmatlan  hátsó  gondolattal 
kisérték  a  primás  egyházpolitikai  működését.  Amint  ő 
a  szeretet  melegével  karolta  át  a  válás  óráiban  papjait, 
úgy  azok  azzal  az  érzéssel  távoztak  a  szent  helyről, 
hogy  az  angyallelkű  főpásztor  velük  együtt  érez  s 
osztja  a  papság  egyházpolitikai  küzdelmének  jogosságát. 

*  *  * 

A  római  katholikus  egyház  önkormányzatának  léte- 
sítése céljából  ő  Felsége  rendelkezése  alapján  egy  elő- 
készítő bizottság  ült  össze  1894.  évi  február  24-én 
Vaszary  Kolos  hercegprímás  elnöklete  alatt.  Ezen  vegyes 
bizottságban  egyházi  részről   jelen  voltak   többek   közt : 

Samassa  József  és   Császka  György   érsekek,    Firczák 
Gyula    püspök,    Párvy   Sándor    kanonok,    Aschenbrier 
Antal    egyetemi   tanár,    stb. ;    világi    részről :     Apponyi 
Albert,  Zichy  Nándor,  Eszterházy  Miklós  Móric  grófok, 
Szlávy  József  koronaőr,  Széli  Kálmán  képviselő,  Czorda 
Bódog  kúriai  m.  elnök,  Forster  Gyula  miniszteri  tanácsos, 
Gajzágó  Salamon    főrendiházi  tag,    Horánszky  Nándor, 
Polónyi  Géza,    Ziskay  Antal    képviselők,    Jósika  Samu 
báró,   stb.    A  primás   előterjesztése    szerint   a  bizottság 
feladata:    egyrészt   javaslatot    készíteni    az    autonómiai 
kongresszus  egybehívásának  módozatai  iránt;    másrészt 
véleményes  jelentést  adni,  hogy  az  1871 -ki  kongresszus 
munkálata    mennyiben    volna    felhasználható.     Az    első 
pontra  nézve  az  volt  a  primás  nézete,  hogy  az  1870 — 71. 
évi    kongresszus    a   mai  napig    legális,    bár    munkálata 
eddig   jóváhagyást    nem   nyert.    Ő  Felségének  azonban 
jogában  áll,   ezt  a  kongresszust  megszűntnek  kijelenteni 
s  új  kongresszust  összehívni.    A  második  pontra  nézve 
eldöntendőnek  tartotta    azon  kérdést:    hozzászóljon-e  a 
bizottság  az  1871.  évi  szervezeti  szabályokhoz  vagy  ez, 
az  új  kongresszusnak  tartandó-e  fel  ?  A  püspöki  kar  s 
a  maga    eljárására    vonatkozólag    kijelentette,    hogy  az 
1871  -ki    autonómiai   elaborátumot  Simor  primás    1871. 
június  12-én  oly  beszéd  kíséretében  terjesztette  fel    leg- 
felsőbb  helyen,    melyben    a  püspöki    kar   hozzájárulása 
hangsúlyozva    van.    Ő    maga    a  Sz. -István-Társulatban 
hangoztatta   az  autonómia  létesítésének   szükségességét; 
1892-ben    két   tanácskozmányban    tárgyalta    az    ügyet; 
hasonlóképen  1893.    januárban    is    külön    bizottságban, 

mikor  a  kongruával  való  kapcsolatba  hozatala  miatt  a 
káptalanok  s  más  érdeklettek  meghívása  javasoltatott.  — 
Az  elhangzott  beszédek  és  vélemények  nyomán  a  bizott- 
ság abban  állapodott  meg,  hogy  a  törvényes  választási 
szabályzatok  nyomán  az  önkormányzati  gyűlés  új  válasz- 
tások útján  hívassék  össze,  mely  egyben  hívatva  lesz 
az  1871 -ki  munkálat  fölött  érdemileg  s  illetékesen  nyilat- 
kozni. Az  eló'készító'  bizottság  tehát  a  primás  elvi  állás- 
pontjának alapján  döntött. 

*  *  * 

Az  egyházpolitikai  törvények  1895.  október  1-én 
léptek  életbe.  Ezt  megeló'zó'leg  a  Szentszék  utasítása  sze- 
rint, a  magyar  püspöki  karnak  két  körlevelet  kellett 
kibocsátani.  Egyiket  a  hívekhez,  melyben  óvást  emelve 
az  új  törvények  ellen,  felhívja  a  híveket,  hogy  az  egyházi 
házasság  szentségi  jellegét  a  polgári  szerzó'dés  felett  tisz- 
telve, hassanak  oda,  hogy  az  egyház  tanítása  a  törvény- 
hozásban is  kifejezést  nyerjen.  A  másik  körlevél  a  pap- 
ságnak szólt,  mely  utasításokat  ad  a  házasságra,  az 
anyakönyvekre  és  a  gyermekek  vallásának  megóvására. 

Vaszary  Kolos  hercegprímás  egységes  eljárást  óhajtva 
elérni,  a  közös  utasításnak  alapjául  szolgáló  tervezetet 
küldött  szét  a  püspöki  karnak.  A  tervezet,  a  polgári 
házasság  behozatalakor  más  országokban  kiadott  uta- 
sításokat tartotta  szem  előtt.  Az  egyház  tanításait  és 
fegyelmi  szabályait  kívánta  alkalmazni  azon  polgári  háza- 
sokkal szemben,  akik  kánoni  akadállyal  kelnek  egybe. 
A  végleges  eljárás  ügyében   1895.  augusztus  30-án  püs- 

pöki  konferenciát  tartott  a  hercegprímás.  E  konferencia 
magáévá  tette  a  hercegprímás  tervezetének  eszméit  és 
elhatározta,  hogy  úgy  a  hívekhez,  mint  a  papsághoz, 
körlevelet  bocsátanak  ki  s  felhívják  a  híveket,  hogy 
még  az  állami  házasság  előtt  jelentkezzenek  az  egyházi 
házasságra;  a  papság  pedig  járjon  el  a  kiadott  utasí- 
tások szerint. 

A  püspöki  körlevél  a  magyar  püspöki  kar  hitéhez 
való  tántoríthatlan  hűségének  és  hazafiságának  valóságos 
oklevele.  Szilárd  alapot  teremt  a  papság  és  hívek  szá- 
mára azon  megpróbáltatásokkal  szemben,  melyeknek  ok- 
vetlen ki  lesznek  téve  a  végrehajtásnál.  A  püspöki  kar 
határozottan  újból  kijelentette  e  körlevelében,  hogy  az 
új  egyházpolitikai  törvények  hitünk  tanával  ellenkeznek, 
kilenc  századon  át  elismert  jogaiktól  a  katholikusokat 
megfosztják,  a  vallásosságot  gyöngítik  s  a  család  tisz- 
taságát veszélyeztetik. 

A  hívekhez  intézett  körlevelet  1895.  szeptember 
29-én  hirdették  ki  a  szószékről  a  híveknek. 

A  püspöki  kar  a  törvények  életbelépte  után  azért 
adott  ki  utasításokat,  hogy  híveit  a  magánjogi  bonyo- 
dalmaktól lehetőleg  megmentse.  De  ezzel  az  állami 
házasságot  a  polgári  szerződésnél  többnek,  egy  hajszál- 
nyival sem  tartotta,  annak  erkölcsi  erőt  és  értéket  nem 
tulajdonított  és  azért  különös  gonddal  figyelmeztette  a 
híveket,  hogy  az  Isten  és  az  egyház  előtt  csak  akkor  tekin- 
tetnek házasfeleknek,  ha  azt  egyházilag  is  megkötik. 

A  körlevelek  különösen  hangoztatták,  hogy  az  egy- 
háznak a  házasságok  kötésére,  az  akadályok  felállítására, 

az  azok  alól  való  felmentésre,  a  házasságok  elbírálására 
való  joga,  teljes  egészében  fönmarad.  Következik  ebbó'l, 
hogy  a  szentszékek  október  1-én,  egyetlen  egy  házassági 
pórt  sem  fognak  áttenni  a  polgári  törvényszékekhez. 

E  körlevélben  egyben  keserű  hangon  emel  panaszt 
a  püspöki  kar  a  nemzet  előtt,  hogy  Magyarországnak 
kilencszázados  keresztény  jellegét  törli  le  az  állam  azzal, 
hogy  a  házasság  szentségét  egyenesen  megtagadva,  azt 
egyszerű  szerződéssé  degradálja.  Még  komolyabb  hangot 
használ  a  lelkészekhez  intézett  körlevél,  mely  a  jövő 
küzdelmeire  is  megadja  az  utasítást. 

Ezen  konferencián  több,  személyét  és  eljárását  illető 
nevezetes  kijelentést  is  tett  a  hercegprímás.  Óvást  emelt 
az  ellen  a  gyanúsítás  ellen,  mintha  nem  ellenezné  szívvel- 
lélekkel az  egyházpolitikai  törvényeket.  Kijelentette  a 
leghatározottabban,  hogy  ő  e  törvényekben  megnyu- 
godni nem  fog  és  azok  eltörlésére  alkotmányos  úton 
fog  törekedni. 

Épületes  és  megható  jelenet  következett  a  herceg- 
prímás ezen  nyilatkozata  után.  A  püspöki  kar  nevében, 
a  püspöki  méltóságban  legidősebb  püspök  meghatottan 
tolmácsolta  elismerését  azon  áldozatteljes  fáradozásért 
és  tevékenységért,  amit  az  egész  egyházpolitikai  moz- 
galom és  ezen  közös  pásztorlevél  előkészítése  folyamán 

a  hercegprímás  kifejtett. 

*  *  * 

1895  szomorú  év  Magyarország  vallási  történe- 
tében, az  egyházpolitikai  törvények  életbeléptetésének 
éve.    A  magyar   egyház  az  Olajfák  hegyére  érkezett  és 

azért  szükség  volt  a  társadalmat  arra  figyelmeztetni, 
hogy  csak  a  vallással  lehet  erős,  hogy  a  hitbuzgalom 
mentheti  meg.  Ezt  a  figyelmeztetést  a  Sz. -István-Társulat 
közgyűlésén  intézte  a  hercegprímás  a  nemzethez,  amikor 
a  hitetlenségről  beszélt.  „Bármennyire  lázas  és  forrongó 
a  kor,  —  mondotta  -  -  a  hitetlenség  nem  lehet  a  népek 
jellegének  kinyomata.  Egyes  hitetlenek  mindig  voltak, 
de  az  emberiség  túlnyomó  többsége  magát  azokkal  nem 
azonosította.  A  múlt  az  istentagadást  nem  engedélyezte, 
ellenkezőleg  az  államok  törvényeik,  erkölcseik  tekinté- 
lyét és  sérthetetlenségét  Isten  szentesítésére  alapították." 
Ezen  eszmemenetből  kiindulva,  bizonyította  az  Istenség 
eszméjének  a  lélekben  való  gyökerezését  és  tagadja, 
hogy  tudná  az  a  nép  a  társadalmi  rendet  és  a  hazafias 
kötelességet,  amely  népnek  nincs  más  evangéliuma,  mint 
a  törvénykönyv,  nincs  más  lelkiismerete,  mint  a  rend- 
őrség fegyelme.  Óva  inti  a  társadalmat  a  keresztény 
szellemet  letaroló  sajtótól,  színpadtól  és  társadalmi  fel- 
fogástól, melyek  megmételyezve  az  élet  összes  viszo- 
nyait, eddig  mindenütt  Istentagadásra  vezettek.  Rámutatott 
azon  veszélyes  mozgalomra,  mely  az  Istent  a  tudomány- 
nyal akarja  helyettesíteni.  Hogyan  származtunk,  mi  a 
célunk,  mi  a  rendeltetésünk?  Ezen  legfontosabb  kérdé- 
seket a  tudomány  nem  képes  megoldani,  mert  a  tudo- 
mány csak  a  természeti  dolgokat  ismerteti  meg  velünk, 
sőt  még  az  érzékeink  alá  eső  tárgyak  lényegére  sem 
képes  felvilágosításokat  nyújtani ;  képtelen  megfejteni  oly 
jelenségeket,  amelyekkel  naponkint  találkozunk  s  csodá- 
latra késztetnek.  Éppen  azért  arra  kéri  a  társadalmat,  hogy 

ne  a  rettenhetlen  bátorság  büszkeségével  nézzen  a  vihar 
elé,  hanem  annak  elhárításáért  a  szív  alázatosságával, 
a  tanítványokkal  esedezzék:  Domine  salva  nos! 

Egy  másik  Sz. -István-Társulati  beszédében  (1896.)  a 
tudománynak  a  társadalomra  való  hatásáról  szólt.  Azt 
bizonyította,  hogy  a  tudomány  nem  elégséges  a  közjó 
eló'mozdítására  s  a  történelem  szomorú  példái  tanúsít- 
ják, hogy  fényes  tehetségű,  de  sötét  lelkű  egyének  való- 
ságos ostorai  a  társadalomnak.  A  társadalom  alapjának 
az  erényt  hirdeti,  mely  a  lelkeket  együttes  tevékenységre, 
a  szívet  együttes  érzésre,  a  társadalmat  összetartó  egy- 
ségre kényszeríti.  Epictettel  tart,  hogy:  „hasznosabb 
szolgálatokat  teszünk  a  hazának,  ha  polgárai  szívét 
nemesítjük,  mintha  magas  épületeket  emelünk;  előnyö- 
sebb  rá  nézve,  ha  nagy  lelkek  alacsony  tetők  alatt  laknak, 
mintha  szolgalelkek  magas  épületekben  elbújnak." 

E  kitépett  sorok,  ezen  rövid  ismertetések  is  bizo- 
nyítják, hogy  a  bíboros  főpap  felszólalásai  korunk  szel- 
lemi követelményeinek  megfelelnek.  Korának,  társadal- 
mának bajait  nyomozva,  síkra  száll  az  emberi  gőg 
kinövéseivel,  melyek  a  társadalmat  Isten  nélkül  akarják 

föntartani. 

*  *  * 

1896-ban  ünnepeltük  a  milleniumot.  A  püspöki  kar 
felkérte  a  hercegprímást,  hogy  közjogi  méltóságának  érvé- 
nyesítésével tárgyaljon  a  püspöki  karnak  az  ünnepélyeken 
való  méltó  részvétele  ügyében.  Ezt  a  hercegprímás  meg 
is  tette.  A  püspöki  kar  tényleg  állásához  mérten  jelent 
meg  az  ünnepélyen.  A  hercegprímás  jelen   volt  a  szent 

korona  kivételénél  és  visszahelyezésénél;  Szent  István 
napját  különös  fénnyel  ünnepelték  meg  az  uralkodóház 
s  a  püspöki  kar  részvételével. 

A  millenáris  ünnepélyek  gerincét  a  budavári  Boldog- 
asszony-templomban megtartott  Te  Deum  képezte.  Ott 
volt  a  felséges  király,  az  uralkodóház,  a  püspöki  kar, 
az  országzászlósok,  a  külföldi  hatalmak  képviselői,  a 
törvényhozás,  a  kormány,  a  hadsereg  s  a  főbb  állami 
méltóságok.  Ilyen  fényes  s  lelket  lebilincselő'  isteni  tisz- 
telet még  nem  volt  Hollós  Mátyás  templomában.  Olyan 
kép  volt  ez,  melyet  történeti  jelentőségű  zománccal  vont 
be  a  katholikus  egyház  fönséges  szertartása.  Fénypontja 
ennek  a  hálaadó  ünnepnek  a  hercegprímás  remek  beszéde 
volt,  telve  áldással  és  intelemmel  a  királyhoz,  a  nemzet- 
hez és  az  országhoz.  A  királynéhoz  oly  megindítóan, 
oly  hűséges  magyar  szívvel  szólott,  hogy  az  könnyezett. 
A  nemzeti  múlt  eseményeit  vizsgálva,  kiolvasta  abból 
a  magyar  örömét,  bánatát,  gyászát,  jólétét  és  szenvedé- 
sét. Megjelölte  a  nemzeti  hivatás  határköveit,  de  egyben 
odaállította  melléje  az  uralkodói  lelkiismeretet  is,  mely 
az  uralkodót  az  alkotmány  megtartására  kötelezi.  „Kard 
foglalta  el,  kereszt  tartotta  fenn  e  hazát!"  Ez  az  alap- 
eszméje a  beszédnek  és  ezt  tartva  mint  vértet  a  korona 
és  nemzet  elé,  ebből  vonja  le  azon  következtetést,  hogy 
csakis  a  kereszt  tövében,  annak  fényében  fogjuk  meg- 
tartani, felvirágoztatni,  boldogítani  az  ősök  által  elfog- 
lalt és  nekünk  örökségbe  hagyott  hazát.  Mint  valami 
hitvédő  látnók,  figyelmezteti  nemzetét  a  visszavonás 
fátumszerű  átkára,    nehogy   akkor,   amikor  sorsa  saját 

kezébe  van  letéve,  a  külellenség  helyett,  önnön  fia  vágja 
testét.  Katholicitás,  Mária-kultusz,  történet,  politika,  nem- 
zeti önbizalom  volt  e  beszédben  s  legnagyobb  hatása 
abban  nyilvánult,  hogy  mindenki  megnyugvást  talált  úgy 
vallási,  mint  nemzeti  eszméiben.  Az  utánna  felhangzott 
magyar  himnusz  méltó  akkordja  volt  a  nemzet  lelkéből 
merített  beszédnek,  melynek  szövege  következő': 

Elhangzott  a  hálaének  ajkainkról,  király  és  nemzet  együttesen 
borult   le   előtted    mindenható    Isten,    kinek    tekintete   ronthat   és 
teremthet  száz  világot ;  előtted  örökkévaló,  kinek  szemeiben  ezer  év 
annyi,  mint  a  tegnap,  előtted  jóságos  Atyánk,  ki  bár  vétkeink  miatt 
büntető  kezeddel  sújtottál,  erényeinkért  áldásoddal  is  boldogítottál. 
Felséges  Uram  ! 
Felséges  Asszonyom ! 
Nemzetem ! 

Ezeréves  létünk  határkövénél  állunk,  melynek  egyik  oldalán 
arany-  és  vérbetükkel  vannak  felírva  a  múlt  eseményei,  a  másik 
a  beláthatlan  jövő  számára  üresen  áll. 

Olvastad-e  nemzetem,  mennyi  öröm  és  bánat,  dicsőség  és 
gyász,  jólét  és  szenvedés,  harci  diadal  és  csatavesztés,  összetartás 
és  pártviszály  váltakoznak  ezeréves  multadban? 

Olvastad-e,  hogy  nemzetünk  bár  néhány  évtized  alatt  e  hazát 
megszerezte,  mégis  külföldre  tör,  sok  vért  ontva,  maga  is  vérzik 
és  két  nagy  vereség  után  kétségtelenül  a  hunok  és  avarok  sorsára 
jut,  ha  csak  vértől  párolgó  fegyverét  a  béke  fejedelme  előtt  le  nem 
teszi  és  a  kereszténységet  fel  nem  veszi. 

Kard  foglalta  el,  kereszt  tartotta  fenn  e  hazát. 

Nemzetünk  a  kereszténység  felvétele  által  belép  ugyan  az 
európai  népcsaládba,  de  nem  olvad  be ;  fejedelme  a  kor  intéz- 
ményei szerint  nem  lesz  alárendeltje,  hűbérese  a  római  császárnak, 
hanem  a  pápától  nyert  koronával  megkoronáztatva,  mindenkitől 
független  és  önálló  királyságot  alkot. 

A  korona  hatalmat  ad  a  királynak  és  tekintélyét  külről  emeli, 
de  bensőleg  lelkiismeretében  megköti,  mert  az  alkotmány  meg- 
tartására kötelezi. 

Szent    koronánk    eszerint    mint    védő    Cherub    lebeg    király 

és  nemzet  felett,  mindegyiknek  jelezve  kötelességeit,  mindkettőnek 
biztosítva  kölcsönös  jogait. 

így  született  újra  a  száz  éves  Magyarország  a  keresztény  hit 
ölében. 

Ez  esemény  nemzetünk  sorsának  forduló  pontja,  a  trón 
támasza,  szabadságunk  biztositéka,  fénykorszakaink  forrása,  meg- 
próbáltatásunk erőssége,  létünk  alapköve. 

Mivé  lettünk  volna  enélkül?  Azok  a  viharok,  melyek  fölöttünk 
elvonultak,  számban  nagyobb,  erőben  hatalmasabb  nemzeteket  is 
elpusztítottak  volna,  hisz  óriási  hatalmak  hányszor  zúdították  reánk 
hadaikat?  Későbben,  századokon  át  testünkkel  fogtuk  fel  a  Nyugat 
ellen  intézett  támadásokat,  melyek  alatt  templomaink,  iskoláink, 
városaink,  falvaink  elhamvadtak,  testvéreink  százezrenkint  fogságba 
hurcoltattak  és  ezen  vészteljes  időszakban  még  saját  magunkkal 
is  küzdöttünk  életre-halálra. 

Ha  mindezeket  csak  futólag  olvasod  is  nemzetem,  el  kell 
ismerned,  hogy  Isten  erős  keze  tartott  fenn. 

Miért  tartott  fenn? 

Mert  azoknak  —  egyeseknek  úgy,  mint  nemzeteknek  —  kik 
őt,  mint  atyjukat  tisztelik,  hosszú  életet  ad. 

Megdöbbenve  olvasom  a  szent  könyvekben  a  következő 
fenyegetést:  „Az  Úr  megveri  és  kitépi  Izraelt  e  földről,  melyet 
atyáiknak  adott  és  elszórja  őket,"  —  ha  nem  tisztelik  őt. 

Nemzetünknek  volt  sok  bűne,  de  volt  egy  nagy  erénye :  hogy 
Istent  nem  tagadta  meg  soha,  tiszteletét  törvénykönyvébe  iktatta. 
Fentartott  Isten  azért  is,  mert  sok  pártfogónk  volt  az  égben.  Nincs 
nemzet,  melynek  uralkodó  családja  annyi  szentet  számlálna,  mint 
maga  az  Árpádház. 

Leghatalmasabb  közbenjárónk  volt  mégis  a  mi  Nagyasszonyunk, 
kinek  alakját  zászlóinkra  hímeztük,  pénzeinkre  vertük,  tiszteletét, 
szeretetét  versekben  zengedeztük. 

Midőn  bűneink  sokasága  miatt  magához  az  Úrhoz  folyamodni 
féltünk,  veszély  idején  százezrek,  milliók  ajkán  hangzott  az  ének : 

„Boldogasszony,  Anyánk, 

Régi  jó  Patronánk, 

Nagy  ínségben  lévén 

így  szólít  meg  hazánk  : 
Magyarországról,  édes  hazánkról, 
Ne  felejtkezzél  meg  szegény  magyarokról." 

Isk'ii  véghetetlen  irgalmából  jutottunk  el  tehát  az  ezredik  évhez. 

Légy  üdvözölve,  légy  áldva  e  magasztos  ünnepen  igénytelen 
hű  fiadtól,  drága  hazám. 

Áldott  legyen  földednek  minden  hantja,  mely  annyi  szent 
hamvat  takar,  áldott  legyen  földednek  minden  göröngye,  melyet 
hőseink  vére  öntöze  és  munkás  népünk  verejtéke  nedvesíte. 

Áldott  legyen  földednek  minden  családi  tűzhelye,  melyet 
vallásunk  megszentele. 

Légy  üdvöz,  légy  áldott  felséges  királyom,    nemzetem  atyja ! 

Isten  irgalmából  te  vezeted  be  a  nemzetet  a  második  ezer- 
évbe, nem  a  fegyverek  zörejével,  hanem  bölcseséged  fényével, 
szereteted  melegével. 

Esdve  kérem  a  királyok  királyát,  nyújtsa  ki  védő  karját  a 
felséges  személyedre,  öntse,  árassza  reád  kegyelmeinek  bőséges 
teljét,  hogy  ennek  világosságánál  részletesen  és  tisztán  felismerve 
nemzeted  ügyeit,  átlátva  bajait,  bátran  és  szerencsésen  teljesíthessed 
és  oldhassad  meg  mély  kötelességérzettel,  alkotmányos  hűséggel 
és  lankadatlan  fáradsággal  kezelt  királyi  feladatodat. 

Adjon  neked  az  Úr  csendes  országot,  hű  tanácsadókat,  jó 
népet,  erős  hadsereget,  tartós  békességet,  hosszú  életet,  hogy 
népedet  szentségben  és  igazságban  még  soká  boldogan  vezethessed. 

Légy  üdvöz,  légy  áldott  felséges  királyném ! 

Fogadd  el  e  templomban  legmélyebb  hódolatunkat,  legőszin- 
tébb szeretetünket  irányunkban  mindig  tanúsított  jóságodért,  sze- 
retetedért. 

Áldólag  emlékszünk,  hogy  midőn  nemzetünk  anyjává  lettél, 
édes  anyai  nyelvünkön  szólottál  hozzánk,  áldólag  emlékszünk, 
hogy  azt  az  aranyfonalat  is  anyai  gyöngéd  kezed  szőtte,  mely  hőn 
szeretett  királyunkat  a  nemzettel    elválaszthatatlanul   összekötötte ! 

Légy  ezután  is  gyámolítója  a  szegényeknek,  vígasztalója  a 
szenvedőknek,  közbenjárója  a  trón  előtt  kegyelemért  esedezőknek ! 

Földi  királynénk ! 

Földi  anyánk ! 

Legyen  életed  után  vezérlőd,  oltalmazod  az  égi  királyné,  az 
égi  anya. 

Legyen  áldás  a  királyi  gyermekeken ! 

Legyen  áldás  az  egész  uralkodó  családon ! 

Föl  a  szivekkel ! 

Föl  nemzetem ! 

Megtartani,  fölvirágoztatni,  boldogítani  az  ősök  által  elfoglalt 
és  nekünk  örökségbe  hagyott  hazát,  ez  a  nagy  és  nemes  feladat 
vár  nemzetem  reád ! 

Igaz !  a  láthatár  kissé  borult,  de  máskor  sem  vala  mindig 
tiszta  fölötted  az  ég. 

Sokszor  állottál  már  sírod  szélén  s  mégis,  midőn  azt  hitték 
rólad,  hogy  kiirtottak,  te  gyarapodtál. 

Midőn  azt  vélték,  hogy  megaláztak,  te  diadalmaskodtál. 

Midőn  azt  gondolták,  hogy  meggyengítettek,  te  megerősödtél. 

Most  is,  ezer  év  után  nem  megfogyva,  nem  megtörve,  hosszú 
nemzeti  életednek  nem  alkonyán,  hanem  delén,  erőteljesen  lépsz 
át  a  második  ezredévbe. 

Legjobb  királyod  uralkodása  alatt  sorsod  saját  kezedbe  van 
letéve.  Vigyázz ! 

A  letűnt  nemzetek  legtöbbjének  nem  külellenség,  hanem  önfia 
vágta  sebét. 

De  bármennyire  összetartasz,  Isten  nélkül  nem  boldogulhatsz, 
nemzetem  ! 

Azért  azt  a  törvényt,  melyben  ezeréves  létedet  megörö- 
kíted, melyben  az  isteni  Gondviselést,  a  vallásos  áhítatot,  a  király 
iránt  való  hűséget,  a  hazaszeretet  megemlíted,  ne  csak  a  fórum- 
nak hideg  és  érzéketlen  márványtáblájára,  hanem  lelkedbe  jó  mé- 
lyen vésd  be ! 

Én  nemzetem ! 

Isten  megparancsolta  egykoron  szolgájának,  hogy  a  népet, 
midőn  az  Ígéret  földjére  lép,  áldja  meg. 

Én  is,  Uramnak  méltatlan  szolgája,  ez  ünnepélyes  órában 
áldásra  emelem  kezemet  és  imádkozom  : 

Hallgassa  meg  nemzetem,  a  te  könyörgésedet  az  Úr  és 
szorongattatásod  idején  irgalmas  arcát  ne  fordítsa  el  tőled. 

Legyen  veled  a  jövőben,  mint  volt  atyáiddal  a  múltban. 

Adjon  bőséget  az  ég  harmatából,  a  föld  kövérségéből,  hogy 
inség,  nyomor  ne  látogasson  meg  téged. 

Tegyen  nagy  és  erős  nemzetté  és  magasztalja  fel  nevedet 
minden  időben. 

Ha  ellenség  törne  reád,  harcoljon  melletted  és  segítse  kivívni 
győzedelmedet ! 


—    136   — 

Adja  meg  neked  az  Úr  félelmének  lelkét,  hogy  megtarthassad, 
vagy  megszerezhessed  őseid  erényeit,  nehogy  valaha  megingassad 
azon    erős  alapokat,    melyekre   atyáid    hite   építette   az   országot. 

Adja  meg  neked  az  Úr  bölcseségének  lelkét,  hogy  felismerjed 
az  igazi  haladás  ösvényét,  nehogy  erkölcsödben  megromolva, 
erődben  megfogyatkozva,  elveszítsed  e  földet,  melyet  a  te  Urad, 
Istened  hazául  adott  teneked. 

Uram,  hallgasd  meg  imádságomat. 

Szeplőtelen  szűz  Anyánk,  régi  nagy  Patronánk,  esedezzél 
érettünk,  hogy  az  Atya,  Fiú  és  Szentlélek  áldása  legyen  velünk 
mindenkor.  Ámen  !" 

**■* 

Patiendo  mereri !  A  „Pax"  mellett  ezt  is  jeligéül 
választhatná  Vaszary  Kolos.  Azon  küzdelmek,  melyeket 
az  egyházpolitika  megvalósításának  nehéz  éveiben  átélt, 
próbára  tették  lelkületét.  Néha-néha  azt  hitte,  hogy 
ajkaitól  már  elhúzhatja  a  keserű  poharat,  de  csakhamar 
tapasztalnia  kellett,  hogy  még  nincs  vége  .  .  .  Mind- 
untalan azok  meggyőzésével  kellett  foglalkoznia,  a  kik 
vagy  félreismerték,  vagy  nem  hittek  neki  és  nem  akartak 
felejteni.  Ezt  a  processzust  tükröztetik  vissza  javarészt 
felszólalásai  s  beszédei.  Meg  kellett  egyrészt  az  ellen- 
feleket győzni,  hogy  nem  áll  semmiféle  titkos  meg- 
egyezésben azokkal,  akik  az  egyházpolitikát  megcsinál- 
ták; ki  kellett  másrészt  tépnie  szívéből  azon  esetleges 
keserű  emlékeket,  melyeket  a  háta  mögött  történtek 
miatt  méltán  érezhetett.  Mindezt  meg  kellett  tennie,  hogy 
megmutassa,  mennyire  tud  az  önmegtagadás,  az  önura- 
lom és  a  nagylelkű  megbocsátás  magaslatára  emelkedni. 
Gyermek-  és  ifjúkorában  sokat  tanult,  de  mennyit  kellett 
csalódnia  s  tűrnie  ezen  években,  amíg  tudni  kezdte  azokat, 

amiket  könyvekből  nem  lehet  megtanulni.  Mily  akarat- 
erőnek kellett  benne  lennie,  hogy  tudott  tanulni  oly  meg- 
próbáltatások között,  melyekben  sokan  fejüket  vesztik.  És 
mily  óriási  lelki  erő  lakott  benne,  hogy  épen  ő,  akit  az 
Isten  oly  csodálatos  memóriával  ruházott  fel,  önmegtaga- 
dóan  megtanult  sok  emberrel  szemben  -  -  felejteni .... 
Aki  az  ő  lelkébe  pillantott  és  nézte  őt  ezen  küzdelmes 
években,  az  látta  benne  azt  az  erkölcsi  erőt,  melynek 
gyakorlásához  emberfeletti  erő  szükséges  és  amely  erőt 
Shakespeare  így  szólaltat  meg  Coriolánusban :  „Magam 
vagyok,  magamnak  alkotója,  nem  ismerek  rokont." 
Nagyon  erősnek  bizonyult,  mert  lelkiismerete  megnyug- 
tatta, hogy  amit  tett,  azt  mind  a  római  Szentszék 
tudtával  tette.  Épen  ezért,  bár  fájtak  érző  s  kötelesség- 
tudó szívének  a  tűszúrások,  sokszor  bizony  ütések,  — 
felelősségének  tudatában  haladt  tovább  is  a  szilárd  úton. 
És  ha  kockáztatta  is  az  emberek  egy  részének  kegyét, 
amit  ügy  sem  keresett,  -  minden  válság  ellen  meg- 
védelmezte mély  hite,  egyházához  való  hű  ragaszkodása, 
és  a  Szentatya  iránt  való  fiúi  engedelmessége.  Amit  eskü- 
jében fogadott,  azt  megtartotta  és  ha  más  állott  is  volna 
ezen  korszakban  a  magyar  egyház  élén,  az  se  tudta 
volna  az  idők  kerekét  feltartóztatni  és  a  dolgok  mene- 
tét megváltoztatni.  Különben  az  egyházpolitikai  harc 
rugóiról,  eszközeiről,  pro  és  kontra  működött  tényezőiről, 
csak  akkor  fog  a  história  teljes  objektív  Ítéletet  mon- 
dani, amikor  az  egyházpolitikai  szenvedélyek  már  kihűltek 
és  főszereplői  csendes  emberek  lesznek  a  sír  mélyében. 
De   amint    elérkezik    annak   az   ideje,    hogy   a   modern 

egyházpolitika  történeti  anyagába  a  históriai  boncke'st 
bele  lehet  mélyeszteni  e's  az  egyházpolitikát,  ezt  a  kihűlt 
holttestet  fel  lehet  boncolni,  a  törte'nelem  hiteles  adatok- 
kal, pozitivitással  fogja  megállapítani  azt,  hogy  Vaszary 
Kolos,  ez  a  csalódástól  s  gyanúsításoktól  megviselt 
nagy  lélek,  az  egyházi  és  alkotmányos  korrektség  tövis- 
koszorújával  áll  előttünk,  aki  mást,  mint  a  mit  tett, 
nem  tehetett,  a  következmények  őt  nem  terhelik  és 
akinek  legnagyobb  baja  az  volt,  hogy  véletlenül  a 
magyar  egyház  legválságosabb  korszakában  egy  minden 
oldalról  megtámadott  örökséggel  lett  Magyarország 
hercegprímása Ez  már  maga  egy  darab  história. 

-**  * 

Ne  gondoljuk  azonban,  hogyha  bár  a  küzdelmekben 
Vaszary  Kolos  hercegprímás  az  Olajfák  hegyére  jutott, 
talán  épp  azért  megszűnt  volna  az  aktivitás  terén  az 
állam  és  egyház  békéjét  előmozdítani.  A  lepergő  könnyek 
felszikkadtak  s  csakhamar  átcsapott  a  remény  útjára... 
Megmaradt  erejét  újabb  nagy  elhatározásokra  gyűjti.  A 
Sz. -István-Társulat  1897-ki  közgyűlésén,  célzással  az 
egyházpolitika  útján  keresztül  vitt  állapotokra,  az 
„általános  államosítás"  tana  ellen  foglalt  állást. 

Az  államnak  az  egyháztól  való  szeparatisztikus 
törekvéseiről  szólt  s  mint  veszedelmes  és  állambontó 
áramlatot  mutatta  be  azon  politikai  tant,  hogy  az  állam 
legyen  semleges  vagy  közönyös  minden  vallás  irányában. 
Ezt  keresztülvihetetlennek  tartja,  mert  azok  az  állam- 
férfiak   is,    akik    hangoztatják,    maguk   is   oly   gátakkal 

kénytelenek  találkozni,  melyeket  első  sorban  maga  a 
vallás  az  ő  hatalmával,  majd  a  műveltség,  majd  a  civi- 
lizáció konzervativizmusa,  majd  pedig  az  állami  szuve- 
renitás állít  fel.  A  társadalom  e'gő  sebeit  az  állam 
általános  államosító  elveiben  látja,  mely  lelki  és  vallás- 
erkölcsi élettó'l  fosztja  meg  a  társadalmat. 

Nemsokára  az  autonómiai  kongresszuson  nyílott 
alkalma  irányító  hivatását  gyakorolni.  A  katholikus 
autonómia  már  egész  hagyománnyá  fejlődik  a  magyar 
egyház  életében,  azért  fölötte  szükséges  annak  megvaló- 
sítása, hogy  már  egyszer  ténnyé  is  váljék.  Legyen  már 
végre  ne  csak  eszményi,  hanem  testi  hagyomány  és  ne 
annyira  elvi,  mint  inkább  gyakorlati  kérdésnek  tekin- 
tessék !  E  gyakorlati  cél  nem  lehet  más,  mint  a  katho- 
likus egyház  szabadságának  kivívása  az  államban. Vaszary 
Kolos  biboros-hercegprimásnak  az  autonómiai  kongresz- 
szuson  tartott  beszéde  és  a  kongresszuson  való  szerep- 
lése, ebben  a  kérdésben  is  biztató  és  fölemelő  volt.  Két 
tényezőt  kíván  tekintetbe  venni,  amelyek  nélkül  semmi- 
féle autonómia  nem  létesülhet.  Az  egyik,  a  katholikus 
egyháznak  megváltozhatlan  szervezete,  amelynek  jogos- 
ságát tekintélyi  érvekkel  Deákkal  és  Eötvössel  is  támo- 
gatja; a  másik,  az  apostoli  király  főkegyúri  joga.  Be- 
széde különben  a  királyi  leirat  irányelveiből  indul  ki. 
Általános  elvekben  bevilágítja  az  utat,  melyen  haladnunk 
kell,  megvonja  a  határt,  melyen  túl  mennünk  nem  lehet. 
A  kormánnyal    szemben  a  primás  az  autonómiai    kon- 

gresszusnak  vindikálja  azon  jogkört,  hogy  az  1870-ki 
munkálatot  elbírálja  s  kiigazítsa,  mert  tényleg  a  főkegyúr 
és  az  autonómia  dolga,  hogy  egymással  egyezkedjék  és 
rendezze  a  felmerülő  kifogásokat.  A  főkegyúri  jog  gya- 
korlatára nézve,  idézett  törvényekkel  vonta  meg  a  határ- 
vonalat. A  primás  beszédének  aktuális  és  elvi  kijelentesd' 
részletei  következők : 

Kétségbevonhatatlan  tény  az,  hogy  a  katholikus  egyháznak 
meg  van  saját  alkotmánya,  melyet  isteni  Alapítója  körvonalazott 
és  azon  szilárd  alapra  fektetett,  melynek  sarkkövei  szent  Péter 
sziklájára  támaszkodnak.  Fundamentum  aliud  nemo  potest  ponere 
praeter  id,  quod  positum  est. 

E  megdönthetlen  tényt,  mint  kiindulási  pontot  a  katholikus 
autonómia  szervezésénél  szem  elől  tévesztenünk  nem  szabad. 

Ezen  alkotmány  értelmében  az  egyházi  hatalom  egész  telje, 
tehát  a  potestas  ordinis  et  jurisdictionis,  —  a  rendi  és  joghatósági 
hatalom  az  egyházi  rendre  ruháztatott.  Ezen  hatalmáról  az  egyházi 
rendnek  lemondania,  vagy  azt  másokkal  megosztania  nem  lehet. 
Kívánni  tehát  azt,  hogy  a  jelzett  egyházi  hatalmak  gyakorlásában 
oly  vagy  kisebb  arányban  és  mértékben  vehessen  részt  a  világi 
elem,  mint  azt  más  felekezeteknél  tapasztaljuk,  nemcsak  félre- 
ismerése lenne  az  egyház  isteni  eredetű  alkotmányának,  hanem 
annak  teljes  felforgatása,  megsemmisítése. 

Az  autonómiának  célja  és  feladata  csak  az  lehet,  hogy  az 
említett  tényezők  jogainak  figyelembevétele  mellett  az  egyház  külső 
ügyeit,  vagyonát,  intézeteit,  a  nevelést,  az  oktatást,  a  vallásosságnak 
mindmegannyi  segédeszközeit  gondozza,  rendezze  s  az  ezekre 
vonatkozó  szabályokat  az  egyház  alkotmányához,  ennek  sérelme 
nélkül  illessze  s  ezáltal  előmozdítsa  azt,  hogy  a  katholikus  öntudat 
erősbödjék,  hogy  a  katholikus  ügyek  körüli  érdeklődés  növekedjék, 
hogy  az  egyháziak  és  világiak  együttes  tevékenysége  áldásosán 
gyümölcsözzék,  szóval,  hogy  azon  támogatás,  melyet  a  katholikus 
vallás  azelőtt  az  állam  részéről  élvezett,  a  katholikusok  tömegében 
bírja  ezentúl  erős  gyökerét. 

Hogy  a  katholikus  egyház  szervezetének  önkormányzatunk 
megalakításánál  sértetlenül  kell  maradnia,  már  Eötvös  József  báró 

hangsúlyozta,  midőn  1867-ben  boldogult  elődömhöz  intézett  levelé- 
ben következőleg  nyilatkozott:  „Vallásunk  elvei  szerint  a  világiaknak 
befolyása  nem  terjedhet  ki  a  tisztán  egyházi  dolgokra  és  kétségen 
kívül,  az  ország  katholikusai  nem  követelik,  nem  követelhetik,  hogy 
akár  a  dogma,  akár  az  egyházi  diszciplína  tárgyában  úgy  határoz- 
zanak, mint  azt  más  keresztény  felekezetek  hívei  teszik." 

Deák  Ferenc  pedig  az  előkészítő  bizottság  VI.  ülésében  így 
szólt:  „Isten  mentsen,  hogy  az  egyház  szervezetének  felforgatásához 
valaha  hozzájárulnék." 

A  katholikus  autonómia  ennélfogva  nem  lehet  zsinat,  mely 
a  hitelvek  fölött,  vagy  egyházi  ügyek  fölött  határoz,  nem  lehet 
parlament,  vagy  oly  testület,  mely  a  katholikus  egyházat  képviseli, 
mert  ez  fönn  van  tartva,  hogy  a  Szentszék  szavaival  éljek  :  „soli 
Episcorum  ordini." 

Nemcsak  az  egyház  alkotmánya  int  azonban  parancsolólag 
felénk  az  autonómia  szervezésénél,  hanem  korlátokat  emel  mű- 
ködése körének  megállapítása  elé  azon  királyi  legfőbb  kegyúri  jog 
is,  mely  a  pápától  nyert  szent  koronát  viselő  magyar  királynak 
egész  egyházi  jogkört  nyújt  és  fölkent  személyét  különféle  egyházi 
természetű  jogosítvánnyal  övedzi  és  hogy  úgymondjam,  a  külön- 
leges magyar  egyházi  jognak  egyik  sarkalatos  tételét  alkotja. 

Ezen  legfőbb  kegyúri  jog,  hazai  törvényeink,  nevezetesen  az 
1715.  évi  LX.,  az  1791.  évi  XXIII.  és  más  törvénycikkek  szerint, 
a  magyar  királynak  fentartott,  személyes,  elidegeníthetlen  és  másra 
saját  beleegyezése  nélkül  oly  kevéssé  átruházható  joga,  hogy  azt, 
minden  egyéb  érveket  mellőzve,  II.  Mátyás  királynak  1616.  évi 
április  29-én  a  besztercebányaiakhoz  intézett  leirata  szerint  még 
az  ország  nádora,  a  királynak  teljhatalmú  helyettese  sem  gyakorol- 
hatta. Ha  ez  így  van,  amiről  hiszem,  a  mélyen  tisztelt  kongresszus 
egy  tagja  sem  kételkedik,  akkor  ő  Felsége  legmagasabb  elhatáro- 
zásától függ,  legfőbb  kegyúri  jogát  a  megváltozott  viszonyok  és 
hazai  törvényeink,  valamint  közjogunk  figyelembe  vételével  és  oly 
arányban  gyakorolni  vagy  gyakoroltatni,  amint  azt  a  joggal  és 
igazsággal,  a  törvényekkel  és  a  méltányossággal  legjobban  meg- 
egyeztethetőnek  itéli,  s  tőle  függ  annak  a  meghatározása  is,  hogy 
legfőbb  kegyúri  gyakorlása  körül  kinek  és  mily  terjedelmű  hatás- 
kört engedjen  át  azon  jogból,  amely  a  fennálló  törvények  korlátai 
között  az  ő  legmagasabb  személyének  van  fentartva. 


—    142   — 

A  magyar  közjognak  e  legfőbb  kegyúri  jog  gyakorlására 
vonatkozó  felfogása  reánk  nézve  igen  nagy  jelentőséggel  bír,  mert 
ennek  szemmeltartásával  leend  feladatunk  megjelölni  azon  közegeket, 
kik  által,  azon  módozatokat,  melyek  szerint,  azon  határokat,  melyek 
között  ő  Felsége  legfőbb  kegyúri  jogát  gyakoroltatni  óhajtjuk  és 
kérelmezzük. 

E  nagyfontosságú  kérdések  sikeres  megoldása  lesz  legnehezebb 
feladatunk. 

Igaz !  Jelentékenyen  megkönnyítené  munkánkat,  ha  az  1 870 — 7 1 . 
évi  kongresszus  által  jóváhagyás  végett  felterjesztett  és  most  vissza- 
küldött szabályzatra  vonatkozólag  megjelöltettek  volna  azon  pontok, 
melyeket  ezen  kongresszusnak  újabb  megfontolás  tárgyává  kell 
tennie;  ha  megjelöltettek  volna  azon  részletek,  melyek  az  ő  Felségét 
megillető  legfőbb  kegyúri  vagy  államfelügyeleti  jog  tekintetéből 
sérelmesek  vagy  aggályosak;  végre,  ha  megjelöltettek  volna  azon 
szakaszok,  melyek  módosítandók,  vagy  elhagyandók. 

Ámde,  ha  ő  Felsége  a  most  jelzett  pontokról  előzetesen, 
határozottan  nyilatkozott  volna,  ez  esetben  mi  nem  is  tanácskoz- 
hatnánk, nem  is  tárgyalhatnánk,  nem  lévén  hivatásunk  és  jogunk 
felséges  urunk  határozatát  birálat  alá  venni  s  így  csak  hódoló 
megnyugvással  fogadhatjuk  ő  Felségének  azon  kegyes  elhatározását, 
hogy  legjobb  belátásunkból,  meggyőződésünkből  kifolyó  óhajaink, 
kérelmeink  nyilvánítását  előzetes,  legfőbb  elhatározásával  részletesen 
nem  korlátozza  és  csak  általánosságban  jelölt  ki  irányt,  melynek 
figyelembe  vétele  mellett,  úgy  hiszem,  a  mélyen  tisztelt  kongresszus 
bölcsesége  meg  fogja  találni  a  helyes  utat  és  módot,  mely  nehéz 
feladatunk  megoldására  vezet. 

Végül :  A  királyi  leirat  megemlíti  a  felügyeleti  jogot  is. 

Autonómiánk  hatásköre  kizárólag  egyházi  ügyekre  terjedvén 
ki,  a  legcsekélyebb  veszélyt  sem  rejtheti  magában  hazánk  alkot- 
mányára vagy  társadalmára  nézve,  hanem  inkább  újabb  és  szilárdabb 
alapját  fogja  képezni  állami  létünknek,  mely  kilenc  viharos  századon 
át  a  katholicizmusban  bírta  egyik  legerősebb  védelmét  és  támaszát, 
és  találandja  ezután  is,  mert  mi  az  állam  felügyeleti  jogát  tiszteletben 
tartjuk  és  Sennyei  Pállal  valljuk,  hogy  „az  egyházi  és  világi  hatalom 
szuverenitásának  jogköre  szabja  meg  hatáskörünk  netovábbját, 
melyen  belül  nekünk  okvetlenül  szükséges  megmaradnunk." 

V. 
A  csendes  munka  oltáránál. 

Erzsébet  királyné  emlékezete.  —  A  székes-főváros  hitéletének  emelkeáése.  — 
Főpásztori  intézkedései.  —  A  balassa- gyarmati  hadgyakorlatokon.  —  A  ke- 
reszténység kilencszázados  jubileuma.  —  A  szegények  között.  —  Emberbaráti 
jótékonysága.  —  Egyházi  és  hazafias  közadakozás.  —  Tanügyi  alkotásai. 
—  A  primási  uradalmak.  —  Életmódja,  udvara.  —  Jellemző  vonásai :  mint 
főpap,  politikus,  emberbarát  és  pedagógus.  —  Befejezés. 

A  válságos  küzdelmek  korszakában  nem  szűnt  meg 
Vaszary  Kolos  mindazzal  törődni,  ami  egyházmegye'je 
vallásos  érdekeit  előmozdította. 

A  magyar  katholikusok  elhatározták,  hogy  boldogult 
Erzsébet  királyasszonyunk  emlékét,  az  Oltáriszentség 
örök  imádásának  tiszteletére  épülő  templommal  fogják 
megörökíteni.  A  templom  központi  gyűjtő  bizottságának 
1899.  november  13-ki  gyászünnepélyén  az  uralkodóház, 
a  püspöki  kar,  a  kormány  s  egyéb  előkelőségek  jelen- 
létében a  primás  emlékbeszédet  mondott  a  magyarok 
szívében  örökké  élő  nemes  királynéról.  A  jóságos  és 
magyarszerető  fejedelemasszony  emlékének  szentelt  beszéd 
a  királyné  vallásos  buzgalmának  méltatásából,  a  halálából 
fakadt  nemzeti  gyász  megörökítéséből  állott.  Dinasztikus 
és  hazafias  hűségét  tükrözték  vissza  a  templomépítés 
szükségességét  hangoztató  buzdításai,  midőn  a  király- 
néért való  imádkozást  összeköti  a  királyért,  az  egyházért 
és  a  hazáért  való  ima  áldozatával. 

„Magasztos  eszme  —  mondotta  —  templomot  emelni. 

Mert  az,  aki  e  templomban  elhunyt  királynénkért  imádkozik, 
bizonyára  meg  fog  emlékezni  egyszersmind  élő  jó  királyunkról  is 
és  kérni  fogja  az  Istent,  hogy  árassza  el  áldásaival  és  adjon  neki 

lelki  erőt  hitvesi  mélységes  fájdalmának  és  fejedelmi  súlyos  gond- 
jainak viselésére. 

Az  a  honfiúi  kebel,  amely  bánatosan  fohászkodik  a  dicső 
királyné  boldog  nyugalmáért,  nem  fog-e  egyháza  és  hazája  béké- 
jeért is  imát  röpíteni  az  éghez  és  könyörögni  minden  anyagi  és 
erkölcsi  vész  elhárításáért,  amely  egyházát  és  hónát  a  romlás 
örvénye  felé  sodorhatná?!" 

Megható  módon  tolmácsolja  a  magyar  hölgyek 
jótékonyságát  s  kilencszázados  példával  igazolja  a  szintén 
bajor  Gizella  királyné  és  általában  a  magyar  nők  nemes 
versenyét  a  közjótékonyság  gyakorlásában.  És  mert  a 
magyar  éppen  erényei  s  jótékonyságai  miatt  ruházta  fel 
a  nőt  kiváltságokkal,  azért  jó  kezekbe  hiszi  letéve,  az 
új  templom  építésének  ügyét. 

*  *  * 

Az  új  templommal  kapcsolatban  érdemes  felemlíteni, 
hogy  Vaszary  Kolos  hercegprimássága  alatt  a  hitélet 
emelésére  csak  magában  Budapesten  nyolc  templomot 
részint  fölszenteltek,  részint  megáldottak.  És  pedig:  a 
koronázó  Nagyboldogasszony  temploma,  a  Sz.  István 
kápolna  (budai  kir.  palota),  az  Erzsébetvárosi,  a  Sacré 
Coeur,  a  Jó  Pásztor,  a  Lazaristák,  a  Dominikánusok  és 
Karmeliták.  Letelepedtek  a  következő  szerzetek:  Iskola- 
testvérek, Lazaristák,  Dominikánusok,  Karmeliták,  Repa- 
ratricek,  Ferencrendiek  (fehér  és  fekete),  Bon  Pastőrök 
és  a  Notre  Dame  de  Sión.  A  hitoktatók  száma  30 — 40-ről 
60 — 70-re  szaporodott;  katholikus  ifjúsági  és  népkörök 
alakultak;  úgy  az  ifjúság,  mint  a  felnőttek  számára  a 
Mária-kongregációk  újra  feléledtek;  katholikus  gyűlésekéi 

tartanak,  katholikus  főiskolai  internátus  egylet  működik, 
a  művelt  világiak  számára  való  vallásos  konferenciák 
és  a  lelkigyakorlatok  meghonosodtak. 

A  Mária-kultusznak  nagy  híve.  Ha  figyelemmel 
kisérjük  beszédeit,  mindig  tapasztalni  fogjuk  azt  a  meleg- 
séget, amely  a  szűz  Mária  iránt  benne  megnyilatkozik.  A 
végén  mindig  megszólaltatja  a  Boldogságos  Szüzet,  mint 
Magyarország  Pátronáját.  A  rózsafüzér  is  kedves  imád- 
sága, Isten  anyja  pártfogását  beviszi  minden  vállalkozá- 
sába. Amikor  a  munkába  belefárad,  megindító  ragasz- 
kodással siet  oltalma  alá.  Mária  kultuszába  bizonyos 
nemzeti  vonás  vegyül.  Magyarországnak  számos  válságai 
között  való  fennmaradását,  a  B.  Szűznek  tulajdonítja. 
Ezen  hitének  egyik  bizonysága  volt  a  Magyarok  Nagy- 
asszonyáról (Magna  Hungarorum  Domina)  szóló  külön 
ünnepnap  és  officium  kieszközlése.  1896.  augusztus  5-én 
kiadja  a  Magyarok  Nagyasszonyáról  szóló  klasszikus 
pásztorlevelét,  augusztus  26-án  tudtul  adja  Ő  Szentségé- 
nek az  uj  ünnepről  szóló  megerősítését  s  szeptember 
8-án  kiadja,  az  ünnep  megülésére  szóló  utasításokat. 

Az  ifjúság  vallásos  megmentése  érdekében  ajánlja 
papjainak  a  Sz.  Imre  egylet  fölkarolását.  Hogy  a  hit- 
községek adminisztratív  ügyeiket  időről-időre  szemmel 
tarthassák,  utasítja  papságát  a  hitközségi  költségvetések 
állandó  szerkesztésére. 

A  katholikus  egyleti  élet  felvirágoztatásának  céljából 
1894-ben  papjainak  lelkére  köti,  hogy  katholikus  egyleteket 
alakítsanak,  testvérületeket  szervezzenek  s  minden  mó- 
don, amivel  csak  lehet,  tevékeny  működésre  serkentsék 

a  katholikus  híveket,  hogy  mennél  gyorsabban,  menne'l 
gyakrabban  katholikus  gyüle'seket  tartsanak. 

Inti  papjait  1901.  szeptember  4-én,  a  hitoktatás 
pontos  megtartására  s  beleegyezik  1897.  június  23-án, 
hogy  a  lipótvárosi  bazilika  Sz.  István  első  apostoli  kirá- 
lyunk nevét  viselje.  Amint  a  bencéseknél  a  tanárok  fizeté- 
sét, úgy  az  egyházmegyei  papnevelő-intézet  tanárai  s  elöl- 
járóinak fizetését,  tekintettel  műveltségükre,  kvalifikáció- 
jukra, nem  különben  tovább  művelési  szükségleteikre, 
tetemesen  felemelte;  a  papnövendékeknek  reggelit  ada- 
tott; a  papnevelő-intézeti  Magyar  Iskolát  minden  theo- 
logus  növendékpapra  nézve  kötelezőnek  rendelte.  A 
theologusok  gyakorlati  művelésére  való  tekintettel,  az 
esztergomi  szemináriumban  két  új  rendkívüli  tanszéket 
szervezett:  a  közjogit  és  a  gazdaságtanit.  Újabban,  a 
paphiány  pótlására  elrendelte,  hogy  a  gimnáziumba  járó 
ifjak  többlete  a  nagyszombati,  jelenleg  tatarozás  alatt 
álló  szemináriumba  küldessék.  Mikor  székfoglalása  után 
meglátogatta  az  esztergomi  szemináriumot,  az  ő  finom, 
úri  Ízlésére  vallott,  hogy  az  összes  tanárokat  megláto- 
gatta. A  vicerektortól  többek  között  azt  kérdezte  tréfásan, 
van-e  a  kasszában  elég  pénz?  Az  igenlő  felelet  után 
elrendelte,  hogy  vakációi  tudományos  útiköltségül,  a  ren- 
des fizetésen  kívül,  azon  évben  kivételesen  még  egy 
100-ast  kapjanak  a  tanárok. 

*** 

Királyhűségének,  a  magyar  katholikus  papság  hagyo- 
mányos hazafias  érzelmeinek  adott  kifejezést  az  1894-ki 
balassa-gyarmati  hadgyakorlatokon.  Egyházmegyéje  te- 

rületén  folytak  le  a  hadgyakorlatok  s  ilyen  alkalmakkor  a 
hódoló  küldöttségek  között  a  papságot  rendesen  a  megyés 
püspök  szokta  a  Felség  elé  vezetni.  Ezen  szokás  alapján, 
a  róm.  kath.  papság  élén  a  királyt  így  üdvözölte: 

„Császári  és  apostoli  királyi  Felség! 
Legkegyelmesebb  Urunk ! 

Midőn  Felséged  e  napokban  vitéz  hadseregének  harcratermett- 
ségéről  óhajt  meggyőződni,  békeszerető  nemes  lelkének  nem  az 
az  intenciója,  hogy  a  szomszéd  országok  virányait  vérrel  borítsa, 
hanem  hogy  jól  képzett  hadereje  legyen  azon  esetre,  ha  netán  a 
társadalmi  rend  megzavartatnék,  vagy  ha  az  Osztrák-magyar- 
monarkia  határai  külről  megtámadtatnának,  avagy  ha  Felséged  és 
az  állam  érdekei,  jogai  bármely  oldalról  megsértetnének. 

Felséges  Ur!  Jogot,  egyházunknak  hitcikkelyéből  folyó, 
hazánkban  kilenc  századon  át  gyakorlatban  volt  egyik  jogát  védtük 
mi  is  a  nemrég  vívott  szellemi  harcban  ;  védtük  nemcsak  vallásunk, 
hanem  legjobb  meggyőződésünk  szerint,  a  haza  és  a  trón  jól  fel- 
fogott érdekében  is  és  ha  e  jognak  elveszthetése  nagy  aggodalommal 
tölti  is  el  szíveinket,  de  ez  nem  ingathatja  meg  alattvalói  legmélyebb 
hódolatunkat,  nem  törheti  meg  hűségünket,  melyet  midőn  bemutatni 
szerencsések  lehetünk,  kérjük  a  királyok  királyát,  mutassa  meg 
Felségednek  az  igaz  ösvényt,  melyen  atyai  gondjaira  bízott  népeit 
még  hosszú,  hosszú  időn  át  úgy  a  lelki,  —  az  örök  —  mint  az 
anyagi  —  az  ideiglenes  —  jólét  forrásához  vezethesse.  Esedezünk, 
hogy  bennünket  legmagasabb  királyi  kegyelmében  továbbra  is  meg- 
tartani méltóztassék." 

Ezen  önérzetes  beszéd  nem  tévesztette  el  hatását. 
Egyes  köröknek  nem  tetszett,  de  akihez  irányítva  volt, 
az  kegyelettel  fogadta.  Mint  királyának  tántoríthatlan 
hű  jobbágya  mutatkozott  be,  aki  azonban  nem  szűnt  a 
katholicizmus  jogainak  elvesztését  aggodalommal  hangoz- 
tatni. Megnyilatkozásában  önmagához  maradt  hű:  ott, 
ahol  kellett,  megmondta  igazaink  jogosultságát. 

*  *  * 

1900-ban  érkezett  el  primásságának  azon  történeti 
momentuma,  midőn  mint  Asztriknak  utódja,  megáldhatta 
a  900  éves  magyar  kereszténységet. 

Szent  István  áldott  királyunk  ünnepének  csaknem 
a  vigiliáján,  Nagyboldogasszony  napján  hódoló  jubileumra 
hívta  meg  a  magyar  nemzetet  a  keresztény  vallás  és  király- 
ság kilencszázados  születésének  megünneplésére.  Köréje 
gyűltek  az  ország  fó'papjai  közül :  a  kalocsai  érsek,  a 
váci,  veszprémi,  pécsi,  nyitrai,  erdélyi,  csanádi,  beszterce- 
bányai, kassai,  szepesi,  munkácsi,  lugosi,  szamosujvári, 
eperjesi  püspökök  és  a  pannonhalmi  főapát;  azonkívül 
egyéb  fő-  és  közrendű  papok,  körülbelül  négyszázan.  Meg- 
jelent ő  Felsége  a  király  képviseletében  Frigyes  kir.  herceg, 
az  ország  kormánya,  főrendű  és  középrendű  urak  s  mint- 
egy huszonötezer  ájtatos  hívő  nép.  Két  napon  át,  Eszter- 
gomba irányult  érdeklődéssel  minden  magyar  szem;  e 
kis  dunamenti  város  volt  az  ország  szíve,  mint  900 
esztendővel  ezelőtt,  mikor  Geiza  fejedelem  az  ország 
fővárosává  tette.  A  fényes  ünnepségek  úgy,  amint  azok 
programmszerűleg  tervezve  voltak,  szépen  sikerültek. 
Visszatért  egy  kis  időre  kilencszázad  mohájával  takart 
vallásos  kegyelete  a  múltnak.  Mint  a  méhkaptár  nyüzsgött, 
mozgott  a  város  a  búcsúsok  zajától,  mélabús  zsolozs- 
májuktól  és  egy  pillanatra  elfeledte  a  magyar  kozmo- 
politaságát.  Sőt  e  csodás  varázs  hatása  alatt,  Széli 
Kálmán  miniszterelnök  önérzettel  hangoztatta  a  primási 
ebéden,  hogy  a  nemzetföntartó  erőt  a  kereszténységből 
vette  a  nemzet,  az  tette  polgárrá  és  állammá.  Maga 
a   hercegprímás    ünnepi    felköszöntőjében    a    kereszt  és 

korona  kettős  varázsáról  szólott,  amely  mint  alap- 
gondolat, a  900  e'v  előtt  alakult  állam  vezércsillaga  lett. 
„A  szent  korona  —  mondotta  —  nálunk  nem  jelent  kor- 
látlan hatalmat,  eggyé'  olvadt  benne  a  haza  fogalma;  a 
koronának  minden  tagja  polgár,  bármilyen  legyen  fele- 
kezete, bármilyen  legyen  nyelve,  csak  magyar  legyen  a 
szive."  Majd  utalt  a  korona  aranyabroncsára,  mint  a 
korona  tagjait  összekötő  szeretet  szimbólumára,  hogy 
az  fűzze  össze  a  korona  tagjait  egymással.  Ezen  fel- 
köszöntője is  erős  keresztény  nemzeti  vonásban  mutatta 
be  azon  politikai  ideálját,  hogy  a  királyi  hatalom  nálunk 
csak  a  nemzettel  való  egyse'ges  közérzületben  lehet 
hatalmas  erőforrás. 

A  Szent- István-Társalat  1900-ki  ünnepi  beszédét 
is  a  kilencszázados  jubileum  emlékének  szentelte.  Pár- 
huzamba állította  a  kereszténység  előtti  és  utáni  magyart : 
Atillát,  az  Isten  ostorát  s  Istvánt,  Krisztus  apostolát. 
Feltárta  a  900  e'v  eredme'nye't,  foglalatját  azon  törvények- 
nek, egyházi,  politikai  s  társadalmi  intézményeknek, 
melyek  úgy  az  egyén,  mint  az  egész  nemzet  jogait  meg- 
állapítják, kötelmeit  szabályozzák,  jólétét  előmozdítják. 
Rámutatott  a  kilenc  század  bátor  harcosaira,  „kik  a 
hazát  védik,  kik  a  haza  sorsát  vezérlik,  kik  a  haza 
földjét  művelik."  A  nemzeti  viszálytól  sz.  Pál  apostollal 
óvja  nemzetét:  „Ha  egymást  marjátok,  vigyázzatok, 
hogy  egymást  föl  ne  emészszétek." 

*  *  * 

Apostoli  jóságtól  hevülő'  egyéniségének  legjellemzőbb 
sajátsága,  emberbaráti  szívének  fénypontja,  az  ő  határt 
nem  ismém  jótékonysága,  pazar  bőkezűsége  mindaz 
iránt,  ami  az  Isten  dicsőségét,  a  katholikus  egyház  és 
haza  érdekét  előmozdítja,  a  szegény  családok  könnyeit 
pedig  felszárítja.  Ő  maga  nem  boldog  a  gazdagsággal, 
„arany  után  nem  jár  s  nem  bízik  a  kincsekben"  (Jézus, 
Sirák  fia  könyve  31,  8.),  de  javadalmának  bő  forrásaiból 
másoknak  juttatni,  ez  már  a  legfőbb  boldogsága.  Egyik 
bizalmas  tanítványa,  látva,  hogy  mily  igénytelen  s  egy- 
szerű magas  méltóságában,  azt  kérdezte  tőle  egy  alka- 
lommal, hogy  micsoda  jó  lehet  a  primási  méltóság- 
ban? „Higyje  meg,  nem  találok  benne  semmi  más 
jót  személyemre  nézve,  mint  azt,  hogy  sok  jót  lehet 
tenni  másokkal,"  —  volt  rá  mosolyogva  a  válasz.  És 
tényleg,  felebarátjaival  jót  tenni,  ez  az  ő  legnagyobb 
élvezete. 

Ha  kocsijából  nyomorékot  lát,  felsóhajt  s  ha  meg- 
állíthatja kocsiját,  megteszi.  Sétakocsizásait  rendesen  arra 
tereli,  ahol  sok  szegény  lakik.  Ha  nem  mehet  ki,  vagy  az 
ablakból  is  látja  a  szegényeket,  becitálja  az  inast  s  küld. 
Amilyen  odaadó  ő  a  szegények  kikutatásában,  olyan 
leleményesek  azok,  hogy  észrevétessenek.  Jó  időkor  a 
budai  bástyán  sorakoznak  s  egész  parlamentárisán  tár- 
gyalják, kijön-e  a  primás  ma,  vagy  se?  Amint  a  huszárt 
körülnézni  látják,  ezt  jó  jelnek  veszik.  Ha  csalódnak 
várakozásaikban,  ügy  megjegyzésektől  sem  tartózkodnak: 
„Ilyen  kis  szél  miatt  bizony  kijöhetett  volna",  „No  ma 
nincs  szerencsém"  stb. 

Mikor  prímás  lett,  úgy  akarta,  hogy  a  hét  két  napján 
általános  audienciákat  ad.  Azonban  kénytelen  volt  ezt 
csakhamar  beszüntetni,  mert  az  első  napon  73,  a  másik 
napon  már  165  jött  kivétel  nélkül  pénzt  kérni.  Később 
azt  tette,  hogy  a  rendes  szegényeknek  a  ház  kapuja 
előtt  osztatott.  Visszaélések  miatt  ezt  is  meg  kellett  szün- 
tetnie. Majd  a  bástyán  rendőri  felügyelet  mellett  osztatott. 
Mióta  nem  jár  ki  oly  gyakran,  a  házi  és  elhagyott  sze- 
gények gyámolításában  fejt  ki  nagy  tevékenységet.  Az 
egész  országból,  sőt  külföldről  is  naponkint  egész  halom 
kérvényt  szokott  a  posta  szállítani.  Természetesen  a 
lehetőségig  vigasztalás  nélkül  egy  kérvény  se  marad. 
Sajnos,  hogy  egyesek  üzletszerűleg  is  törekedtek  jószí- 
vűségét kizsákmányolni.  Az  ilyenek  nagyobb  biztosítás 
kedvéért  mindjárt  valamely  fontos  okmányt  is  csatoltak 
a  kérvényhez,  hogy  annak  visszakérésével  az  adományt 
is  megsürgessék. 

Napjainkban  a  szegénységgel  visszaélni  sport-számba 
megy.  És  így  bizony  megtörténik,  hogy  a  sok  érde- 
mes közé,  csaló  is  tolakodik  s  visszaél  a  jóhiszemű- 
séggel, [gy  történt  egyszer,  hogy  egy  kérvényező  hiva- 
talos okmánnyal  (hamisított  volt)  bizonyítgatta,  hogy 
mint  tisztviselő  nagy  nyomorúságban  van.  A  jelzett 
címre  küldött  neki  100  koronát.  Utóbb  pedig  azt  gon- 
dolván, hogy  abban  a  súlyos  helyzetben  a  család  a  kül- 
dött segéllyel  talán  nem  tud  magán  eléggé  segíteni,  meg- 
bízta egyik  emberét,  hogy  látogassa  meg  s  ha  tényleg 
olyan  szánandó  helyzetben  találja,  adjon  át  ismét  200 
koronát.  Az  illető  megbízott  a  legnagyobb  meglepetéssel 


—    152   — 

tapasztalta,  hogy  a  kérdéses  tisztviselőről  a  jelzett  helyen 
senki  semmit  se  tud. 

Megtörtént  az  is,  hogy  kitaníttatásért  egyes  szép 
reményű,  tehetséges  fiatal  emberek  fordultak  hozzá.  De 
ilyeneknél  is  akárhányszor  csak  a  könnyű  megélhetés 
volt  a  cél,  a  munka  másodrendű. 

Ilyen,  jóhiszeműségével  való  visszaélések  birták  őt 
arra,  hogy  adományaiban  óvatosabb  legyen  s  környe- 
zete is  körültekintőbb  a  hozzá  fordulók  bebocsátásában 
s  a  kérvények  elintézésében,  jóllehet  visszautasítva  alig 
marad  valaki. 

Jövedelmeit  közvetlenül  nem  ő  veszi  át,  hanem 
magántitkári  hivatala.  Jövedelmének  egyharmad  részét 
ő  maga  osztja  ki,  amiről  jobb  vagy  balkéz  nem  szokott 
tudomást  szerezni  s  amelyek  nyilvánosságra  soha  se 
jutnak.  Még  azt  se  szereti,  ha  közvetlen  környezete 
vagy  titkára  véletlenül  meglátja.  Vannak  olyan  szegényei 
(akárhány  tönkrement  űri  családtag),  akiknek  segélyezé- 
séről csak  ő  tud.  Amikor  környezete  nincs  otthon,  akkor 
rendeli  őket  oda  s  csak  annyi  időre  fogadja,  mig  a 
segélyt  épenhogy  átadhatja. 

Jövedelmének  kétharmad  részét  magántitkári  hiva- 
tala kezeli  s  az  naplót  vezet  a  segély-folyamodások, 
egyleti  kérvények,  közadakozások  elintézésére.  Vannak 
állandó,  évenkinti  segélyek  és  kiadások,  vannak  esetről- 
esetre adott  adományok. 

Állandó,  egymagában  105.000  koronára  emelkedő 
évenkinti  segélyezései  és  iskolai  kiadásai : 


J\  verebélyi  templom. 


—   153  — 

Korona 

Egyházmegyei  káplánoknak 20.000 

Karácsonykor  az  intézeteknek,  egyleteknek  stb.  28.000 
Esztergomi    tanítóképző    fentartása     (tanárok 

fizetése,  12  tápintézeti  növendék  ellátása)  22.400 
Esztergomi    óvónőképző    fentartása    (tanárok 

fizetése,  30  tápintézeti  növendék  ellátása)  10.000 
Budapesti  angolkisasszonyok  tanítónőképzőjé- 
nek       1-700 

Pozsonyi  Notre  Dame  apácáknak     ....  1.600 
Budapesti  Ranolder-intézetnek  növendékek  tar- 
tására        2-400 

Lévai  polgári  leányiskolának 1-700 

Esztergom-vízivárosi    nőnevelő-intézetnek   nö- 
vendékek tartására 4.400 

Keszthelyi  apácáknak       2.400 

Pozsonyi  apácáknak 1.600 

Esztergomi  közkórháznak 2.000 

Budai  Irgalomháznak       1.000 

Esztergomi  szegényeknek 4.000 

Országos  Pázmány-egyesületnek 1.000 

Esztergomi  sz.  Ferencieknek 600 

Iskolatestvéreknek 600 

A  hercegprímástól  magától  kiosztott  közadakozás 
ezen  sorozaton  kívül  esik. 

Állandó  és  időleges  kulturális,  emberbaráti  adako- 
zásainak és  egyéb  kiadásainak  összege,  magántitkári 
hivatala  naplója  szerint,  14  éves  primássága  alatt  kitett 
6,541.389  korona  és  58  fillért. 


—    154 


Ezen  nagy   összeg    az    egyes    e'vek    szerint    követ- 


3  ŐSZI 

1891. 

ik  meg 
évben  . 

28.200 

kor. 

40  fill. 

1892. 

» 

ii 

1893. 

1896. 

330.931 

ii 

94  „ 

526.462 

1899. 

ii         • 

682.150 

1900. 

ii 

803.731 

69  „ 

1901. 

564.039 

1902. 

669.239 

821.456 

1904. 

ii 

757.479 

ii 

Összesen:     6,541.389  kor.  58  fill. 
Hogy  mire  ment  mindez,  ezt  specifikálni  hosszas  és 
terhes    lenne.    Nem  számítva    az    állandó    jellegű    köz- 
adakozásait, csupán  néhány   nagyobb  összegű  jótékony 
adakozásának  felsorolására  szorítkozunk: 
Székfoglalója   alkalmából   az   esztergomi  egy- 
leteknek   

Vörös  Kereszt  Egyletnek 

Az  esztergomi  óvónó'képző  felépítésére  .     .     . 

Irodalmi  célokra 107.000 

Magyar  Tudományos  Akadémiának  ....       10.000 

Az  athéni  róm.  kath.  templomra 4.000 

Az  esztergomi  közkórházra 50.000 


Korona 

5.000 

4.000 

16.000 

Korona 

Sz. -István-Társulat  nyomdájára 40.000 

Selmecbányái  iskolára 8.000 

Papi  nyugdíjra 20.000 

A  keszthelyi  polgári  családok  felsege'lyeze'se're, 

édes  anyja  Tere'zia  nevére  alapítvány      .  100.000 

Óbudai  apácáknak 3.400 

Keszthelyi  templom  restaurálására     ....  16.000 

Komáromi  iskolára 6.600 

Keszthelyi    főgimnázium    szegény    tanulóinak 

segélyezésére  ösztöndíj  alapítvány  .     .     .  50.000 

Esztergomi  Szentháromság  szoborra      .     .     .  7.000 

A  sz.  Jobb  kápolnára 20.000 

Zohorai  templomnak 4.000 

Ipolysági  kórház  ágyalapítványra 4.000 

Erzsébet  szoborra 10.000 

A   keszthelyi    apáca-zárda    polgári   leányisko- 
lájára        30.000 

Budapesti  Karmeliták  templomára     ....  8.000 

Esztergomi   főgimnázium  építésére     ....  10.000 

Örökimádás  templomára 10.000 

Korányi-Szanatóriumnak 10.000 

Modori  apáca-iskolára 120.000 

Budai  Irgalomházra 10.000 

Verebélyi  templom  felépítésére 156.237 

Katholikus  Tanonc-Egyletnek 5.000 

Tanítók  árvaházára 30.000 

Deszki  oltárra 6.000 

Leo  pápa  emlékre 10.000 

Ezen  közadakozáson  kívül  igen  nagy  számúak  az 
1000,  2000,  3000  koronás  és  a  kisebb  összegek.  A  szegény 
családok,  folyamodók,  egyletek,  szemérmes  szegények, 
stb.  felsegélyezésére  évenkint  225.000 — 250.000  koronát 
kiad.  Ezeknek  felsegélyezésében  telik  legnagyobb  pasz- 
sziója,  hogy  a  társadalom  nyomorát  enyhítse. 

A  közjótékonysági  adakozások  mellett  kegyúri  és 
földesúri  költségei  is  tekintélyes  összeggel  szerepelnek. 
Mint  kegyúr  templomok,  plébániák  építésére,  restaurá- 
lására 1891-től  1902-ig  545.952  koronát  adott  ki ;  mint 
földesúr  uradalmi,  gazdasági  épületek  építésére,  újjáala- 
kítására és  rendben  tartására  513.602  koronát  költött. 
Összesen  ezen  két  címen :  1,059.555  korona. 

Mindkétnemű  kiadás  évenkinti  együttes  specifikálása 
következő' : 

Mint  kegyúr,   kötelezettségének   pontosan    megfelel, 
plébániákat,    templomokat    rendszeresen    restauráltat    s 

legfőbb  igyekezete,  hogy  az  Isten  háza  legjobb  karban 
legyen.  A  számos  templom-restauráción  kívül  legszebb 
alkotása  az  új  verebélyi  templom,  melyet  Cziegler  Győző 
tervei  szerint  román-stilben  építtetett. 

Az  a  kimutatás,  amit  közjótékonyságáról,  adakozá- 
sáról és  egyéb  kiadásairól  nyújtottunk,  nem  mondható 
teljesnek,  mert  tudvalevőleg,  az  ő  privát  adakozása  nem 
kerül  a  nyilvánosság  elé.  De  a  feltárt  összeg  is  elegendő 
bizonyítékot  nyújt  arra,  hogy  Vaszary  Kolos  közjótékony- 
ságát az  evangélium  szellemében  gyakorolja,  a  társadalmi 
nyomort  enyhíti,  feledteti  az  özvegyekkel,  árvákkal,  bete- 
gekkel a  nélkülözés  terheit,  fölszántja  a  könnyeket,  hogy 
Isten  dicsőségét  és  polgártársai  üdvét  szolgálhassa.  Arany- 
miséje alkalmából  újból  230.000  koronát  osztott  ki  val- 
lásos és  kulturális  célokra. 

*  *  * 

Korunk  mozgató  eleme  az  iskola-kérdés.  Állam  és 
egyház  egyaránt  tudják,  hogy  akié  az  iskola,  azé  a  jövő. 
Mindkét  fél  igyekszik  tehát  hatalmát  az  iskola  fölött 
megtartani.  Az  állam  erősebb,  mert  több  anyagi  s  hatalmi 
eszköz  áll  rendelkezésére,  az  egyház  védekezik  az  államo- 
sító törekvések  ellen  s  látja,  hogy  csak  anyagi  eszközök- 
kel, az  áldozatkészség  erejével  lehet  iskoláinkat  legalább 
felerészben  felekezeti  jelleggel  biztosítani.  Nagyon  sok 
akadályt  gördít  az  állam  a  felekezeti  iskolák  elé,  az 
általános  államosítást  minduntalan  felvetik  s  ez  a  körül- 
mény befolyásolja  az  egyháznak  ujabb  időkben  a  katho- 
likus  iskola  ügyében  tanúsított  magatartását. 

Vaszary  Kolos  hercegprímás  e  nehe'z,  problematikus 
helyzetben  gondossággal  iparkodik  a  népnevelés  ügyét 
szive'n  hordozni.  A  népoktatásnak  kétségkívül  legfon- 
tosabb ága  a  tanítóképzés.  E  tekintetben  az  esztergomi 
tanítóképző  fejlesztése  körül  nagy  érdemei  vannak. 

Első  legfontosabb  intézkedése  a  gyakorló  iskola 
fölállítása  1893-ban.  Egész  ezen  ideig  a  tanítóképző 
növendékei  a  belvárosi,  vízivárosi  és  sz. -tamási  iskolákban 
gyakorolták  a  módszeres  tanítási  fellépéseket.  A  törvény 
mint  legfontosabb  intézményt,  megkövetelte  a  tanító- 
képzőkkel kapcsolatos  gyakorló  iskolákat.  E  hiányon 
segítendő,  Vaszary  Kolos  hercegprímás  az  1893/94-ik 
tanévben  a  vízivárosi  érseki  iskolát  gyakorló  iskolává 
szervezte  a  tantervnek  megfelelően,  külön  gyakorló  iskolai 
tanítóval. 

Egy  másik  intézkedése  volt  a  tápintézet  kibővítése. 
Az  1894/95-ki  tanév  elején  a  tápintézeti  helyek  számát 
egyszerre  megkétszerezte,  12-ről  24-re  emelte,  s  így  12 
ifjúnak  ellátását,  mi  2400  koronát  tesz  ki  évenként,  magára 
vállalta.  A  főkáptalan  800  koronával  járul  évenkint  a 
tápintézethez,  miből  4  ifjú  nyer  ellátást,  a  Somogyi  Károly 
alapítványból  8,  a  Blümelhuber  Ferencéből  pedig  4. 

Harmadik  nagyfontosságú  újítása  az  intézetnek 
újjászervezése.  Mint  maga  is  tanár-ember,  a  nevelés 
nagy  munkájának  légkörében  élve,  látta,  hogy  a  három- 
éves tanfolyam  alig  képes  a  növendékek  methodikai 
kiképzését  életerős  eredményre  juttatni,  nem  képes  az 
élet  és  kulturális  haladás  fokozódó  igényeinek  eleget 
tenni.  Belátta  egyúttal,  hogy  a  tanítóképzés  szolgálatában 

oly  kész  tanférfiaknak  kell  állaniok,  kik  nem  szétforgácsolt 
erővel  mint  óraadók  megosztva,  hanem  csakis  egyedül 
az  intézetnek  éljenek.  Ezzel  az  intézetnek  minden  más 
hivataltól  ment,  független  és  állandó  jellegű  munkásokat 
akart  biztosítani. 

Mindezen  szempontok  arra  indították,  hogy  az 
1896 — 97-ik  tanévvel  négyéves  tanfolyamává  bővítse  ki 
az  intézetet  és  abba  új,  a  hittanár  kivételével,  minden 
más  állástól  ment,  önálló  tanári  kart  állítson  1200  frt 
évi  fizetés  és  200  frt  lakbér  javadalmazással.  A  tanári 
állások  közül :  5  rendes,  1  hittanár  és  1  segédtanár.  A 
hittanár  fizetése  600  frt,  a  segédtanáré  800  frt,  150  frt 
lakbérrel.  A  gazdasági  szakoktatás  fejlesztésére  bele- 
egyezett abba,  hogy  a  földmivelésügyi  miniszter  egy 
gazdasági  szaktanárt  az  intézethez  is  beosszon.  így  a 
gyakorlóiskolai  tanítóval  a  tanári  kar  9  tagból  áll.  Az 
intézet  fentartása  a  tápintézettel,  gyakorlóiskolai  taní- 
tóval évenkint  22.400  koronába  kerül.  Ami,  tekintve, 
hogy  azelőtt  az  esztergomi  tanítóképző  6 — 7000  koro- 
nába került,  óriási  haladás. 

Tanügyi  alkotásai  között  második  nagyobb  jelen- 
tőségű az  esztergomi  óvónőképző  felállítása.  Korunk 
erkölcsi  elvadulásának  egyik  oka,  hogy  a  munka  és 
mindennapi  gondok  által  igénybe  vett  anyák  nem  törőd- 
nek a  zsenge  gyermekek  nevelésével.  Ennek  pótlására 
áldásteljes  intézmények  a  kisdedóvók;  de  a  kisdedóvó 
minősége  ismét  a  hivatásos  óvónőtől  függ.  Ezen  nemes 
céltól  sarkalva,  mindjárt  érseksége  elején,  1892-ben,  fel- 
állította s  felépíttette   16.000  korona  költséggel  az  esz- 

tergomi  Sz.  Anna  zárda  mellett  az  óvónőképzőt,  30 
növende'knek  tápintézetet  biztosított,  ellátta  tanári  karral, 
úgy  hogy  ezen  intézet  fentartására  is  évenkint  10.000 
koronát  költ. 

Harmadik  tanügyi  áldozatkészsége  a  modori  Orsolya- 
rendű  iskola  alapítása.  Négy  apáca  fentartására,  akik  az 
elemi  iskolákat  és  óvót  látják  el,  60.000  korona  örök 
alapítványt  tett  s  ugyanannyit  költött  az  intézet  építésére 
s  fölszerelésére  ;  összesen  tehát  120.000  koronát. 

Negyedik  műve  a  lévai  polgári  leányiskola  létesítése 
1893-ban.  Felszereléséhez  2000  koronát  adott  s  évenkint 
állandóan  1700  koronával  segélyezi.  Eddig  ezen  intézetre 
több  mint  20.000  koronát  adott. 

Ötödik  tanügyi  alkotása  a  keszthelyi  főgimnázium 
szegény  tanulói  számára  adott  50.000  koronás  ösztöndíj- 
alapítványa. Ez  az  Alma  Mater  iránt  érzett  kegyelet 
áldozata  volt. 

Ezen  intézeteken  kívül  érseksége  alatt  állíttattak  fel 
a  nagvszombati  s  pozsonyi  katholikus  tanítónőképzők, 
a  budapesti  III.,  IV.,  VI.  és  IX.  kerületi,  a  pozsonyi 
(Notre  Dame),  az  érsekújvári,  Selmecbányái  s  hegybányai 
polgári  leányiskolák. 

Az  alapítás  és  fentartás  mellett,  számos  iskola 
vagy  tanügyi  intézmény  érezte  jótékonyságát  és  felkaroló 
atyai  indulatát.  így  pl. :  a  Mensa  akademikára  7000, 
Selmecbányái  iskolára  8000,  óbudai  iskolára  3400, 
komáromi  iskolára  6600,  esztergomi  főgimnázium  épí- 
tésére 10.000,  esztergomi  tanitóképző  segítőegyesületének 
500,   tanítók    árvaházára   30.000,   tardosi   iskolára   700, 


f\   modori   Orsolya-zárda. 

Szent  Imre-egyletnek  2000,  keszthelyi  apáca-iskolának 
30,000,  Selmecbányái  apácáknak  1000,  alsó-szeli  iskolá- 
nak 500,  budapesti  angolkisasszonyok  segítő-egyesületé- 
nek 500,  csolnoki  iskolára  1000,  Sz.  Imre  kollégiumnak 
2000  koronát  és  egyéb  kisebb  segélyeket  adott. 

A  tanügyi  adminisztrációra  nézve  számos  üdvös 
intézkedés  meghonosítása  fűződik  nevéhez :  szervezte  és 
az  egyházmegyei  irodától  különválasztotta  az  egyház- 
megyei főtanfelügyelőséget.  Tollnokot  rendelt  melléje  s 
ezen  állásra  kinevezte  Bertalan  Vince  tanügyi  irót,  akit 
idővel  képzőintézeti  tanári  rangsorba  helyezett. 

Nagy  súlyt  helyezett  a  különféle  tanítási  terveknek 
és  rendtartásoknak  újjáalakítására  s  e  célból  egy  országos 
bizottságot  nevezett  ki.  1903-ban  kiadta  a  tanító-  és 
tanítónőképzők  számára  a  tanári  rendtartást. 

Számos  intézkedés  fűződik  Vaszary  Kolos  nevéhez 
a  tanítóság  szervezetének  és  hivatásának  megerősítésére 
nézve. 

1896.  évben  szervezte  a  főegyházmegyei  néptanítói 
köröket,  melyeket  tizenkét  egyesületbe  osztott. 

Elrendelte,  hogy  a  főegyházmegye  tanítói  húsvétkor 
növendékeikkel  együtt  kötelesek  a  szentségekhez  járulni. 

A  magyar  nyelv  terjedése  érdekében  elrendelte, 
hogy  a  főegyházmegye  összes  népiskoláiban  a  tannyelv 
magyar  legyen  és  csak  az  I. — II.  osztályban  közvetítőként 
használják  a  tanerők  az  idegen  anyanyelvet. 

Elrendelte,  hogy  a  lelkészek  a  világi  hatóságokkal, 
az  összes  iskolákat  érintő  dolgokban  az  egyházi  ható- 
ságok közvetítésével  érintkezzenek. 

n 

1896-ban  összeíratta  az  iskolák  tulajdonjogát  képező 
összes  ingatlan  és  tőkében  fekvő  javakat  és  jövedelme- 
ket, valamint  ugyanazon  évben  az  összes  tanítói  állások 
javadalmazásáról  díjleveleket  vétetett  fel. 

Elrendelte  a  tanítókról  vezetendő  minősítvényi  táb- 
lázatok vezetését. 

Dr.  Komlóssy  Ferenc  vezetésével  megíratta  a  fő- 
egyházmegyei népoktatás  összes  tanintézeteinek  történetét. 

Kormányzása  első  éveiben  sokszor  fogadta  körében 
a  magyar  kath.  tanügy  kiváló  egyházi  és  világi  tanfér- 
fiait  és  asztalánál  is  szívesen  látta  vendégül,  ahol  feszte- 
lenül társalgott  a  tanügyi  állapotokról. 

Az  ő  kiváló  pártfogásával  zarándokolt  el  a  magyar 
kath.  tanítóság  1902.  évben  Rómába. 

A  tanítói  állás  emelésére  és  az  ellenőrzés  fokozására 
nagyon  érdekes  azon  rendelkezése,  mellyel  a  főtanítói 
állásokat  egész  egyházmegyéjében  szervezte  és  hatáskörét 
megállapította.  A  rendelet  a  következő: 

„Tekintettel  az  ifjabb  tanítók  között  tapasztalt  s 
felsőbb  hatósági  személyek  iránt  tartozó  tisztelet  meg- 
lazulására,  az  ellenőrzésben  fel-feltünő  hiányokra  s  egyéb 
a  kath.  iskola  belső  életére  káros  hatású  esetekre,  nem- 
különben a  lelkészigazgatók  sokoldalú  elfoglaltságára,  a 
püspöki  rendszabályoknak  „a  plébánosnak,  mint  a  hit- 
községi népiskolák  igazgatójának  teendői"  között  foglalt 
36.  §-a  értelmében  elrendelem,  hogy  egyházmegyém 
minden  népiskolájánál,  a  hol  két  vagy  több  tanító  van, 
azok  közül  egy  osztályvezető,  mint  főtanító,  általam 
kinevezve  a  következő  hatáskörrel  birjon  :   1.  Az  osztály- 

tanítók  előadásain  megjelenhet,  az  észlelt  tapasztalatok- 
ról tudomást  szerez  és  erről  jelentést  ád  a  plébános- 
igazgatónak. 2.  Az  évi  záróvizsgán  megjelen.  3.  Aplébános- 
igazgató  rendelkezéseit  a  többi  tanerőkkel  közli  s  azok 
végrehajtása  iránt  intézkedik.  4.  A  tanterv  beosztását  s 
a  tananyag  időbeli  feldolgozását  ellenőrzi.  5.  Az  iskolai 
naplókat  és  azok  beosztását  felülvizsgálja.  6.  A  tan- 
kötelesek beíratását  foganatosítja  és  a  beíratás  díját 
beszedi.  7.  Különféle  hivatalos  kimutatásokat,  valamint 
az  iskolaügyet  illető  írásbeli  munkálatokat  a  tantestület 
nevében  kiadja  és  szerkeszti.  8.  A  hivatalos  iratokat 
közvetlen  hatóságától  átveszi,  tantestülettel  közli  s  azokat 
megőrzi.  9.  A  tanköteleseket  nyilvántartja.  10.  A  tan- 
testületet az  iskolaszék  előtt  képviseli.  Ezek  után  fel- 
hívom a  plébánosokat,  mint  iskolaigazgatókat,  hogy 
főtanítókká  kinevezés  végett  az  illetőket  a  kerületi  tan- 
felügyelők útján  az  egyházmegyei  főtanfelügyelőséghez 
terjesszék  fel." 

Kormányzása  óta  létesült  a  magyar  népoktatásügy 
legfontosabb  szervezete,  a  magyar  kath.  tanítók  orszá- 
gos szövetsége,  mely  az  öt  évenként  megtartott  kon- 
gresszusban, az  általa  választott  százas  bizottságban  és 
a  fele  részben  választott,  fele  részben  kinevezett  kath. 
tanügyi  tanácsban  domborodik  ki. 

Érseksége  alatt  az  esztergomi  főegyházmegye  nép- 
oktatási állapota  következő: 

Az  összes  népoktatási  iskolák  száma  845.  Ebből 
népiskola  794,  polgári  leányiskola  11,  óvónőképző  1, 
felsőbb   leányiskola  1,   tanítóképző  1,   tanítónőképző  4, 

polgári  tanítónőképző  1.  Az  iskolák  tannyelve:  tisztán 
magyar  ajkú  iskola  492,  tiszta  tót  43,  magyar-tót  135, 
magyar-német  19,  tót-magyar  151,  német-magyar  2, 
magyar-német-tót  3.  -  -  A  tanító  és  tanári  állások  száma 
1698,  amiből  tanár  128,  kántortanító  681,  osztálytanító 
832,  segédtanító  33,  óvónő  29.  Az  összes  iskolai  vagyon 
értéke  46,791.679  kor.  15  fillér.  Államsegély  cimén 
igénybe  vett  összeg  200.000  korona.  A  46  tankerületben 
a  tanító-egyletek  száma  39.  -  A  főegyházmegye  terü- 
letén az  állami  iskolák  száma  65,  községi  28  és  a  székes- 
fővárosi összes  elemi  fiú-iskolák. 

Főegyházmegyéjében  az  összes  segédtanítói  állásokat 
önállósította  és  ő  volt  az  első,  ki  megengedte,  hogy  a 
tanítók  fizetése  mindenütt  800  koronára  egészíttessék  ki, 
ha  egyébként  nem  lehetséges,  az  államsegély  igénybe- 
vételével. 

Legutóbb  a  magyar  katholikus  iskolákat  védő  egye- 
sület alapszabályait  megerősítette  s  örömmel  vállalta  el 
ezen  hitvédői  fontossággal  biró  egyesület  fővédnökségét. 
Tudjuk,  hogy  Vaszay  Kolos  bíboros  primás  nem  szereti 
a  magasztalást.  Nem  is  boncoljuk  tanügyi  alkotásának 
jelentőségét.  De  ha  majd  a  kultúrtörténet  méltatni  fogja 
Magyarország  művelődés-történetét,  annak  keretében  az 
alkotók  között  méltó   kegyelettel   fog  az  ő  neve   helyet 

foglalni. 

*  *  * 

Vaszary  Kolos  hercegprímásnak  mint  gazdának 
vezérlő  elve :  a  javadalom  gazdasági  állományának  sér- 
tetlen fentartása   és  hogy  nem  pusztán  a  szemre  kell  a 

gazdálkodást  alapítani,  hanem  különös  gondot  kell  for- 
dítani az  állattenye'szte'sre  is.  Versenyképessé  kívánja 
egyrészt  tenni  gazdaságát,  másrészt  gazdatisztjei  anyagi 
helyzetének  megszilárdítását,  családjuk  biztosítását  és 
szolgálataik  méltatását  is  szem  előtt  tartja.  Érseksége 
alatt  a  fundus  instructus  az  állományban  fokozódott, 
a  jövedelem  emelkedett.  Emellett  azonban  terhei  is  szapo- 
rodtak. Az  ármentesítés  84.000,  a  nyugdíj  85.000  koro- 
nával terheli  meg  a  kegyúri  kötelezettségen  kívül  az 
érseki  javadalmat.  Fontos  gazdasági  ügyekben  szemé- 
lyesen intézkedik.  Az  érsekség  gazdasági  ügyeinek  veze- 
tésében a  központi  felügyeleti  rendszert  honosította  meg. 
Uradalmainak  kormányzója  először  Loskay  Jeromos  volt, 
ennek  halála  óta   Vaszary  László. 

A  hercegprímás  az  érsekségi  javadalmat  (termés- 
készíetet,  fundus  instructust)  3,195.054  kor.  és  82  fillér 
teherrel  vette  át. 

Megvette  az  ily  javadalomhoz  szükséges  fundus 
instructust  1 ,376.800  koronáért  és  ezt  a  javadalom  tulaj- 
donába bocsátotta  olyformán,  hogy  az  1,376.800  koronát 
40  évi  törlesztésre  a  törzsvagyon  kifizette,  de  egyes 
érsekek  elhalálozása  esetén  nem  képezi  többé  hagyaték 
tárgyát,  úgy  hogy  40  év  múlva  a  primacia  törzsvagyona 
1,376.800  koronával  gazdagabb  lesz. 

A  fundus  instructusra  fordított  1,376.800  koronát 
az  összes  3,195.054  korona  82  fillér  teherből  levonva, 
maradt  1,818.254  korona  82  fillér,  mely  összeget  az 
1895.  évi  ápril  7-én  véglegesen  megállapított  egyezség 
értelmében  folyó  jövedelmeiből  kellett  részletekben  fizetni. 

Nevezetesen : 

a)  A  vallásalapba  ....  1,060.000  kor.  -  -  fül. 

b)  A  törzsvagyonba    .     .     .  146.883  „  64  „ 

c)  Uj  épületekbe     ....  178.654  „  12  „ 


1,385.537  kor.  76  fül. 
s  a  javára  írt  rongálmányok  után    432.617     „     02    „ 


tehát  összesen:     1,818.254  kor.  82  fillért. 

A  vallásalapot  végleg  kielégítette  1897.  június  22-én 
-  az  egyezség  jóváhagyásától  számított  4%  kamattal 
együtt. 

Itt  kénytelenek  vagyunk  kitérni  egy  hamis  állításra, 
mellyel  egy  1901-ben  névtelenül  megjelent  füzet  foglal- 
kozik. A  füzet*  a  vallás-  és  tanulmányi  alap  jövedel- 
meinek hovafordításáról  s  szaporulatáról  szólva,  felhozza 
„hogy  ezen  jövedelem-szaporulatot  kamat  nélküli  kölcsön- 
ként duplázva  vitte  el  a  vallásalap  pénztárából  Magyar- 
ország jelenlegi  hercegprímása.  De,  hogy  ez  a  kamat- 
nélküli kölcsön  apasztatott,  illetőleg  megfelelőleg  törlesz- 
tetett-e? azt  nem  sikerült  megtudnunk." 

Nem  tudjuk,  hogy  a  névtelen  író,  tulajdonképen  kit 
akar  ütni  ezen  állításával  -  -  a  hercegprímást  vagy  a 
kultuszminisztert?  Tudva  van,  hogy  a  vallás-alap  pénz- 
tára a  kultuszminiszter  kezelése  alatt  van  -  -  s  onnan  az 
ő  intézkedése  nélkül  nem  vihet  el  senki  semmit.  Tehát, 
ha  szabálytalan  kezelést  akar  korholni,  ügy  ez  a  kultusz- 
minisztert illeti.  A  hercegprímás  kamat  nélküli  köl- 
csönöket  egyáltalában    nem   vett  fel.    Ő  felvett  a  java- 

*  „A  magyarországi  katholikus  vallásalap  mobilizációjáról  és  vesze- 
delméről." —  Budapest,  1901. 

dalom  elfoglalása  uta'n  1892-ben  50.000  frtot  és  10.000 
frtot,  de  ezt  már  1894-ben  a  kamattal  együtt  vissza- 
fizette. Sőt  a  javadalom  átvételéből  az  egyezség  szerint 
őt  terhelő  tartozást  a  megállapodás  ellenére  már  1897. 
évben  egyszerre  fizette  le  a  kamatokkal  együtt,  miről 
a  névtelen  író  igen  könnyen  meggyőződhetett  volna 
1901-ben  és  akkor  nem  áll  elő  alaptalan  vádjaival. 
Átvett  terhei  többi  részét   1904-ig  teljesen  rendezte. 

*  *  *- 

Vaszary  Kolos  hercegprímás  nagyon  egyszerűen  él 
s  egyszerűségével  csak  az  étkezésben  való  mértékletes- 
sége versenyez.  Korán  kel,  elvégzi  ájtatosságát,  miséjét, 
megreggelizik,  átolvassa  a  hírlapokat.  Nagyon  szereti 
a  politikai  eseményeket  figyelemmel  kisérni  s  alig  van 
számbavehető  napilap,  melynek  véleményét  ebben  vagy 
abban  a  politikai  s  társadalmi  kérdésben  ne  ismerné. 
Ezután  az  egyházmegyei  s  gazdasági  ügyeket  tanulmá- 
nyozza át  s  gazdasági  ügyekben  akárhányszor  saját- 
kezűleg  ír  egyes  tisztjeinek.  Meghatározott  időben  iroda- 
igazgatója vagy  titkára  referál  a  hivatalos  ügyekről, 
aláírja  az  okmányokat  s  1 1  óra  után  megtartja  a  kihall- 
gatásokat, melyek  1  óráig  tartanak.  A  kihallgatáson 
megjelenőket  szívesen  fogadja,  rendesen  a  divánra  ülteti 
s  ő  maga  a  karszéken  foglal  helyet.  Kezeit  megcsókolni 
nem  engedi,  udvariasan,  jólelkűen  s  figyelemmel  bánik 
látogatójával  ugy,  hogy  mindenki  megnyugodva,  meg- 
vigasztalva távozik  az  audienciáról.  Szívesen  beszél 
arról  a  tárgyról,  amely  vendégét  érdekli.  Délután  1  óra 

után  szobájában  egyedül  költi  el  rövid  ebe'dje't.  Ebe'd 
után,  ha  jó  idő  van,  sétál  a  budai  bástyán  és  kiosztja 
szegényeinek  az  alamizsnát.  Visszajövet  elvégzi  breviá- 
riumát, majd  könyveket  olvas  és  búvárkodik;  alkonyat 
felé  elbeszélget  egyik-másik  udvari  papjával  vagy  néha 
valami  bizalmasának  látogatását  fogadja.  Este  valami 
csekély  vacsorát  elkölt  s  idejében  nyugodni  tér.  Ezt  az 
egyszerű  napirendet  csak  nagyobb  látogatók,  hivatalos 
elfoglaltságok,  funkciók  vagy  rendkívüli  körülmények 
változtatják  meg.  Az  ünnepeltetést,  nyilvános  szereplést 
nem  szereti.  Csak  akkor  tesz  kivételt,  amikor  már 
állásából  folyólag  azok  elől  ki  nem  térhet.  Méltóságá- 
nak inkább  terheit,  mint  előnyeit  viseli.  Saját  énjére 
legutoljára  gondol  s  méltóságának  inkább  gondját,  mint 
kényelmét  keresi.  Sokat  foglalkozik  szegényeivel  s  éppen 
azért  a  fösvénységet  mindenkiben,  de  különösen  papjai- 
ban ki  nem  állhatja,  mert  nézete  szerint  a  pap  fölöslegét 
fordítsa  javarészt  közjótékonyságra.  Ami  kellemetlen, 
arról  nem  igen  szeret  beszélni.  Ki  nem  állhatja  a  denun- 
ciációt;  mihelyt  valaki  másról  kérdezetlenül  kedvezőt- 
lenül nyilatkozik,  vagy  hallgatásra  inti,  vagy  észrevétlenül 
átsurran  fölötte.  A  hízelgőket  nem  szereti  s  ez  magya- 
rázza meg,  hogy  nála  nincsenek  kegyencek,  nem  érvénye- 
sül semmiféle  papi  kamarilla.  Magas  méltóságában  nem 
érezteti,  hogy  ő  kicsoda;  egyszerű,  alázatos  s  inkább 
atyának,  mint  főpapnak  mutatkozik.  Magas  állásában  is 
mindig  a  régi  ember  marad,  mert  mint  a  történelem  tanára, 
sokszor  ismételte  magában  macedóniai  Fülöp  mondását : 
„Nézd  meg  árnyékodat,  váljon  nagyobb  leszesz-e?u 

Környezetét  kiváló  erőkből  válogatja  ki.  A  Simor 
aulát,  elődje  iránt  való  tiszteletből,  hosszabb  ideig  meg- 
tartotta. Bizalmi  embereinek  tehetsége't  értékesíteni  tudta. 
Irodaigazgatóit  a  kiváló  erőkből  válogatta  meg  mindig. 
Csernoch  János  diplomata  szellem  és  nagy  casuista; 
Hetyey  Sámuel  kitűnő  adminisztratív  tehetség  és  puri- 
tán, odaadó  sáfárja  volt  urának;  Walter  Gyula  nagy 
munkaerő  és  sírna  ügyvezető.  Többi  működött  vagy 
jelenben  működő  udvari  papjai  közül,  pl.  Klinda  Teofil 
klasszikus  latin,  alapos  egyházjogász  és  ritualista; 
Machovits  Gyula  kiváló  tudású  theologus,  lekötelező 
modorú  az  érintkezésben;  Andor  György  szociális 
kérdésekben  szakerő,  nemes  kedélyű  s  a  római  viszo- 
nyokban teljesen  jártas;  Csárszky  István  orientalista 
s  több  európai  nyelven  beszél;  Berger  Márk  bő  lelki- 
pásztori tapasztalatokkal  rendelkezik.  Főpásztorának 
bizalmát  legnagyobb  mértékben  Kohl  Medárd  püspök 
bírja.  Ez  nagyon  természetes  és  érthető.  Még  a  szent 
szerzetben  fölismerte  kiváló  tehetségét,  kipróbálta  oda- 
adó ragaszkodását,  a  legkomolyabb  napjaiban  mellette 
volt  s  a  Csólics-féle  merénylet  óta  pedig  életének  meg- 
mentője. Tényleg  Kohl  Medárd  püspök  főpásztora  olda- 
lán kényes  és  nagy  tapintatot  igénylő  állását  oly  munka- 
bírással, buzgósággal  és  szeretettel  tölti  be,  mint  aki  a 
tűzpróbát  már  rég  kiállta.  Amióta  segédpüspök,  a  fő- 
egyházmegyére  is  nagy  lelki  haszonnal  érvényesül;  fő- 
papi  funkcióit  példás   odaadással   végzi;    nemes   szívét 

sokfelé  áldják. 

*  *  * 

Megrajzolva  Vaszary  Kolos  képét,  befejezésül  még 
egy  szabályszerű  kötelesség  hárul  az  életrajzíróra:  le- 
vonni az  életrajzból  a  következtetéseket,  a  szereplő' 
egyén  jellemzőbb  vonásait. 

Azt  mondja  Eötvös  Károly:  „A  történeti  nagyság- 
hoz a  működés  sikerének  nagysága  szükséges."  Én  az 
igazi  nagyságot  az  egyéniség  fönségében  és  a  jellem 
kiválóságában  látom.  Hány  alakja  van  a  közéletnek  és 
a  történelemnek,  akiknek  nevéhez  ragyogó  sikerek  fűződ- 
nek, egyéniségük  azonban  nem  fönséges,  jellemük  nagyon 
fogyatékos.  Egy  porosz  államférfi  azt  mondta  egy  alka- 
lommal Szilágyi  Dezsőnek,  hogy  a  század  legnagyobb 
államférfia  Bismark,  de  azért  a  mi  Deák  Ferencünket 
becsüli  legjobban.  Mi  tesz  némely  embert  arra  képessé, 
hogy  sikerek  nélkül  is  dicsővé  váljék  s  mint  nagy  ala- 
kot megörökítsék?  Mi  tette  pl.  Washingtont,  Deák 
Ferencet,  ezt  az  egyszerű  táblabírót  arra  képessé,  hogy 
maradandó  vezető  szerephez  jusson  nemzete  történeté- 
ben? Semmi  más,  mint  az  egyéniség,  a  jellem  kiváló- 
sága. A  jellem  kiválóságát  a  szereplési  hiányból,  az 
egyszerű  életből,  a  puritán  erkölcsökből,  az  önzetlen, 
meleg  szívből,  a  férfias  önérzetből,  a  nemzet  erkölcsi 
vagy  anyagi  jóléte  iránt  érzett  szakadatlan  munkából 
ismerjük  fel.  Az  ilyen  egyént,  ha  exponált  állásában 
nem  is  kisérik  mindenben  sikerek,  a  történeti  nagyságok 
közé  soroljuk. 

Életén  végig  pillantva,  ilyen  alaknak  tartjuk  Vaszary 
Kolost  is.  Hogy  hatalomhoz  jut,  sohase  hitte;  hogy  ő 
legyen  a  magyar  egyház  feje,   erre    kevesen   gondoltak. 

Demokrata  szellem  és  mégis  egy  arisztokratikus  szer- 
vezetet vezet.  Lehetséges  ez?  Lehetséges,  mert  alig  van 
nála  szerényebb  ember,  aki  a  hiúságtól,  hivalgástól, 
még  a  jogos  nagyratöréstől  is  távolabb  állna,  mint  ő. 
Ez  a  puritán,  lehet  mondani  demokratikus  erkölcse,  amely 
nála  vér,  természet,  egy  egész  élet,  ez  hatott,  imponált  a 
közéletnek  és  ez  avatta  őt,  mint  egykor  Deákot,  vezérlő 
egyéniséggé.  Igaz,  őszinte,  aki  hódolatot  érez  és  gyakorol 
a  trón  felé,  de  azért  titkon,  szelíden  elzárkózik  minden 
fény,  minden  jogos  ünnepeltetés  és  öröm  elől. 

Hol,  miként  fejlődött  ilyen  jellemmé?  Egyéniségének 
alapvonásait  kétségtelen,  hogy  a  szülői  háztól  nyeré,  de 
kifejlődését,  kialakulását  azon  társaság  és  környezet 
mozdította  elő,  amely  őt  Szent  Benedek  rendjében, 
különösen  Pannonhalmán  környezte.  Szent  szerzetében 
lett  az  ő  egyénisége  készen  s  mondhatjuk,  ritka  egyházi 
férfiút  környezett  a  jellemfejlődés  ifjú  éveiben  oly  nemes 
társaság,  mint  őt  Pannonhalmán  tanárai  és  elöljárói 
között.  Itt  nyílt  alkalma  érett  ésszel  figyelni,  okulni, 
tanulságot  gyűjteni  és  a  jellemet  edzeni,  tisztítani.  Ebben 
az  életiskolában  nyílt  alkalma  jellemét  fölépíteni,  tar- 
talommal megtölteni  s  természetadta  kinövéseitől  meg- 
tisztítani. 

Ezen  befejezett  egyéniségen  az  idők  folyamán  négy 
kiváló  jellemzőbb  vonás  domborodott  ki :  a  főpapi,  a 
politikai,  az  emberbaráti  és  a  pedagógiai. 

Mint  főpap  rendezett  egyházmegyét  vett  át  Simortól 
s  így  a  létező  fentartására  törekedett.  Törhetetlen  hűség- 
gel  ragaszkodik  egyházához  e's  a  Szentsze'khez,  a  kinek 
tanításától  a  hit  és  erkölcs  dolgában  egy  szemernyire 
sem  tér  el.  Azt  vallja,  hogy  az  egyházi  tekintélynek 
Isten  nevében  az  emberi  nem  fölött  kell  állania  és 
védeni,  óvni  a  törvényes  tekintélyt.  Főpapi  eszmény- 
képül Pázmány,  Lippay,  Széchényi,  Eszterházy,  Bar- 
kóczy  és  Batthyányi  erényei  világítják  be  előtte  az 
utat  és  ha  mindenben  nem  is  lehet  úgy,  mint  akarja, 
ezt  a  megváltozott  politikai  s  egyházi  átalakulások 
okozzák.  Állásának  terhei  között  az  Isten  kegyelmében 
és  az  imában  keres  támaszt,  mely  folyton  erősíti. 
Papjait  atyai  szeretettel  öleli  keblére,  hogy  velők  kar- 
öltve a  béke  és  szeretet  apostola  legyen.  Bánásmód- 
jában türelme  és  szelídsége  kifogyhatatlan ;  kegyeit  senki 
elől  el  nem  zárja,  a  megtévedettet  nem  löki  el  magától. 
Főpásztori  feddésében  nincs  keserűség,  szemrehányás; 
ha  püspöki  jogokat  gyakorol,  abban  is  papjai  testvéré- 
nek tekinti  magát.  A  szeretet  hatalmával  győzi  le  a 
bajok  seregét.  A  tudományos  művelődés  emelésére,  a 
katholikus  sajtó  támogatására  áldozatoktól  sem  riad 
vissza.  Az  érző  hitet,  a  tudományt,  a  feddhetlen  erkölcsöt 
és  jellemet  tekinti  papjai  felvértező  fegyvereinek.  A  tudo- 
mányban gazdag,  de  hitbeli  melegségben  szűkölködő 
papra  nem  sokat  ad.  Az  egyházmegye  fontosabb  ügyei- 
nek elbírálását  vikáriusai  mellett  is,  magának  tartja 
fenn.  Nagy  lelki  öröme  telik  a  hit-  és  szociális  élet 
emelkedésében  s  tényleg  mindenhol  ott  van,    ahol  ezen 

a  téren  segíteni  kell.  A  társadalmi  mostoha  viszonyok 
enyhítésére  a  városokban  való  hitélet  fokozását  első 
rangú  kötelességnek  tartja,  azért  például  elhatározott  szán- 
déka, hogy  a  székes-fővárosi  nagy  plébániákat  megosztja. 
Isten  házának  díszét  szereti,  a  templomokra  tetemesen 
áldoz  s  kegyúri  helyein  a  templomokat  sorra  javíttatja, 
újjáépítteti. 

•  *  * 

Mint  politikus  hűséges  jobbágya  királyának,  akinek 
főkegyúri  jogai  előtt  mély  hódolattal  hajol  meg.  Egy- 
házának és  hazájának  tett  kettős  esküjénél  fogva  egyikük 
hátrányára  sem  hűtlen  s  ha  az  egyensúly  meginog, 
minden  erejéből  arra  törekszik,  hogy  ezt  az  egyensúlyt 
helyreállítsa.  Az  egyházpolitikai  zavarok  miatt  ezen 
egyensúly  helyreállítása  állásának  legnehezebb  súlya.  A 
suum  cuique  elvét  kívánja  az  állam  részéről  az  egyház 
iránt  gyakorolni  s  a  békés  viszony  megszerzésében 
elmegy  azon  határig,  a  meddig  esküje  engedi,  —  az 
oltárig.  Az  oltáron  túl  azonban  egyháza  rovására  sem 
nem  hallgat,  sem  nem  enged,  sőt  a  magyar  egyház 
történetében  mindenkor  fölemelő  lesz  az  a  küzdelem, 
melyet  súlyos  és  nehéz  helyzetében  kifejtett.  Ami  az 
egyház  igaza  és  joga,  ami  kényszer  és  jogtalanság  volt 
viszont  az  egyház  ellen,  az  iránt  sohase  szűnik  meg 
kiáltani  és  küzdeni.  A  politikában  a  keresztező  utak  mel- 
lett is,  a  becsület  sértetlen  megőrzésén  fárad  s  mivel  az 
egyházat  a  támadások  ellenében  sohase  nézte  parlament- 
nek, azért  hallgatott.  Támadni  nem  szokott  a  politikában, 
de  ha  őt  támadják,  heroikusan  védekezik.  Amikor  egy- 

háza  és  hazája  sorsa  forog  a  kockán,  az  óriási  felelősség 
érzete  hatja  át  felszólalásait,  mely  kihat  annak  úgy 
tartalmára  mint  formájára.  Ezért  mennek  át  egyes  ki- 
jelentései a  köztudatba  s  válnak  szállóigévé.  Ilyen  ki- 
jelentései például :  „A  király  első  lévén  a  jogokban,  első 
tudtál  lenni  a  kötelességekben  is."  (Koronázó  jub. -beszéd.) 
„Nem  a  hatalom  zsámolyává,  hanem  a  munka  oltárává 
teszed  a  trónt."  (U.  o.)  -  „Kard  foglalta  el,  kereszt 
tartotta  fenn  a  hazát."  (Milleniumi  beszéd.)  —  „Semmit 
sem  viszek  magammal  a  kolostorból,  csak  egy  szót: 
Pax."  (A  nunciusnál  mondott  beszéd.)  —  „Az  apák 
bűneit  temessük  közös  sírba."  (Egyetemi  ifjúsághoz  tartott 
beszéd.)  —  „E  két  eskü  (pápának  és  királynak)  kettős, 
egymástól  semmi  körülmények  között  szét  nem  választ- 
ható egyházi  és  hazafiúi  kötelesség  buzgó  teljesítésére 
kötelez."  (Budapesti  kath.  kör  előtt  mondott  beszéd.) - 
„A  korona  hatalmat  ad  a  királynak,  de  lelkiismeretében 
megköti,  mert  az  alkotmány  megtartására  kötelezi." 
(Milleniumi  beszéd.)  Mondom,  ilyen  kijelentései,  ha  azokat 
más  ember  mondaná,  talán  nem  tennének  akkora  hatást. 
De  mivel  ő  mondta,  mély  benyomást  keltenek,  mert 
mindenki  kiérzi  belőlük  nemcsak  a  meggyőződés  erejét, 
hanem  annak  tartalmas  nagy  hátterét.  Nemzetének  jöven- 
dőjét Isten  kezében  látja,  jelenét  azonban  se  fényesnek, 
se  boldogítónak  nem  tartja.  És  mégis,  mindennek  dacára, 
hazaszeretete  még  támasz  nélkül  is  buzgón  ragaszkodik 
fajához  és  nem  tartja  se  jó  embernek,  se  jó  magyarnak 
azt,  aki  a  szenvedő  hazát  nem  szeretné  jobban,  mint 
Európa  bármelyik  fényes  országát.  Azt  mondják  sokan 

politikai  magatartására,  hogy  nem  merész,  hogy  félénk. 
Tényleg,  nem  merész,  de  legkevésbbé  félénk.  Ebben  a 
kérdésben  teljesen  Deák  Ferenccel  tart.  Az  ő  politikája 
se  a  merészség  politikája,  hanem  a  tekinteté  és  óvatos- 
ságé, nem  félénk,  hanem  az  egyház  jelen  ereje  és  hely- 
zetéhez mért.  A  merészséget  az  egyház  politikai  küzdel- 
meiben még  erőre  támaszkodva  se  tartja  helyénvalónak, 
mert  kockázat.  Kockáztatni  pedig  egyházáért,  mint  Deák 
hazájáért,  ő  sem  akar  semmit.  Sőt  azt  kívánja,  hogy  a 
magyar  papság  hűséggel  a  magyar  állam  iránt,  törek- 
véseiben a  haza  határain  belül  maradjon  és  munkájának, 
érzéseinek  legnemesebb  részét  Isten  szolgálatára  és  a 
haza  céljaira  szentelje. 

Vaszary  Kolos  jellemének  gerince :  emberbaráti  sze- 
retete. Akár  a  nyomor,  akár  a  szegénység,  akár  a  beteg- 
ség alakjában  jelentkezik  a  szenvedés,  ő  ott  van,  hogy 
az  irgalmasság  testi  s  lelki  cselekedeteit  gyakorolja.  Nagy 
szívének  melegét  épúgy  megérzik  a  betegek  és  gyer- 
mekek, mint  a  társadalom  úgynevezett  „szemérmes"  kol- 
dusai. A  királyi  zsoltáros  intelmét:  „Tereád  bíztam  a 
szegényt",  igazán  megértette.  Ha  Vaszary  Kolost,  mint 
emberbarátot  a  vázoltak  nyomán  megfigyeljük,  jótékony- 
ságának pszichológiája  igazolt  előttünk.  A  hely,  hol 
születtünk,  a  környezet,  melyben  növekedünk,  életünk 
sorsát,  egyéniségünk  kialakulását  irányítja.  Vaszary 
Kolos  biboros  emberbaráti  lelkülete  is  az  ő  gyermek- 
korán alapul.  Mint  az  epikus,  a  mondai  hitelre,  a  hagyo- 
mányra építi  eposzát,  úgy  Vaszary  Kolos  jótékonysága 

is  a  múltból  keresi  a  hitelt.  Keszthelyen  a  Fejér  György 
jótékonysága  törte'neti  hitelű  s  a  primás  már  mint  gyer- 
mek nemcsak  hallotta  ezeket  a  Fejér-féle  jótékonysági 
hagyományokat,  de  maga  is  e'lvezte,  sőt  annak  köszön- 
hette iskolázásának  lehetőségét.  Ez  a  múlt  azóta  folyton 
megelevenült  előtte.  Anélkül  is  kontemplativ  hajlamú 
lévén,  képzelete  ezen  emlékek  fele'  hajtotta  őt  minduntalan 
s  lassan-lassan  természetének  cselekvő  érzésévé  váltak. 
Maga  előtt  látta  folyton  azt  a  sok  szegény  családot,  akik 
Fejér  György  jótékonyságával  menekültek  meg  a  nyo- 
mortól. Megjelent  előtte  az  a  sok  ösztön-  vagy  segély- 
díjas diák,  akik  pályát  teremthettek  maguknak  Fejér 
György  segély-  vagy  ösztöndíja  révén.  A  saját  példáján 
érezte  át  a  szegénység  küzdelmét  és  szépen  megtanult 
hévvel,  minden  rhetorika  nélkül  szeretni  és  lelkesedni  a 
szegényekért.  És  ha  meggondoljuk,  hogy  bár  tehetségétől 
vezérelve  a  műveltség  magas  fokára  emelkedett,  mégis 
minduntalan  visszavágyott  a  csendes  munka  ölébe,  az 
egyszerű  viszonyok  közé,  ahol  teljesen  annak  élhetett, 
amit  legjobban  szeretett,  akkor  nem  csodálkozunk,  hogy 
kiművelte  lelkét  azon  lelkek  szeretetében,  akik  az  ő 
eszményi  hitét  melengették  s  alkalmat  adtak  neki,  hogy 
eszményének  éljen.  Mindezekhez  járult,  hogy  az  a  kor, 
melyben  ő  férfikorának  nyarát  átélte,  a  60-as  évek,  a 
nemzeti  felpezsdülés  kora  volt,  a  mélyében  ugyan  még 
kevés  alkotmányos  fénnyel,  de  annál  több  hazafias  me- 
legséggel a  felszínen.  Ma?.  .  .  ma  már  erősebb  ugyan  a 
fény  .  . . ,  de  a  meleg  nagyon  is  fogyott  és  nem  találja 
sok    helyen    azt   a    vonzó    érzelmet,    melyet   ő  egyedül 

óhajt.  Menekülni  akar  tehát  ebből  a  hideg  körből  oda, 
ahol  a  szeretet  szárnyain  meleget  talál.  Nem  törődik 
azzal,  hogy  sokan  nem  értik,  ő  csak  valami  belsejében 
élő  nemes  eszménynek  akar  élni  és  megfelelni. 

Sokan  azt  mondják,  hogy  maradandó  nagy  emlé- 
kekben és  alkotásokban  eddig  nem  örökítette  meg  nevét. 
Hát  a  proletariátus  megszüntetésén  fáradni,  nem  mara- 
dandó alkotás?  Annyi  leány-  és  finövendék  neveltetése 
a  haza  reményévé,  nem  maradandó  alkotás?  Annyi 
Istenházának  restaurálása,  építése  nem  maradandó  alko- 
tás a  hitélet  emelésén  ?  Hát  annyi  alapítvány,  jótékony- 
sági adomány,  nem  maradandó  alkotás  a  szegénység 
könnyeinek  letörlésére?  Vagy  annyi  sok  szegény  család- 
nak gyámolítása,  biztosítása,  nem  maradandó  szociális 
alkotás?. ...  És  nem  emelt-e  ezekkel  magának  örök 
emléket?....  Arany  Jánossal  ő  róla  is  elmondhatjuk: 
„nem  hal  meg  az,  ki  milliókra  költi  dús   élete   kincsét, 

ámbár  napja  múl." 

*-  -*  * 

Ha  a  pedagógust  tekintjük  Vaszary  Kolosban,  azt 
látjuk,  hogy  tanítványainak  a  szó  legnemesebb  értelmében 
mestere  volt.  Még  a  gyengébb  tanulót  se  bélyegezte  meg, 
hanem  atyai  jóindulattal  birta  hibájának  pótlására.  Bölcs 
és  lelkes  szavakkal  hirdette  a  tudományt,  átvezette  tanít- 
ványait a  múlton,  annak  magasztosságát  és  árnyoldalait 
egyaránt  feltüntetve.  Csemetéknek  tekintette  tanítványait 
—  mondotta  Baross  Gábor  vezetésével  tisztelgő  tanít- 
ványainak —  akiket  ő  mint  kertész,  fáradságos  verej- 
tékkel öntözött  s  szeretete  melegével  gondozott.  Öröm- 

mel  látta  tanítványait  maga  körül  akkor  is,  midőn  már 
mint  polgártársait  ölelte  keblére  s  azok,  mint  egy  máso- 
dik Virág  Benedekhez,  zarándokoltak  hozzá,  hogy  áldását 
vegyék.  Tanári  működe'sében  nem  ismert  szentebb  fel- 
adatot, mint  a  vallásosság  és  hazaszeretet  kultuszának 
terjesztését  és  a  szegény  diákok  felkarolását.  Fegyelme- 
zését a  szív  melegével  vitte  keresztül.  Nem  volt  egy 
goromba,  durva  szava  tanítványaihoz  és  ez  volt  nyitja 
azon  hatásnak,  melyet  ő  szelídsége  dacára,  imponáló 
módon  tudott  megszerezni. 

A  múlt  század  60-as  éveiben,  amikor  az  alkot- 
mány hajnalcsillaga  megjelent,  az  esztergomi  felsőbb 
osztályos  diákok,  elragadtatva  az  alkotmányos  áram- 
lattól, azt  hitték,  az  iskolában  is  nagyobb  lesz  a  sza- 
badság. Néhányan  kávéházba  kezdtek  járni  s  a  nyilvá- 
nos helyeken  megjelentek.  Megtudta  ezt  Vaszary  Kolos 
s  pedagógiai  érzéke  rögtön  látta,  hogy  e  diák-jogász- 
diságnak  elfajulás  s  esetleg  az  intézetből  való  eltávolítás 
lesz  a  vége.  Egyikét  a  kolomposoknak  magához  hívatta, 
szépen  lelkére  beszélt,  elébe  állította  a  gimnázium  jó 
hírnevét,  az  ifjúság  korai  egyéni  függetlenségének  szo- 
morú következményeit.  Az  eljárási  mód  hatott  s  a 
diákok  többé  nem  jártak  a  kávéházba.  Tanításába 
általában  mindig  belevitte  a  nevelői  hatást.  Bármilyen 
történeti  alakról  vagy  eseményről  beszélt,  a  hősök  eré- 
nyei mellett  nem  hallgatta  el  vétkeiket,  az  események 
tárgyalásánál  pedig  a  helytelen  vagy  vétkes  dolgoknál 
mindig  megmondotta,  hogyan  kellett  volna  jóvá  tenni 
vagy  helyes   útra  terelni.    A  történelemnél,  mint  leszúrt 

igazságra,  arra  intette  tanítványait,  hogy  az  apák  bűneit 
temessék  a  sírba,  az  erényeket  tartsák  emlékezetükben, 
mellyel  aztán  annak  idején  küzdjenek.  Finom  kedélyvilága 
és  erős  logikája  mindig  egyensúlyban  maradt.  Magyará- 
zatai alatt,  hol  a  hazafias  tűz  sugárzott  ki  szeméből,  hol 
a  boncoló  kés  villogása  tört  ki  belőle. 

Szíves  volt  úgy  tanártársai,  mint  tanítványai  iránt,  de 
e  mellett  nagyon  önérzetes.  Szellemének  nagyságát  keve- 
seknek mutatta,  szerencsétlenségét  senkinek.  Az  oppor- 
tunizmussal büszkeségből  nem  élt,  ami  természetesen 
nem  vált  előnyére  a  gyakorlati  életben.  Jó  pszichológus 
volt  s  mint  ilyen,  hamar  felismerte  tanítványait.  Már  rövid 
beszélgetés  után  látta  fogyatkozásaikat,  az  önálló  gondol- 
kozás hiányát,  a  nevetséges  hiúságot  s  ilyenkor  szere- 
tettel korripiált.  Sok  tanár  nagyon  kapkod  a  tanítványok 
előtt  való  népszerűségért,  még  pedagógiai  szempontból 
erkölcstelen  úton  is.  Ő  előtte  ez  a  népszerűség-hajhá- 
szás  ismeretlen  fogalom  volt,  lelkületével  azonban  mégis 
minden  tanítványának  szívében  melegágyat  vetett .... 
Amennyire  nem  szerette  a  népszerűséget,  úgy  kerülte 
természetesen  a  feltűnési  alkalmat.  Nem  olvadt  bele 
abba  az  éhes  tömegbe,  mely  napjainkban  ezt  annyira 
hajhássza.  Ez  a  tartózkodása  a  nyilvánosságtól,  a 
pose-tól,  a  szerepléstől,  a  jubileumok  s  tömjéneztetések 
korában,  rendkívüli  jelenség  volt  s  ma  is  egyik  jel- 
lemző szép  vonása.  Még  a  tanári  jogos  szerepléstől  (pl. 
osztályfőnök)  is,  ahol  lehetett  szeretett  menekülni,  s  ha 
valami  tisztség  vagy  a  magány  között  kellett  választani, 
habozás  nélkül  az  utóbbit  választotta.  Előadásait  a  fel- 

sőbb  osztályokban  többször  az  essaysta  módszer  jelle- 
mezte. Vagy  egy  bizonyos  szempontból  nézte  tárgyát 
s  e  szempontból  szórta  aztán  rá  a  fényes  sugarakat; 
vagy  részleteket,  egyes  vonásokat,  jelenségeket  elem- 
zett hol  esztétikai,  hol  lélektani  bonckéssel  és  feltárta 
vonzó  eleganciával.  Stílusában  kerülte  a  bonyolult  szer- 
kezetet s  a  stilisztikai  hatásokat.  Nem  akart  fényleni, 
de  majdnem  mindenütt  formai  előkelőséget,  finom,  emel- 
kedett érzést  találunk,  mely  épen  könnyedségével  és 
kellemével  leikünkhöz  hat  s  egyik  kulcsa  annak,  hogy 
miért  ragadta  el  annyira  előadásaival  tanítványait. 

*  -*  * 

Életrajzunkban  eljutottunk  azon  határvonalhoz,  ame- 
lyen túl  már  nem  léphetünk.  A  jubiláris  főpap  az  egyház 
és  haza  díszére  hála  Isten  még  él,  szerénysége,  vissza- 
vonúltsága  hagyományszerű  s  így  további  törekvésünk 
szárnyszegett.  Amit  írtunk,  az  is  az  ő  tudtán  kívül  történt, 
az  sem  tökéletes,  csak  töredék  és  mi  magunk  sem  tud- 
tuk híven  kifejezni  azt,  amit  éreztünk.  Egyben  azonban 
hiteles  ezen  életrajz:  abban,  hogy  az  igazságot  szolgál- 
tuk s  nincs  benne  semmi  túlzás,  émelygő  magasztalás, 
ami  a  biboros  jubiláns  szíve  gyöngédségét  vagy  önér- 
zetét bánthatná. 

Egyszerűen  adtuk  egy  férfiú  rajzát,  aki  nemesen 
fogja  fel  és  éli  át  az  életet  és  akiben  nincs  mesterkélt- 
ség, de  annál  mélyebb  az  érzésben  és  a  valódiságban. 
Előttünk  állott  egy  főpap,  akinek  életéből  erős  faj- 
szeretet  és   nemzeti   érzés   áradt  ki  s  a  papi   egyéniség 

teljesen  összeolvadt  benne  a  hazafias  politikai  s  társa- 
dalmi iránnyal.  Követte  Széchenyi  morálját:  csak  az  él 
hazájának,  aki  nemzetének  és  annak  sajátságait  szereti 
s  érvényesíti. 

Ha  azon  férfiak  pályáján  elmerengünk,  akik  nemzeti 
vagy  egyházi  fejlődésünk  vezérei  és  ha  felfogjuk,  meg- 
értjük munkásságuk  becsét,  szellemök  egy-egy  fénysugara, 
jellemök  egy-egy  szilánkja,  szivök  egy-egy  érzelme  át- 
olvad a  mi  egyéniségünkbe  is  és  fennkiáltja  mindegyikre 
minden  hű  ajak: 

„Fény  nevére,  áldás  életére!" 

(Vörösmarty  M.) 

[gy  gyűl  össze  a  nagy  emberekből  merített  nemzeti 
kincs,  melyet  növelnünk,  őriznünk  és  a  késő  nemze- 
dékre is  átszállítanunk,  kegyeletes  kötelességünk. 

